
# Text
śrī-śrī-bhakti-rasāmṛta-sindhuḥ
[1] bhagavad-bhakti-bheda-nirūpakaḥ pūrva-vibhāgaḥ
[1.1] sāmānya-bhaktiḥ prathama-laharī
śrī-śrī-rādhā-govinda-devau vijayete
akhila-rasāmṛta-mūrtiḥ prasṛmara-ruci-ruddha-tārakā-pāliḥ |
kalita-śyāmā-lalito rādhā-preyān vidhur jayati || rbhrs_1,1.1 ||
hṛdi yasya preraṇayā pravartito 'haṃ varāka-rūpo 'pi |
tasya hareḥ pada-kamalaṃ vande caitanya-devasya || rbhrs_1,1.2 ||
viśrāma-mandiratyā tasya sanātana-tanor mad-īśasya |
bhakti-rasāmṛta-sindhur bhavatu sadāyam pramodāya || rbhrs_1,1.3 ||
bhakti-rasāmṛta-sindhau carataḥ paribhūta-kāla-jāla-bhiyaḥ |
bhakta-makarān aśīlita-mukti-nadīkān namasāmi || rbhrs_1,1.4 ||
mīmāṃsaka-baḍavāgneḥ kaṭhinām api kuṇṭhayann asau |
sphuratu sanātana suciraṃ tava bhakti-rasāmṛtāmbhodhiḥ || rbhrs_1,1.5 ||
bhakti-rasasya prastutir akhila-jagaṅ-maṅgala-prasaṅgasya |
ajñenāpi mayāsya kriyate suhṛdām pramodāya || rbhrs_1,1.6 ||
etasya bhagavad-bhakti-rasāmṛta-payonidheḥ |
catvārah khalu vakṣyante bhāgāḥ pūrvādayaḥ kramāt || rbhrs_1,1.7 ||
tatra pūrve vibhāge 'smin bhakti-bheda-nirūpake |
anukrameṇa vaktavyaṃ laharīṇāṃ catuṣṭayam || rbhrs_1,1.8 ||
ādyā sāmānya-bhakty-āḍhyā dvitīyā sādhanānvitā |
bhāvāśritā tṛtīyā ca turyā prema-nirūpikā || rbhrs_1,1.9 ||
tatrādau suṣṭhu vaiśiṣṭyam asyāḥ kathayituṃ sphuṭam |
lakṣaṇaṃ kriyate bhakter uttamāyāḥ satāṃ matam || rbhrs_1,1.10 ||
anyābhilāṣitā-śūnyaṃ jñāna-karmādy-anāvṛtam |
ānukūlyena kṛṣṇānuśīlanaṃ bhaktir uttamā || rbhrs_1,1.11 ||
yathā śrī-nārada-pañcarātre--
sarvopādhi-vinirmuktaṃ tat-paratvena nirmalam |
hṛṣīkeṇa hṛṣīkeśa-sevanaṃ bhaktir ucyate || rbhrs_1,1.12 ||
śrī-bhāgavatasya tṛtīya-skandhe ca (3.29.11-13)-- ahaituky avyavahitā yā bhaktiḥ puruṣottame || rbhrs_1,1.13 ||
sālokya-sārṣṭi-sāmīpya-sārūpyaikatvam apy uta |
dīyamānaṃ na gṛhṇanti vinā mat-sevanaṃ janāḥ || rbhrs_1,1.14 ||
sa eva bhakti-yogākhya ātyantika udāhṛtaḥ || rbhrs_1,1.15 ||
sālokyetyādi-padyastha-bhaktotkarṣa-ṇirūpaṇam |
bhakter viśuddhatā-vyaktyā lakṣaṇe paryavasyati || rbhrs_1,1.16 ||
kleśa-ghnī śubhadā mokṣa-laghutā-kṛt sudurlabhā |
sāndrānanda-viśeṣātmā śrī-kṛṣṇākarṣiṇī ca sā || rbhrs_1,1.17 ||
tatrāsyāḥ kleśaghnatvam - kleśās tu pāpaṃ tad-bījam avidyā ceti te tridhā || rbhrs_1,1.18 ||
tatra pāpam-- aprārabdhaṃ bhavet pāpaṃ prārabdhaṃ ceti tad dvidhā || rbhrs_1,1.19 ||
tatra aprārabdha-haratvam, yathā ekaḍaśe (11.14.19)--
yathāgniḥ susamiddhārciḥ karoty edhāṃsi bhasmasāt |
tathā mad-viṣayā-bhaktir uddhavaināṃsi kṛtsnaśaḥ || rbhrs_1,1.20 ||
prārabdha-haratvam, yathā tṛtīye (3.33.6)--
yan-nāma-dheya-śravaṇānukīrtanād
yat-prahvaṇad yat-smaraṇād api kvacit |
śvādo 'pi sadyaḥ savanāya kalpate
kutaḥ punas te bhagavan nu darśanāt || rbhrs_1,1.21 ||
durjātir eva savanāyogyatve kāraṇam matam |
durjāty-ārambhakaṃ pāpaṃ yat syāt prārabdham eva tat || rbhrs_1,1.22 ||
padma-purāne ca--
aprārabdha-phalaṃ pāpaṃ kūṭaṃ bījaṃ phalonmukham |
krameṇaiva pralīyeta viṣṇu-bhakti-ratātmanām || rbhrs_1,1.23 ||
bīja-haratvam, yathā ṣaṣṭhe (6.2.17)--
tais tāny aghāni pūyante tapo-dāna-vratādibhiḥ |
nādharmajaṃ tad-hṛdayaṃ tad apīśāṅghri-sevayā || rbhrs_1,1.24 ||
avidyā-haratvam, yathā caturthe (4.22.39)--
yat-pāda-paṅkaja-palāśa-vilāsa-bhaktyā
karmāśayaṃ grathitam udgrathayanti santaḥ |
tadvan na rikta-matayo yatayo 'pi ruddha-
sroto-gaṇās tam araṇaṃ bhaja vāsudevam || rbhrs_1,1.25 ||
pādme ca--
kṛtānuyātrā-vidyābhir hari-bhaktir anuttamā |
avidyāṃ nirdahaty āśu dāva-jvāleva pannagīm || rbhrs_1,1.26 ||
śubhadatvam--
śubhāni prīṇanaṃ sarva-jagatām anuraktatā |
sadguṇāḥ sukham ity-ādīny ākhyātāni manīṣibhiḥ || rbhrs_1,1.27 ||
tatra jagat-prīṇanādidvaya-pradatvam, yathā pādme--
yenārcito haris tena tarpitāni jaganty api |
rajyanti jantavas tatra jangamāḥ sthāvarā api || rbhrs_1,1.28 ||
sad-guṇādi-pradatvam, yathā pañcame (5.18.12)--
yasyāsti bhaktir bhagavaty akiñcanā
sarvair guṇais tatra samāsate surāḥ |
harāv abhaktasya kuto mahad-guṇā
manorathenāsati dhāvato bahiḥ || rbhrs_1,1.29 ||
sukha-pradatvam-- sukhaṃ vaiṣayikaṃ brāhmam aiśvaraṃ ceti tat tridhā || rbhrs_1,1.30 ||
yathā tantre--
siddhayaḥ paramāścaryā bhuktir muktiś ca śāśvatī |
nityaṃ ca paramānando bhaved govinda-bhaktitaḥ || rbhrs_1,1.31 ||
yathā hari-bhakti-sudhodaye ca--
bhūyo 'pi yāce deveśa tvayi bhaktir dṛḍhāstu me |
yā mokṣānta-caturvarga phaladā sukhadā latā || rbhrs_1,1.32 ||
mokṣa-laghutākṛt--
manāg eva prarūḍhāyāṃ hṛdaye bhagavād-ratau |
puruṣārthās tu catvārās tṛṇāyante samantataḥ || rbhrs_1,1.33 ||
yathā śrī-nārada-pañcarātre-- hari-bhakti-mahā-devyāḥ sarvā mukty-ādi-siddhayaḥ | bhuktyaś cādbhutās tasyāś ceṭikāvad anuvratāḥ || rbhrs_1,1.34 || iti |
sudurlabhā--
sādhanaughair anāsangair alabhyā sucirād api |
hariṇā cāśvadeyeti dvidhā sā syāt sudurlabhā || rbhrs_1,1.35 ||
tatra ādyā, yathā tāntre--
jñānataḥ sulabhā muktir bhuktir yajñādi-puṇyataḥ |
seyaṃ sādhana-sāhasrair hari-bhaktiḥ sudurlabhā || rbhrs_1,1.36 ||
dvitīyā, yathā pañcama-skandhe (5.6.18)--
rājan patir gurur alaṃ bhavatāṃ yadūnāṃ
daivaṃ priyaḥ kula-patiḥ kva ca kiṅkaro vaḥ |
astv evam aṅga bhajatāṃ bhagavān mukundo
muktiṃ dadāti karhicit sma na bhakti-yogam || rbhrs_1,1.37 ||
sāndrānanda-viśeṣātmā--
brahmānando bhaved eṣa cet parārddha-guṇīkṛtaḥ |
naiti bhakti-sukhāmbhodheḥ paramāṇu-tulām api || rbhrs_1,1.38 ||
yathā, hari-bhakti-sudhodaye--
tvat-sākṣāt-karaṇāhlāda-viśuddhābdhi-sthitasya me |
sukhāni goṣpadāyante brāhmāṇy api jagad-guro || rbhrs_1,1.39 ||
tathā bhāvārtha-dīpikāyāṃ (10.88.11) ca--
tvat-kathāmṛta-pāthodhau viharanto mahā-mudaḥ |
kurvanti kṛtinaḥ kecit catur-vargaṃ tṛṇopamam || rbhrs_1,1.40 ||
śrī-kṛṣṇākarṣiṇī--
kṛtvā hariṃ prema-bhājaṃ priya-varga-samanvitam |
bhaktir vaśīkarotīti śrī-kṛṣṇākarṣiṇī matā || rbhrs_1,1.41 ||
yathā ekādaśe (11.14.20)--
na sādhyati mām yogo na sāṅkhyaṃ dharma uddhava |
na svādhyāyas tapas tyāgo yathā bhaktir mamorjitā || rbhrs_1,1.42 ||
saptame (7.10.48) ca nāradoktau--
yūyaṃ nṛloke bata bhūri-bhāgā
lokaṃ punānā munayo 'bhiyanti |
yeṣāṃ gṛhān āvasatīti sākṣād
guḍhaṃ paraṃ brahma manuṣya-liṅgam || rbhrs_1,1.43 ||
agrato vakṣyamāṇāyās tridhā bhakter anukramāt |
dviśaḥ ṣaḍbhiḥ padair etan māhātyaṃ parikīrtitam || rbhrs_1,1.44 ||
kiṃ ca--
svalpāpi rucir eva syād bhakti-tattvāvabodhikā |
yuktis tu kevalā naiva yad asyā apratiṣṭhatā || rbhrs_1,1.45 ||
tatra prācīnair apy uktam--
yatnenāpādito 'py arthaḥ kuśalair anumātṛbhiḥ |
abhiyuktatarair anyair anyathaivopapādyate || rbhrs_1,1.46 ||
iti śrī śrī bhakti-rasāmṛta-sindhau pūrva-bhāge bhakti-sāmānya laharī prathamā
(1.2) dvitīyā laharī sādhana-bhaktiḥ
sā bhaktiḥ sādhanaṃ bhāvaḥ premā ceti tridhoditā || rbhrs_1,2.1 ||
tatra sādhana-bhaktiḥ -
kṛti-sādhyā bhavet sādhya-bhāvā sā sādhanābhidhā |
nitya-siddhasya bhāvasya prākaṭyaṃ hṛdi sādhyatā || rbhrs_1,2.2 ||
sā bhaktiḥ saptama-skandhe bhaṅgyā devarṣiṇoditā || rbhrs_1,2.3 ||
yathā saptame (7.1.31)-- tasmāt kenāpy upāyena manaḥ kṛṣṇe niveśayet || rbhrs_1,2.4 || iti |
vaidhī rāgānugā ceti sā dvidhā sādhanābhidhā || rbhrs_1,2.5 ||
tatra vaidhī--
yatra rāgānavāptatvāt pravṛttir upajāyate |
śāsanenaiva śāstrasya sā vaidhī bhaktir ucyate || rbhrs_1,2.6 ||
yatha, dvitīye (2.1.6)--
tasmād bhārata sarvātmā bhagavān īśvaro hariḥ |
śrotavyaḥ kīrtitavyaś ca smartavyaś cecchatābhayam || rbhrs_1,2.7 ||
pādme ca--
smartavyaḥ satataṃ viṣṇur vismartavyo na jātucit |
sarve vidhi-niṣedhāḥ syur etayor eva kiṅkarāḥ || rbhrs_1,2.8 ||
ity asau syād vidhir nityaḥ sarva-varṇāśramādiṣu |
nityatve 'py asya nirṇītam ekādaśy-ādivat-phalam || rbhrs_1,2.9 ||
yathā, ekādāśe (11.5.2-3) tu vyaktam evoktam--
mukha bāhūru-pādebhyaḥ puruṣasyāśramaiḥ saha |
catvāro jajñire varṇā guṇair viprādayaḥ pṛthak || rbhrs_1,2.10 ||
ya eṣāṃ puruṣaṃ sākṣād ātma-prabhavam īśvaram |
na bhajanty avajānanti sthānād bhraṣṭāḥ patanty adhaḥ || rbhrs_1,2.11 ||
tat phalaṃ ca, tatraiva (11.27.49)--
evaṃ kriyā-yoga-pathaiḥ pumān vaidika-tāntrikaiḥ |
arcann ubhyataḥ siddhiṃ matto vindaty abhīpsitām || rbhrs_1,2.12 ||
pañcarātre ca--
surarṣe vihitā śāstre harim uddiśya yā kriyā |
saiva bhaktir iti proktā tayā bhaktiḥ parā bhavet || rbhrs_1,2.13 ||
tatra adhikārī--
yaḥ kenāpy atibhāgyena jāta-śraddho 'sya sevane |
nātisakto na vairāgya-bhāg asyām adhikāry asau || rbhrs_1,2.14 ||
yathaikādaśe (11.20.28)--
yadṛcchayā mat-kathādau jāta-śraddho 'stu yaḥ pumān |
na nirviṇṇo nātisakto bhakti-yogo 'sya siddhidaḥ || rbhrs_1,2.15 ||
uttamo madhyamaś ca syāt kaniṣṭhaś ceti sa tridhā || rbhrs_1,2.16 ||
tatra uttamaḥ--
śāstre yuktau ca nipuṇaḥ sarvathā dṛḍha-niścayaḥ |
prauḍha-śraddho 'dhikārī yaḥ sa bhaktāv uttamo mataḥ || rbhrs_1,2.17 ||
tatra madhyamaḥ-- yaḥ śāstrādiṣv anipuṇaḥ śraddhāvān sa tu madhyamaḥ || rbhrs_1,2.18 ||
tatra kaniṣṭhaḥ-- yo bhavet komala-śraddhaḥ sa kaniṣṭho nigadyate || rbhrs_1,2.19 ||
tatra gītādiṣūktānāṃ caturṇām adhikāriṇām |
madhye yasmin bhagavatah kṛpā syāt tat-priyasya vā || rbhrs_1,2.20 ||
sa kṣīṇa-tat-tad-bhāvaḥ syāc chuddha-bhakty-adhikāravān |
yathebhaḥ śaunakādiś ca dhruvaḥ sa ca catuḥsanaḥ || rbhrs_1,2.21 ||
bhukti-mukti-spṛhā yāvat piśācī hṛdi vartate |
tāvad bhakti-sukhasyātra katham abhyudayo bhavet || rbhrs_1,2.22 ||
tatrāpi ca viśeṣeṇa gatim aṇvīm anicchataḥ |
bhaktir hṛta-manaḥ-prāṇān premṇā tān kurute janān || rbhrs_1,2.23 ||
tathā ca, tṛtīye (3.25.36)--
tair darśanīyāvayavair udāra-
vilāsa-hāsekṣita-vāma-sūktaiḥ |
hṛtātmano hṛta-prāṇāṃś ca bhaktir
anicchato me gatim aṇvīṃ prayuṅkte || rbhrs_1,2.24 ||
śrī kṛṣṇa-caraṇāmbhoja-sevā-nirvṛta-cetasām |
eṣāṃ mokṣāya bhaktānāṃ na kadācit spṛhā bhavet || rbhrs_1,2.25 ||
yathā tatraiva, śrīmad-uddhavoktau (3.4.15)--
ko nv īśa te pāda-saroja-bhājāṃ
sudurlabho 'rtheṣu caturṣv apīha |
tathāpi nāhaṃ pravṛṇomi bhūman
bhavat-padāmbhoja-niṣevaṇotsukaḥ || rbhrs_1,2.26 ||
tatraiva, śrīkapila-devoktau (3.25.35)--
naikātmatāṃ me spṛhayanti kecin
mat-pāda-sevābhiratā mad-īhāḥ |
ye 'nyonyato bhāgavatāḥ prasajya
sabhājayante mama pauruṣāṇi || rbhrs_1,2.27 ||
tatraiva (3.29.13)--
sālokya-sārṣṭi-sāmīpya- sārūpyaikatvam apy uta |
dīyamānaṃ na gṛhṇanti vinā mat-sevanaṃ janāḥ || rbhrs_1,2.28 ||
caturthe śrī-dhruvoktau (4.9.10)--
yā nirvṛtis tanu-bhṛtāṃ tava pāda-padma-
dhyānād bhavaj-jana-kathā-śravaṇena vā syāt |
sā brahmaṇi sva-mahimany api nātha mā bhūt
kiṃ tv antakāsi-lulitāt patatāṃ vimānāt || rbhrs_1,2.29 ||
tatraiva śrīmad-ādirājoktau (4.20.24)--
na kāmaye nātha tad apy ahaṃ kvacin
na yatra yuṣmac-caraṇāmbujāsavaḥ |
mahattamāntar-hṛdayān mukha-cyuto
vidhatsva karṇāyutam eṣa me varaḥ || rbhrs_1,2.30 ||
pañcame śrī-śukoktau (5.14.44)--
yo dustyajān kṣiti-suta-svajanārtha-dārān
prārthyāṃ śriyaṃ sura-varaiḥ sadayāvalokām |
naicchan nṛpas tad-ucitaṃ mahatāṃ madhudviṭ-
sevānurakta-manasām abhavo 'pi phalguḥ || rbhrs_1,2.31 ||
ṣaṣṭhe śrī-vṛtroktau (6.11.25)--
na nāka-pṛṣṭhaṃ na ca pārameṣṭhyaṃ
na sārva-bhaumaṃ na rasādhipatyam |
na yoga-siddhīr apunar-bhavaṃ vā
samañjasa tvā virahayya kāṅkṣe || rbhrs_1,2.32 ||
tatraiva śrī-rudroktau (6.17.28)--
nārāyaṇa-parāḥ sarve na kutaścana bibhyati |
svargāpavarga-narakeṣv api tulyārtha-darśinaḥ || rbhrs_1,2.33 ||
tatraiva indroktau (6.18.74)--
ārādhanaṃ bhagavata īhamānā nirāśiṣaḥ |
ye tu necchanty api paraṃ te svārtha-kuśalāḥ smṛtāḥ || rbhrs_1,2.34 ||
saptame prahlādoktau (7.6.25)--
tuṣṭe ca tatra kim alabhyam ananta ādye
kiṃ tair guṇa-vyatikarād iha ye sva-siddhāḥ |
dharmādayaḥ kim aguṇena ca kāṅkṣitena
sāraṃ juṣāṃ caraṇayor upagāyatāṃ naḥ || rbhrs_1,2.35 ||
tatraiva śakroktau (7.8.42)--
pratyānītāḥ parama bhavatā trāyatā naḥ sva-bhāgā
daityākrāntaṃ hṛdaya-kamalaṃ tad-gṛhaṃ pratyabodhi |
kāla-grastaṃ kiyad idam aho nātha śuśrūṣatāṃ te
muktis teṣāṃ na hi bahumatā nārasiṃhāparaiḥ kim || rbhrs_1,2.36 ||
aṣṭame śrī-gajendroktau (8.3.20)--
ekāntino yasya na kañcanārthaṃ
vāñchanti ye vai bhagavat-prapannāḥ |
aty-adbhutaṃ tac-caritaṃ sumaṅgalaṃ
gāyanta ānanda-samudra-magnāḥ || rbhrs_1,2.37 ||
navame śrī-vaikuṇṭhanāthoktau (9.4.67)--
mat-sevayā pratītaṃ te sālokyādi-catuṣṭayam |
necchanti sevayā pūrṇāḥ kuto 'nyat kāla-viplutam || rbhrs_1,2.38 ||
śrī-daśame nāgapatnī-stutau (10.16.37)--
na nāka-pṛṣṭhaṃ na ca sārva-bhaumaṃ
na pārameṣṭhyaṃ na rasādhipatyam |
na yoga-siddhīr apunar-bhavaṃ vā
vāñchanti yat-pāda-rajaḥ-prapannāḥ || rbhrs_1,2.39 ||
tatraiva śrī-veda-stutau (10.87.21)--
duravagamātma-tattva-nigamāya tavātta-tanoś
carita-mahāmṛtābdhi-parivarta-pariśramaṇāḥ |
na parilaṣanti kecid apavargam apīśvara te
caraṇa-saroja-haṃsa-kula-saṅga-visṛṣṭa-gṛhāḥ || rbhrs_1,2.40 ||
ekādaśe śrī-bhagavad-uktau (11.20.34)--
na kiñcit sādhavo dhīrā bhaktā hy ekāntino mama |
vāñchanty api mayā dattaṃ kaivalyam apunar-bhavam || rbhrs_1,2.41 ||
tathā (11.14.14)--
na pārameṣṭhyaṃ na mahendra-dhiṣṇyaṃ
na sārvabhaumaṃ na rasādhipatyam |
na yoga-siddhīr apunar-bhavaṃ vā
mayy arpitātmecchati mad vinānyat || rbhrs_1,2.42 ||
dvādaśe śrī-rudroktau (12.10.6)--
naivecchaty āśiṣaḥ kvāpi brahmarṣir mokṣam apy uta |
bhaktiṃ parāṃ bhagavati labdhavān puruṣe 'vyaye || rbhrs_1,2.43 ||
padma-purāṇe ca kārttika-māhātmye (dāmodarāṣṭake)--
varaṃ deva mokṣaṃ na mokṣāvadhiṃ vā
na cānyaṃ vṛṇe 'haṃ vareśād apīha |
idaṃ te vapur nātha gopāla-bālaṃ
sadā me manasy avirāstāṃ kim anyaiḥ || rbhrs_1,2.44 ||
kuverātmajau baddha-mūrtyaiva yadvat
tvayā mocitau bhakti-baddhau kṛtau ca |
tathā prema-bhaktiṃ svakāṃ me prayaccha
na mokṣe graho me 'sti dāmodareha || rbhrs_1,2.45 ||
hayaśīrṣīya-śrī-nārāyaṇa-vyūha-stave ca--
na dharma kāmam arthaṃ vā mokṣaṃ vā varadeśvara |
prārthaye tava pādābje dāsyam evābhikāmaye || rbhrs_1,2.46 ||
tatraiva--
punaḥ punar varān ditsur viṣṇur muktiṃ na yācitaḥ |
bhaktir eva vṛtā yena prahlādaṃ taṃ namāmy ahaṃ || rbhrs_1,2.47 ||
yadṛcchayā labdham api viṣṇor dāśarathes tu yaḥ |
naicchan mokṣaṃ vinā dāsyaṃ tasmai hanumate namaḥ || rbhrs_1,2.48 ||
ata eva prasiddham śrī-hanumad-vākyam--
bhava-bandha-cchide tasyai spṛhayāmi na muktaye |
bhavān prabhur ahaṃ dāsa iti yatra vilupyate || rbhrs_1,2.49 ||
śrī-nārada pañcarātre ca jitante-stotre--
dharmārtha-kāma-mokṣeṣu necchā mama kadācana |
tvat-pāda-pañkajasyādho jīvitaṃ dīyataṃ mama || rbhrs_1,2.50 ||
mokṣa-sālokya-sārūpyān prārthaye na dharādhara |
icchāmi hi mahābhāga kāruṇyaṃ tava suvrata || rbhrs_1,2.51 ||
ataeva śrī-bhāgavate ṣaṣṭhe (6.14.5)--
muktānām api siddhānāṃ nārāyaṇa-parāyaṇaḥ |
sudurlabhaḥ praśāntātmā koṭiṣv api mahā-mune || rbhrs_1,2.52 ||
prathame ca śrī-dharmarāja-mātuḥ stutau (1.8.20)--
tathā paramahaṃsānāṃ munīnām amalātmanām |
bhakti-yoga-vidhānārthaṃ kathaṃ paśyema hi striyaḥ || rbhrs_1,2.53 ||
tatraiva śrī-sūtoktau (1.7.10)--
ātmārāmāś ca munayo nirgranthā apy urukrame |
kurvanty ahaitukīṃ bhaktim ittham-bhūta-guṇo hariḥ || rbhrs_1,2.54 ||
atra tyājyatayaivoktā muktiḥ pañca-vidhāpi cet |
sālokyādis tathāpy atra bhaktyā nātivirudhyate || rbhrs_1,2.55 ||
sukhaiśvaryottarā seyaṃ prema-sevottarety api |
sālokyādir dvidhā tatra nādyā sevā-juṣaṃ matā || rbhrs_1,2.56 ||
kintu premaika-mādhurya-juṣa ekāntino harau |
naivāṅgīkurvate jātu muktiṃ pañca-vidhām api || rbhrs_1,2.57 ||
tatrāpy ekāntināṃ śreṣthā govinda-hṛta-mānasāḥ |
yeṣāṃ śrīśa-prasādo 'pi mano hartuṃ na śaknuyāt || rbhrs_1,2.58 ||
siddhāntatas tv abhede 'pi śrīśa-kṛṣṇa-svarūpayoḥ |
rasenotkṛṣyate kṛṣṇa-rūpam eṣā rasa-sthitiḥ || rbhrs_1,2.59 ||
śāstrataḥ śrūyate bhaktau nṛ-mātrasyādhikāritā |
sarvādhikāritāṃ māgha-snānasya bruvatā yataḥ |
dṛṣtāntitā vaśiṣṭhena hari-bhaktir nṛpaṃ prati || rbhrs_1,2.60 ||
yathā pādme - sarve 'dhikāriṇo hy atra hari-bhaktau yathā nṛpa || rbhrs_1,2.61 ||
kāśī-khaṇḍe ca tathā--
antyajā api tad-rāṣṭre śaṅkha-cakrāṅka-dhāriṇaḥ |
samprāpya vaiṣṇavīṃ dīkṣāṃ dīkṣitā iva sambabhuḥ || rbhrs_1,2.62 ||
api ca--
ananuṣṭhānato doṣo bhakty-aṅgānāṃ prajāyate |
na karmaṇām akaraṇād eṣa bhakty-adhikāriṇām || rbhrs_1,2.63 ||
niṣiddhācārato daivāt prāyaścittaṃ tu nocitam |
iti vaiṣṇava-śāstrāṇāṃ rahasyaṃ tad-vidāṃ matam || rbhrs_1,2.64 ||
yathaikādaśe (11.20.26, 11.21.2)--
sve sve 'dhikāre yā niṣṭhā sā guṇaḥ parikīrtitaḥ |
viparyayas tu doṣaḥ syād ubhayor eṣa niścayaḥ || rbhrs_1,2.65 ||
prathame (1.5.17)--
tyaktvā svadharmaṃ caraṇāmbujam harer
bhajann apakvo 'tha patet tato yadi |
yatra kva vābhadram abhūd amuṣya kiṃ
ko vārtha āpto 'bhajatāṃ sva-dharmataḥ || rbhrs_1,2.66 ||
ekādaśe (11.11.37)--
ājñāyaiva guṇān doṣān mayādiṣṭān api svakān |
dharmān santyajya yaḥ sarvān māṃ bhajet sa ca sattamaḥ || rbhrs_1,2.67 ||
tatraiva (11.5.41)--
devarṣi-bhūtāpta-nṝṇāṃ pitṝṇāṃ
na kiṅkaro nāyam ṛṇī ca rājan |
sarvātmanā yaḥ śaraṇaṃ śaraṇyaṃ
gato mukundaṃ parihṛtya kartam || rbhrs_1,2.68 ||
śrī-bhagavad-gītāsu (18.66)--
sarva-dharman parityājya mām ekaṃ śaraṇaṃ vraja |
ahaṃ tvāṃ sarva-pāpebhyo mokṣayiṣyāmi mā sucaḥ || rbhrs_1,2.69 ||
agastya-saṃhitāyām--
yathā vidhi-niṣedhau tu muktaṃ naivopasarpataḥ |
tathā na spṛśato rāmopāsakaṃ vidhi-pūrvakam || rbhrs_1,2.70 ||
ekādaśe eva (11.5.42)--
svapāda-mulaṃ bhajataḥ priyasya
tyaktāny abhāvasya hariḥ pareśaḥ |
vikarma yac cotpatitaṃ kathañcid
dhunoti sarvaṃ hṛdi sanniviṣṭaḥ || rbhrs_1,2.71 ||
hari-bhakti-vilāse 'syā bhakter aṅgāni lakṣaśaḥ |
kintu tāni prasiddhāni nirdiśyante yathāmati || rbhrs_1,2.72 ||
atra aṅga-lakṣaṇam -
āśritāvāntarāneka-bhedaṃ kevalam eva vā |
ekaṃ karmātra vidvadbhir ekaṃ bhakty-aṅgam ucyate || rbhrs_1,2.73 ||
atha aṅgāni--
guru-pādāśrayas tasmāt kṛṣṇa-dīkṣādi-śikṣaṇam |
viśrambheṇa guroḥ sevā sādhu-vartmānuvartanam || rbhrs_1,2.74 ||
sad-dharma-pṛcchā bhogādi-tyāgaḥ kṛṣṇasya hetave |
nivāso dvārakādau ca gaṅgāder api sannidhau || rbhrs_1,2.75 ||
vyāvahāreṣu sarveṣu yāvad-arthānuvartitā |
hari-vāsara-sammāno dhātry-aśvatthādi-gauravam || rbhrs_1,2.76 ||
eṣām atra daśāṅgānāṃ bhavet prārambha-rupatā || rbhrs_1,2.77 ||
saṅga-tyāgo vidūreṇa bhagavad-vimukhair janaiḥ |
śiṣyādy-ananubandhitvaṃ mahārambhādy-anudyamaḥ || rbhrs_1,2.78 ||
bahu-grantha-kalābhyāsa-vyākhyā-vāda-vivarjanam || rbhrs_1,2.79 ||vyāvahāre 'py akārpaṇyaṃ śokādy-avaśa-vartitā || rbhrs_1,2.80 ||
anya-devān avajñā ca bhūtānudvega-dāyitā |
sevā-nāmāparādhānām udbhavābhāva-kāritā || rbhrs_1,2.81 ||
kṛṣṇa-tad-bhakta-vidveṣa-vinindādy-asahiṣṇutā |
vyatirekatayāmīṣāṃ daśānāṃ syād anuṣṭhitīḥ || rbhrs_1,2.82 ||
asyās tatra praveśāya dvāratve 'py aṅga-viṃśateḥ |
trayāṃ pradhānam evoktaṃ guru-pādāśrayādikam || rbhrs_1,2.83 ||
dhṛtir vaiṣṇava-cihṇānāṃ harer nāmākṣarasya ca |
nirmālyādeś ca tasyāgre tāṇḍavaṃ daṇḍavan-natiḥ || rbhrs_1,2.84 ||
abhyutthānam anuvrajyā gatiḥ sthāne parikramaḥ |
arcanaṃ paricaryā ca gītaṃ saṅkīrtanaṃ japaḥ || rbhrs_1,2.85 ||
vijñaptiḥ stava-pāṭhaś ca svādo naivedya-pādyayoḥ |
dhūpa-mālyādi-saurabhyaṃ śrī-mūrteḥ spṛṣṭir īkṣaṇam || rbhrs_1,2.86 ||
ārātrikotsavādeś ca śravaṇaṃ tat-kṛpekṣaṇam |
smṛtir dhyānaṃ tathā dāsyaṃ sakhyam ātma-nivedanam || rbhrs_1,2.87 ||
nija-priyopaharaṇaṃ tad-arthe 'khila-ceṣṭitam |
sarvathā śaraṇāpattis tadīyānāṃ ca sevanam || rbhrs_1,2.88 ||
tadīyās tulasī-śāstra-mathurā-vaiṣṇavādayaḥ |
yathā-vaibhava-sāmagrī sad-goṣṭhībhir mahotsavaḥ || rbhrs_1,2.89 ||
ūrjādaro viśeṣeṇa yātrā janma-dinādiṣu |
śraddhā viśeṣataḥ prītiḥ śrī-mūrter aṅghri-sevane || rbhrs_1,2.90 ||
śrīmad-bhāgavatārthānām āsvādo rasikaiḥ saha |
sajātīyāśaye snigdhe sādhau saṅgaḥ svato vare || rbhrs_1,2.91 ||
nāma-saṅkīrtanaṃ śrī-mathurā-maṇḍale sthitiḥ || rbhrs_1,2.92 ||
aṅgānāṃ pañcakasyāsya pūrvaṃ vilikhitasya ca |
nikhila-śraiṣṭhya-bodhāya punar apy atra kīrtanam || rbhrs_1,2.93 ||
iti kāya-hṛṣīkāntaḥ-karaṇānām upāsanāḥ || rbhrs_1,2.94 ||catuḥṣaṣṭiḥ pṛthak sāṅghātika-bhedāt kramādināḥ || rbhrs_1,2.95 ||athārṣānumatenaiṣām udāharaṇam īryate || rbhrs_1,2.96 ||
1 - tatra gurupādāśrayo, yathā ekādaśe (11.3.21)--
tasmād guruṃ prapadyeta jijñāsuḥ śreya uttamam |
śābde pare ca niṣṇātaṃ brahmaṇy upaśamāśrayam || rbhrs_1,2.97 ||
2 - śrī-kṛṣṇa-dīkṣādi-śikṣaṇaṃ, yathā tatraiva (11.3.22)--
tatra bhāgavatān dharmān śikṣed gurv-ātma-daivataḥ |
amāyayānuvṛttyā yais tuṣyed ātmātma-do hariḥ || rbhrs_1,2.98 ||
3 - viśrambheṇa guroḥ sevā, yathā tatraiva (11.17.27)--
ācāryaṃ māṃ vijānīyān nāvamanyeta karhicit |
na martya-buddhyāsūyeta sarva-deva-mayo guruḥ || rbhrs_1,2.99 ||
4 - sādhu-vartmānuvartanam, yathā skānde--
sa mṛgyaḥ śreyasāṃ hetuḥ panthāḥ santāpa-varjitaḥ |
anvāpta-śramaṃ pūrve yena santaḥ pratasthire || rbhrs_1,2.100 ||
brahma-yāmale ca--
śruti-smṛti-purāṇādi-pañcarātra-vidhiṃ vinā |
aikāntikī harer bhaktir utpātāyaiva kalpate || rbhrs_1,2.101 ||
bhaktir aikāntikī veyam avicārāt pratīyate |
vastutas tu tathā naiva yad aśāstrīyatekṣyate || rbhrs_1,2.102 ||
5 - sad-dharma-pṛcchā, yathā nāradīye--
acirād eva sarvārthaḥ sidhyaty eṣām abhīpsitaḥ |
sad-dharmasyāvabodhāya yeṣāṃ nirbandhinī matiḥ || rbhrs_1,2.103 ||
6 - kṛṣṇārthe bhogādi-tyāgo, yathā pādme -
harim uddiśya bhogāni kāle tyaktavatas tava |
viṣṇu-loka-sthitā sampad-alolā sā pratīkṣate || rbhrs_1,2.104 ||
7 - dvārakādi-nivāso, yathā skānde--
saṃvatsaraṃ vā ṣaṇmāsān māsaṃ māsārdham eva vā |
dvārakā-vāsinaḥ sarve narā nāryaś caturbhujāḥ || rbhrs_1,2.105 ||
ādi-padena puruṣottama-vāsaś ca, yathā brāhme--
aho kṣetrasya māhātmyaṃ samantād daśa-yojanam |
diviṣṭhā yatra paśyanti sarvān eva caturbhujān || rbhrs_1,2.106 ||
gaṅgādi-vāso, yathā prathame (1.19.6)--
yā vai lasac-chrī-tulasī-vimiśra-
kṛṣṇāṅghri-reṇv-abhyadhikāmbu-netrī |
punāti seśān ubhayatra lokān
kas tāṃ na seveta mariṣyamāṇaḥ || rbhrs_1,2.107 ||
8-- yāvad-arthānuvartitā, yathā nāradīye--
yāvatā syāt sva-nirvāhaḥ svīkuryāt tāvad artha-vit |
ādhikye nyūnatāyāṃ ca cyavate paramārthataḥ || rbhrs_1,2.108 ||
9 - hari-vāsara-sammāno, yathā brahma-vaivarte--
sarva-pāpa-praśamanaṃ puṇyam ātyantikaṃ tathā |
govinda-smāraṇaṃ nṝṇām ekadaśyām upoṣaṇam || rbhrs_1,2.109 ||
10 - dhātry-aśvatthādi-gauravam, yathā skānde--
aśvattha-tulasī-dhātrī-go-bhūmisura-vaiṣṇavāḥ |
pūjitāḥ praṇatāḥ dhyātāḥ kṣapayanti nṝṇām agham || rbhrs_1,2.110 ||
11 - atha śrī-kṛṣṇa-vimukha-jana-saṃtyāgo, yathā kātyāyana-saṃhitāyām--
varaṃ huta-vaha-jvālā-pañjarāntar-vyavasthitiḥ |
na śauri-cintā-vimukha-jana-saṃvāsa-vaiśasam || rbhrs_1,2.111 ||
viṣṇu-rahasye ca--
āliṅganaṃ varaṃ manye vyāla-vyāghra-jalaukasām |
na saṅgaḥ śalya-yuktānāṃ nānā-devaika-sevinām || rbhrs_1,2.112 ||
12 - 13 - 14 - śiṣyānanubanddhitvādi-trayaṃ, yathā saptame (7.13.8)--
na śiṣyān anubadhnīta granthān naivābhyased bahūn |
na vyākhyām upayuñjīta nārambhān ārabhet kvacit || rbhrs_1,2.113 ||
15 - vyāvahāre 'py akārpaṇyaṃ, yathā pādme--
alabdhe vā vinaṣṭe vā bhakṣyācchādana-sādhane |
aviklava-matir bhūtvā harim eva dhiyā smaret || rbhrs_1,2.114 ||
16-- śokādy-avaśa-vartitā, yathā tatraiva-- śokāmarṣādibhir bhāvair ākrāntaṃ yasya mānasam | kathaṃ tatra mukundasya sphūrti-sambhāvanā bhavet || rbhrs_1,2.115 |||
17- anya-devānajñā, yathā tatraiva--
harir eva sadārādhyaḥ sarva-deveśvareśvaraḥ |
itare brahma-rudrādyā nāvajñeyāḥ kadācana || rbhrs_1,2.116 ||
18- bhūtānudvega-dāyitā, yathā mahābhārate--
piteva putraṃ karuṇo nodvejayati yo janam |
viśuddhasya hṛṣīkeśas tūrṇaṃ tasya prasīdati || rbhrs_1,2.117 ||
19 - sevā-nāmāparādhānāṃ varjanaṃ, yathā vārāhe--
mamārcanāparādhā ye kīrtyante vasudhe mayā |
vaiṣṇavena sadā te tu varjanīyāḥ prayatnataḥ || rbhrs_1,2.118 ||
pādme ca--
sarvāparādha-kṛd api mucyate hari-saṃśrayaḥ |
harer apy aparādhān yaḥ kuryād dvipadapāṃśulaḥ || rbhrs_1,2.119 ||
nāmāśrayaḥ kadācit syāt taraty eva sa nāmataḥ |
nāmno hi sarva-suhṛdo hy aparādhāt pataty adhaḥ || rbhrs_1,2.120 ||
20- tan-nindādy asahiṣṇutā, yathā śrī-daśame (10.74.40)--
nindāṃ bhagavataḥ śrṇvaṃs tat-parasya janasya vā |
tato nāpaiti yaḥ so 'pi yāty adhaḥ sukṛtāc cyutaḥ || rbhrs_1,2.121 ||
21 - atha vaiṣṇava-cihṇa-dhṛtiḥ, yathā pādme--
ye kaṇṭha-lagna-tulasī-nalinākṣā-mālā
ye bāhu-mūla-paricihṇita-śaṅkha-cakrāḥ |
ye vā lalāṭa-phalake lasad-ūrdhva-puṇḍrās
te vaiṣṇavā bhuvanam āśu pavitrayanti || rbhrs_1,2.122 ||
22 - nāmākṣara-dhṛtiḥ, yathā skānde--
hari-nāmākṣara-yutaṃ bhāle gopī-mṛḍaṅkitam |
tulasī-mālikoraskaṃ spṛśeyur na yamodbhaṭāḥ || rbhrs_1,2.123 ||
pādme ca--
kṛṣṇa-nāmākṣarair gātram aṅkayec candanādinā |
sa loka-pāvano bhutvā tasya lokam avāpnuyāt || rbhrs_1,2.124 ||
23 - nirmālya-dhṛtiḥ, yathā ekādaśe (11.6.46)--
tvayopayukta-srag-gandha-vāso 'laṅkāra-carcitāḥ |
ucchiṣṭa-bhojino dāsās tava māyāṃ jayemahi || rbhrs_1,2.125 ||
skānde ca--
kṛṣṇottīrṇaṃ tu nirmālyaṃ yasyāṅgaṃ spṛśate mune |
sarva-rogais tathā pāpair mukto bhavati nārada || rbhrs_1,2.126 ||
24 - agre tāṇḍavaṃ, yathā dvārakā-māhātmye--
yo nṛtyati prahṛṣṭātmā bhāvair bahuṣu bhaktitaḥ |
sa nirdahati pāpāni manvantara-śateṣv api || rbhrs_1,2.127 ||
tathā śrī-nāradoktau ca--
nṛtyatāṃ śrī-pater agre tālikā-vādanair bhṛśam |
uḍḍīyante śarīra-sthāḥ sarve pātaka-pakṣiṇaḥ || rbhrs_1,2.128 ||
25-- daṇḍavan-natiḥ, yathā nāradīye--
eko 'pi kṛṣṇāya kṛtaḥ praṇāmo
daśāśvamedhāvabhṛthair na tulyaḥ |
daśāśvamedhī punar eti janma
kṛṣṇa-praṇāmī na punar-bhavāya || rbhrs_1,2.129 ||
26 - abhyūtthānaṃ, yathā brahmāṇḍe--
yān ārūḍhaṃ puraḥ prekṣya samāyāntaṃ janārdanam |
abhyutthānaṃ naraḥ kurvan pātayet sarva-kilbiṣam || rbhrs_1,2.130 ||
27 - anuvrajyā, yathā bhaviṣyottare--
rathena saha gacchanti pārśvataḥ pṛṣṭhato 'grataḥ |
viṣṇunaiva samāḥ sarve bhavanti śvapadādayaḥ || rbhrs_1,2.131 ||
28 - sthāne gatiḥ-- sthānaṃ tīrthaṃ gṛhaṃ cāsya tatra tīrthe gatir yathā || rbhrs_1,2.132 ||
purāṇāntare--
saṃsāra-maru-kāntāra-nistāra-karaṇa-kṣamau |
slāghyau tāv eva caraṇau yau hares tīrtha-gāminau || rbhrs_1,2.133 ||
ālaye ca, yathā hari-bhakti-sudhodaye--
pravīśann ālayaṃ viṣṇor darśanārthaṃ subhaktimān |
na bhūyaḥ praviśen mātuḥ kukṣi-kārāgṛhaṃ sudhīḥ || rbhrs_1,2.134 ||
29 - parikramo, yathā tatraiva--
viṣṇuṃ pradakṣinī-kurvan yas tatrāvartate punaḥ |
tad evāvartanaṃ tasya punar nāvartate bhave || rbhrs_1,2.135 ||
skānde ca caturmāsya-māhātmye--
catur-vāraṃ bhramībhis tu jagat sarvaṃ carācaram |
krāntaṃ bhavati viprāgrya tat-tīrtha-gamanādikam || rbhrs_1,2.136 ||
30 - atha arcanam--
śuddhi-nyāsādi-pūrvāṅga-karma-nirvāha-pūrvakam |
arcanam tūpacārāṇāṃ syān mantreṇopapādanam || rbhrs_1,2.137 ||
tad, yathā daśame (10.81.19)--
svargāpavargayoḥ puṃsāṃ rasāyāṃ bhuvi sampadām |
sarvāsām api siddhīnāṃ mūlaṃ tāc-caraṇārcanaṃ || rbhrs_1,2.138 ||
viṣṇurahasye ca--
śrī-viṣṇor arcanaṃ ye tu prakurvanti narā bhuvi |
te yānti śāśvataṃ viṣṇor ānandaṃ paramaṃ padam || rbhrs_1,2.139 ||
31 - paricaryā--
paricaryā tu sevopakaraṇādi-pariṣkriyā |
tathā prakīrṇaka-cchatra-vāditrādyair upāsanā || rbhrs_1,2.140 ||
yathā nāradīye--
muhūrtaṃ vā muhūrtārdhaṃ yas tiṣṭhed dhari-mandire |
sa yāti paramaṃ sthānaṃ kim u śuśrūṣaṇe ratāḥ || rbhrs_1,2.141 ||
yathā caturthe (4.21.31)--
yat-pāda-sevābhirucis tapasvinām
aśeṣa-janmopacitaṃ malaṃ dhiyaḥ |
sadyaḥ kṣiṇoty anvaham edhatī satī
yathā padāṅguṣṭha-viniḥsṛtā sarit || rbhrs_1,2.142 ||
aṅgāni vividhāny eva syuḥ pūjā-paricaryayoḥ |
na tāni likhitāny atra grantha-bāhulya-bhītitaḥ || rbhrs_1,2.143 ||
32 - atha gītaṃ, yathā laiṅge--
brāhmaṇo vāsudevākhyaṃ gāyamāno 'niśaṃ param |
hareḥ sālokyam āpnoti rudra-gānādhikaṃ bhavet || rbhrs_1,2.144 ||
33 - atha saṃkīrtanam-- nāma-līlā-guṇadīnām uccair-bhāṣā tu kīrtanam || rbhrs_1,2.145 ||
tatra nāma-kīrtanam, yathā viṣṇu-dharme--
kṛṣṇeti maṅgalaṃ nāma yasya vāci pravartate |
bhasmībhavanti rājendra mahā-pātaka-koṭayaḥ || rbhrs_1,2.146 ||
līlā-kīrtanam, yathā saptame (7.9.18)--
so 'haṃ priyasya suhṛdaḥ paradevatāyā
līlā-kathās tava nṛsiṃha viriñca-gītāḥ |
añjas titarmy anugṛṇan guṇa-vipramukto
durgāṇi te pada-yugālaya-haṃsa-saṅgaḥ || rbhrs_1,2.147 ||
guṇa-kīrtanam, yathā prathame (1.5.22)--
idaṃ hi puṃsas tapasaḥ śrutasya vā
sviṣṭasya sūktasya ca buddhi-dattayoḥ |
avicyuto 'rthaḥ kavibhir nirūpito
yad uttamaḥśloka-guṇānuvarṇanam || rbhrs_1,2.148 ||
34 - atha japaḥ mantrasya sulaghūccāro japa ity abhidhīyate || rbhrs_1,2.149 ||
yathā pādme--
kṛṣṇāya nama ity eṣa mantraḥ sarvārtha-sādhakaḥ |
bhaktānāṃ japatāṃ bhūpa svarga-mokṣa-phala-pradaḥ || rbhrs_1,2.150 ||
35 - atha vijñaptiḥ, yathā skānde--
harim uddiśya yat kiñcit kṛtaṃ vijñāpanaṃ girā |
mokṣa-dvārārgalān mokṣas tenaiva vihitas tava || rbhrs_1,2.151 ||
samprārthanātmikā dainya-bodhikā lālasāmayī |
ity ādir vividhā dhīraiḥ kṛṣṇe vijñaptir īritā || rbhrs_1,2.152 ||
tatra samprārthanātmikā, yathā pādme--
yuvatīnāṃ yathā yūni yūnāṃ ca yuvatau yathā |
mano 'bhiramate tadvan mano 'bhiramatāṃ tvayi || rbhrs_1,2.153 ||
dainya-bodhikā, yathā tatraiva--
mat-tulyo nāsti pāpātmā nāparādhī ca kaścana |
parihāre 'pi lajjā me kiṃ brūve puruṣottama || rbhrs_1,2.154 ||
lālasāmayī, yathā śrī-nārada-pañcarātre--
kadā gambhīrayā vācā śriyā yukto jagat-pate |
cāmara-vyagra-hastaṃ mām evaṃ kurv iti vakṣyasi || rbhrs_1,2.155 ||
yathā vā--
kadāhaṃ yamunā-tīre nāmāni tava kīrtayan |
udbāṣpaḥ puṇḍarīkākṣa racayiṣyāmi tāṇḍavam || rbhrs_1,2.156 ||
36 - atha stava-pāṭhaḥ-- proktā manīṣibhir gītā-stava-rājādayaḥ stavāḥ || rbhrs_1,2.157 ||
yathā skānde--
śrī-kṛṣṇa-stava-ratnaughair yeṣāṃ jihvā tv alaṅkṛtā |
namasyā muni-siddhānāṃ vandanīyā divaukasām || rbhrs_1,2.158 ||
nārasiṃhe ca--
stotraiḥ stavaś ca devāgre yaḥ stauti madhusūdanam |
sarva-pāpa-vinirmukto viṣṇu-lokam avāpnuyāt || rbhrs_1,2.159 ||
37 - atha naivedyāsvādo, yathā pādme--
naivedyam annaṃ tulasī-vimiśraṃ
vīśeṣataḥ pāda-jalena siktam |
yo 'śnāti nityaṃ purato murāreḥ
prāpṇoti yajñāyuta-koṭi-puṇyam || rbhrs_1,2.160 ||
38 - atha pādyāsvādo, yathā tatraiva--
na dānaṃ na havir yeṣāṃ svādhyāyo na surārcanam |
te 'pi pādodakaṃ pītvā prayānti paramāṃ gatim || rbhrs_1,2.161 ||
39 - atha dhūpa-saurabhyam, yathā hari-bhakti-sudhodaye--
āghrāṇaṃ yad dharer datta-dhūpocchiṣṭasya sarvataḥ |
tad-bhava-vyāla-daṣṭānāṃ nasyaṃ karma viṣāpaham || rbhrs_1,2.162 ||
atha mālya-saurabhyaṃ, yathā tantre--
praviṣṭe nāsikā-randhre harer nirmālya-saurabhe |
sadyo vilayam āyāti pāpa-pañjara-bandhanam || rbhrs_1,2.163 ||
agastya-saṃhitāyāṃ ca--
āghrāṇaṃ gandha-puṣpāder arcitasya tapodhana |
viśuddhiḥ syād anantasya ghrāṇasyehābhidhīyate || rbhrs_1,2.164 ||
40 - atha śrī-mūrteḥ sparśanaṃ, yathā viṣṇu-dharmottare--
spṛsṭvā viṣṇor adhiṣṭhānaṃ pavitraḥ śraddhayānvitaḥ |
pāpa-bandhair vinirmuktaḥ sarvān kāmān avāpnuyāt || rbhrs_1,2.165 ||
41 - atha śrī-mūrter darśanam, yathā vārāhe--
vṛndāvane tu govindaṃ ye paśyanti vasundhare |
na te yama-puraṃ yānti yānti puṇya-kṛtāṃ gatim || rbhrs_1,2.166 ||
42 - ārātrika-darśanaṃ, yathā skānde--
koṭayo brahma-hatyānām agamyāgama-koṭayaḥ |
dahaty āloka-mātreṇa viṣṇoḥ sārātrikaṃ mukham || rbhrs_1,2.167 ||
utsava-darśanaṃ, yathā bhaviṣyottare--
ratha-sthaṃ ye nirīkṣante kautikenāpi keśavam |
devatānāṃ gaṇāḥ sarve bhavanti śvapacādayaḥ || rbhrs_1,2.168 ||
ādi-śabdena pūjā-darśanaṃ, yathāgneye-- pūjitaṃ pūjyamānaṃ vā yaḥ paśyed bhaktito harim || rbhrs_1,2.169 ||
43 - atha śravaṇam śravaṇaṃ nāma-carita-guṇādīnāṃ śrutir bhavet || rbhrs_1,2.170 ||
tatra nāma-śravaṇaṃ, yathā gāruḍe--
saṃsāra-sarpa-daṣṭa-naṣṭa-ceṣṭaika-bheṣajam |
kṛṣṇeti vaiṣṇavaṃ mantraṃ śrutvā mukto bhaven naraḥ || rbhrs_1,2.171 ||
caritra-śravaṇaṃ, yathā caturthe (4.29.41)--
tasmin mahan-mukharitā madhubhic-caritra-
pīyūṣa-śeṣa-saritaḥ paritaḥ sravanti |
tā ye pibanty avitṛṣo nṛpa gāḍha-karṇais
tān na spṛśanty aśana-tṛḍ-bhaya-śoka-mohāḥ || rbhrs_1,2.172 ||
guṇa-śravaṇaṃ, yathā dvādaśe (12.3.15)--
yas tūttamaḥśloka-guṇānuvādaḥ
saṅgīyate 'bhīkṣṇam amaṅgala-ghnaḥ |
tam eva nityaṃ śṛṇuyād abhīkṣṇaṃ
kṛṣṇe 'malāṃ bhaktim abhīpsamānaḥ || rbhrs_1,2.173 ||
atha tat-kṛpekṣaṇaṃ, yathā daśame (10.14.8)--
tat te 'nukampāṃ susamīkṣamāṇo
bhuñjāna evātma-kṛtaṃ vipākam |
hṛd-vāg-vapurbhir vidadhan namas te
jīveta yo mukti-pade sa dāya-bhāk || rbhrs_1,2.174 ||
atha smṛtiḥ-- yathā kathaṃ cin-manasā sambandhaḥ smṛtir ucyate || rbhrs_1,2.175 ||
yathā viṣṇu-purāṇe (5.17.17)--
smṛte sakala-kalyāṇa-bhājanaṃ yatra jāyate |
puruṣaṃ tam ajaṃ nityaṃ vrajāmi śaraṇaṃ harim || rbhrs_1,2.176 ||
yathā ca pādme--
prayāṇe cāprayāṇe ca yan-nāma smaratāṃ nṝṇām |
sadyo naśyati pāpaugho namas tasmai cid-ātmane || rbhrs_1,2.177 ||
atha dhyānam-- dhyānam rupa-guṇa-krīḍā-sevādeḥ suṣṭhu cintanam || rbhrs_1,2.178 ||
tatra rūpa-dhyānaṃ, yathā nārasiṃhe--
bhagavac-caraṇa-dvandva-dhyānaṃ nirdvandvam īritam |
pāpino 'pi prasaṅgena vihitaṃ suhitaṃ param || rbhrs_1,2.179 ||
guṇa-dhyānaṃ, yathā viṣṇudharme--
ye kurvanti sadā bhaktyā guṇānusmaraṇaṃ hareḥ |
prakṣīṇa-kaluṣaughās te praviśanti hareḥ padam || rbhrs_1,2.180 ||
krīdā-dhyānaṃ, yathā padme--
sarva-mādhurya-sārāṇi sarvādbhutamayāni ca |
dhyāyan hareś caritrāṇi lalitāni vimucyate || rbhrs_1,2.181 ||
sevā-dhyānaṃ, yathā purāṇāntare--
mānasenopacārena paricarya hariṃ sadā |
pare vāṅ-manasā'gamyaṃ taṃ sākṣāt pratipedire || rbhrs_1,2.182 ||
atha dāsyam-- dāsyaṃ karmārpaṇaṃ tasya kaiṅkaryam api sarvathā || rbhrs_1,2.183 ||
tatra ādyaṃ yathā skānde--
tasmin samarpitaṃ karma svābhāvikam apīśvare |
bhaved bhāgavato dharmas tat-karma kimutārpitam || rbhrs_1,2.184 ||
karma svābhāvikaṃ bhadraṃ japa-dhyānārcanādi ca |
itīdaṃ dvividhaṃ kṛṣṇe vaiṣṇavair dāsyam arpitam || rbhrs_1,2.185 ||
mṛdu-śraddhasya kathitā svalpā karmādhikāritā |
tad-arpitaṃ harau dāsyam iti kaiścid udīryate || rbhrs_1,2.186 ||
dvitiyaṃ, yathā nāradīye--
īhā yasya harer dāsye karmaṇā manasā girā |
nikhilāsv apy avasthāsu jīvan-muktaḥ sa ucyate || rbhrs_1,2.187 ||
atha sakhyam-- viśvāso mitra-vṛttiś ca sakhyaṃ dvividham īritam || rbhrs_1,2.188 ||
tatra ādyaṃ, yathā mahābhārate--
pratijñā tava govinda na me bhaktaḥ praṇaśyati |
iti saṃsmṛtya saṃsmṛtya prāṇān saṃdhārayāmy aham || rbhrs_1,2.189 ||
tathā ekādaśe (11.2.53) ca--
tri-bhuvana-vibhava-hetave 'py akuṇṭha-
smṛtir ajitātma-surādibhir vimṛgyāt |
na calati bhagavat-padāravindāl
lava-nimiṣārdham api yaḥ sa vaiṣṇavāgryaḥ || rbhrs_1,2.190 ||
śraddhā-mātrasya tad-bhaktāv adhikāritva-hetutā |
aṅgatvam asya viśvāsa-viśeṣasya tu keśave || rbhrs_1,2.191 ||
dvitīyaṃ, yathā agastya-saṃhitāyām--
paricaryā parāḥ kecit prāsādeṣu ca śerate |
manuṣyam iva taṃ draṣṭuṃ vyāvahartuṃ ca bandhuvat || rbhrs_1,2.192 ||
rāgānugāṅgatāsya syād vidhi-mārgānapekṣatvāt |
mārga-dvayena caitena sādhyā sakhya-ratir matā || rbhrs_1,2.193 ||
atha ātma-nivedanaṃ, yathā ekādaśe (11.29.34)--
martyo yadā tyakta-samasta-karmā
niveditātmā vicikīrṣito me |
tadāmṛtatvaṃ pratipadyamāno
mayātma-bhuūyāyā ca kalpate vai || rbhrs_1,2.194 ||
artho dvidhātma-śabdasya paṇḍitair upapāyate |
dehy-ahantāspadaṃ kaiścid dehaḥ kaiścin mamatva-bhāk || rbhrs_1,2.195 ||
tatra dehī, yathā yāmunācārya-stotre (49)--
vapurādiṣu yo 'pi ko 'pi vā
guṇato 'sāni yathā tathā-vidhaḥ |
tad ayaṃ tava pāda-padmayor
aham adyaiva mayā samarpitaḥ || rbhrs_1,2.196 ||
deho, yathā bhakti-viveke--
cintāṃ kuryān na rakṣāyai vikrītasya yathā paśoḥ |
tathārpayan harau dehaṃ viramed asya rakṣanāt || rbhrs_1,2.197 ||
duṣkaratvena virale dve sakhyātma-nivedane |
keṣāṃcid eva dhīrāṇāṃ labhate sādhanārhatām || rbhrs_1,2.198 ||
atha nija-priyopaharaṇaṃ, yathā ekādaśe (11.11.41)--
yad yad iṣṭatamaṃ loke yac cāti-priyam ātmanaḥ |
tat tan nivedayen mahyaṃ tad ānantyāya kalpate || rbhrs_1,2.199 ||
atha tad-arthe 'khila-ceṣṭitaṃ, yathā pañcarātre--
laukikī vaidikī vāpi yā kriyā kriyate mune |
hari-sevānukūlaiva sā kāryā bhaktim icchatā || rbhrs_1,2.200 ||
atha śaraṇāpattiḥ, yathā hari-bhakti-vilāse (11.677)--
tavāsmīti vadan vācā tathaiva manasā vidan |
tat-sthānam āśritas tanvā modate śaraṇāgataḥ || rbhrs_1,2.201 ||
śrī-nārasiṃhe ca--
tvāṃ prapanno 'smi śaraṇaṃ deva-deva janārdana |
iti yaḥ śaraṇaṃ prāptas taṃ kleśād uddharāmy aham || rbhrs_1,2.202 ||
53-- atha tadīyānāṃ sevanam | tulāsyaḥ, yathā skānde--
yā dṛṣṭā nikhilāgha-saṅga-śamanī spṛṣṭā vapuḥ-pāvanī
rogāṇām abhivanditā nirasanī siktāntaka-trāsinī |
pratyāsatti-vidhāyinī bhagavataḥ kṛṣṇasya saṃropitā
nyastā tac-caraṇe vimukti-phaladā tasyai tulasyai namaḥ || rbhrs_1,2.203 ||
tathā ca tatraiva--
dṛṣtā spṛṣṭā tathā dhyātā kīrtitā namitā stutā |
ropitā sevitā nityaṃ pūjitā tulasī śubhā || rbhrs_1,2.204 ||
navadhā tulasīṃ devīṃ ye bhajanti dine dine |
yuga-koṭi-sahasrāṇi te vasanti harer gṛhe || rbhrs_1,2.205 ||
54-- atha śāstrasya, śāstram atra samākhyātaṃ yad bhakti-pratipādakam || rbhrs_1,2.206 ||
yathā skānde--
vaiṣṇavāni tu śāstrāṇī ye śṛṇvanti paṭhanti ca |
dhanyās te mānavā loke tesāṃ kṛṣṇaḥ prasīdati || rbhrs_1,2.207 ||
vaiṣṇavāni tu śāstrāṇī ye 'rcayanti gṛhe narāḥ |
sarva-pāpa-vinirmuktā bhavanti sura-vanditāḥ || rbhrs_1,2.208 ||
tiṣṭhate vaiṣṇavaṃ śāstraṃ likhitaṃ yasya mandire |
tatra nārāyaṇo devaḥ svayaṃ vasati nārada || rbhrs_1,2.209 ||
tathā śrī-bhāgavate dvādaśe (12.13.15) ca--
sarva-vedānta-sāraṃ hi śrī-bhāgavatam iṣyate |
tad-rasāmṛta-tṛptasya nānyatra syād ratiḥ kvacit || rbhrs_1,2.210 ||
55-- atha mathurāyāḥ, yathā ādi-vārāhe--
mathurāṃ ca parityajya yo 'nyatra kurute ratim |
mūḍho bhramati saṃsāre mohitā mama māyayā || rbhrs_1,2.211 ||
brahmāṇḍe ca--
trailokya-varti-tīrthānāṃ sevanād durlabhā hi yā |
parānanda-mayī siddhir mathurā-sparṣa-mātrataḥ || rbhrs_1,2.212 ||
śrutā smṛtā kīrtitā ca vāñchitā prekṣitā gatā |
spṛṣṭā śritā sevitā ca mathurābhīṣṭadā nṛṇām |
iti khyātaṃ purāṇeṣu na vistāra-bhiyocyate || rbhrs_1,2.213 ||
56--atha vaiṣṇavānāṃ sevanaṃ, yathā pādme (6.253.176)--
ārādhanānāṃ sarveṣāṃ viṣṇor ārādhanaṃ param |
tasmāt parataraṃ devi tadīyānāṃ samarcanam || rbhrs_1,2.214 ||
tṛtīye (3.7.19) ca--
yat-sevayā bhagavataḥ kūṭa-sthasya madhu-dviṣaḥ |
rati-rāso bhavet tīvraḥ pādayor vyasanārdanaḥ || rbhrs_1,2.215 ||
skānde ca--
śaṅkha-cakrāṅkita-tanuḥ śirasā mañjarī-dharaḥ |
gopī-candana-liptāṅgo dṛṣtaś cet tad-aghaṃ kutaḥ || rbhrs_1,2.216 ||
prathame (1.19.33) ca--
yeṣāṃ saṃsmaraṇāt puṃsāṃ sadyaḥ śuddhyanti vai gṛhāḥ |
kiṃ punar darśana-sparśa-pāda-śaucāsanādibhiḥ || rbhrs_1,2.217 ||
ādī-purāṇe--
ye me bhakta-janāḥ pārtha na me bhaktāś ca te janāḥ |
mad-bhaktānāṃ ca ye bhaktās te me bhaktatamā matāḥ || rbhrs_1,2.218 ||
yāvanti bhagavad-bhakter aṅgāni kathitānīha |
prāyas tāvanti tad-bhakta-bhakter api budhā viduḥ || rbhrs_1,2.219 ||
57 - atha yathā-vaibhava-mahotsavo, yathā pādme--
yaḥ karoti mahīpāla harer gehe mahotsavam |
tasyāpi bhavati nityaṃ hari-loke mahotsava || rbhrs_1,2.220 ||
58 - atha ūrjādaro, yathā pādme--
yathā dāmodaro bhakta-vatsalo vidito janaiḥ |
tasyāyaṃ tādṛśo māsaḥ svalpam apy uru-kārakaḥ || rbhrs_1,2.221 ||
tatrāpi mathurāyāṃ viśeṣo, yathā tatraiva--
bhuktiṃ muktiṃ harir dadyād arcito 'nyatra sevinām |
bhaktiṃ tu na dadāty eva yato vaśyakarī hareḥ || rbhrs_1,2.222 ||
sā tv añjasā harer bhaktir labhyate kārttike naraiḥ |
mathurāyāṃ sakṛd api śrī-dāmodara-sevanāt || rbhrs_1,2.223 ||
59-- atha śrī-janma-dina-yātrā, yathā bhaviṣyottare--
yasmin dine prasūteyaṃ devakī tvāṃ janārdana |
tad-dinaṃ brūhi vaikuṇṭha kurmas te tatra cotsavam |
tena samyak-prapannānāṃ prasādaṃ kuru keśavaḥ || rbhrs_1,2.224 ||
60-- atha śrī-mūrter-anghri-sevane prītiḥ, yathā ādi-purāṇe--
mama nāma-sadāgrāhī mama sevā-priyaḥ sadā |
bhaktis tasmai pradātavyā na tu muktiḥ kadācana || rbhrs_1,2.225 ||
61-- atha śrī-bhāgavatārthāsvādo, yathā prathame (1.1.3)--
nigama-kalpa-taror-galitaṃ phalaṃ
śuka-mukhād amṛta-drava-saṃyutam |
pibata bhāgavataṃ rasam ālayaṃ
muhur aho rasikā bhuvi bhāvukāḥ || rbhrs_1,2.226 ||
tathā dvitīye (2.1.9) ca--
pariniṣṭhito 'pi nairguṇye uttamaḥśloka-līlayā |
gṛhita-cetā rājarṣe ākhyānaṃ yad adhītavān || rbhrs_1,2.227 ||
62--atha sa-jātīyāśaya-snigdha-śrī-bhagavad-bhakta-saṅgo, yathā prathame (1.18.13)--
tulayāma lavenāpi na svargaṃ nāpunar-bhavam |
bhagavat-saṅgi-saṅgasya martyānāṃ kimutāśiṣaḥ || rbhrs_1,2.228 ||
hari-bhakti-sudhodaye ca--
yasya yat-saṅgatiḥ puṃso maṇivat syāt sa tad-guṇaḥ |
sva-kūlarddhyai tato dhīmān sva-yūthyān eva saṃśrayet || rbhrs_1,2.229 ||
63-- atha śrī-nāma saṃkīrtanaṃ, yathā dvitīye (2.1.11)--
etan nirvidyamānānām icchatām akuto-bhayam |
yogināṃ nṛpa nirṇītaṃ harer nāmānukīrtanaṃ || rbhrs_1,2.230 ||
ādi-purāṇe ca--
gītvā ca mama nāmāni vicaren mama sannidhau |
iti bravīmi te satyaṃ krīto 'haṃ tasya cārjuna || rbhrs_1,2.231 ||
pādme ca--
yena janma-sahasrāṇi vāsudevo niṣevitaḥ |
tan-mukhe hari-nāmāni sadā tiṣṭhanti bhārata || rbhrs_1,2.232 ||
yatas tatraiva ca--
nāma cintāmaṇiḥ kṛṣṇaś caitanya-rasa-vigrahaḥ |
pūrṇaḥ śuddho nitya-mukto 'bhinnatvān nāma-nāminoḥ || rbhrs_1,2.233 ||
ataḥ śrī-kṛṣṇa-nāmādi na bhaved grāhyaṃ indriyaiḥ |
sevonmukhe hi jihvādau svayam eva sphuraty adaḥ || rbhrs_1,2.234 ||
64 - atha śrī-mathurā-maṇḍale sthitiḥ, yathā pādme--
anyeṣu puṇya-tīrtheṣu muktir eva mahā-phalam |
muktaiḥ prārthyā harer bhaktir mathurāyāṃ tu labhyate || rbhrs_1,2.235 ||
tri-vargadā kāmināṃ yā mumukṣūṇāṃ ca mokṣadā |
bhaktīcchor bhaktidā kas tāṃ mathurāṃ nāśrayed budhaḥ || rbhrs_1,2.236 ||
aho madhu-purī dhanyā vaikuṇṭhāc ca garīyasī |
dinam ekaṃ nivāsena harau bhaktiḥ prajāyate || rbhrs_1,2.237 ||
durūhādbhuta-vīrye 'smin śraddhā dūre 'stu pañcake |
yatra svalpo 'pi sambandhaḥ sad-dhiyāṃ bhāva-janmane || rbhrs_1,2.238 ||
tatra śrī-murtiḥ yathā--
smerāṃ bhaṅgī-traya-paricitāṃ sāci-vistīrṇa-dṛṣṭiṃ
vaṃśī-nyastādhara-kiśalayām ujjvalāṃ candrakeṇa |
govindākhyāṃ hari-tanum itaḥ keśi-tīrthopakaṇṭhe
mā prekṣiṣṭhās tava yadi sakhe bandhu-sange 'sti raṅgaḥ || rbhrs_1,2.239 ||
śrī-bhāgavataṃ yathā--
śaṅke nītāḥ sapadi daśama-skandha-padyāvalīnāṃ
varṇāḥ karṇādhvani pathi katāmānupurvyād bhavadbhiḥ |
haṃho dimbhāḥ parama-śubhadān hanta dharmārtha-kāmān
yad garhantaḥ sukhamayam amī mokṣam apy ākṣipanti || rbhrs_1,2.240 ||
kṛṣṇa-bhakto yathā--
dṛg-ambhobhir dhautaḥ pulaka-patalī maṇḍita-tanuḥ
skhalann antaḥ-phullo dadhad atipṛthuṃ vepathum api |
dṛśoḥ kakṣāṃ yāvan mama sa puruṣaḥ ko 'py upayayau
na jāte kiṃ tāvan matir iha gṛhe nābhiramate || rbhrs_1,2.241 ||
nāma yathā--
yadavadhi mama śītā vaiṇikenānugītā
śruti-patham agha-śatror nāmā-gāthā prayātā |
anavakalita-pūrvāṃ hanta kām apy avasthāṃ
tadavadhi dadhad-antar-mānasaṃ śāmyatīva || rbhrs_1,2.242 ||
śrī mathurā-maṇḍalaṃ, yathā--
taṭa-bhuvi kṛta-kāntiḥ śyāmalā yās taṭinyāḥ
sphuṭita-nava-kadambālambi-kūjad-dvirephā |
niravadhi-madhurimṇā maṇḍiteyaṃ kathaṃ me
manasi kam api bhāvaṃ kānana-śrīs tanoti || rbhrs_1,2.243 ||
alaukika-padārthānām acintyā śaktir īdṛśī |
bhāvaṃ tad-viṣayaṃ cāpi yā sahaiva prakāśayet || rbhrs_1,2.244 ||
keṣāṃcit kvacid aṅgānāṃ yat kṣudraṃ śrūyate phalaṃ |
bahir-mukha-pravṛttyaitat kintu mukhyaṃ phalaṃ ratiḥ || rbhrs_1,2.245 ||
saṃmataṃ bhakti-vijñānāṃ bhakty-aṅgatvaṃ na karmaṇām || rbhrs_1,2.246 ||
yatha caikādaśe (11.20.9)--
tāvat karmāṇi kurvīta na nirvidyeta yāvatā |
mat-kathā-śravaṇādau vā śraddhā yāvan na jāyate || rbhrs_1,2.247 ||
jñāna-vairāgyayor bhakti-praveśāyopayogitā |
īṣat prathamam eveti nāṅgatvam ucitaṃ tayoḥ || rbhrs_1,2.248 ||
yad ubhe citta-kāṭhinya-hetū prāyaḥ satāṃ mate |
sukumāra-svabhāveyaṃ bhaktis tad-dhetur īritā || rbhrs_1,2.249 ||
yathā tatraiva (11.20.31)--
tasmān mad-bhakti-yuktasya yogino vai mad-ātmanaḥ |
na jñānaṃ na ca vairāgyaṃ prāyaḥ śreyo bhaved iha || rbhrs_1,2.250 ||
kintu jñāna-virakty-ādi-sādhyaṃ bhaktyaiva sidhyati || rbhrs_1,2.251 ||
yathā tatraiva (11.20.32-33)--
yat karmabhir yat tapasā jñāna-vairāgya taś ca yat |
yogena dāna dharmeṇa śreyobhir itarair api || rbhrs_1,2.252 ||
sarvaṃ mad-bhakti-yogena mad-bhakto labhate 'njasā |
svargāpavargaṃ mad-dhāma kathañcid yadi vāñchati || rbhrs_1,2.253 ||
rucim udvahatas tatra janasya bhajane hareḥ |
viṣayeṣu gariṣṭho 'pi rāgaḥ prāyo vilīyate || rbhrs_1,2.254 ||
anāsaktasya viṣayān yathārham upayuñjataḥ |
nirbandhaḥ kṛṣṇa-sambandhe yuktaṃ vairāgyam ucyate || rbhrs_1,2.255 ||
prāpañcikatayā buddhyā hari-sambandhi-vastunaḥ |
mumukṣubhiḥ parityāgo vairāgyaṃ phalgu kathyate || rbhrs_1,2.256 ||
proktena lakṣaṇenaiva bhaktir adhikṛtasya ca |
aṅgatve suniraste 'pi nityādy-akhila-karmaṇāṃ || rbhrs_1,2.257 ||
jnānasyādhyātmikasyāpi vairagyasya ca phalgunaḥ |
spaṣṭatārthaṃ punar api tad evedaṃ nirākṛtaṃ || rbhrs_1,2.258 ||
dhana-śiṣyādibhir dvārair yā bhaktir upapādyate |
vidūratvād uttamatā-hānyā tasyāś ca nāṅgatā || rbhrs_1,2.259 ||
viśeṣaṇatvam evaiṣāṃ saṃśrayanty adhikāriṇām |
vivekādīny ato 'mīṣām api nāṅgatvam ucyate || rbhrs_1,2.260 ||
kṛṣṇonmukhaṃ svayaṃ yānti yamāḥ śaucādayas tathā |
ity eṣāṃ ca na yuktā syād bhakty-aṅgāntara-pātitā || rbhrs_1,2.261 ||
yathā skānde--
ete na hy adbhutā vyādha tavāhiṃsādayo guṇāḥ |
hari-bhaktau pravṛttā ye na te syuḥ para-tāpinaḥ || rbhrs_1,2.262 ||
tatraiva--
antaḥ-śuddhir bahiḥ-śuddhis tapaḥ-śānty-adayas tathā |
amī guṇāḥ prapadyante hari-sevābhikāminām || rbhrs_1,2.263 ||
sā bhaktir eka-mukhyāṇgāśritānaikāṅgi kātha vā |
svavāsanānusāreṇa niṣṭhātaḥ siddhi-kṛd bhavet || rbhrs_1,2.264 ||
tatra ekāṅgā, yathā granthāntare {*padyāvalī, 53. anonymous}--
śrī viṣṇoḥ śravaṇe parīkṣid abhavad vaiyāsakiḥ kīrtane
prahlādaḥ smaraṇe tad-aṅghri-bhajane lakṣmīḥ pṛthuḥ pūjane |
akrūras tv abhivandane kapi-patir dāsye 'tha sakhye 'rjunaḥ
sarvasvātma-nivedane balir abhūt kṛṣṇāptir eṣāṃ parā || rbhrs_1,2.265 ||
anekāṅgā, yathā navame (9.4.18-20)--
sa vai manaḥ kṛṣṇa-padāravindayor
vacāṃsi vaikuṇṭha-guṇānuvarṇane |
karau harer mandira-mārjanādiṣu
śrutiṃ cakārācyuta-sat-kathodaye || rbhrs_1,2.266 ||
mukunda-liṅgālaya-darśane dṛśau
tad-bhṛtya-gātra-sparśe 'ṅga-saṅgamam |
ghrāṇaṃ ca tat-pāda-saroja-saurabhe
śrīmat-tulasyā rasanāṃ tad-arpite || rbhrs_1,2.267 ||
pādau hareḥ kṣetra-padānusarpaṇe
śiro hṛṣīkeśa-padābhivandane |
kāmaṃ ca dāsye na tu kāma-kāmyayā
yathottamaḥśloka-janāśraya ratiḥ || rbhrs_1,2.268 ||
śāstroktayā prabalayā tat-tan-maryādayānvitā |
vaidhi bhaktir iyaṃ kaiścan maryādā-mārga ucyate || rbhrs_1,2.269 ||
atha rāgānugā--
virājantīm abhivyaktāṃ vraja-vāsī janādiṣu |
rāgātmikām anusṛtā yā sā rāgānugocyate || rbhrs_1,2.270 ||
rāgānugā-vivekārtham ādau rāgātmikocyate || rbhrs_1,2.271 ||
iṣṭe svārasikī rāgaḥ paramāviṣṭatā bhavet |
tan-mayī yā bhaved bhaktiḥ sātra rāgātmikoditā || rbhrs_1,2.272 ||
sā kāmarūpā sambandha-rūpā ceti bhaved dvidhā || rbhrs_1,2.273 ||
tathā hi saptame (7.1.29-30)--
kāmād dveṣād bhayāt snehād yathā bhaktyeśvare manaḥ |
āveśya tad aghaṃ hitvā bahavas tad-gatiṃ gatāḥ || rbhrs_1,2.274 ||
gopyaḥ kāmād bhayāt kaṃso dveṣāc caidyādayo nṛpāḥ |
sambandhād vṛṣṇayaḥ snehād yūyaṃ bhaktyā vayaṃ vibho || rbhrs_1,2.275 ||
iti ||
ānukūlya-viparyāsād bhīti-dveṣau parāhatau |
snehasya sakhya-vācitvād vaidha-bhakty-anuvartitā || rbhrs_1,2.276 ||
kiṃ vā premābhidhāyitvān nopayogo 'tra sādhane |
bhaktyā vayam iti vyaktaṃ vaidhī bhaktir udīritā || rbhrs_1,2.277 ||
yad-arīṇāṃ priyāṇāṃ ca prāpyam ekam ivoditam |
tad brahma-kṛṣṇayor aikyāt kiraṇārkopamā-juṣoḥ || rbhrs_1,2.278 ||
brahmaṇy eva layaṃ yānti prāyeṇa ripavo hareḥ |
kecit prāpyāpi sārūpyābhāsaṃ majjanti tat-sukhe || rbhrs_1,2.279 ||
tathā ca brahmāṇḍa purāṇe--
siddha-lokas tu tamasaḥ pāre yatra vasanti hi |
siddhā brahma-sukhe magnā daityāś ca hariṇa hatāḥ || rbhrs_1,2.280 ||
rāga-bandhena kenāpi taṃ bhajanto vrajanty amī |
aṅghri-padma-sudhāḥ prema-rūpās tasya priyā janāḥ || rbhrs_1,2.281 ||
tathā hi śrī-daśame (10.87.23)--
nibhṛta-marun-mano 'kṣa-dṛḍha-yoga-yujo hṛdi yan
munaya upāsate tad-arayo 'pi yayuḥ smaraṇāt |
striya uragendra-bhoga-bhuja-daṇḍa-viṣakta-dhiyo
vayam api te samāḥ sama-dṛśo 'ṅghri-saroja-sudhāḥ || rbhrs_1,2.282 ||
tatra rūpā--
sā kāmarūpā sambhoga-tṛṣṇāṃ yā nayati svatām |
yad asyāṃ kṛṣṇa-saukhyārtham eva kevalam udyamaḥ || rbhrs_1,2.283 ||
iyaṃ tu vraja-devīṣu suprasiddhā virājate |
āsāṃ prema-viśeṣo 'yaṃ prāptaḥ kām api mādhurīṃ |
tat-tat-krīḍā-nidānatvāt kāma ity ucyate budhaiḥ || rbhrs_1,2.284 ||
tathā ca tantre-- premaiva gopa-rāmāṇāṃ kāma ity agamat prathām || rbhrs_1,2.285 ||
ity uddhavādayo 'py etaṃ vāñchati bhagavat-priyāḥ || rbhrs_1,2.286 ||kāma-prāyā ratiḥ kintu kubjāyām eva sammatā || rbhrs_1,2.287 ||
tatra sambandha-rūpā--
sambandha-rūpā govinde pitṛtvādy-ābhimānitā |
atropalakṣaṇatayā vṛṣṇīnāṃ vallavā matāḥ |
yadaiśya-jñāna-śūnyatvād eṣāṃ rāge pradhānatā || rbhrs_1,2.288 ||
kāma-sambandha-rūpe te prema-mātra-svarūpake |
nitya-siddhāśrayatayā nātra samyag vicārite || rbhrs_1,2.289 ||
rāgātmikāyā dvaividhyād dvidhā rāgānugā ca sā |
kāmānugā ca sambandhānugā ceti nigadyate || rbhrs_1,2.290 ||
tatra adhikārī--
rāgātmikaika-niṣṭhā ye vraja-vāsi-janādayaḥ |
teṣāṃ bhāvāptaye lubdho bhaved atrādhikāravān || rbhrs_1,2.291 ||
tat-tad-bhāvādi-mādhurye śrute dhīr yad apekṣate |
nātra śāstraṃ na yuktiṃ ca tal-lobhotpatti-lakṣaṇam || rbhrs_1,2.292 ||
vaidha-bhakty-adhikārī tu bhāvāvirbhavanāvadhi |
atra śāstraṃ tathā tarkam anukūlam apekṣate || rbhrs_1,2.293 ||
kṛṣṇaṃ smaran janaṃ cāsya preṣṭhaṃ nija-samīhitam |
tat-tat-kathā-rataś cāsau kuryād vāsaṃ vraje sadā || rbhrs_1,2.294 ||
sevā sādhaka-rūpeṇa siddha-rūpeṇa cātra hi |
tad-bhāva-lipsunā kāryā vraja-lokānusārataḥ || rbhrs_1,2.295 ||
śravaṇotkīrtanādīni vaidha-bhakty-uditāni tu |
yāny aṅgāni ca tāny atra vijñeyāni manīṣibhiḥ || rbhrs_1,2.296 ||
tatra kāmānugā-- kāmānugā bhavet tṛṣṇā kāma-rūpānugāminī || rbhrs_1,2.297 ||
sambhogecchā-mayī tat-tad-bhāvecchātmeti sā dvidhā || rbhrs_1,2.298 ||
keli-tātparyavaty eva sambhogecchā-mayī bhavet |
tad-bhāvecchātmikā tāsām bhāva-mādhurya-kāmitā || rbhrs_1,2.299 ||
śrī-mūrter mādhurīṃ prekṣya tat-tal-līlāṃ niśamya vā |
tad-bhāvākāṇkṣiṇo ye syus teṣu sādhanatānayoḥ |
purāṇe śruyate pādme puṃsam api bhaved iyam || rbhrs_1,2.300 ||
yathā--
purā maharṣayaḥ sarve daṇḍakāraṇya-vāsinaḥ |
dṛṣṭvā rāmaṃ hariṃ tatra bhoktum aicchan suvigraham || rbhrs_1,2.301 ||
te sarve strītvam āpannāḥ samudbhūtāś ca gokule |
hariṃ samprāpya kāmena tato muktā bhavārṇavāt || rbhrs_1,2.302 ||
riraṃsāṃ suṣṭhu kurvan yo vidhi-mārgeṇa sevate |
kevalenaiva sa tadā mahiṣītvam iyāt pure || rbhrs_1,2.303 ||
tathā ca mahā-kaurme--
agni-putrā mahātmānas tapasā strītvam āpire |
bhartāraṃ ca jagad-yoniṃ vāsudevam ajaṃ vibhum || rbhrs_1,2.304 ||
atha sambandhānugā--
sā sambandhānugā bhaktiḥ procyate sadbhir ātmani |
yā pitṛtvādi-sambandha-mananāropanātmikā || rbhrs_1,2.305 ||
lubdhair vātsalya-sakhyādau bhaktiḥ kāryātra sādhakaiḥ |
vrajendra-subalādīnāṃ bhāva-ceṣṭita-mudrayā || rbhrs_1,2.306 ||
tathā hi śruyate śāstre kaścit kurupurī-sthitaḥ |
nanda-sūnor adhiṣṭhānaṃ tatra putratayā bhajan |
nāradasyopadeśena siddho 'bhūd vṛddha-vardhakiḥ || rbhrs_1,2.307 ||
ataeva nārāyaṇa-vyūha-stave--
pati-putra-suhṛd-bhrātṛ-pitṛvan maitravad dharim |
ye dhyāyanti sadodyuktās tebhyo 'pīha namo namaḥ || rbhrs_1,2.308 ||
kṛṣṇa-tad-bhakta-kāruṇya-mātra-lābhaika-hetukā |
puṣṭi-mārgatayā kaiścid iyaṃ rāgānugocyate || rbhrs_1,2.309 ||
iti śrī-śrī-bhakti-rasāmṛta-sindhau purva-vibhāge sādhana-bhakti-laharī-dvitiyā ||
[1.3] atha bhāvaḥ
śuddha-sattva-viśeṣātmā prema-sūryāṃśu-sāmya-bhāk |
rucibhiś citta-māsṛṇya-kṛd asau bhāva ucyate || rbhrs_1,3.1 ||
tathā hi tantre--
premṇas tu prathamāvasthā bhāva ity abhidhīyate |
sāttvikāḥ svalpa-mātrāḥ syur atrāśru-pulakādayaḥ || rbhrs_1,3.2 ||
sa yathā padma-purāṇe--
dhyāyaṃ dhyāyaṃ bhagavataḥ pādāmbuja-yugaṃ tadā |
īṣad-vikriyamāṇātmā sārdra-dṛṣtir abhūd asau || rbhrs_1,3.3 ||
āvirbhūya mano-vṛttau vrajanti tat-svarūpatāṃ |
svayaṃ-prakāśa-rūpāpi bhāsamānā prākāśyavat || rbhrs_1,3.4 ||
vastutaḥ svayam āsvāda-svarūpaiva ratis tv asau |
kṛṣṇādi-karmakāsvāda-hetutvaṃ pratipadyate || rbhrs_1,3.5 ||
sādhanābhiniveśena kṛṣṇa-tad-bhaktayos tathā |
prasādenātidhanyānāṃ bhāvo dvedhābhijāyate |
ādyas tu prāyikas tatra dvitīyo viralodayaḥ || rbhrs_1,3.6 ||
tatra sādhanābhiniveśa-jaḥ
vaidhī-rāgānugā-mārga-bhedena parikīrtitaḥ |
dvividhaḥ khalu bhāvo 'tra sādhanābhiniveśajaḥ || rbhrs_1,3.7 ||
sādhanābhiniveśas tu tatra niṣpādayan rucim |
harāv āsaktim utpādya ratiṃ saṃjanayaty asau || rbhrs_1,3.8 ||
tatra ādyo (1.5.26)-- tatrānvahaṃ kṛṣṇa-kathāḥ pragāyatām anugraheṇāśṛṇavaṃ manoharāḥ | tāḥ śraddhayā me 'nupadaṃ viśṛṇvataḥ priya-śravasy aṅga mamābhavad ratiḥ || rbhrs_1,3.9 || iti |
ratyā tu bhāva evātra na tu premābhidhīyate |
mama bhaktiḥ pravṛtteti vakṣyate sa yad agrataḥ || rbhrs_1,3.10 ||
yathā tatraiva (1.5.28)--
itthaṃ śarat-prāvṛṣikāv ṛtū harer
viśṛṇvato me 'nusavaṃ yaśo 'malam |
saṅkīrtyamānaṃ munibhir mahātmabhir
bhaktiḥ pravṛttātma rajas-tamopahā || rbhrs_1,3.11 ||
tṛtīye ca (3.25.25)--
satāṃ prasaṅgān mama vīrya-saṃvido
bhavanti hṛt-karṇa-rasāyanāḥ kathāḥ |
taj-joṣaṇād āśv apavarga-vartmani
śraddhā ratir bhaktir anukramiṣyati || rbhrs_1,3.12 ||
purāṇe nātya-śāstre ca dvayos tu rati-bhāvayoḥ |
samānārthatayā hy atra dvayam aikyena lakṣitam || rbhrs_1,3.13 ||
dvitīyo, yathā pādme--
itthaṃ manorathaṃ bālā kurvatī nṛtya utsukā |
hari-prītyā ca tāṃ sarvāṃ rātrim evātyavāhayat || rbhrs_1,3.14 ||
atha śri-kṛṣṇa-tad-bhakta-prasādajaḥ
sādhanena vinā yas tu sahasaivābhijāyate |
sa bhāvaḥ kṛṣṇa-tad-bhakta-prasādaja itīyate || rbhrs_1,3.15 ||
atha śrī-kṛṣṇa-prasādajaḥ-- prasādā vācikāloka-dāna-hārdādayo hareḥ || rbhrs_1,3.16 ||
tatra vācika-prasādajaḥ, yathā nāradīye--
sarva-maṇgala-mūrdhanyā pūrṇānanda-mayī sadā |
dvijendra tava mayy astu bhaktir avyābhicāriṇī || rbhrs_1,3.17 ||
āloka-dānajaḥ, yathā skānde--
adṛṣṭa-pūrvam ālokya kṛṣṇaṃ jāṅgala-vāsinaḥ |
viklidyad-antarātmano dṛṣṭiṃ nākraṣṭum īśire || rbhrs_1,3.18 ||
hārdaḥ-- prasāda āntaro yaḥ syāt sa hārda iti kathyate || rbhrs_1,3.19 ||
yathā śuka-saṃhitāyāṃ--
mahābhāgavato jātaḥ putras te bādarāyaṇa |
vinopāyair upeyābhūd viṣṇu-bhaktir ihoditā || rbhrs_1,3.20 ||
atha tad-bhakta-prasādajaḥ, yathā saptame (7.4.36)--
guṇair alam asaṅkhyeyair mahātmyaṃ tasya sūcyate |
vāsudeve bhagavati yasya naisargikī ratiḥ || rbhrs_1,3.21 ||
nāradasya prasādena prahlāde śudha-vāsanā |
nisargaḥ saiva tenātra ratir naisargikī matā || rbhrs_1,3.22 ||
skānde ca--
aho dhanyo 'si devarṣe kṛpayā yasya tat-kṣaṇāt |
nīco 'py utpulako lebhe lubdhako ratim acyute || rbhrs_1,3.23 ||
bhaktānāṃ bhedataḥ seyaṃ ratiḥ pañca-vidhā matā |
agre vivicya vaktavyā tena nātra prapañcyate || rbhrs_1,3.24 ||
kṣāntir avyartha-kālatvaṃ viraktir māna-śunyatā |
āśā-bandhaḥ samutkaṇṭhā nāma-gāne sadā ruciḥ || rbhrs_1,3.25 ||
āsaktis tad-guṇākhyāne prītis tad-vasati-sthale |
ity ādayo 'nubhāvāḥ syur jāta-bhāvāṅkure jane || rbhrs_1,3.26 ||
tatra kṣāntiḥ-- kṣobha-hetāv api prāpte kṣāntir akṣubhitātmatā || rbhrs_1,3.27 ||
yathā prathame (1.19.15)--
taṃ mopayātaṃ pratiyantu viprā
gaṅgā ca devī dhṛta-cittam īśe |
dvijopasṛṣṭaḥ kuhakas takṣako vā
daśatv alaṃ gāyata viṣṇu-gāthāḥ || rbhrs_1,3.28 ||
atha avyārtha-kālatvaṃ, yathā hari-bhakti-sudhodaye--
vāgbhiḥ stuvanto manasā smarantas
tanvā namanto 'py aniśaṃ na tṛptāḥ |
bhaktāḥ sravan-netra-jalāḥ samagram
āyur harer eva samarpayanti || rbhrs_1,3.29 ||
atha viraktiḥ-- viraktir indriyārthānāṃ syād arocakatā svayaṃ || rbhrs_1,3.30 ||
yathā pañcame (5.14.43)--
yo dustyajān dāra-sutān suhṛd rājyaṃ hṛdi-spṛśaḥ |
jahau yuvaiva malavad uttamaḥśloka-lālasaḥ || rbhrs_1,3.31 ||
atha māna-śūnyatā-- utkṛṣṭatve 'py amānitvaṃ kathitā māna-śūnyatā || rbhrs_1,3.32 ||
yathā pādme--
harau ratiṃ vahann eṣa narendrāṇāṃ śikhā-maṇiḥ |
bhikṣām aṭann ari-pure śvapākam api vandate || rbhrs_1,3.33 ||
atha āśā-bandhaḥ-- āśā-bandho bhagavataḥ prāpti-sambhāvanā dṛḍhā || rbhrs_1,3.34 ||
yathā śrīmat-prabhupādānāṃ--
na premā śravaṇādi-bhaktir api vā yogo 'thavā vaiṣṇavo
jñānaṃ vā śubha-karma vā kiyad aho saj-jātir apy asti vā |
hīnārthādhika-sādhake tvayi tathāpy acchedya-mūlā satī
he gopī-jana-vallabha vyathayate hā hā mad-āśaiva mām || rbhrs_1,3.35 ||
atha samutkaṇṭhā-- samutkaṇṭhā nijābhīṣṭa-lābhāya guru-lubdhatā || rbhrs_1,3.36 ||
atha kṛṣṇa-karṇāmṛte (54)--
ānamrām asita-bhruvor upacitam akṣīṇa-pakṣmāṅkureṣv
ālolām anurāgiṇor nayanayor ārdrāṃ mṛdau jalpite |
ātāmrām adharāmṛte mada-kalām amlāna vaṃśī-svaneṣv
āśāste mama locanaṃ vraja-śiśor-mūrtiṃ jagan-mohinīm || rbhrs_1,3.37 ||
atha nāma-gāne sadā ruciḥ, yathā--
rodana-bindu-maranda-syandi-dṛg-indīvarādya govinda |
tava madhura-svara-kaṇṭhī gāyati nāmāvalīṃ bālā || rbhrs_1,3.38 ||
tad-guṇākhyāne āsāktiḥ, yathā kṛṣṇa-karṇāmṛte (88)--
mādhuryād api madhuraṃ
manmathatā tasya kim api kaiśoram |
capalyād api capalaṃ
ceto bata harati hanta kiṃ kurmaḥ || rbhrs_1,3.39 ||
tad vasati-sthale prītiḥ, yathā padyāvalyām {*not found in my edition.}--
atrāsīt kila nanda-sadma śakaṭasyātrābhavad bhañjanaṃ
bandha-ccheda-karo 'pi dāmabhir abhūd baddho 'tra dāmodaraḥ |
itthaṃ māthura-vṛddha-vaktra-vigalat-pīyūṣa-dhārāṃ pibann
ānandāśru-dharaḥ kadā madhu-purīṃ dhanyaś cariṣyāmy aham || rbhrs_1,3.40 ||
api ca--
vyaktaṃ masṛṇitevāntar lakṣyate rati-lakṣaṇam |
mumukṣu-prabhṛtīnāṃ ced bhaved eṣā ratir na hi || rbhrs_1,3.41 ||
vimuktākhila-tarṣair yā muktir api vimṛgyate |
yā kṛṣṇenātigopyāśu bhajadbhyo 'pi na dīyate || rbhrs_1,3.42 ||
sā bhukti-mukti-kāmatvāc chuddhāṃ bhaktim akurvatām |
hṛdaye sambhavaty eṣāṃ kathaṃ bhāgavatī ratiḥ || rbhrs_1,3.43 ||
kintu bāla-camatkāra-karī tac-cihna-vīkṣayā |
abhijñena subodho 'yaṃ raty-ābhāsaḥ prakīrtitaḥ || rbhrs_1,3.44 ||
pratibimbas tathā cchāyā raty-ābhāso dvidhā mataḥ || rbhrs_1,3.45 ||
tatra pratibimbaḥ--
aśramābhīṣṭa-nirvāhī rati-lakṣaṇa-lakṣitaḥ |
bhogāpavarga-saukhyāṃśa-vyañjakaḥ pratibimbakaḥ || rbhrs_1,3.46 ||
daivāt sad-bhakta-saṅgena kīrtanādy-anusāriṇām |
prāyaḥ prasanna-manasāṃ bhoga-mokṣādi rāgiṇām || rbhrs_1,3.47 ||
keṣāṃcit hṛdi bhāvendoḥ pratibimba udañcati |
tad-bhakta-hṛn-nabhaḥ-sthasya tat-saṃsarga-prabhāvataḥ || rbhrs_1,3.48 ||
atha chāyā--
kṣudra-kautūhala-mayī cañcalā duḥkha-hāriṇī |
rateś chāyā bhavet kiṃcit tat-sādṛśyāvalambinī || rbhrs_1,3.49 ||
hari-priya-kriyā-kāla-deśa-pātrādi-saṅgamāt |
apy ānuṣaṅgikād eṣa kvacid ajñeṣv apīkṣyate || rbhrs_1,3.50 ||
kintu bhāgyaṃ vinā nāsau bhāva-cchāyāpy udañcati |
yad abhyudayataḥ kṣemaṃ tatra syād uttarottaram || rbhrs_1,3.51 ||
hari-priya-janasyaiva prasāda-bhara-lābhataḥ |
bhāvābhāso 'pi sahasā bhāvatvam upagacchati || rbhrs_1,3.52 ||
tasminn evāparādhena bhāvābhāso 'py anuttamaḥ |
krameṇa kṣayam āpnoti kha-sthaḥ pūrṇa-śaśī yathā || rbhrs_1,3.53 ||
kiṃ ca--
bhāvo 'py abhāvam āyāti kṛṣṇa-preṣṭhāparādhataḥ |
ābhāsatāṃ ca śanakair nyūna-jātīyatām api || rbhrs_1,3.54 ||
gāḍhāsaṅgāt sadāyāti mumukṣau supratiṣṭhite |
ābhāsatām asau kiṃ vā bhajanīyeśa-bhāvatām || rbhrs_1,3.55 ||
ata eva kvacit teṣu navya-bhakteṣu dṛśyate |
kṣaṇam īśvara-bhāvo 'yaṃ nṛtyādau mukti-pakṣagaḥ || rbhrs_1,3.56 ||
sādhanekṣāṃ vinā yasminn akasmād bhāva īkṣyate |
vighna-sthagitam atrohyaṃ prāg-bhavīyaṃ susādhanaṃ || rbhrs_1,3.57 ||
lokottara-camatkāra-kārakaḥ sarva-śaktidaḥ |
yaḥ prathīyān bhaved bhāvaḥ sa tu kṛṣṇa-prasādajaḥ || rbhrs_1,3.58 ||
jane cej jāta-bhāve 'pi vaiguṇyam iva dṛśyate |
kāryā tathāpi nāsūyā kṛtārthaḥ sarvathaiva saḥ || rbhrs_1,3.59 ||
yathā nārasiṃhe--
bhagavati ca harāv ananya-cetā
bhṛśam alino 'pi virājate manuṣyaḥ |
na hi śaśa-kaluṣa-cchaviḥ kadācit
timira-parābhavatām upaiti candraḥ || rbhrs_1,3.60 ||
ratir aniśa-nisargoṣṇa-prabalatarānanda-pūra-rūpaiva |
uṣmāṇam api vamantī sudhāṃśu-koṭer api svādvī || rbhrs_1,3.61 ||
iti śrī-śrī bhakti-rasāmṛta-sindhau purva-vibhāge bhāva-bhakti-laharī tṛtīyā ||
[1.4] atha premā
samyaṅ-masṛṇita-svānto mamatvātiśayāṅkitaḥ |
bhāvaḥ sa eva sāndrātmā budhaiḥ premā nigadyate || rbhrs_1,4.1 ||
yathā pañcarātre--
ananya-mamatā viṣṇau mamatā prema-saṅgatā |
bhaktir ity ucyate bhīṣma-prahlādoddhava-nāradaiḥ || rbhrs_1,4.2 ||
bhaktiḥ premocyate bhīṣma-mukhyair yatra tu saṅgatā |
mamatānya-mamatvena varjitety atra yojanā || rbhrs_1,4.3 ||
bhāvottho 'ti-prasādotthaḥ śrī-harer iti sa dvidhā || rbhrs_1,4.4 ||
tatra bhāvotthaḥ--
bhāva evāntar-aṅgāṇam-aṅgānām-anusevayā |
ārūḍhaḥ parama-utkarṣam bhāva-uttaḥ parikīrtitaḥ || rbhrs_1,4.5 ||
tatra vaidha-bhāvottho, yathaikādaśe (11.2.40)--
evaṃ-vrataḥ sva-priya-nāma-kīrtyā
jātānurāgo druta-citta uccaiḥ |
hasaty atho roditi rauti gāyaty
unmādavan nṛtyati loka-bāhyaḥ || rbhrs_1,4.6 ||
rāgānugīya-bhāvottho, yathā pādme--
na patiṃ kāmayet kañcid brahmacarya-sthitā sadā |
tam-eva mūrtiṃ dhyāyantī candrakantir-varānanā || rbhrs_1,4.7 ||
śrī-kṛṣṇa-gāthāṃ gāyantī romāṇcodbheda-lakṣaṇā |
asmin-manvantare snigdhā śrī-kṛṣṇa-priya-vartayā || rbhrs_1,4.8 ||
atha harer atiprasādotthaḥ-- harer atiprasādo 'yaṃ saṅga-dānādir ātmanaḥ || rbhrs_1,4.9 ||
yathaikādaśe (11.12.7)--
te nādhīta-śruti-gaṇā nopāsita-mahattamāḥ |
avratātapta-tapasaḥ mat-saṅgān mām upāgatāḥ || rbhrs_1,4.10 ||
māhātmya-jñāna-yuktaś ca kevalaś ceti sa dvidhā || rbhrs_1,4.11 ||
atha ādyo, yathā pañcarātre--
māhātmya-jñāna-yuktas tu sudṛḍhaḥ sarvato 'dhikaḥ |
sneho bhaktir iti proktas tayā sārṣṭyādinānyathā || rbhrs_1,4.12 ||
kevalo, yathā tatraiva-- manogatir avicchinnā harau prema-pariplutā | abhisandhi-vinirmuktā bhaktir-viṣṇu-vaśaṅkarī || rbhrs_1,4.13 || iti |
mahima-jñāna-yuktaḥ syād vidhi-mārgānusāriṇām |
rāgānugāśritānāṃ tu prāyaśaḥ kevalo bhavet || rbhrs_1,4.14 ||
ādau śraddhā tataḥ sādhu-saṅgo 'tha bhajana-kriyā |
tato 'nartha-nivṛttiḥ syāt tato niṣṭhā rucis tataḥ || rbhrs_1,4.15 ||
athāsaktis tato bhāvas tataḥ premābhyudañcati |
sādhakānām ayaṃ premnaḥ prādurbhāve bhavet kramaḥ || rbhrs_1,4.16 ||
dhanyasyāyaṃ navaḥ premā yasyonmīlati cetasi |
antarvāṇībhir apy asya mudrā suṣṭhu sudurgamā || rbhrs_1,4.17 ||
ataeva śrī-nārada-pañcarātre, yathā--
bhāvonmatto hareḥ kiñcin na veda sukham ātmanaḥ |
dukhaṃ ceti maheśāni paramānanda āplutaḥ || rbhrs_1,4.18 ||
premṇa eva vilāsatvād vairalyāt sādhakeṣv api |
atra snehādayo bhedā vivicya na hi śaṃsitāḥ || rbhrs_1,4.19 ||
śrīmat-prabhupadāmbhojaiḥ sarvā bhāgavatāmṛte |
vyaktīkṛtāsti gūḍhāpi bhakti-siddhānta-mādhurī || rbhrs_1,4.20 ||
gopāla-rūpa-śobhāṃ dadhad api raghunātha-bhāva-vistārī |
tuṣyatu sanātanātmā prathama-vibhāge sudhāmbu-nidheḥ || rbhrs_1,4.21 ||
iti śrī-śrī-bhakti-rasāmṛta-sindhau pūrva-vibhāge prema-bhakti-laharī-caturthī
iti śrī-śrī-bhakti-rasāmṛta-sindhau rasopayogi-sthāyi-bhāvopapādano nāma pūrvavibhāgaḥ samāptaḥ
[2]
sāmānya-bhagavad-bhakti-rasa-nirūpako
dakṣiṇa-vibhāgaḥ
[2.1] vibhāvākhyā prathama-laharī
prabalam ananya-śrayiṇā niṣevitaḥ sahaja-rūpeṇa |
agha-damano mathurāyāṃ sadā sanātana-tanur jayati || rbhrs_2,1.1 ||
rasāmṛtābdher bhāge 'smin dvitīye dakṣiṇābhidhe |
sāmānya-bhagavad-bhakti-rasas tāvad udīryate || rbhrs_2,1.2 ||
asya pañca laharyaḥ syur vibhāvākhyāgrimā matā |
dvitīyā tv anubhāvākhyā tṛtīyā sāttvikābhidhā |
vyabhicāry-abhidhā turyā sthāyi-saṃjñā ca pañcamī || rbhrs_2,1.3 ||
athāsyāḥ keśava-rater lakṣitāyā nigadyate |
sāmagrī-paripoṣena paramā rasa-rūpatā || rbhrs_2,1.4 ||
vibhāvair anubhāvaiś ca sāttvikair vyabhicāribhiḥ |
svādyatvaṃ hṛdi bhaktānām ānītā śravaṇādibhiḥ |
eṣā kṛṣṇa-ratiḥ sthāyī bhāvo bhakti-raso bhavet || rbhrs_2,1.5 ||
prāktany ādhunikī cāsti yasya sad-bhakti-vāsanā |
eṣa bhakti-rasāsvādas tasyaiva hṛdi jāyate || rbhrs_2,1.6 ||
bhakti-nirdhūta-doṣāṇāṃ prasannojjvala-cetasām |
śrī-bhāgavata-raktānāṃ rasikāsaṅga-raṅgiṇām || rbhrs_2,1.7 ||
jīvanī-bhūta-govinda-pāda-bhakti-sukha-śriyām |
premāntaraṅga-bhūtāni kṛtyāny evānutiṣṭhatām || rbhrs_2,1.8 ||
bhaktānāṃ hṛdi rājantī saṃskāra-yugalojjvalā |
ratir ānanda-rūpaiva nīyamānā tu rasyatām || rbhrs_2,1.9 ||
kṛṣṇādibhir vibhāvādyair gatair anubhavādhvani |
prauḍhānanda-camatkāra-kāṣṭhām āpadyate parām || rbhrs_2,1.10 ||
kintu premā vibhāvādyaiḥ svalpair nīto 'py aṇīyasīm |
vibhāvanādy-avasthāṃ tu sadya āsvādyatāṃ vrajet || rbhrs_2,1.11 ||
atra vibhāvādi-sāmānya-lakṣaṇam--
ye kṛṣṇa-bhakta-muralī-nādādyā hetavo rateḥ |
kārya-bhūtāḥ smitādyāś ca tathāṣṭau stabdhatādayaḥ || rbhrs_2,1.12 ||
nirvedādyāḥ sahāyāś ca te jñeyā rasa-bhāvane |
vibhāvā anubhāvāś ca sāttvikā vyabhicāriṇaḥ || rbhrs_2,1.13 ||
tatra vibhāvāḥ--
tatra jñeyā vibhāvās tu raty-āsvādana-hetavaḥ |
te dvidhālambanā eke tathaivoddīpanāḥ pare || rbhrs_2,1.14 ||
tad uktam agni-purāṇe (alaṅkāra-vibhāga, 3.35)--
vibhāvyate hi raty-ādir yatra yena vibhāvyate |
vibhāvo nāma sa dvedhālambanoddīpanātmakaḥ || rbhrs_2,1.15 ||
tatra ālambanāḥ--
kṛṣṇaś ca kṛṣṇa-bhaktāś ca budhair ālambanā matāḥ |
raty-āder viṣayatvena tathādhāratayāpi ca || rbhrs_2,1.16 ||
tatra śrī-kṛṣṇaḥ--
nāyakānāṃ śiro-ratnaṃ kṛṣṇas tu bhagavān svayam |
yatra nityatayā sarve virājante mahā-guṇāḥ |
so 'nyarūpa-svarūpābhyām asminn ālambano mataḥ || rbhrs_2,1.17 ||
tatra anya-rūpeṇa, yathā--
hanta me katham udeti sa-vatse, vatsa-pāla-paṭale ratir atra |
ity aniścita-matir baladevo, vismaya-stimita-mūrtir ivāsīt || rbhrs_2,1.18 ||
atha svarūpam-- āvṛtaṃ prakaṭaṃ ceti svarūpaṃ kathitaṃ dvidhā || rbhrs_2,1.19 ||
tatra āvṛtam-- anya-veśādinācchannaṃ svarūpaṃ proktam āvṛtam || rbhrs_2,1.20 ||
tena, yathā--
māṃ snehayati kim uccair, mahileyaṃ dvārakāvarodhe 'tra |
āṃ viditaṃ kutukārthī, vanitā-veśo hariś carati || rbhrs_2,1.21 ||
prakaṭa-svarūpeṇa, yathā--
ayaṃ kambu-grīvaḥ kamala-kamanīyākṣi-paṭimā
tamāla-śyāmāṅga-dyutir atitarāṃ chatrita-śirāḥ |
dara-śrī-vatsāṅkaḥ sphurad-ari-darādy-aṅkita-karaḥ
karoty uccair modaṃ mama madhura-mūrtir madhuripuḥ || rbhrs_2,1.22 ||
atha tad-guṇāḥ--
ayaṃ netā suramyāṅgaḥ sarva-sal-lakṣaṇānvitaḥ |
ruciras tejasā yukto balīyān vayasānvitaḥ || rbhrs_2,1.23 ||
vividhādbhuta-bhāṣā-vit satya-vākyaḥ priyaṃ vadaḥ |
vāvadūkaḥ supāṇḍityo buddhimān pratibhānvitaḥ || rbhrs_2,1.24 ||
vidagdhaś caturo dakṣaḥ kṛtajñaḥ sudṛḍha-vrataḥ |
deśa-kāla-supātrajñaḥ śāstra-cakṣuḥ śucir vaśī || rbhrs_2,1.25 ||
sthiro dāntaḥ kṣamā-śīlo gambhīro dhṛtimān samaḥ |
vadānyo dhārmikaḥ śūraḥ karuṇo mānya-mānakṛt || rbhrs_2,1.26 ||
dakṣiṇo vinayī hrīmān śaraṇāgata-pālakaḥ |
sukhī bhakta-suhṛt prema-vaśyaḥ sarva-śubhaṅkaraḥ || rbhrs_2,1.27 ||
pratāpī kīrtimān rakta-lokaḥ sādhu-samāśrayaḥ |
nārī-gaṇa-manohārī sarvārādhyaḥ samṛddhimān || rbhrs_2,1.28 ||
varīyān īśvaraś ceti guṇās tasyānukīrtitāḥ |
samudrā iva pañcāśad durvigāhā harer amī || rbhrs_2,1.29 ||
jīveṣu ete vasanto 'pi bindu-bindutayā kvacit |
paripūrṇatayā bhānti tatraiva puruṣottame || rbhrs_2,1.30 ||
tathā hi pādme pārvatyai śiti-kaṇṭhena tad-guṇāḥ |
kandarpa-koṭi-lāvaṇya ity ādyāḥ parikīrtitāḥ || rbhrs_2,1.31 ||
eta eva guṇāḥ prāyo dharmāya vana-mālinaḥ |
pṛthivyā prathama-skandhe prathayāñcakrire sphuṭam || rbhrs_2,1.32 ||
yathā prathame (1.16.27-30)--
satyaṃ śaucaṃ dayā kṣāntis tyāgaḥ santoṣa ārjavam |
śamo damas tapaḥ sāmyaṃ titikṣoparatiḥ śrutam || rbhrs_2,1.33 ||
jñānaṃ viraktir aiśvaryaṃ śauryaṃ tejo balaṃ smṛtiḥ |
svātantryaṃ kauśalaṃ kāntir dhairyaṃ mārdavam eva ca || rbhrs_2,1.34 ||
prāgalbhyaṃ praśrayaḥ śīlaṃ saha ojo balaṃ bhagaḥ |
gāmbhīryaṃ sthairyam āstikyaṃ kīrtir māno 'nahaṅkṛtiḥ || rbhrs_2,1.35 ||
ime cānye ca bhagavan nityā yatra mahā-guṇāḥ |
prārthyā mahattvam icchadbhir na viyanti sma karhicit || rbhrs_2,1.36 ||
atha pañca-guṇā ye syur aṃśena giriśādiṣu || rbhrs_2,1.37 ||
sadā svarūpa-samprāptaḥ sarva-jño nitya-nūtanaḥ |
sac-cid-ānanda-sāndrāṅgaḥ sarva-siddhi-niṣevitaḥ || rbhrs_2,1.38 ||
athocyante guṇāḥ pañca ye lakṣmīśādi-vartinaḥ |
avicintya-mahā-śaktiḥ koṭi-brahmāṇḍa-vigrahaḥ || rbhrs_2,1.39 ||
avatārāvalī-bījaṃ hatāri-gati-dāyakaḥ |
ātmārāma-gaṇākarṣīty amī kṛṣṇe kilādbhutāḥ || rbhrs_2,1.40 ||
sarvādbhuta-camatkāra- līlā-kallola-vāridhiḥ |
atulya-madhura-prema-maṇḍita-priya-maṇḍalaḥ || rbhrs_2,1.41 ||
trijagan-mānasākarṣi-muralī-kala-kūjitaḥ |
asamānordhva-rūpa-śrī-vismāpita-carācaraḥ || rbhrs_2,1.42 ||
līlā-premṇā priyādhikyaṃ mādhuryaṃ veṇu-rūpayoḥ |
ity asādhāraṇaṃ proktaṃ govindasya catuṣṭayam || rbhrs_2,1.43 ||
evaṃ guṇāś catur-bhedāś catuḥ-ṣaṣṭir udāhṛtāḥ |
sodāharaṇam eteṣāṃ lakṣaṇaṃ kriyate kramāt || rbhrs_2,1.44 ||
tatra (1) suramyāṅgaḥ-- ślāghyāṅga-sanniveśo yaḥ suramyāṅgaḥ sa kathyate || rbhrs_2,1.45 ||
yathā--
mukhaṃ candrākāraṃ karabha-nibham uru-dvayam idaṃ
bhujau stambhārambhau sarasija-vareṇyaṃ kara-yugam |
kavāṭābhaṃ vakṣaḥ-sthalam aviralaṃ śroṇi-phalakaṃ
parikṣāmo madhyaḥ sphurati murahantur madhurimā || rbhrs_2,1.46 ||
(2) sarva-sal-lakṣaṇānvitaḥ-- tanau guṇottham aṅkottham iti sal-lakṣaṇaṃ dvidhā || rbhrs_2,1.47 ||
tatra guṇottham-- guṇotthaṃ syād guṇair yogo raktatā-tuṅgatādibhiḥ || rbhrs_2,1.48 ||
yathā--
rāgaḥ saptasu hanta ṣaṭsv api śiśor aṅgeṣv alaṃ tuṅgatā
visāras triṣu kharvatā triṣu tathā gambhīratā ca triṣu |
dairghyaṃ pañcasu kiṃ ca pañcasu sakhe samprekṣyate sūkṣmatā
dvātriṃśad-vara-lakṣaṇaḥ katham asau gopeṣu sambhāvyate || rbhrs_2,1.49 ||
aṅkottham-- rekhāmayaṃ rathāṅgādi syād aṅkotthaṃ karādiṣu || rbhrs_2,1.50 ||
yathā--
karayoḥ kamalaṃ tathā rathāṅgaṃ
sphuṭa-rekhāmayam ātmajasya paśya |
pada-pallavayoś ca vallavendra
dhvaja-vajrāṅkuśa-mīna-paṅkajāni || rbhrs_2,1.51 ||
(3) ruciraḥ-- saundaryeṇa dṛg-ānanda-kārī rucira ucyate || rbhrs_2,1.52 ||
yathā tṛtīye (bhā.pu. 3.2.13)--
yad dharma-sūnor bata rājasūye
nirīkṣya dṛk-svastyayanaṃ tri-lokaḥ |
kārtsnyena cādyeha gataṃ vidhātur
arvāk-sṛtau kauśalam ity amanyata || rbhrs_2,1.53 ||
yathā vā--
aṣṭānāṃ danujabhid-aṅga-paṅkajānām
ekasmin katham api yatra ballavīnām |
lolākṣi-bhramara-tatiḥ papāta tasmān
notthātuṃ dyuti-madhu-paṅkilāt kṣamāsīt || rbhrs_2,1.54 ||
(4) tejasā yuktaḥ tejo dhāma prabhāvaś cety ucyate dvividhaṃ budhaiḥ || rbhrs_2,1.55 ||
tatra dhāma-- dīpti-rāśir bhaved dhāma || rbhrs_2,1.56 ||
yathā--
ambara-maṇi-nikurambaṃ viḍambayann api marīci-kulaiḥ |
hari-vakṣasi ruci-niviḍe maṇirāḍ ayam uḍur iva sphurati || rbhrs_2,1.57 ||
prabhāvaḥ-- prabhāvaḥ sarvajit-sthitiḥ || rbhrs_2,1.58 ||
yathā--
dūratas tam avalokya mādhavaṃ
komalāṅgam api raṅga-maṇḍale |
parvatodbhaṭa-bhujāntaro 'py asau
kaṃsa-malla-nivahaḥ sa vivyathe || rbhrs_2,1.59 ||
(5) balīyān-- prāṇena mahatā pūrṇo balīyān iti kathyate || rbhrs_2,1.60 ||
yathā--
paśya vindhya-girito 'pi gariṣṭhaṃ
daitya-puṅgavam udagram ariṣṭam |
tula-khaṇḍam iva piṇḍitam ārāt
puṇḍarīka-nayano vinunoda || rbhrs_2,1.61 ||
yathā vā--
vāmas tāmarasākṣasya bhuja-daṇḍaḥ sa pātu vaḥ |
krīḍā-kandukatāṃ yena nīto govardhano giriḥ || rbhrs_2,1.62 ||
(6) vayasānvitaḥ--
vayaso vividhatve 'pi sarva-bhakti-rasāśrayaḥ |
dharmī kiśora evātra nitya-nānā-vilāsavān || rbhrs_2,1.63 ||
yathā--
tadātvābhivyaktīkṛta-taruṇimārambha-rabhasaṃ
smita-śrī-nirdhūta-sphurad-amala-rākā-pati-madam |
darodañcat-pañcāśuga-nava-kalā-meduram idaṃ
murārer mādhuryaṃ manasi madirākṣīr madayati || rbhrs_2,1.64 ||
(7) vividhādbhuta-bhāṣāvit--
vividhādbhuta-bhāṣāvit sa prokto yas tu kovidaḥ |
nānā-deśyāsu bhāṣāsu saṃskṛte prākṛteṣu ca || rbhrs_2,1.65 ||
yathā--
vraja-yuvatiṣu śauriḥ śaurasenīṃ surendre
praṇata-śirasi saurīṃ bhāratīm ātanoti |
ahaha paśuṣu kīreṣv apy apabhraṃsa-rūpāṃ
katham ajani vidagdhaḥ sarva-bhāṣāvalīṣu || rbhrs_2,1.66 ||
(8) satya-vākyaḥ-- syān nānṛtaṃ vaco yasya satya-vākyaḥ sa kathyate || rbhrs_2,1.67 ||
yathā--
pṛthe tanaya-pañcakaṃ prakaṭam arpayiṣyāmi te
raṇorvaritam ity abhūt tava yathārtham evoditam |
ravir bhavati śītalaḥ kumuda-bandhur apy uṣṇalas
tathāpi na murāntaka vyabhicariṣṇur uktis tava || rbhrs_2,1.68 ||
yathā vā--
gūḍho 'pi veṣeṇa mahī-surasya
harir yathārthaṃ magadhendram ūce |
saṃsṛṣṭam ābhyāṃ saha pāṇḍavābhyāṃ
māṃ viddhi kṛṣṇaṃ bhavataḥ sapatnam || rbhrs_2,1.69 ||
(9) priyaṃvadaḥ-- jane kṛtāparādhe 'pi sāntva-vādī priyaṃvadaḥ || rbhrs_2,1.70 ||
yathā--
kṛta-vyalīke 'pi na kuṇḍalīndra
tvayā vidheyā mayi doṣa-dṛṣṭiḥ |
pravāsyamāno 'si surārcitānāṃ
paraṃ hitāyādya gavāṃ kulasya || rbhrs_2,1.71 ||
(10) vāvadūkaḥ--
śruti-preṣṭhoktir akhila-vāg-guṇānvita-vāg api |
iti dvidhā nigadito vāvadūko manīṣibhiḥ || rbhrs_2,1.72 ||
tatra ādyo, yathā--
aśliṣṭa-komala-padāvali-mañjulena
praty-akṣara-kṣarad-amanda-sudhā-rasena |
sakhyaḥ samasta-jana-karṇa-rasāyanena
nāhāri kasya hṛdayaṃ hari-bhāṣitena || rbhrs_2,1.73 ||
dvitīyo, yathā--
prativādi-citta-parivṛtti-paṭur
jagad-eka-saṃśaya-vimarda-karī |
pramitākṣarādya-vividhārthamayī
hari-vāg iyaṃ mama dhinoti dhiyaḥ || rbhrs_2,1.74 ||
(11) supaṇḍityaḥ--
vidvān nītijña ity eṣa supaṇḍityo dvidhā mataḥ |
vidvān akhila-vidyā-vin nītijñas tu yathārha-kṛt || rbhrs_2,1.75 ||
tatra ādyo, yathā--
yaṃ suṣṭhu pūrvaṃ paricarya gauravāt
pitāmahādy-ambudharaiḥ pravartitāḥ |
kṛṣṇārṇavaṃ kāśya-guru-kṣamābhūtas
tam eva vidyā-saritaḥ prapedire || rbhrs_2,1.76 ||
yathā vā--
āmnāya-prathitānvayā smṛtimatī bāḍhaṃ ṣaḍ-aṅgojjvalā
nyāyenānugatā purāṇa-suhṛdā mīmāṃsayā maṇḍitā |
tvāṃ labdhāvasarā cirād gurukule prekṣya svasaṅgārthinaṃ
vidyā nāma vadhūś caturdaśa-guṇā govinda śuśrūyate || rbhrs_2,1.77 ||
dvitīyo, yathā--
mṛtyus taskara-maṇḍale sukṛtināṃ vṛnde vasantānilaḥ
kandarpo ramaṇīṣu durgata-kule kalyāṇa-kalpa-drumaḥ |
indur bandhu-gaṇe vipakṣa-paṭale kālāgni-rudrākṛtiḥ
śāsti svasti-dhurandharo madhupurīṃ nītyā madhūnāṃ patiḥ || rbhrs_2,1.78 ||
(12) buddhimān-- medhāvī sūkṣmadhīś ceti procyate buddhimān dvidhā || rbhrs_2,1.79 ||
tatra medhāvī, yathā--
avanti-pura-vāsinaḥ sadanam etya sāndīpaner
guror jagati darśayan samayam atra vidyārthinām |
sakṛn nigada-mātrataḥ sakalam eva vidyā-kulaṃ
dadhau hṛdaya-mandire kim api citravan mādhavaḥ || rbhrs_2,1.80 ||
sūkṣma-dhīḥ, yathā--
yadubhir ayam avadhyo mleccha-rājas tad enaṃ
tarala-tamasi tasmin vidravann eva neṣye |
sukhamaya-nija-nidrā-bhañjana-dhvaṃsi-dṛṣṭir
jhara-muci mucukundaḥ kandare yatra śete || rbhrs_2,1.81 ||
(13) pratibhānvitaḥ-- sadyo navanavollekhi-jñānaṃ syāt pratibhānvitaḥ || rbhrs_2,1.82 ||
yathā padyāvalyāṃ (283)--
vāsaḥ samprati keśava kva bhavato mugdhekṣaṇe nanv idaṃ
vāsaṃ brūhi śaṭha prakāma-subhage tvad-gātra-saṃsargataḥ |
yāminyām uṣitaḥ kva dhūrta vitanur muṣṇāti kiṃ yāminī
śaurir gopa-vadhūṃ chalaiḥ parihasann evaṃ-vidhaiḥ pātu vaḥ || rbhrs_2,1.83 ||
(14) vidagdhaḥ-- kalā-vilāsa-digdhātmā vidagdha iti kīrtyate || rbhrs_2,1.84 ||
yathā--
gītaṃ gumphati tāṇḍavaṃ ghaṭayati brūte prahelī-kramaṃ
veṇuṃ vādayate srajaṃ viracayaty ālekhyam abhyasyati |
nirmāti svayam indrajāla-paṭalīṃ dyūte jayaty unmadān
paśyoddāma-kalā-vilāsa-vasatiś citraṃ hariḥ krīḍati || rbhrs_2,1.85 ||
(15) caturaḥ-- caturo yugapad-bhūri-samādhāna-kṛd ucyate || rbhrs_2,1.86 ||
yathā--
pārāvatī-viracanena gavāṃ kalāpaṃ
gopāṅganā-gaṇam apāṅga-taraṅgitena |
mitrāṇi citratara-saṅgara-vikrameṇa
dhinvann ariṣṭa-bhayadena harir vireje || rbhrs_2,1.87 ||
(16) dakṣaḥ-- duṣkare kṣipra-kārī yas taṃ dakṣaṃ paricakṣate || rbhrs_2,1.88 ||
yathā śrī-daśame (10.59.17)--
yāni yodhaiḥ prayuktāni śastrāstrāṇi kurūdvaha |
haris tāny acchinat tīkṣṇaiḥ śarair ekaika-śastribhiḥ || rbhrs_2,1.89 ||
yathā vā--
aghahara kuru yugmībhūya nṛtyaṃ mayaiva
tvam iti nikhila-gopī-prārthanā-pūrti-kāmaḥ |
atanuta gati-līlā-lāghavormiṃ tathāsau
dadṛśur adhikam etās taṃ yathā sva-sva-pārśve || rbhrs_2,1.90 ||
(17) kṛtajñaḥ-- kṛtajñaḥ syād abhijño yaḥ kṛta-sevādi-karmaṇām || rbhrs_2,1.91 ||
yathā mahābhārate {*not found in critical edition.}--
ṛṇam etat pravṛddhaṃ me hṛdayān nāpasarpati |
yad govindeti cukrośa kṛṣṇā māṃ dūra-vāsinam || rbhrs_2,1.92 ||
yathā vā--
anugatim ati-pūrvaṃ cintayann ṛkṣa-mauler
akuruta bahumānaṃ śaurir ādāya kanyām |
katham api kṛtam alpaṃ vismaren naiva sādhuḥ
kim uta sa khalu sādhu-śreṇi-cūḍāgra-ratnam || rbhrs_2,1.93 ||
(18) sudṛḍha-vrataḥ-- pratijñā-niyamau yasya satyau sa sudṛḍha-vrataḥ || rbhrs_2,1.94 ||
tatra satya-pratijño, yathā hari-vaṃśe (2.68.38) {*not found in critical edition.}--
na deva-gandharva-gaṇā na rākṣasā
na cāsurā naiva ca yakṣa-pannagāḥ |
mama pratijñām apahantum udyatā
mune samarthāḥ khalu satyam astu te || rbhrs_2,1.95 ||
yathā vā--
sa-helam ākhaṇḍala-pāṇḍu-putrau
vidhāya kaṃsārir apārijātau |
nija-pratijñāṃ saphalāṃ dadhānaḥ
satyāṃ ca kṛṣṇāṃ ca sukhām akārṣīt || rbhrs_2,1.96 ||
satya-niyamo, yathā--
girer uddharaṇaṃ kṛṣṇa duṣkaraṃ karma kurvatā |
mad-bhaktaḥ syān na duḥkhīti sva-vrataṃ vivṛtaṃ tvayā || rbhrs_2,1.97 ||
(19) deśa-kāla-supātrajñaḥ-- deśa-kāla-supātrajñas tat-tad-yogya-kriyā-kṛtiḥ || rbhrs_2,1.98 ||
yathā--
śaraj-jyotsnā-tulyaḥ katham api paro nāsti samayas
trilokyām ākṛīḍaḥ kvacid api na vṛndāvana-samaḥ |
na kāpy ambhojākṣī vraja-yuvati-kalpeti vimṛśan
mano me sotkaṇṭhaṃ muhur ajani rāsotsava-rase || rbhrs_2,1.99 ||
(20) śāstra-cakṣuḥ-- śāstrānusāri-karmā yaḥ śāstra-cakṣuḥ sa kathyate || rbhrs_2,1.100 ||
yathā--
abhūt kaṃsa-ripor netraṃ
śāstram evārtha-dṛṣṭaye |
netrāmbujaṃ tu yuvatī-
vṛndān mādāya kevalam || rbhrs_2,1.101 ||
(21) śuciḥ--
pāvanaś ca viśuddheś cety ucyate dvividhaḥ śuciḥ |
pāvanaḥ pāpa-nāśī syād viśuddhas tyakta-dūsaṇaḥ || rbhrs_2,1.102 ||
tatra pāvano, yathā pādme--
taṃ nirvyājaṃ bhaja guṇa-nidhe pāvanaṃ pāvanānāṃ
śraddhā-rajyan-matir atitarām uttamaḥ-śloka-maulim |
prodyann antaḥ-karaṇa-kuhare hanta yan-nāma-bhānor
ābhāso 'pi kṣapayati mahā-pātaka-dhvānta-rāśim || rbhrs_2,1.103 ||
viśuddho, yathā--
kapaṭaṃ ca haṭhaś ca nācyute
bata satrājiti nāpy adīnatā |
katham adya vṛthā syamantaka
prasabhaṃ kaustubha-sakhyam icchasi || rbhrs_2,1.104 ||
(22) vaśī vaśī jitendriyaḥ proktaḥ || rbhrs_2,1.105 ||
yathā prathame (1.11.37)--
uddāma-bhāva-piśunāmala-valgu-hāsa-
vrīḍāvaloka-nihato madano 'pi yāsām |
saṃmuhya cāpam ajahāt pramadottamās tā
yasyendriyaṃ vimathituṃ kuhakair na śekuḥ || rbhrs_2,1.106 ||
(23) sthiraḥ āphalodayakṛt sthiraḥ || rbhrs_2,1.107 ||
yathā,
nirvedam āpa na vana-bhramaṇe murārir
nācintayad vyasanam ṛkṣa-vilapraveśe |
āhṛtya hanta maṇim eva puraṃ prapede
syād udyamaḥ kṛta-dhiyāṃ hi phalodayāntaḥ || rbhrs_2,1.108 ||
(24) dāntaḥ-- sa dānto duḥsaham api yogyaṃ kleśaṃ saheta yaḥ || rbhrs_2,1.109 ||
yathā--
gurum api guru-vāsa-kleśam avyāja-bhaktyā
harir aja-gaṇa-dantaḥ komalāṅgo 'pi nāyam |
prakṛtir ati-durūhā hanta lokottarāṇāṃ
kim api manasi citraṃ cintyamānā tanoti || rbhrs_2,1.110 ||
(25) kṣamāśīlaḥ kṣamāśīlo 'parādhānāṃ sahanaḥ parikīrtyate || rbhrs_2,1.111 ||
yathā māgha-kāvye {=śiśupāla-vadha} (16.25)--
prativācam adatta keśavaḥ
śapamānāya na cedi-bhūbhṛte |
anahuṅkurute ghana-dhvaniḥ
na hi gomāyu-rutāni keśarī || rbhrs_2,1.112 ||
yathā vā yāmunācārya-stotre {=stotra-ratnam} (60)--
raghuvara yad abhūs tvaṃ tādṛśo vāyasasya
praṇata iti dayālur yac ca caidyasya kṛṣṇa |
pratibhavam aparāddhur mugdha sāyujyado 'bhūr
vada kim apadam āgas tasya te 'sti kṣamāyāḥ || rbhrs_2,1.113 ||
(26) gambhīraḥ-- durvibodhāśayo yas tu sa gambhīraḥ itīryate || rbhrs_2,1.114 ||
yathā--
vṛndāvane varātiḥ stutibhir nitarām upāsyamāno 'pi |
śakto na harir vidhinā ruṣṭas tuṣṭo 'thavā jñātum || rbhrs_2,1.115 ||
yathā vā--
unmado 'pi harir navya-rādhā-praṇaya-sīdhunā |
abhijñenāpi rāmeṇa lakṣito 'yam avikriyaḥ || rbhrs_2,1.116 ||
(27) dhṛtimān-- pūrṇa-spṛhaś ca dhṛtimān śāntaś ca kṣobha-kāraṇe || rbhrs_2,1.117 ||
tatra ādyo--
svīkurvann api nitarāṃ yaśaḥ-priyatvaṃ
kaṃsārir magadha-pater vadha-prasiddhām |
bhīmāya svayam atulām adatta kīrtiṃ
kiṃ lokottara-guṇa-śālinām apekṣyam || rbhrs_2,1.118 ||
dvitīyo, yathā--
ninditasya dama-ghoṣa-sūnunā
sambhrameṇa munibhiḥ stutasya ca |
rājasūya-sadasi kṣitīśvaraiḥ
kāpi nāsya vikṛtir vitarkitā || rbhrs_2,1.119 ||
(28) samaḥ-- rāga-dveṣa-vimukto yaḥ samaḥ sa kathito budhaiḥ || rbhrs_2,1.120 ||
yathā śrī-daśame (10.16.33)--
nyāyyo hi daṇḍaḥ kṛta-kilbiṣe 'smiṃs
tavāvatāraḥ khala-nigrahāya |
ripoḥ sutānām api tulya-dṛṣṭer
dhatse damaṃ phalam evānuśaṃsan || rbhrs_2,1.121 ||
yathā vā--
ripur api yadi śuddho maṇḍanīyas tavāsau
yaduvara yadi duṣṭo daṇḍanīyaḥ suto 'pi |
na punar akhila-bhartuḥ pakṣapātojjhitasya
kvacid api viṣamaṃ te ceṣṭitaṃ jāghaṭīti || rbhrs_2,1.122 ||
(29) vadānyaḥ-- dāna-vīro bhaved yas tu sa vadānyo nigadyate || rbhrs_2,1.123 ||
yathā--
sarvārthināṃ bāḍham abhīṣṭa-pūrtyā
vyarthīkṛtāḥ kaṃsa-nisūdanena |
hriyeva cintāmaṇi-kāmadhenu-
kalpa-drumā dvāravatīṃ bhajanti || rbhrs_2,1.124 ||
yathā vā--
yeṣāṃ ṣoḍaśa-pūritā daśa-śatī svāntaḥ-purāṇāṃ tathā
cāṣṭāśliṣṭa-śataṃ vibhāti paritas tat-saṅkhya-patnī-yujām |
ekaikaṃ prati teṣu tarṇaka-bhṛtāṃ bhūṣā-juṣām anvahaṃ
gṛṣṭīnāṃ yugapac ca baddham adadād yas tasya vā kaḥ samaḥ || rbhrs_2,1.125 ||
(30) dhārmikaḥ-- kurvan kārayate dharmaṃ yaḥ sa dhārmika ucyate || rbhrs_2,1.126 ||
yathā--
pādaiś caturbhir bhavatā vṛṣasya
guptasya gopendra tathābhyavardhi |
svairaṃ carann eva yathā trilokyām
adharma-sparśāṇi haṭhāj jaghāsa || rbhrs_2,1.127 ||
yathā vā--
vitāyamānair bhavatā makhotkarair
ākṛṣyamāṇeṣu patiṣv anāratam |
mukunda khinnaḥ sura-subhruvāṃ gaṇas
tavāvatāraṃ navamaṃ namasyati || rbhrs_2,1.128 ||
(31) śūraḥ-- utsāhī yudhi śūro 'stra-prayoge ca vicakṣaṇaḥ || rbhrs_2,1.129 ||
tatra ādyo, yathā--
pṛthu-samara-saro vigāhya kurvan
dviṣad-aravinda-vane vihāra-caryām |
sphurasi tarala-bāhu-daṇḍa-śuṇḍas
tvam agha-vidāraṇa vāraṇendra-līlaḥ || rbhrs_2,1.130 ||
dvitīyo, yathā--
kṣaṇād akṣauhiṇī-vṛnde jarāsandhasya dāruṇe |
dṛṣṭaḥ ko 'py atra nādaṣṭo hareḥ praharaṇāhibhiḥ || rbhrs_2,1.131 ||
(32) karuṇaḥ-- para-duḥkhāsaho yas tu karuṇaḥ sa nigadyate || rbhrs_2,1.132 ||
yathā--
rājñām agādha-gatibhir magadhendra-kārā-
duḥkhāndhakāra-paṭalaiḥ svayam andhitānām |
akṣīṇi yaḥ sukhamayāni ghṛṇī vyatānīd
vṛnde tam adya yadunandana-padma-bandhum || rbhrs_2,1.133 ||
yathā vā--
skhalan-nayana-vāribhir viracitābhiṣeka-śriye
tvarā-bhara-taraṅgataḥ kavalitātma-visphūrtaye |
niśānta-śara-śāyinā sura-sarit-sutena smṛteḥ
sapadya-vaśa-vartmaṇo bhagavataḥ kṛpāyai namaḥ || rbhrs_2,1.134 ||
(33) mānyamānakṛt-- guru-brāhmaṇa-vṛddhādi-pūjako mānyamāna-kṛt || rbhrs_2,1.135 ||
yathā--
abhivādya guroḥ padāmbujaṃ
pitaraṃ pūrvajam apy athānataḥ |
harir añjalinā tathā girā
yadu-vṛddhānana-mat-kramādayam || rbhrs_2,1.136 ||
(34) dakṣiṇaḥ-- sauśīlya-saumya-carito dakṣiṇaḥ kīrtyate budhaiḥ || rbhrs_2,1.137 ||
yathā--
bhṛtyasya paśyati gurūn api nāparādhān
sevāṃ manāg api kṛtāṃ bahudhābhyupaiti |
āviṣkaroti piśuneṣv api nābhyasūyāṃ
śīlena nirmala-matiḥ puruṣottamo 'yam || rbhrs_2,1.138 ||
(35) vinayī-- auddhatya-parihārī yaḥ kathyate vinayīty asau || rbhrs_2,1.139 ||
yathā māgha-kāvye (13.7)--
avaloka eṣa nṛpateḥ sudūrato
rabhasād rathād avatarītum icchataḥ |
avatīrṇavān prathamam ātmanā harir
vinayaṃ viśeṣayati sambhrameṇa saḥ || rbhrs_2,1.140 ||
(36) hrīmān--
jñāte 'smara-rahasye 'nyaiḥ kriyamāṇe stave 'thavā |
śālīnatvena saṅkocaṃ bhajan hrīmān udīryate || rbhrs_2,1.141 ||
yathā lalita-mādhave (9.40)--
darodañcad-gopī-stana-parisara-prekṣaṇa-bhayāt
karotkampād īṣac calati kila govardhana-girau |
bhayārtair ārabdha-stutir akhila-gopaiḥ smita-mukhaṃ
puro dṛṣṭvā rāmaṃ jayati namitāsyo madhuripuḥ || rbhrs_2,1.142 ||
(37) śaraṇāgata-pālakaḥ-- pālayan śaraṇāpannān śaraṇāgata-pālakaḥ || rbhrs_2,1.143 ||
yathā--
jvara parihara vitrāsaṃ tvam atra samare kṛtāparādhe 'pi |
sadyaḥ prapadyamāne yad indavati yādavendro 'yam || rbhrs_2,1.144 ||
(38) sukhī-- bhoktā ca duḥkha-gandhair apy aspṛṣṭaś ca sukhī bhavet || rbhrs_2,1.145 ||
tatra ādyo, yathā--
ratnālaṅkāra-bhāras tava dhana-damano rājya-vṛttyāpy alabhyaḥ
svapne dambholi-pāṇer api duradhigamaṃ dvāri tauryatrikaṃ ca |
pārśve gaurī-gariṣṭhāḥ pracura-śaśi-kalāḥ kānta-sarvāṅga-bhājaḥ
sīmantinyaś ca nityaṃ yaduvara bhuvane kas tvad-anyo 'sti bhogī || rbhrs_2,1.146 ||
dvitīyo, yathā--
na hāniṃ na mlāniṃ nija-gṛha-kṛtya-vyasanitāṃ
na ghoraṃ nodghūrṇāṃ na kila kadanaṃ vetti kim api |
varāṅgībhiḥ sāṅgīkṛta-suhṛd-anaṅgābhir abhito
harir vṛndāraṇye param aniśam uccair viharati || rbhrs_2,1.147 ||
(39) bhakta-suhṛt-- susevyo dāsa-bandhuś ca dvidhā bhakta-suhṛn mataḥ || rbhrs_2,1.148 ||
tatra ādyo, yathā viṣṇu-dharme--
tulasī-dala-mātreṇa jalasya culukena ca |
vikrīṇīte svam ātmānaṃ bhaktebhyo bhakta-vatsalaḥ || rbhrs_2,1.149 ||
dvitīyo, yathā prathame (1.9.37)--
sva-nigamam apahāya mat-pratijñām
ṛtam adhikartum avapluto rathasthaḥ |
dhṛta-ratha-caraṇo 'bhyayāc caladgur
harir iva hantum ibhaṃ gatottarīyaḥ || rbhrs_2,1.150 ||
(40) prema-vaśyaḥ-- priyatva-mātra-vaśyo yaḥ prema-vaśyo bhaved asau || rbhrs_2,1.151 ||
yathā śrī-daśame (10.80.19)--
sakhyuḥ priyasya viprarṣer aṅga-saṅgāti-nirvṛtaḥ |
prīto vyamuñcad adhvindūn netrābhyāṃ puṣkarekṣaṇaḥ || rbhrs_2,1.152 ||
yathā vā tatraiva (10.9.18)--
sva-mātuḥ svinna-gātrāyā visrasta-kavara-srajaḥ |
dṛṣṭvā pariśramaṃ kṛṣṇaḥ kṛpayāsīt sva-bandhane || rbhrs_2,1.153 ||
(41) sarva-śubhaṅkaraḥ-- sarveṣāṃ hita-kārī yaḥ sa syāt sarva-śubhaṅkaraḥ || rbhrs_2,1.154 ||
yathā--
kṛtāḥ kṛtārthā munayo vinodaiḥ
khala-kṣayeṇākhila-dhārmikāś ca |
vapur-vimardena khalāś ca yuddhe
na kasya pathyaṃ hariṇā vyadhāyi || rbhrs_2,1.155 ||
(42) pratāpī-- pratāpī pauruṣodbhūta-śatru-tāpi prasiddhi-bhāk || rbhrs_2,1.156 ||
yathā--
bhavataḥ pratāpa-tapane
bhuvanaṃ kṛṣṇa pratāpayati |
ghorāsura-ghukānāṃ
śaraṇam abhūt kandarā-timiram || rbhrs_2,1.157 ||
(43) kīrtimān-- sādguṇyair nirmalaiḥ khyātaḥ kīrtimān iti kīrtyate || rbhrs_2,1.158 ||
yathā--
tvad-yaśaḥ-kumuda-bandhu-kaumudī
śubhra-bhāvam abhito nayanty api |
nandanandana kathaṃ nu nirmame
kṛṣṇa-bhāva-kalilaṃ jagat-trayam || rbhrs_2,1.159 ||
yathā vā lalita-mādhave (5.18)--
bhītā rudraṃ tyajati girijā śyāmam aprekṣya kaṇṭhaṃ
śubhraṃ dṛṣṭvā kṣipati vasanaṃ vismito nīla-vāsāḥ |
kṣīraṃ matvā śrapayati yamī-nīram ābhīrikotkā
gīte dāmodara-yaśasi te vīṇayā nāradena || rbhrs_2,1.160 ||
(44) rakta-lokaḥ-- pātraṃ lokānurāgāṇāṃ rakta-lokaṃ vidur budhāḥ || rbhrs_2,1.161 ||
yathā prathame (1.11.9)-- yarhy ambujākṣāpasasāra bho bhavān
kurūn madhūn vātha suhṛd-didṛkṣayā
tatrābda-koṭi-pratimaḥ kṣaṇo bhaved
raviṃ vinākṣṇor iva nas tavācyuta || rbhrs_2,1.162 ||
yathā vā--
āśīs tathyā jaya jaya jayety āvirāste munīnāṃ
deva-śreṇī-stuti-kala-kalo meduraḥ prādurasti |
harṣād ghoṣaḥ sphurati parito nāgarīṇāṃ garīyān
ke vā raṅga-sthala-bhuvi harau bhejire nānurāgam || rbhrs_2,1.163 ||
(45) sādhu-samāśrayaḥ-- sad-eka-pakṣapātī yaḥ sa syāt sādhu-samāśrayaḥ || rbhrs_2,1.164 ||
yathā--
puruṣottama ced avātariṣyad
bhuvane 'smin na bhavān bhuvaḥ śivāya |
vikaṭāsura-maṇḍalān na jāne
sujanānāṃ bata kā daśābhaviṣyat || rbhrs_2,1.165 ||
(46) nārī-gaṇa-mano-hārī-- nārī-gaṇa-mano-hārī sundarī-vṛnda-mohanaḥ || rbhrs_2,1.166 ||
yathā śrī-daśame (10.90.26)--
śruta-mātro 'pi yaḥ strīṇāṃ prasahyākarṣate manaḥ |
urugāyorugīto vā paśyantīnāṃ ca kiṃ punaḥ || rbhrs_2,1.167 ||
yathā vā--
tvaṃ cumbako 'si mādhava loha-mayī nūnam aṅganā-jātiḥ |
dhāvati tatas tato 'sau yato yataḥ krīḍayā bhramasi || rbhrs_2,1.168 ||
(47) sarvārādhyaḥ-- sarveṣām agra-pūjyo yaḥ sa sarvārādhya ucyate || rbhrs_2,1.169 ||
yathā prathame (1.9.41)--
muni-gaṇa-nṛpa-varya-saṅkule 'ntaḥ-
sadasi yudhiṣṭhira-rājasūya eṣām |
arhaṇam upapeda īkṣaṇīyo
mama dṛśi-gocara eṣa āvir ātmā || rbhrs_2,1.170 ||
(48) samṛddhimān-- mahā-sampatti-yukto yo bhaved eṣa samṛddhimān || rbhrs_2,1.171 ||
yathā--
ṣaṭ-pañcāśad-yadu-kula-bhuvāṃ koṭayas tvāṃ bhajante
varṣanty aṣṭau kim api nidhayaś cārtha-jātaṃ tavāmī |
śuddhāntaś ca sphurati navabhir lakṣitaḥ saudha-lakṣmair
lakṣmīṃ paśyan mura-damana te nātra citrāyate kaḥ || rbhrs_2,1.172 ||
yathā vā kṛṣṇa-karṇāmṛte {*not in any of the extant kk centuries.}--
cintāmaṇiś caraṇa-bhūṣaṇam aṅganānāṃ
śṛṅgāra-puṣpa-taravas taravaḥ surāṇām |
vṛndāvane vraja-dhanaṃ nanu kāma-dhenu-
vṛndāni ceti sukha-sindhur aho vibhūtiḥ || rbhrs_2,1.173 ||
(49) varīyān-- sarveṣām ati-mukhyo yaḥ sa varīyān itīryate || rbhrs_2,1.174 ||
yathā--
brahmann atra puru-dviṣā saha puraḥ pīṭhe niṣīda kṣaṇaṃ
tuṣṇīṃ tiṣṭha surendra cāṭubhir alaṃ vārīśa dūrībhava |
ete dvāri muhuḥ kathaṃ sura-gaṇāḥ kurvanti kolāhalaṃ
hanta dvāravatī-pater avasaro nādyāpi niṣpadyate || rbhrs_2,1.175 ||
(50) īśvaraḥ-- dvidheśvaraḥ svatantraś ca durlaṅghyājñaś ca kīrtyate || rbhrs_2,1.176 ||
tatra svatantro, yathā--
kṛṣṇaḥ prasādam akarod aparādhyate 'pi
pādāṅkam eva kila kāliya-pannagāya |
na brahmaṇe dṛśam api stuvate 'py apūrvaṃ
sthāne svatantra-carito nigamair nuto 'yam || rbhrs_2,1.177 ||
durlaṅghyājño, yathā tṛtīye (3.2.21)--
svayaṃ tv asāmyātiśayas tryadhīśaḥ
svārājya-lakṣmy-āpta-samasta-kāmaḥ |
baliṃ haradbhiś cira-loka-pālaiḥ
kirīṭa-koṭy-eḍita-pāda-pīṭhaḥ || rbhrs_2,1.178 ||
yathā vā--
navye brahmāṇḍa-vṛnde sṛjati vidhigaṇaḥ sṛṣṭaye yaḥ kṛtājño
rudraughaḥ kāla-jīrṇe kṣayam avatanute yaḥ kṣayāyānuśiṣṭaḥ |
rakṣāṃ viṣṇu-svarūpā vidadhati taruṇe rakṣiṇo ye tvad-aṃśāḥ
kaṃsāre santi sarve diśi diśi bhavataḥ śāsane 'jāṇḍanāthāḥ || rbhrs_2,1.179 ||
atha (51) sadā-svarūpa-samprāptaḥ-- sadā-svarūpa-samprāpto māyā-kārya-vaśīkṛtaḥ || rbhrs_2,1.180 ||
yathā prathame (1.11.39)--
etad īśanam īśasya prakṛti-stho 'pi tad-guṇaiḥ |
na yujyate sadātma-sthair yathā buddhis tad-āśrayā || rbhrs_2,1.181 ||
(52) sarvajñaḥ--
para-citta-sthitaṃ deśa-kālādy-antaritaṃ tathā |
yo jānāti samastārthaḥ sa sarvajño nigadyate || rbhrs_2,1.182 ||
yathā prathame (1.15.11)--
yo no jugopa vana etya duranta-kṛcchrād
durvāsaso 'ri-racitād ayutāgra-bhug yaḥ |
śākānna-śiṣṭam upayujya yatas tri-lokīṃ
tṛptām amaṃsta salile vinimagna-saṅghaḥ || rbhrs_2,1.183 ||
(53) nitya-nūtanaḥ--
sadānubhūyamāno 'pi karoty ananubhūtavat |
vismayaṃ mādhurībhir yaḥ sa prokto nitya-nūtanaḥ || rbhrs_2,1.184 ||
yathā prathame (1.11.34)--
yadyapy asau pārśva-gato raho-gatas
tathāpi tasyāṅghri-yugaṃ navaṃ navam |
pade pade kā virameta tat-padāc
calāpi yac chrīr na jahāti karhicit || rbhrs_2,1.185 ||
yathā vā lalita-mādhave (1.52)--
kulavara-tanu-dharma-grāva-vṛndāni bhindan
sumukhi niśita-dīrghāpāṅga-ṭaṅka-cchaṭābhiḥ |
yugapad ayam apūrvaḥ kaḥ puro viśva-karmā
marakata-maṇi-lakṣair goṣṭha-kakṣāṃ cinoti || rbhrs_2,1.186 ||
(54) sac-cid-ānanda-sāndrāṅgaḥ-- sac-cid-ānanda-sāndrāṅgaś cidānanda-ghanākṛtiḥ || rbhrs_2,1.187 ||
yathā--
kleśe kramāt pañca-vidhe kṣayaṃ gate
yad-brahma-saukhyaṃ svayam asphurat param |
tad vyarthayan kaḥ purato narākṛtiḥ
śyāmo 'yam āmoda-bharaḥ prakāśate || rbhrs_2,1.188 ||
yathā va brahma-saṃhitāyām ādi-puruṣa-rahasye (5.51)--
yasya prabhā prabhavato jagad-aṇḍa-koṭi-
koṭiṣv aśeṣa-vasudhādi vibhūti-bhinnam |
tad brahma niṣkalam anantam aśeṣa-bhūtaṃ
govindam ādi-puruṣaṃ tam ahaṃ bhajāmi || rbhrs_2,1.189 ||
ataḥ śrī-vaiṣṇavaiḥ sarva-śruti-smṛti-nidarśanaiḥ |
tad brahma śrī-bhagavato vibhūtir iti kīrtyate || rbhrs_2,1.190 ||
tathā hi yāmunācārya-stotre (14)--
yad-aṇḍāntara-gocaraṃ ca yad
daśottarāṇy āvaraṇāni yāni ca |
guṇāḥ pradhānaṃ puruṣaḥ paraṃ padaṃ
parātparaṃ brahma ca te vibhūtayaḥ || rbhrs_2,1.191 ||
(55) sarva-siddhi-niṣevitaḥ-- sva-vaśākhila-siddhiḥ syāt sarva-siddhi-niṣevitaḥ || rbhrs_2,1.192 ||
yathā--
daśabhiḥ siddha-sakhībhir vṛtā mahā-siddhayaḥ kramād aṣṭau |
aṇimādayo labhante nāvasaraṃ dvāri kṛṣṇasya || rbhrs_2,1.193 ||
(56) atha avicintya-mahā-śaktiḥ--
divya-sargādi-kartṛtvaṃ brahma-rudrādi-mohanam |
bhakta-prārabdha-vidhvaṃsa ity ādy acintya-śaktitā || rbhrs_2,1.194 ||
tatra divya-sargādi-kartṛtvaṃ, yathā--
āsīc chāyā-dvitīyaḥ prathamam atha vibhur vatsa-ḍimbhādi-dehān
aṃśenāṃśena cakre tad anu bahu-catur-bāhutāṃ teṣu tene |
vṛttas tattvādi-vītair atha kam alabhavaiḥ stūyamāno 'khilātmā
tāvad brahmāṇḍa-sevyaḥ sphuṭam ajani tato yaḥ prapadye tam īśam || rbhrs_2,1.195 ||
brahma-rudrādi-mohanaṃ, yathā--
mohitaḥ śiśu-kṛtau pitāmaho
hanta śambhur api jṛmbhito raṇe |
yena kaṃsa-ripuṇādya tat-puraḥ
ke mahendra vibudhā bhavad-vidhāḥ || rbhrs_2,1.196 ||
bhakta-prārabdha-vidhvaṃso, yathā śrī-daśame (10.45.45)--
guru-putram ihānītaṃ nija-karma-nibandhanam |
ānayasva mahārāja mac-chāsana-puraskṛtaḥ || rbhrs_2,1.197 ||
ādi-śabdena durghaṭa-ghaṭanāpi--
api jani-parihīnaḥ sūnur ābhīra-bhartur
vibhur api bhuja-yugmotsaṅga-paryāpta-mūrtiḥ |
prakaṭita-bahu-rūpo 'py eka-rūpaḥ prabhur me
dhiyam ayam avicintyānanta-śaktir dhinoti || rbhrs_2,1.198 ||
(57) koṭi-brahmāṇḍa-vigrahaḥ--
agaṇya-jagad-aṇḍāḍhyaḥ koṭi-brahmāṇḍa-vigrahaḥ |
iti śrī-vigrahasyāsya vibhutvam anukīrtitam || rbhrs_2,1.199 ||
yathā tatraiva (10.14.11)--
kvāhaṃ tamo-mahad-ahaṃ-kha-carāgni-vār-bhū-
saṃveṣṭitāṇḍa-ghaṭa-sapta-vitasti-kāyaḥ |
kvedṛg-vidhāvigaṇitāṇḍa-parāṇu-caryā-
vātādhva-roma-vivarasya ca te mahitvam || rbhrs_2,1.200 ||
yathā vā--
tattvair brahmāṇḍam āḍhyaṃ surakula-bhuvanaiś cāṅkitaṃ yojanānāṃ
pañcāśat-koṭy-akharva-kṣiti-khacitam idaṃ yac ca pātāla-pūrṇam |
tādṛg-brahmāṇḍa-lakṣāyuta-paricaya-bhāg eka-kakṣaṃ vidhātrā
dṛṣṭaṃ yasyātra vṛndāvanam api bhavataḥ kaḥ stutau tasya śaktaḥ || rbhrs_2,1.201 ||
(58) avatārāvalī-bījam avatārāvalī-bījam avatārī nigadyate || rbhrs_2,1.202 ||
yathā śrī-gīta-govinde (1.16)--
vedān uddharate jaganti vahate bhūgolam udbibhrate
daityaṃ dārayate baliṃ chalayate kṣatra-kṣayaṃ kurvate |
paulastyaṃ jayate halaṃ kalayate kāruṇyam ātanvate
mlecchān mūrcchayate daśākṛti-kṛte kṛṣṇāya tubhyaṃ namaḥ || rbhrs_2,1.203 ||
(59) hatāri-gati-dāyakaḥ-- mukti-dātā hatārīṇāṃ hatāri-gati-dāyakaḥ || rbhrs_2,1.204 ||
yathā--
parābhavaṃ phenila-vaktratāṃ ca
bandhaṃ ca bhītiṃ ca mṛtiṃ ca kṛtvā |
pavarga-dātāpi śikhaṇḍa-maule
tvaṃ śātravāṇām apavargado 'si || rbhrs_2,1.205 ||
yathā vā--
citraṃ murāre sura-vairi-pakṣas
tvayā samantād anubaddha-yuddhaḥ |
amitra-vṛndāny avibhidya bhedaṃ
mitrasya kurvann amṛtaṃ prayāti || rbhrs_2,1.206 ||
(60) ātmārāma-gaṇākarṣī-- ātmārāma-gaṇākarṣīty etad vyaktārtham eva hi || rbhrs_2,1.207 ||
yathā--
pūrṇa-paramahaṃsaṃ māṃ mādhava līlā-mahauṣadhir ghrātā |
kṛtvā bata sāraṅgaṃ vyadhita kathaṃ sārase tṛṣitam || rbhrs_2,1.208 ||
athāsādharaṇa-guṇa-catuṣke-- (61) līlā-mādhuryaṃ--
yathā bṛhad-vāmane--
santi yadyapi me prājyā līlās tās tā manoharāḥ |
na hi jāne smṛte rāse mano me kīdṛśaṃ bhavet || rbhrs_2,1.209 ||
yathā vā--
parisphuratu sundaraṃ caritram atra lakṣmī-pates
tathā bhuvana-nandinas tad-avatāra-vṛndasya ca |
harer api camatkṛti-prakara-vardhanaḥ kintu me
bibharti hṛdi vismayaṃ kam api rāsa-līlā-rasaḥ || rbhrs_2,1.210 ||
(62) premṇā priyādhikyam, yathā śrī-daśame (10.31.15)--
aṭati yad bhavān ahni kānanaṃ
truṭir yugāyate tvām apaśyatām |
kuṭila-kuntalaṃ śrī-mukhaṃ ca te
jaḍa udīkṣitāṃ pakṣma-kṛt dṛśām || rbhrs_2,1.211 ||
yathā vā--
brahma-rātri-tatir apy agha-śatro
sā kṣaṇārdhavad agāt tava saṅge |
hā kṣaṇārdham api vallavikānāṃ
brahma-rātri-tativad virahe 'bhūt || rbhrs_2,1.212 ||
(63) veṇu-mādhuryam, yathā tatraiva (10.33.15)--
savanaśas tad-upadhārya sureśāḥ
śakra-śarva-parameṣṭhi-purogāḥ |
kavaya ānata-kandhara-cittāḥ
kaśmalaṃ yayur aniścita-tattvāḥ || rbhrs_2,1.213 ||
yathā vā vidagdha-mādhave (1.26)--
rundhann ambu-bhṛtaś camatkṛti-paraṃ kurvan muhus tumburuṃ
dhyānād antarayan sanandana-mukhān vismerayan vedhasam |
autsukyāvalibhir baliṃ caṭulayan bhogīndram āghūrṇayan
bhindann aṇḍa-kaṭāha-bhittim abhito babhrāma vaṃśī-dhvaniḥ || rbhrs_2,1.214 ||
(64) rūpa-mādhuryaṃ, yathā tṛtīye (3.2.12)--
yan martya-līlaupayikaṃ sva-yoga-
māyā-balaṃ darśayatā gṛhītam |
vismāpanaṃ svasya ca saubhagarddheḥ
paraṃ padaṃ bhūṣaṇa-bhūṣaṇāṅgam || rbhrs_2,1.215 ||
śrī-daśame ca (10.29.40)--
kā stry aṅga te kala-padāyata-mūrcchitena
saṃmohitā'ryapadavīṃ na calet trilokyām |
trailokya-saubhagam idaṃ ca nirīkṣya rūpaṃ
yad go-dvija-druma-mṛgān pulakāny abibhrat || rbhrs_2,1.216 ||
yathā vā, lalita-mādhave (8.34)--
aparikalita-pūrvaḥ kaś camatkāra-kārī
sphurati mama garīyān eṣa mādhurya-pūraḥ |
ayam aham api hanta prekṣya yaṃ lubdha-cetāḥ
sarabhasam upabhoktuṃ kāmaye rādhikeva || rbhrs_2,1.217 ||
samasta-vividhāścarya-kalyāṇa-guṇa-vāridheḥ |
guṇānām iha kṛṣṇasya diṅ-mātram upadarśitam || rbhrs_2,1.218 ||
yathā ca śrī-daśame (10.14.7)--
guṇātmanas te 'pi guṇān vimātuṃ
hitāvatīrṇasya ka īśire 'sya |
kālena yair vā vimitāḥ sukalpair
bhū-pāṃśavaḥ khe mihikā dyubhāsaḥ || rbhrs_2,1.219 ||
nitya-guṇo vanamālī, yad api śikhāmaṇir aśeṣa-netṝṇām |
bhaktāpekṣikam asya, trividhatvaṃ likhyate tad api || rbhrs_2,1.220 ||
hariḥ pūrṇatamaḥ pūrṇataraḥ pūrṇa iti tridhā |
śreṣṭha-madhyādibhiḥ śabdair nāṭye yaḥ paripaṭhyate || rbhrs_2,1.221 ||
prakāśitākhila-guṇaḥ smṛtaḥ pūrṇatamo budhaiḥ |
asarva-vyañjakaḥ pūrṇataraḥ pūrṇo 'lpa-darśakaḥ || rbhrs_2,1.222 ||
kṛṣṇasya pūrṇatamatā vyaktābhūd gokulāntare |
pūrṇatā pūrṇataratā dvārakā-mathurādiṣu || rbhrs_2,1.223 ||
sa punaś caturvidhaḥ syād dhīrodāttaś ca dhīra-lalitaś ca |
dhīra-praśānta-nāmā tathaiva dhīroddhataḥ kathitaḥ || rbhrs_2,1.224 ||
bahuvidha-guṇa-kriyāṇām āspada-bhūtasya padmanābhasya |
tat-tal-līlā-bhedād virudhyate na hi catur-vidhāḥ || rbhrs_2,1.225 ||
tatra dhīrodāttaḥ--
gambhīro vinayī kṣantā karuṇaḥ sudṛḍha-vrataḥ |
akatthano gūḍha-garvo dhīrodāttaḥ su-sattva-bhṛt || rbhrs_2,1.226 ||
yathā--
vīraṃ-manya-mada-prahāri-hasitaṃ dhaureyam ārtoddhṛtau
nirvyūḍha-vratam unnata-kṣiti-dharoddhāreṇa dhīrākṛtim |
mayy uccaiḥ kṛta-kilbiṣe 'pi madhuraṃ stutyā muhur yantritaṃ
prekṣya tvāṃ mama durvitarkya-hṛdayaṃ dhīr gīś ca na spandate || rbhrs_2,1.227 ||
gambhīratvādi-sāmānya-guṇā yad iha kīrtitāḥ |
tad eteṣu tad-ādhikya-pratipādana-hetave || rbhrs_2,1.228 ||
idaṃ hi dhīrodāttatvaṃ pūrvaiḥ proktaṃ raghūdvahe |
tat-tad-bhaktānusāreṇa tathā kṛṣṇe vilokyate || rbhrs_2,1.229 ||
dhīra-lalitaḥ--
vidagdho nava-tāruṇyaḥ parihāsa-viśāradaḥ |
niścinto dhīra-lalitaḥ syāt prāyaḥ preyasī-vaśaḥ || rbhrs_2,1.230 ||
yathā--
vācā sūcita-śarvarī-rati-kalā-prāgalbhyayā rādhikāṃ
vrīḍā-kuñcita-locanāṃ viracayann agre sakhīnām asau |
tad-vakṣo-ruha-citra-keli-makarī-pāṇḍitya-pāraṃ gataḥ
kaiśoraṃ saphalī-karoti kalayan kuñje vihāraṃ hariḥ || rbhrs_2,1.231 ||
govinde prakaṭaṃ dhīra-lalitatvaṃ pradarśyate |
udāharanti nāṭya-jñāḥ prāyo 'tra makara-dhvajam || rbhrs_2,1.232 ||
dhīra-śāntaḥ--
śama-prakṛtikaḥ kleśa-sahanaś ca vivecakaḥ |
vinayādi-guṇopeto dhīra-śānta udīryate || rbhrs_2,1.233 ||
yathā--
vinaya-madhura-mūrtir manthara-snigdha-tāro
vacana-paṭima-bhaṅgī-sūcitāśeṣa-nītiḥ |
abhidadhad iha dharmaṃ dharma-putropakaṇṭhe
dvija-patir iva sākṣāt prekṣyate kaṃsa-vairī || rbhrs_2,1.234 ||
yudhiṣṭhirādiko dhīrair dhīra-śāntaḥ prakīrtitaḥ || rbhrs_2,1.235 ||
dhīroddhataḥ--
mātsaryavān ahaṅkārī māyāvī roṣaṇaś calaḥ |
vikatthanaś ca vidvadbhir dhīroddhata udāhṛtaḥ || rbhrs_2,1.236 ||
yathā--
āḥ pāpin yavanendra dardura punar vyāghuṭya sadyas tvayā
vāsaḥ kutracid andha-kūpa-kuhara-kroḍe 'dya nirmīyatām |
helottānita-dṛṣṭi-mātra-bhasita-brahmāṇḍāṇḍaḥ puro
jāgarmi tvad-upagrahāya bhujagaḥ kṛṣṇo 'tra kṛṣṇābhidhaḥ || rbhrs_2,1.237 ||
dhīroddhatas tu vidvadbhir bhīmasenādir ucyate || rbhrs_2,1.238 ||
mātsaryādyāḥ pratīyante doṣatvena yad apy amī |
līlā-viśeṣa-śālitvān nirdoṣe 'tre guṇāḥ smṛtāḥ || rbhrs_2,1.239 ||
yathā vā--
ambho-bhāra-bhara-praṇamra-jalada-bhrāntiṃ vitanvann asau
ghorāḍambara-ḍambaraḥ suvikuṭām utkṣipya hastārgalām |
durvāraḥ para-vāraṇaḥ svayam ahaṃ labdho 'smi kṛṣṇaḥ puro
re śrīdāma-kuraṅgasaṅgara-bhuvo bhaṅgaṃ tvam aṅgīkuru || rbhrs_2,1.240 ||
mitho virodhino 'py atra kecin nigaditā guṇāḥ |
harau niraṅkuśaiśvaryāt ko 'pi na syād asambhavaḥ || rbhrs_2,1.241 ||
tathā ca kaurme--
asthūlaś cāṇuś caiva sthūlo 'ṇuś caiva sarvataḥ |
avarṇaḥ sarvataḥ proktaḥ śyāmo raktānta-locanaḥ |
aiśvarya-yogād bhagavān viruddhārtho 'bhidhīyate || rbhrs_2,1.242 ||
tathāpi doṣāḥ parame naivāhāryāḥ kathañcana |
guṇā viruddhā apy ete samāhāryāḥ samantataḥ || rbhrs_2,1.243 ||
mahāvārāhe ca--
sarve nityāḥ śāśvatāś ca dehās tasya parātmanaḥ |
hānopādāna-rahitā naiva prakṛtijāḥ kvacit || rbhrs_2,1.244 ||
paramānanda-sandohā jñāna-mātrāś ca sarvataḥ |
sarve sarva-guṇaiḥ pūrṇāḥ sarva-doṣa-vivarjitāḥ || rbhrs_2,1.245 ||
vaiṣṇava-tantre 'pi--
aṣṭādaśa-mahā-doṣai rahitā bhagavat-tanuḥ |
sarvaiśvaryamayī satya-vijñānānanda-rūpiṇī || rbhrs_2,1.246 ||
aṣṭādaśa-mahā-doṣāḥ, yathā viṣṇu-yāmale--
mohas tandrā bhramo rukṣa-rasatā kāma ulbaṇaḥ |
lolatā mada-mātsarye hiṃsā kheda-pariśramau || rbhrs_2,1.247 ||
asatyaṃ krodha ākāṅkṣā āśaṅkā viśva-vibhramaḥ |
viṣamatvaṃ parāpekṣā doṣā aṣṭādaśoditāḥ || rbhrs_2,1.248 ||
itthaṃ sarvāvatārebhyas tato 'py atrāvatāriṇaḥ |
vrajendra-nandane suṣṭhu mādhurya-bhara īritaḥ || rbhrs_2,1.249 ||
tathā ca brahma-saṃhitāyām ādi-puruṣa-rahasye (5.59)--
yasyaika-niśvasita-kālam athāvalambya
jīvanti loma-bilajā jagad-aṇḍa-nāthāḥ |
viṣṇur mahān sa iha yasya kalā-viśeṣo
govindam ādi-puruṣaṃ tam ahaṃ bhajāmi || rbhrs_2,1.250 ||
athāṣṭāv anukīrtyante sad-guṇatvena viśrutāḥ |
maṅgalālaṅkriyā-rūpāḥ sattva-bhedās tu pauruṣāḥ || rbhrs_2,1.251 ||
śobhā vilāso mādhuryaṃ māṅgalyaṃ sthairya-tejasī |
lalitaudāryam ity ete sattva-bhedās tu pauruṣāḥ || rbhrs_2,1.252 ||
tatra śobhā--
nīce dayādhike spardhā śauryotsāhau ca dakṣatā |
satyaṃ ca vyaktim āyāti yatra śobheti tāṃ viduḥ || rbhrs_2,1.253 ||
yathā--
svarga-dhvaṃsaṃ vidhitsur vraja-bhuvi kadanaṃ suṣṭhu vīkṣyātivṛṣṭyā
nīcān ālocya paścān namuci-ripu-mukhānūḍha-kāruṇya-vīciḥ |
aprekṣya svena tulyaṃ kam api nija-ruṣām atra paryāpti-pātraṃ
bandhūn ānandayiṣyann udaharatu hariḥ satya-sandho mahādrim || rbhrs_2,1.254 ||
vilāsaḥ--
vṛṣabhasyeva gambhīrā gatir dhīraṃ ca vīkṣaṇam |
sa-smitaṃ ca vaco yatra sa vilāsa itīryate || rbhrs_2,1.255 ||
yathā--
malla-śreṇyām avinayavatīṃ mantharāṃ nyasya dṛṣṭiṃ
vyādhunvāno dvipa iva bhuvaṃ vikramāḍambareṇa |
vāg-ārambhe smita-parimalaiḥ kṣālayan mañca-kakṣāṃ
tuṅge raṅga-sthala-parisare sārasākṣaḥ sasāra || rbhrs_2,1.256 ||
mādhuryam-- tan mādhuryaṃ bhaved yatra ceṣṭādeḥ spṛhaṇīyatā || rbhrs_2,1.257 ||
yathā--
varām adhyāsīnas taṭa-bhuvam avaṣṭambha-rucibhiḥ
kadambaiḥ prālambaṃ pravalita-vilambaṃ viracayan |
prapannāyām agre mihira-duhitus tīrtha-padavīṃ
kuraṅgī-netrāyāṃ madhu-ripur apāṅgaṃ vikirati || rbhrs_2,1.258 ||
māṅgalyam-- māṅgalyaṃ jagatām eva viśvāsāspadatā matā || rbhrs_2,1.259 ||
yathā--
anyāyyaṃ na harāv iti vyapagata-dvārārgalā dānavā
rakṣī kṛṣṇa iti pramattam abhitaḥ krīḍāsu raktāḥ surāḥ |
sākṣī vetti sa bhaktim ity avanata-vrātāś ca cintojjhitāḥ
ke viśvambhara na tvad-aṅghri-yugale viśrambhitāṃ bhejire || rbhrs_2,1.260 ||
sthairyam-- vyavasāyād acalanaṃ sthairyaṃ vighnākulād api || rbhrs_2,1.261 ||
yathā--
pratikule 'pi sa-śūle, śive śivāyāṃ niraṃśukāyāṃ ca |
vyalunād eva mukundo vindhyāvali-nandanasya bhujān || rbhrs_2,1.262 ||
tejaḥ-- sarva-cittāvagāhitvaṃ tejaḥ sadbhir udīryate || rbhrs_2,1.263 ||
yathā śrī-daśame (10.43.17)--
mallānām aśanir nṝṇāṃ naravaraḥ strīṇāṃ smaro mūrtimān
gopānāṃ svajano 'satāṃ kṣitirbhujāṃ śāstā sva-pitroḥ śiśuḥ |
mṛtyur bhoja-pater virāḍ aviduṣāṃ tattvaṃ paraṃ yogināṃ
vṛṣṇīnāṃ paradevateti vidito raṅgaḥ gataḥ sāgrajaḥ || rbhrs_2,1.264 ||
yathā-- tejo budhair avajñāder asahiṣṇutvam ucyate || rbhrs_2,1.265 ||
yathā--
ākruṣṭe prakaṭaṃ didaṇḍayiṣuṇā caṇḍena raṅga-sthale
nande cānakadundubhau ca purataḥ kaṃsena viśva-druhā |
dṛṣṭiṃ tatra surāri-mṛtyu-kulaṭā-samparka-dūtīṃ kṣipan
mañcasyopari sañcukurdiṣur asau paśyācyutaḥ prāñcati || rbhrs_2,1.266 ||
lalitam-- śṛṅgāra-pracurā ceṣṭā yatra taṃ lalitaṃ viduḥ || rbhrs_2,1.267 ||
yathā--
vidhatte rādhāyāḥ kuca-mukulayoḥ keli-makarīṃ
kareṇa vyagrātmā sarabhasam asavyena rasikaḥ |
ariṣṭe sāṭopaṃ kaṭu ruvati savyena vihasann
udañcad-romāñcaṃ racayati ca kṛṣṇaḥ parikaram || rbhrs_2,1.268 ||
audāryam-- ātmādy-arpaṇa-kāritvam audāryam iti kīrtyate || rbhrs_2,1.269 ||
yathā--
vadānyaḥ ko bhaved atra vadānyaḥ puruṣottamāt |
akiñcanāya yenātmā nirguṇāyāpi dīyate || rbhrs_2,1.270 ||
sāmānyā nāyaka-guṇāḥ sthiratādyā yad apy amī |
tathāpi pūrvataḥ kiñcid viśeṣāt punar īritāḥ || rbhrs_2,1.271 ||
athāsya sahāyāḥ--
asya gargādayo dharme yuyudhānādayo yudhi |
uddhavādyās tathā mantre sahāyāḥ parikīrtitāḥ || rbhrs_2,1.272 ||
atha kṛṣṇa-bhaktāḥ-- tad-bhāva-bhāvita-svāntāḥ kṛṣṇa-bhaktā itīritāḥ || rbhrs_2,1.273 ||
yo satya-vākya ity ādyā hrīmān ity antimā guṇāḥ |
proktāḥ kṛṣṇe 'sya bhakteṣu te vijñeyā manīṣibhiḥ || rbhrs_2,1.274 ||
te sādhakāś ca siddhāś ca dvi-vidhāḥ parikīrtitāḥ || rbhrs_2,1.275 ||
tatra sādhakāḥ--
utpanna-ratayaḥ samyaṅ nairvighnyam anupāgatāḥ |
kṛṣṇa-sākṣāt-kṛtau yogyāḥ sādhakāḥ parikīrtitāḥ || rbhrs_2,1.276 ||
yathaikādaśe (11.2.46)--
īśvare tad-adhīneṣu bāliśeṣu dviṣatsu ca |
prema-maitrī-kṛpopekṣā yaḥ karoti sa madhyamaḥ || rbhrs_2,1.277 ||
yathā vā--
siktāpy aśru-jalotkareṇa bhagavad-vārtā-nadī-janmanā
tiṣṭhaty eva bhavāgni-hetir iti te dhīmann alaṃ cintayā |
hṛd-vyomany amṛta-spṛhā-hara-kṛpā-vṛṣṭeḥ sphuṭaṃ lakṣyate
nediṣṭaḥ pṛthu-roma-tāṇḍava-bharāt kṛṣṇāmbudhasyodgamaḥ || rbhrs_2,1.278 ||
bilvamaṅgala-tulyā ye sādhakās te prakīrtitāḥ || rbhrs_2,1.279 ||
atha siddhāḥ--
avijñātākhila-kleśāḥ sadā kṛṣṇāśrita-kriyāḥ |
siddhāḥ syuḥ santata-prema-saukhyāsvāda-parāyaṇāḥ || rbhrs_2,1.280 ||
samprāpta-siddhayaḥ siddhā nitya-siddhāś ca te tridhā || rbhrs_2,1.281 ||
tatra samprāpta-siddhayaḥ-- sādhanaiḥ kṛpayā cāsya dvidhā samprāpta-siddhayaḥ || rbhrs_2,1.282 ||
tatra sādhana-siddhāḥ, yathā tṛtīye (3.15.25)--
yac ca vrajanty animiṣām ṛṣabhānuvṛttyā
dūre yamā hy upari naḥ spṛhaṇīya-śīlāḥ |
bhartur mithaḥ su-yaśasaḥ kathanānurāga-
vaiklavya-bāṣpa-kalayā pulakī-kṛtāṅgāḥ || rbhrs_2,1.283 ||
yathā vā--
ye bhakti-prabhaviṣṇutā-kavalita-kleśormayaḥ kurvate
dṛk-pāte 'pi ghṛṇāṃ kṛta-praṇatiṣu prāyeṇa mokṣādiṣu |
tān prema-prasarotsava-stavakita-svāntān pramodāśrubhir
nirdhautāsya-taṭān muhuḥ pulakino dhanyān namaskurmahe || rbhrs_2,1.284 ||
mārkaṇḍeyādayaḥ proktāḥ sādhanaiḥ prāpta-siddhayaḥ || rbhrs_2,1.285 ||
atha kṛpā-siddhāḥ, yathā śrī-daśame (10.23.42-43)--
nāsāṃ dvijāti-saṃskāro na nivāso gurāv api |
na tapo nātma-mīmāṃsā na śaucaṃ na kriyāḥ śubhāḥ || rbhrs_2,1.286 ||
athāpi hy uttamaḥśloke kṛṣṇe yogeśvareśvare |
bhaktir dṛḍhā na cāsmākaṃ saṃskārādimatām api || rbhrs_2,1.287 ||
yathā vā--
na kācid abhavad guror bhajana-yantraṇe 'bhijñatā
na sādhana-vidhau ca te śrama-lavasya gandho 'py abhūt |
gato 'si caritārthatāṃ paramahaṃsa-mṛgya-śriyā
mukunda-pada-padmayoḥ praṇaya-sīdhuno dhārayā || rbhrs_2,1.288 ||
kṛpā-siddhā yajña-patnī-vairocani-śukādayaḥ || rbhrs_2,1.289 ||
atha nitya-siddhāḥ--
ātma-koṭi-guṇaṃ kṛṣṇe premāṇaṃ paramaṃ gatāḥ |
nityānanda-guṇāḥ sarve nitya-siddhā mukundavat || rbhrs_2,1.290 ||
yathā pādme śrī-bhagavat-satyabhāmā-devī-saṃvāde--
atha brahmādi-devānāṃ tathā prārthanayā bhuvaḥ |
āgato 'haṃ gaṇāḥ sarve jātās te 'pi mayā saha || rbhrs_2,1.291 ||
ete hi yādavāḥ sarve mad-gaṇā eva bhāmini |
sarvadā mat-priyā devi mat-tulya-guṇa-śālinaḥ || rbhrs_2,1.292 ||
tathā ca śrī-daśame (10.14.32)--
aho bhāgyam aho bhāgyaṃ nanda-gopa-vrajaukasām |
yan-mitraṃ paramānandaṃ pūrṇaṃ brahma sanātanam || rbhrs_2,1.293 ||
tatraiva (10.26.13)--
dustyajaś cānurāgo 'smin sarveṣāṃ no vrajaukasām |
nanda te tanaye 'smāsu tasyāpy autpattikaḥ katham || rbhrs_2,1.294 ||
sanātanaṃ mitram iti tasyāpy autpattikaḥ katham |
sneho 'smāsv iti caiteṣāṃ nitya-preṣṭhatvam āgatam || rbhrs_2,1.295 ||
ity ataḥ kathitā nitya-priyā yādava-vallavāḥ |
eṣāṃ laukikavac-ceṣṭā līlā mura-ripor iva || rbhrs_2,1.296 ||
tathā hi pādmottara-khaṇḍe--
yathā saumitri-bharatau yathā saṅkarṣaṇādayaḥ |
tathā tenaiva jāyante nija-lokād yadṛcchayā || rbhrs_2,1.297 ||
punas tenaiva gacchanti tat-padaṃ śāśvataṃ param |
na karma-bandhanaṃ janma vaiṣṇavānāṃ ca vidyate || rbhrs_2,1.298 ||
ye proktāḥ pañca-pañcāśat kramāt kaṃsaripor guṇāḥ |
te cānye cāpi siddheṣu siddhidatvādayo matāḥ || rbhrs_2,1.299 ||
bhaktās tu kīrtitāḥ śāntās tathā dāsa-sutādayaḥ |
sakhāyo guru-vargāś ca preyasyaś ceti pañcadhā || rbhrs_2,1.300 ||
atha uddīpanāḥ--
uddīpanās tu te proktā bhāvam uddīpayanti ye |
te tu śrī-kṛṣṇa-candrasya guṇāś ceṣṭāḥ prasādhanam || rbhrs_2,1.301 ||
smitāṅga-saurabhe vaṃśa-śṛṅga-nūpura-kambavaḥ |
padāṅka-kṣetra-tulasī-bhakta-tad-vāsarādayaḥ || rbhrs_2,1.302 ||
tatra guṇāḥ-- guṇās tu trividhāḥ proktāḥ kāya-vāṅ-mānasāśrayāḥ || rbhrs_2,1.303 ||
tatra kāyikāḥ-- vayaḥ-saundarya-rūpāṇi kāyikāmṛdutādayaḥ || rbhrs_2,1.304 ||
guṇāḥ svarūpam evāsya kāyikādyā yadapy amī |
bhedaṃ svīkṛtya varṇyante tathāpy uddīpanā iti || rbhrs_2,1.305 ||
atas tasya svarūpasya syād ālambanataiva hi |
uddīpanatvam eva syād bhūṣaṇādes tu kevalam || rbhrs_2,1.306 ||
eṣām ālambanatvaṃ ca tathoddīpanatāpi ca || rbhrs_2,1.307 ||
tatra vayaḥ-- vayaḥ kaumāra-paugaṇḍa-kaiśoram iti tat tridhā || rbhrs_2,1.308 ||
kaumāraṃ pañcamābdāntaṃ paugaṇḍaṃ daśamāvadhi |
ā-ṣoḍaśāc ca kaiśoraṃ yauvanaṃ syāt tataḥ param || rbhrs_2,1.309 ||
aucityāt tatra kaumāraṃ vaktavyaṃ vatsale rase |
paugaṇḍaṃ preyasi tat-tat-khelādi-yogataḥ || rbhrs_2,1.310 ||
śraiṣṭhyam ujjvala evāsya kaiśorasya tathāpy adaḥ |
prāyaḥ sarva-rasaucityād atrodāhriyate kramāt || rbhrs_2,1.311 ||
ādyaṃ madhyaṃ tathā śeṣaṃ kaiśoraṃ trividhaṃ bhavet || rbhrs_2,1.312 ||
tatra ādyam--
varṇasyojjvalatā kāpi netrānte cāruṇa-cchaviḥ |
romāvali-prakaṭatā kaiśore prathame sati || rbhrs_2,1.313 ||
tathā--
harati śitimā ko 'py aṅgānāṃ mahendra-maṇi-śriyaṃ
praviśati dṛśor ante kāntir manāg iva lohinī |
sakhi tanu- ruhāṃ rājiḥ sūkṣmā darāsya virohate
sphurati suṣamā navyedānīṃ tanau vana-mālinaḥ || rbhrs_2,1.314 ||
vaijayantī-śikhaṇḍādi-naṭa-pravara-veśatā |
vaṃśī-madhurimā vastra-śobhā cātra paricchadaḥ || rbhrs_2,1.315 ||
yathā śrī-daśame (10.21.5)--
barhāpīḍaṃ naṭa-vara-vapuḥ karṇayoḥ karṇikāraṃ
bibhrad-vāsaḥ kanaka-kapiśaṃ vaijayantīṃ ca mālām |
randhrān veṇor adhara-sudhayā pūrayan gopa-vṛndair
vṛndāraṇyaṃ sva-pada-ramaṇaṃ prāviśad gīta-kīrtiḥ || rbhrs_2,1.316 ||
kharatātra nakhāgrāṇāṃ dhanur āndolitā bhruvoḥ |
radānāṃ rañjanaṃ rāga-cūrṇair ity ādi ceṣṭitam || rbhrs_2,1.317 ||
yathā--
navaṃ dhanur ivātanor naṭad-agha-dviṣor bhrū-yugaṃ
śarālir iva śāṇitā nakhara-rājir agre kharā |
virājati śarīriṇī rucira-danta-lekhāruṇā
na kā sakhi samīkṣaṇād yuvatir asya vitrasyati || rbhrs_2,1.318 ||
tan-mohanatā, yathā--
kartuṃ mugdhāḥ svayam acaṭunā na kṣamante 'bhiyogaṃ
na vyādātuṃ kvacid api jane vaktram apy utsahante |
dṛṣṭvā tās te nava-madhurima-smeratāṃ mādhavārtāḥ
sva-prāṇebhyas trayam udasṛjann adya toyāñjalīnām || rbhrs_2,1.319 ||
atha madhyamam--
ūru-dvayasya bāhvoś ca kāpi śrīr urasas tathā |
mūrter mādhurimādyaṃ ca kaiśore sati madhyame || rbhrs_2,1.320 ||
yathā--
spṛhayati kari-śuṇḍā-daṇḍanāyoru-yugmaṃ
garuḍa-maṇi-kavāṭī-sakhyam icchaty uraś ca |
bhuja-yugam api dhitsaty argalāvarga-nindām
abhinava-taruṇimnaḥ prakrame keśavasya || rbhrs_2,1.321 ||
mukhaṃ smita-vilāsāḍhyaṃ vibhramottarale dṛśau |
tri-jagan-mohanaṃ gītam ity ādir iha mādhurī || rbhrs_2,1.322 ||
yathā--
anaṅga-naya-cāturī-paricayottaraṅge dṛśau
mukhāmbujam udañcita-smita-vilāsa-ramyādharam |
acañcala-kulāṅganā-vrata-viḍambi-saṅgītakaṃ
hares taruṇimāṅkure sphurati mādhurī kāpy abhūt || rbhrs_2,1.323 ||
vaidagdhī-sāra-vistāraḥ kuñja-keli-mahotsavaḥ |
ārambho rāsa-līlāder iha ceṣṭādi-sauṣṭhavam || rbhrs_2,1.324 ||
yathā--
vyaktālakta-padaiḥ kvacit pariluṭhat-piñchāvataṃsaiḥ kvacit
talpair vicyuta-kāñcibhiḥ kvacid asau vyākīrṇa-kuñjotkarā |
prodyan-maṇḍala-bandha-tāṇḍava-ghaṭālakṣmollasat-saikatā
govindasya vilāsa-vṛndam adhikaṃ vṛndāṭavī śaṃsati || rbhrs_2,1.325 ||
tan-mohanatā, yathā--
vidūrān mārāgniṃ hṛdaya-ravi-kānte prakaṭayann
udasyan dharmenduṃ vidadhad abhito rāga-paṭalam |
kathaṃ hā nas trāṇaṃ sakhi mukulayan bodha-kumudaṃ
tarasvī kṛṣṇābbhre madhurima-bharārko 'bhyudayate || rbhrs_2,1.326 ||
atha śeṣam--
pūrvato 'py adhikotkarṣaṃ bāḍham aṅgāni bibhrati |
tri-vali-vyaktir ity ādyaṃ kaiśore carame sati || rbhrs_2,1.327 ||
yathā--
marakata-girer gaṇḍa-grāva-prabhā-hara-rakṣasaṃ
śata-makha-maṇi-stambhārambha-pramāthi-bhuja-dvayam |
tanu-taraṇijā-vīci-cchāyā-viḍambi-bali-trayaṃ
madana-kadalī-sādhiṣṭhoruṃ smarāmy asurāntakam || rbhrs_2,1.328 ||
tan-mādhuryaṃ, yathā--
daśārdha-śara-mādhurī-damana-dakṣayāṅga-śriyā
vidhūnita-vadhū-dhṛtiṃ varakalā-vilāsāspadam |
dṛg-añcala-camatkṛti-kṣapita-khañjarīṭa-dyutiṃ
sphurat-taruṇimodgamaṃ taruṇi paśya pītāmbaram || rbhrs_2,1.329 ||
idam eva hareḥ prājñair nava-yauvanam ucyate || rbhrs_2,1.330 ||
atra gokula-devīnāṃ bhāva-sarvasva-śālitā |
abhūta-pūrva-kandarpa-tantra-līlotsavādayaḥ || rbhrs_2,1.331 ||
yathā--
kāntābhiḥ kalahāyate kvacid ayaṃ kandarpa-lekhān kvacit
kīrair arpayati kvacid vitanute krīḍābhisārodyamam |
sakhyā bhedayati kvacit smara-kalā-ṣāḍguṇyavān īhate
sandhiṃ kvāpy anuśāsti kuñja-nṛpatiḥ śṛṅgāra-rājyottamam || rbhrs_2,1.332 ||
tan-mohanatā, yathā--
karṇākarṇi sakhī-janena vijane dūtī-stuti-prakriyā
patyur vañcana-cāturī guṇanikā kuñja-prayāṇe niśi* |
vādhiryaṃ guru-vāci veṇu-virutāv utkarṇateti vratān
kaiśoreṇa tavādya kṛṣṇa guruṇā gaurī-gaṇaḥ paṭhyate || rbhrs_2,1.333 ||
{*kuṇḍa iti kvacit}
netuḥ svarūpam evoktaṃ kaiśoram iha yadyapi |
nānākṛti-prakaṭanāt tathāpy uddīpanaṃ matam || rbhrs_2,1.334 ||
bālye 'pi nava-tāruṇya-prākaṭyaṃ kvacit |
tan nātirasa-vāhitvān na rasajñair udāhṛtam || rbhrs_2,1.335 ||
atha saundaryam-- bhavet saundaryam aṅgānāṃ sanniveśo yathocitam || rbhrs_2,1.336 ||
yathā--
mukhaṃ te dīrghākṣaṃ marakata-taṭī-pīvaram uro
bhuja-dvandvaṃ stambha-dyuti-suvalitaṃ pārśva-yugalam |
parikṣīṇo madhyaḥ prathima-laharī-hāri jaghanaṃ
na kasyāḥ kaṃsāre harati hṛdayaṃ paṅkaja-dṛśaḥ || rbhrs_2,1.337 ||
atha rūpam-- vibhūṣaṇaṃ vibhūṣyaṃ syād yena tad rūpam ucyate || rbhrs_2,1.338 ||
yathā--
kṛṣṇasya maṇḍana-tatir maṇi-kuṇḍalādyā
nītāṅga-saṅgatim alaṅkṛtaye varāṅgi |
śaktā babhūva na manāg api tad-vidhāne
sā pratyuta svayam analpam alaṅkṛtāsīt || rbhrs_2,1.339 ||
atha mṛdutā-- mṛdutā komalasyāpi saṃsparśāsahatocyate || rbhrs_2,1.340 ||
yathā--
ahaha navāmbuda-kānter amuṣya sukumāratā kumārasya |
api nava-pallava-saṅgād aṅgāny aparajya śīryanti || rbhrs_2,1.341 ||
ye nāyaka-prakaraṇe vācikā mānasās tathā |
guṇāḥ proktānta evātra jñeyā uddīpanā budhaḥ || rbhrs_2,1.342 ||
ceṣṭā-- ceṣṭā rāsādi-līlāḥ syus tathā duṣṭa-vadhādayaḥ || rbhrs_2,1.343 ||
tatra rāso, yathā--
nṛtyad-gopa-nitambinī-kṛta-parīrambhasya rambhādibhir
gīrvāṇībhir anaṅga-raṅga-vivaśaṃ sandṛśyamāna-śriyaḥ |
krīḍā-tāṇḍava-paṇḍitasya paritaḥ śrī-puṇḍarīkākṣa te
rāsārambha-rasārthino madhurimā cetāṃsi naḥ karṣati || rbhrs_2,1.344 ||
duṣṭa-vadho, yathā lalita-mādhave (9.50)--
śambhur vṛṣaṃ nayati mandara-kandarāntar
mlānaḥ salīlam api yatra śiro dhunāne |
āḥ kautukaṃ kalaya keli-lavād ariṣṭaṃ
taṃ duṣṭa-puṅgavam asau harir unmamātha || rbhrs_2,1.345 ||
atha prasādhanam-- kathitaṃ vasanākalpa-maṇḍanādyaṃ prasādhanam || rbhrs_2,1.346 ||
tatra vasanam--
navārka-raśmi-kāśmīra-haritālādi-sannibham |
yugaṃ catuṣkaṃ bhūyiṣṭhaṃ vasanaṃ tri-vidhaṃ hareḥ || rbhrs_2,1.347 ||
tatra yugam-- paridhānaṃ sa-saṃvyānaṃ yuga-rūpam udīritam || rbhrs_2,1.348 ||
yathā stavāvalyāṃ mukundāṣṭake (3)--
kanaka-nivaha-śobhānandi pītaṃ nitambe
tad-upari navaraktaṃ vastram itthaṃ dadhānaḥ |
priyam iva kila varṇaṃ rāga-yuktaṃ priyāyāḥ
praṇayatu mama netrābhīṣṭa-pūrtiṃ mukundaḥ || rbhrs_2,1.349 ||
catuṣkam-- catuṣkaṃ kañcukoṣṇīṣa-tunda-bandhāntarīyakam || rbhrs_2,1.350 ||
yathā--
smerāsyaḥ parihita-pāṭalāmbara-śrīś
channāṅgaḥ puraṭa-rucoru-kañcakena |
uṣṇīṣaṃ dadhad aruṇaṃ dhaṭīṃ ca citrāḥ
kaṃsārir vahati mahotsave mudaṃ naḥ || rbhrs_2,1.351 ||
bhūyiṣṭham--
khaṇḍitākhaṇḍitaṃ bhūri naṭa-veśa-kriyocitam |
aneka-varṇaṃ vasanaṃ bhūyiṣṭhaṃ kathitaṃ budhaiḥ || rbhrs_2,1.352 ||
yathā--
akhaṇḍita-vikhaṇḍitaiḥ sita-piśaṅga-nīlāruṇaiḥ
paṭaiḥ kṛta-yathocita-prakaṭa-sanniveśojjvalaḥ |
ayaṃ karabha-rāṭ-prabhaḥ pracura-raṅga-śṛṅgāritaḥ
karoti karabhoru me ghana-rucir mudaṃ mādhavaḥ || rbhrs_2,1.353 ||
atha ākalpaḥ--
keśa-bandhanam ālepo mālā-citra-viśeṣakaḥ |
tāmbūla-keli-padmādir ākalpaḥ parikīrtitaḥ || rbhrs_2,1.354 ||
syāj jūṭaḥ kavarī cūḍā veṇī ca kaca-bandhanam |
pāṇḍuraḥ karburaḥ pīta ity ālepas tridhā mataḥ || rbhrs_2,1.355 ||
mālā tridhā vaijayantī ratna-mālā vana-srajaḥ |
asyā vaikakṣakāpīḍa-prālambādyā bhidā matāḥ || rbhrs_2,1.356 ||
makarī-patra-bhaṅgāḍhyaṃ citraṃ pīta-sitāruṇam |
tathā viśeṣako 'pi syād anyad ūhyaṃ svayaṃ budhaiḥ || rbhrs_2,1.357 ||
yathā--
tāmbūla-sphurad-ānanendur amalaṃ dhaṃmillam ullāsayan
bhakti-ccheda-lasat-sughṛṣṭa-ghusṛṇālepa-śriyā peśalaḥ |
tuṅgoraḥ-sthala-piṅgala-srag alika-bhrājiṣṇu-patrāṅguliḥ
śyāmāṅga-dyutir adya me sakhi dṛśor dugdhe mudaṃ mādhavaḥ || rbhrs_2,1.358 ||
atha maṇḍanam--
kirīṭaṃ kuṇḍale hāraś catuṣkī valayormayaḥ |
keyūra-nūpurādyaṃ ca ratna-maṇḍanam ucyate || rbhrs_2,1.359 ||
yathā--
kāñcī citrā mukuṭam atulaṃ kuṇḍale hāri-hīre
hāras tāro valayam amalaṃ candrā-cāruś catuṣkī |
ramyā cormir madhurima-pūre nūpure cety aghārer
aṅgair evābharaṇa-paṭalī bhūṣitā dogdhi bhūṣām || rbhrs_2,1.360 ||
kusumādi-kṛtaṃ cedaṃ vanya-maṇḍanam īritam |
dhātu-k ptaṃ tilakaṃ patra-bhaṅga-latādikam || rbhrs_2,1.361 ||
atha smitaṃ, yathā kṛṣṇa-karṇāmṛte (99)--
akhaṇḍa-nirvāṇa-rasa-pravāhair
vikhaṇḍitāśeṣa-rasāntarāṇi |
ayantritodvānta-sudhārṇavāni
jayanti śītāni tava smitāni || rbhrs_2,1.362 ||
atha aṅga-saurabhaṃ, yathā--
parimala-sarid eṣā yad vahantī samantāt
pulakayati vapur naḥ kāpy apūrvā munīnām |
madhu-ripur uparāge tad-vinodāya manye
kuru-bhuvam anavadyāmoda-sindhur viveśa || rbhrs_2,1.363 ||
atha vaṃśaḥ--
dhyānaṃ balāt paramahaṃsa-kulasya bhindan
nindan sudhā-madhurimāṇam adhīra-dharmā |
kandarpa-śāsana-dhurāṃ muhur eṣa śaṃsan
vaṃśī-dhvanir jayati kaṃsa-nisūdanasya || rbhrs_2,1.364 ||
eṣa tridhā bhaved veṇu-muralī-vaṃśikety api || rbhrs_2,1.365 ||
tatra veṇuḥ--
pāvikākhyo bhaved veṇur dvādaśāṅguler dairghya-bhāk |
sthaulye 'ṅguṣṭha-mitaḥ ṣaḍbhir eṣa randhraiḥ samanvitaḥ || rbhrs_2,1.366 ||
muralī--
hasta-dvaya-mitāyāmā mukha-randhra-samanvitā |
catuḥ-svara-cchidra-yuktā muralī cāru-nādinī || rbhrs_2,1.367 ||
vaṃśī--
ardhāṅgulāntaronmānaṃ tārādi-vivarāṣṭakam |
tataḥ sārdhāṅgulād yatra mukha-randhraṃ tathāṅgulam || rbhrs_2,1.368 ||
śiro vedāṅgulaṃ pucchaṃ try-aṅgulaṃ sā tu vaṃśikā |
nava-randhrā smṛtā sapta-daśāṅgula-mitā budhaiḥ || rbhrs_2,1.369 ||
daśāṅgulāntarā syāc cet sā tāra-mukha-randhrayoḥ |
mahānandeti vyākhyātā tathā saṃmohinīti ca || rbhrs_2,1.370 ||
bhavet sūryāntarā sā cet tata ākarṣiṇī matā |
ānandinī tadā vaṃśī bhaved indrāntarā yadi || rbhrs_2,1.371 ||
gopānāṃ vallabhā seyaṃ vaṃśulīti ca viśrutā |
kramān maṇimayī haimī vaiṇavīti tridhā ca sā || rbhrs_2,1.372 ||
atha śṛṅgam--
śṛṅgaṃ tu gavalaṃ hema-nibaddhāgrima-paścimam |
ratna-jāla-sphuran-madhyaṃ mandra-ghoṣābhidhaṃ smṛtam || rbhrs_2,1.373 ||
yathā--
tārāvalī veṇu-bhujaṅgamena
tārāvalīlā-garalena daṣṭā |
viṣāṇikā-nāda-payo nipīya
viṣāṇi kāmaṃ dvi-guṇī-cakāra || rbhrs_2,1.374 ||
atha nūpuraṃ, yathā--
agha-mardanasya sakhi nūpura-dhvaniṃ
niśamayya sambhṛta-gabhīra-sambhramā |
aham īkṣaṇottaralitāpi nābhavaṃ
bahir adya hanta guravaḥ puraḥ sthitāḥ || rbhrs_2,1.375 ||
atha kambuḥ-- kambus tu dakṣiṇāvartaḥ pāñcajanyatayocyate || rbhrs_2,1.376 ||
yathā--
amara-ripu-vadhūṭī-bhrūṇa-hatyā-vilāsī
tridiva-pura-purandhrī-vṛnda-nāndīkaro 'yam |
bhramati bhuvana-madhye mādhavādhmāta-dhāmnaḥ
kṛta-pulaka-kadambaḥ kambu-rājasya nādaḥ || rbhrs_2,1.377 ||
atha padāṅkaḥ, yathā śrī-daśame (10.38.26)--
tad-darśanāhlāda-vivṛddha-sambhramaḥ
premṇordhva-romāśru-kalākulekṣaṇaḥ |
rathād avaskandya sa teṣv aceṣṭata
prabhor amūny aṅghri-rajāṃsy aho iti || rbhrs_2,1.378 ||
yathā vā--
kalayata harir adhvanā sakhāyaḥ
sphuṭam amunā yamunā-taṭīm ayāsīt |
harati pada-tatir yad-akṣiṇī me
dhvaja-kuliśākuśa-paṅkajāṅkiteyam || rbhrs_2,1.379 ||
atha kṣetram, yathā--
hari-keli-bhuvāṃ vilokanaṃ
bata dūre 'stu sudurlabha-śriyām |
mathurety api karṇa-paddhatiṃ
praviśan nāma mano dhinoti naḥ || rbhrs_2,1.380 ||
atha tulasī, yathā bilvamaṅgale {*not in any of the kk centuries.}--
ayi paṅkaja-netra-mauli-māle
tulasī-mañjari kiñcid arthayāmi |
avabodhaya pārtha-sārathes tvaṃ
caraṇābja-śaraṇābhilāṣiṇaṃ mām || rbhrs_2,1.381 ||
atha bhakto, yathā caturthe (4.12.21)--
vijñāya tāv uttama-gāya-kiṅkarāv
abhyutthitaḥ sādhvasa-vismṛta-kramaḥ |
nanāma nāmāni gṛṇan madhu-dviṣaḥ
pārṣat-pradhānāv iti saṃhatāñjaliḥ || rbhrs_2,1.382 ||
yathā vā--
subala bhuja-bhujaṅgaṃ nyasya tuṅge tavāṃse
smita-vilasad-apāṅgaḥ prāṅgaṇe bhrājamānaḥ |
nayana-yugam asiñcad yaḥ sudhā-vīcibhir naḥ
kathaya sa dayitas te kvāyam āste vayasyaḥ || rbhrs_2,1.383 ||
atha tad-vāsaro, yathā--
adbhutā bahavaḥ santu bhagavat-parva-vāsarāḥ |
āmodayati māṃ dhanyā kṛṣṇa-bhādrapadāṣṭamī || rbhrs_2,1.384 ||
iti śrī-śrī-bhakti-rasāmṛta-sindhau dakṣiṇa-vibhāge bhakti-rasa-sāmānya-nirūpaṇe vibhāva-laharī prathamā |
dakṣiṇa-vibhāgaḥ
[2.2] anubhāvākhyā dvitīya-laharī
anubhāvās tu citta-stha-bhāvānām avabodhakāḥ |
te bahir vikriyā prāyāḥ proktā udbhāsvarākhyayā || rbhrs_2,2.1 ||
nṛtyaṃ viluṭhitaṃ gītaṃ krośanaṃ tanu-moṭanam |
huṅkāro jṛmbhaṇaṃ śvāsa-bhūmā lokānapekṣitā |
lālā-sravo 'ṭṭahāsaś ca ghūrṇā-hikkādayo 'pi ca || rbhrs_2,2.2 ||
te śītāḥ kṣepaṇāś ceti yathārthākhyā dvidhoditāḥ |
śītāḥ syur gīta-jṛmbhādyā nṛtyādyāḥ kṣepaṇābhidhāḥ || rbhrs_2,2.3 ||
tatra nṛtyaṃ, yathā--
muralī-khuralī-sudhā-kiraṃ
hari-vaktrendum avekṣya kampitaḥ |
gaṇane sagaṇeśa-ḍiṇḍima-
dhvanibhis tāṇḍavam āśrito haraḥ || rbhrs_2,2.4 ||
viluṭhitaṃ, yathā tṛtīye (3.1.32)
kaccid budhaḥ svasty-anamīva āste
śvaphalka-putro bhagavat-prapannaḥ |
yaḥ kṛṣṇa-pādāṅkita-mārga-pāṃsuṣv
aceṣṭata prema-vibhinna-dhairyaḥ || rbhrs_2,2.5 ||
yathā vā--
navānurāgeṇa tavāvaśāṅgī
vana-srag-āmodam avāpya mattā |
vrajāṅgane sā kaṭhine luṭhantī
gātraṃ sugātrī vraṇayāñcakāra || rbhrs_2,2.6 ||
gītaṃ, yathā--
rāga-ḍambara-karambita-cetāḥ
kurvatī tava navaṃ guṇa-gānam |
gokulendra kurute jalatāṃ sā
rādhikādya-dṛṣadāṃ suhṛdāṃ ca || rbhrs_2,2.7 ||
krośanaṃ, yathā--
hari-kīrtana-jāta-vikriyaḥ
sa vicukrośa tathādya nāradaḥ |
acirān nara-siṃha-śaṅkayā
danujā yena dhṛtā vililyire || rbhrs_2,2.8 ||
yathā vā--
urarīkṛta-kākur ākulā
kararīva vraja-rāja-nanda |
muralī-taralī-kṛtāntarā
muhur ākrośad ihādya sundarī || rbhrs_2,2.9 ||
tanu-moṭanaṃ, yathā--
kṛṣṇa-nāmani mudopavīṇite
prīṇite manasi vaiṇiko muniḥ |
udbhaṭaṃ kim api moṭayan
vapus troṭayaty akhila-yajña-sūtrakam || rbhrs_2,2.10 ||
huṅkāro, yathā--
vaiṇava-dhvanibhir udbhramad-dhiyaḥ
śaṅkarasya divi huṅkṛti-svanaḥ |
dhvaṃsayann api muhuḥ sa dānavaṃ
sādhu-vṛndam akarot sadā navam || rbhrs_2,2.11 ||
jṛmbhaṇam, yathā--
vistṛta-kumuda-vane 'sminn
udayati pūrṇe kalānidhau purataḥ |
tava padmini mukha-padmaṃ
bhajate jṛmbhām aho citram || rbhrs_2,2.12 ||
śvāsa-bhūmā, yathā--
upasthite citra-paṭāmbudāgame
vivṛddha-tṛṣṇā lalitākhya-cātakī |
niḥśvāsa-jhañjhā-marutāpavāhitaṃ
kṛṣṇāmbudākāram avekṣya cukṣubhe || rbhrs_2,2.13 ||
lokānapekṣitā, yathā śrī-daśame (10.23.41)--
aho paśyata nārīṇām api kṛṣṇe jagad-gurau |
duranta-bhāvaṃ yo 'vidhyan mṛtyupāśān gṛhābhidhān || rbhrs_2,2.14 ||
yathā vā padyāvalyām (73)-- parivadatu jano yathā tathā vā
nanu mukharo na vayaṃ vicārayāmaḥ
hari-rasa-madirā madātimattā
bhuvi viluṭhāma naṭāma nirviśāma || rbhrs_2,2.15 ||
lālā-sravo, yathā--
śaṅke prema-bhujaṅgena daṣṭaḥ kaṣṭaṃ gato muniḥ |
niścalasya yad etasya lālā sravati vaktrataḥ || rbhrs_2,2.16 ||
aṭṭahāsaḥ-- hāsād bhinno 'ṭṭahāso 'yaṃ citta-vikṣepa-sambhavaḥ || rbhrs_2,2.17 ||
yathā--
śaṅke ciraṃ keśava-kiṅkarasya
cetas taṭe bhakti-latā praphullā |
yenādhi-tuṇḍa-sthalam aṭṭahāsa-
prasūna-puñjāś caṭulaṃ skhalanti || rbhrs_2,2.18 ||
ghūrṇā, yathā--
dhruvam agharipur ādadhāti vātyāṃ
nanu murali tvayi phutkṛti-cchalena |
kim ayam itarathā dhvanir vighūrṇanaṃ
sakhi tava ghūrṇayati vrajāmbujākṣīḥ || rbhrs_2,2.19 ||
hikkā, yathā--
na putri racayauṣadhaṃ visṛja romam atyuddhataṃ
mudhā priya-sakhīṃ prati tvam aśivaṃ kim āśaṅkase |
hari-praṇaya-vikriyākulatayā bruvāṇā muhur
varākṣi harir ity asau vitanute 'dya hikkā-bharam || rbhrs_2,2.20 ||
vapur-utphullatā-raktodgamādyāḥ syuḥ pare 'pi ye |
atīva-viralatvāt te naivātra parikīrtitāḥ || rbhrs_2,2.21 ||
iti śrī-śrī-bhakti-rasāmṛta-sindhau dakṣiṇa-vibhāge bhakti-rasa-sāmānya-nirūpaṇe 'nubhāva-laharī dvitīyā |
dakṣiṇa-vibhāgaḥ
[2.3] sāttvikākhyā tṛtīya-laharī
kṛṣna-sambandhibhiḥ sākṭāt kiñcid vā vyavadhānataḥ |
bhāvaiś cittam ihākrāntaṃ sattvam ity ucyate budhaiḥ || rbhrs_2,3.1 ||
sattvād asmāt samutpannā ye ye bhāvās te tu sāttvikāḥ |
snigdhā digdhās tathā rukṣā ity amī trividhā matāḥ || rbhrs_2,3.2 ||
tatra snigdhāḥ-- snigdhās tu sāttvikā mukhyā gauṇāś ceti dvidhā matāḥ || rbhrs_2,3.3 ||
tatra mukhyāḥ--
ākramān mukhyayā ratyā mukhyāḥ syuḥ sāttvikā amī |
vijñeyaḥ kṛṣṇa-sambandhaḥ sākṣād evātra sūribhiḥ || rbhrs_2,3.4 ||
yathā--
kundair mukundāya mudā sṛjantī
srajāṃ varāṃ kunda-viḍambi-dantī |
babhūva gāndharva-rasena veṇor
gāndharvikā spandana-śūnya-gātrī || rbhrs_2,3.5 ||
mukhyaḥ stambho 'yam itthaṃ te jñeyāḥ svedādayo 'pi ca || rbhrs_2,3.6 ||
atha gauṇāḥ--
ratyākramaṇataḥ proktā gauṇās te gauṇa-bhūtayā |
atra kṛṣṇasya sambandhaḥ syāt kiñcid vyavadhānataḥ || rbhrs_2,3.7 ||
yathā--
sva-vilocana-cātakāmbude
puri nīte puruṣottame purā |
atitāmra-mukhī sagadgadaṃ
nṛpam ākrośati gokuleśvarī || rbhrs_2,3.8 ||
imau gauṇau vaivarṇya-svara-bhedau |
atha digdhāḥ--
rati-dvaya-vinābhūtair bhāvair manasa ākramāt |
jane jāta-ratau digdhās te ced raty-anugāminaḥ || rbhrs_2,3.9 ||
yathā--
pūtanām iha niśāmya niśāyāṃ
sā niśānta-luṭhad-udbhaṭa-gātrīm |
kampitāṅga-latikā vraja-rājñī
putram ākula-matir vicinoti || rbhrs_2,3.10 ||
kampo raty-anugāmitvād asau digdha itīryate || rbhrs_2,3.11 ||
rukṣāḥ--
madhurāścarya-tad-vārtotpannair mud-vismayādibhiḥ |
jātā bhaktopame rukṣā rati-śūnye jane kvacit || rbhrs_2,3.12 ||
yathā--
bhogaika-sādhana-juṣā rati-gandha-śūnyaṃ
svaṃ ceṣṭayā hṛdayam atra vivṛṇvato 'pi |
ullāsinaḥ sapadi mādhava-keli-gītais
tasyāṅgam utpulakitaṃ madhurais tadāsīt || rbhrs_2,3.13 ||
rukṣa eṣa romāñcāḥ--
rukṣo 'yaṃ rati-śūnyatvād romāñcaṃ kathito budhaiḥ |
mumukṣu-prabhṛtau pūrvaṃ yo ratābhyāsa īritaḥ || rbhrs_2,3.14 ||
cittaṃ sattvībhavat prāṇe nyasyaty ātmānam udbhaṭam |
prāṇas tu vikriyāṃ gacchan dehaṃ vikṣobhayaty alam |
tadā stambhādayo bhāvā bhakta-dehe bhavanty amī || rbhrs_2,3.15 ||
te stambha-sveda-romāñcāḥ svara-bhedo 'tha vepathuḥ |
vaivarṇyam aśru pralaya ity aṣṭau sāttvikāḥ smṛtāḥ || rbhrs_2,3.16 ||
catvāri kṣmādi-bhūtāni prāṇo jātv avalambate |
kadācit sva-pradhānaḥ san dehe carati sarvataḥ || rbhrs_2,3.17 ||
stambhaṃ bhūmi-sthitaḥ prāṇas tanoty aśru-jalāśrayaḥ |
tejasthaḥ sveda-vaivarṇye pralayaṃ viyad-āśrayaḥ || rbhrs_2,3.18 ||
svastha eva kramān manda-madhya-tīvratva-bheda-bhāk |
romāñca-kampa-vaivarṇyāṇy atra trīṇi tanoty asau || rbhrs_2,3.19 ||
bahir antaś ca vikṣobha-vidhāyitvād ataḥ sphuṭam |
proktānubhāvatāmīṣāṃ bhāvatā ca manīṣibhiḥ || rbhrs_2,3.20 ||
tatra stambhaḥ--
stambho harṣa-bhayāścarya-viṣādāmarṣa-sambhavaḥ |
tatra vāg-ādi-rāhityaṃ naiścalyaṃ śūnyatādayaḥ || rbhrs_2,3.21 ||
tatra harṣād, yathā tṛtīye (3.2.14)--
yasyānurāga-pluta-hāsa-rāsa-
līlāvaloka-pratilabdha-mānāḥ |
vraja-striyo dṛgbhir anupravṛtta-
dhiyo 'vatasthuḥ kila kṛtya-śeṣāḥ || rbhrs_2,3.22 ||
bhayād, yathā--
giri-sannibha-malla-cakra-ruddhaṃ
purataḥ prāṇa-parārdhataḥ parārdhyam |
tanayaṃ jananī samīkṣya śuṣyan
nayanā hanta babhūva niścalāṅgī || rbhrs_2,3.23 ||
āścaryād, yathā śrī-daśame (10.13.56)--
tato 'tikutukodvṛtya- stimitaikādaśendriyaḥ |
tad-dhāmnābhūd ajas tūṣṇīṃ pūr-devy-antīva putrikā || rbhrs_2,3.24 ||
yathā vā--
śiśoḥ śyāmasya paśyantī śailam abhraṃlihaṃ kare |
tatra citrārpitevāsīd goṣṭhī goṣṭha-nivāsinām || rbhrs_2,3.25 ||
viṣādād, yathā--
baka-sodara-dānavodare
pūrataḥ prekṣya viśantam acyutam |
diviṣan-nikaro viṣaṇṇa-dhīḥ
prakaṭaṃ citrapaṭāyate divi || rbhrs_2,3.26 ||
amarṣād, yathā--
kartum icchati mura-dviṣe puraḥ
patri-mokṣam akṛpe kṛpī-sute |
satvaro 'pi ripu-niṣkraye ruṣā
niṣkriyaḥ kṣaṇam abhūt kapi-dhvajaḥ || rbhrs_2,3.27 ||
atha svedaḥ-- svedo harṣa-bhaya-krodhādi-jaḥ kleda-karas tanoḥ || rbhrs_2,3.28 ||
tatra harṣād, yathā--
kim atra sūryātapam ākṣipantī
mugdhākṣi cāturyam urīkaroṣi |
jñātaṃ puraḥ prekṣya saroruhākṣaṃ
svinnāsi bhinnā kusumāyudhena || rbhrs_2,3.29 ||
bhayād, yathā--
kutukād abhimanyu-veṣiṇaṃ
harim ākruśya girā pragalbhayā |
viditākṛtir ākulaḥ kṣaṇād
ajani svinna-tanuḥ sa raktakaḥ || rbhrs_2,3.30 ||
krodhād, yathā--
yajñasya bhaṅgād ativṛṣṭi-kāriṇaṃ
samīkṣya śakraṃ saruṣo garutmataḥ |
ghanopariṣṭād api tiṣṭhatas tadā
nipetur aṅgād ghana-nīra-bindavaḥ || rbhrs_2,3.31 ||
atha romāñcaḥ--
romāñco 'yaṃ kilāścarya-harṣotsāha-bhayādijaḥ |
romṇām abhyudgamas tatra gātra-saṃsparśanādayaḥ || rbhrs_2,3.32 ||
tatra āścaryād, yathā--
ḍimbhasya jṛmbhāṃ bhajatas trīlokīṃ
vilokya vailakṣyavatī mukhāntaḥ |
babhūva goṣṭhendra-kuṭumbinīyaṃ
tanu-ruhaiḥ kuḍmalitāṅga-yaṣṭiḥ || rbhrs_2,3.33 ||
harṣād, yathā śrī-daśame (10.30.10)--
kiṃ te kṛtaṃ kṣiti tapo bata keśavāṅghri-
sparśotsavotpulakitāṅga-ruhair vibhāsi |
apy aṅghri-sambhava urukrama-vikramād vā
āho varāha-vapuṣaḥ parirambhaṇena || rbhrs_2,3.34 ||
utsāhād, yathā--
śṛṅgaṃ kelir aṇārambhe raṇayaty agha-mardane |
śrīdāmno yoddhu-kāmasya reme romāñcitaṃ vapuḥ || rbhrs_2,3.35 ||
bhayād, yathā--
viśva-rūpa-dharam adbhutākṛtiṃ
prekṣya tatra puruṣottamaṃ puraḥ |
arjunaḥ sapadi śuṣyad-ānanaḥ
śiśriye vikaṭa-kaṇṭakāṃ tanum || rbhrs_2,3.36 ||
atha svara-bhedaḥ--
visāda-vismayāmarṣa-harṣa-bhīty-ādi-sambhavam |
vaisvaryaṃ svara-bhedaḥ syād eṣa gadgadikādikṛt || rbhrs_2,3.37 ||
tatra viṣādād, yathā--
vraja-rājñi rathāt puro hariṃ
svayam ity ardha-viśīrṇa-jalpayā |
hriyam eṇadṛśā gurāv api
ślathayantyā kila roditā sakhī || rbhrs_2,3.38 ||
vismayād, yathā śrī-daśame (10.13.64)--
śanair athotthāya vimṛjya locane
mukundam udvīkṣya vinamra-kandharaḥ |
kṛtāñjaliḥ praśrayavān samāhitaḥ
sa-vepathur gadgadayailatelayā || rbhrs_2,3.39 ||
amarṣād, yathā tatraiva (10.29.30)--
preṣṭhaṃ priyetaram iva pratibhāṣamāṇaṃ
kṛṣṇaṃ tad-artha-vinivartita-sarva-kāmāḥ |
netre vimṛjya ruditopahate sma kiñcit
saṃrambha-gadgada-giro 'bruvatānuraktāḥ || rbhrs_2,3.40 ||
harṣād, yathā tatraiva (10.39.56-57)-- hṛṣyat-tanūruho bhāva-pariklinnātma-locanaḥ ||
girā gadgadayāstauṣīt sattvam ālambya sātvataḥ |
praṇamya mūrdhnāvahitaḥ kṛtāñjali-puṭaḥ śanaiḥ || rbhrs_2,3.41 ||
bhīter, yathā--
tvayy arpitaṃ vitara veṇum iti pramādī
śrutvā mad-īritam udīrṇa-vivarṇa-bhāvaḥ |
tūrṇaṃ babhūva guru-gadgada-ruddha-kaṇṭhaḥ
patrī mukunda tad anena sa hārito 'sti || rbhrs_2,3.42 ||
atha vepathuḥ-- vitrāsāmarṣa-harṣādyair vepathur gātra-laulya-kṛt || rbhrs_2,3.43 ||
tatra vitrāsena, yathā--
śaṅkha-cūḍam adhirūḍha-vikramaṃ
prekṣya vistṛta-bhujaṃ jighṛkṣayā |
hā vrajendra-tanayeti-vādinī
kampa-sampadam adhatta rādhikā || rbhrs_2,3.44 ||
amarṣeṇa, yathā--
kṛṣṇādhikṣepa-jātena vyākulo nakulāmbujaḥ |
cakampe drāg amarṣeṇa bhū-kampe girirāḍ iva || rbhrs_2,3.45 ||
harṣeṇa, yathā--
vihasasi kathaṃ hatāśe paśya bhayenādya kampamānāsmi |
cañcalam upasīdantaṃ nivāraya vraja-pates tanayam || rbhrs_2,3.46 ||
atha vaivarṇyam--
viṣāda-roṣa-bhīty-āder vaivarṇyaṃ varṇa-vikriyā |
bhāva-jñair atra mālinya-kārśyādyāḥ parikīrtitāḥ || rbhrs_2,3.47 ||
tatra viṣādād, yathā--
śvetīkṛtākhila-janaṃ viraheṇa tavādhunā |
gokulaṃ kṛṣṇa devarṣeḥ śvetadvīpa-bhramaṃ dadhe || rbhrs_2,3.48 ||
roṣād, yathā--
kaṃsa-śatrum abhiyuñjataḥ puro
vīkṣya kaṃsa-sahajān udāyudhān |
śrī-balasya sakhi tasya ruṣyataḥ
prodyad-indu-nibham ānanaṃ babhau || rbhrs_2,3.49 ||
bhīter, yathā--
rakṣite vraja-kule bakāriṇā
parvataṃ vara-mudasya līlayā |
kālimā bala-ripor mukhe bhavann
ūcivān manasi bhītim utthitām || rbhrs_2,3.50 ||
viṣāde śvetimā proktā dhausaryaṃ kālimā kvacit |
roṣe tu raktimā bhītyāṃ kālimā kvāpi śuklimā || rbhrs_2,3.51 ||
raktimā lakṣyate vyakto harṣodreke 'pi kutracit |
atrāsārvatrikatvena naivāsyodāhṛtiḥ kṛtā || rbhrs_2,3.52 ||
atha aśru--
harṣa-roṣa-viṣādādyair aśru netre jalodgamaḥ |
harṣaje 'śruṇi śītatvam auṣṇyaṃ roṣādi-sambhave |
sarvatra nayana-kṣobha-rāga-saṃmārjanādayaḥ || rbhrs_2,3.53 ||
atra harṣeṇa, yathā--
govinda-prekṣaṇākṣepi-bāṣpa-pūrābhivarṣiṇam |
uccair anindad ānandam aravinda-vilocanā || rbhrs_2,3.54 ||
roṣeṇa, yathā hari-vaṃśe (2.66.24)--
tasyāḥ susrāva netrābhyāṃ vāri praṇaya-kopajam |
kuśeśaya-palāśābhyām avaśyāya-jalaṃ yathā || rbhrs_2,3.55 ||
yathā vā--
bhīmasya cedīśa-vadhaṃ vidhitso
reje 'śru-visrāvi ruṣoparaktam |
udyan-mukhaṃ vāri-kaṇāvakīrṇaṃ
sāndhya-tviṣā grastam ivendu-bimbam || rbhrs_2,3.56 ||
viṣādena, yathā śrī-daśame (10.60.23)--
padā sujātena nakhāruṇa-śriyā
bhuvaṃ likhanty aśrubhir añjanāsitaiḥ |
āsiñcatī kuṅkuma-rūṣitau stanau
tasthāv adho-mukhy atiduḥkha-ruddha-vāk || rbhrs_2,3.57 ||
atha pralayaḥ--
pralayaḥ sukha-duḥkhābhyāṃ ceṣṭā-jñāna-nirākṛtiḥ |
atrānubhāvāḥ kathitā mahī-nipatanādayaḥ || rbhrs_2,3.58 ||
tatra sukhena, yathā--
milantaṃ harim ālokya latā-puñjād atarkitam |
jñapti-śūnya-manā reje niścalāṅgī vrajāṅganā || rbhrs_2,3.59 ||
duḥkhena, yathā śrī-daśame (10.39.15)--
anyāś ca tad-anudhyāna-nivṛttāśeṣa-vṛttayaḥ |
nābhyajānan imaṃ lokam ātma-lokaṃ gatā iva || rbhrs_2,3.60 ||
sarve hi sattva-mūlatvād bhāvā yadyapi sāttvikāḥ |
tathāpy amīṣāṃ sattvaika-mūlatvāt sāttvika-prathā || rbhrs_2,3.61 ||
sattvasya tāratamyāt prāṇa-tanu-kṣobha-tāratamyaṃ syāt |
tata eva tāratamyaṃ sarveṣāṃ sāttvikānāṃ syāt || rbhrs_2,3.62 ||
dhūmāyitās te jvalitā dīptā uddīpta-saṃjñitāḥ |
vṛddhiṃ yathottaraṃ yāntaḥ sāttvikāḥ syuś catur-vidhāḥ || rbhrs_2,3.63 ||
sā bhūri-kāla-vyāpitvaṃ bahv-aṅga-vyāpitā'pi ca |
svarūpeṇa tathotkarṣa iti vṛddhis tridhā bhavet || rbhrs_2,3.64 ||
tatra netrāmbu-vaisvarya-varjānām eva yujyate |
bahv-aṅga-vyāpitāmīṣāṃ tayoḥ kāpi viśiṣṭatā || rbhrs_2,3.65 ||
tatrāśrūṇāṃ dṛg-aucchūnya-kāritvam avadātatā |
tathā tārātivaicitrī-vailakṣaṇya-vidhāyitā |
vaisvarṇyasya tu bhinnatve kauṇṭhya-vyākulatādayaḥ || rbhrs_2,3.66 ||
bhinnatvaṃ sthāna-vibhraṃśaḥ kauṇṭhyaṃ syāt sanna-kaṇṭhatā |
vyākulatvaṃ tu nānocca-nīca-gupta-viluptatā || rbhrs_2,3.67 ||
prāyo dhūmāyitā eva rukṣās tiṣṭhanti sāttvikāḥ |
snigdhās tu prāyaśaḥ sarve caturdhaiva bhavanty amī || rbhrs_2,3.68 ||
mahotsavādi-vṛtteṣu sad-goṣṭhī-tāṇḍavādiṣu |
jvalanty ullāsinaḥ kvāpi te rukṣā api kasyacit || rbhrs_2,3.69 ||
sarvānanda-camatkāra-hetur bhāvo varo ratiḥ |
ete hi tad-vinābhāvān na camatkāritāśrayāḥ || rbhrs_2,3.70 ||
tatra dhūmāyitāḥ--
advitīyā amī bhāvā athavā sa-dvitīyakāḥ |
īṣad-vyaktā apahnotuṃ śakyā dhūmāyitā matāḥ || rbhrs_2,3.71 ||
yathā--
ākarṇayann aghaharām agha-vairi-kīrtiṃ
pakṣmāgra-miśra-viralāśrur abhūt purodhāḥ |
yaṣṭā darocchvasita-loma-kapolam īṣat-
prasvinna-nāsikam uvāha mukhāravindam || rbhrs_2,3.72 ||
atha jvalitāḥ--
te dvau trayo vā yugapad yāntaḥ suprakaṭāṃ daśām |
śakyāḥ kṛcchreṇa nihnotuṃ jvalitā iti kīrtitāḥ || rbhrs_2,3.73 ||
yathā--
na guñjām ādātuṃ prabhavati karaḥ kampa-taralo
dṛśau sāsre piñchaṃ na paricinutaṃ satvara-kṛti |
kṣamāv ūrū stabdhau padam api na gantuṃ tava sakhe
vanād vaṃśī-dhvāne parisaram avāpte śravaṇayoḥ || rbhrs_2,3.74 ||
yathā vā--
niruddhaṃ bāṣpāmbhaḥ katham api mayā gadgada-giro
hriyā sadyo gūḍhāḥ sakhi vighaṭito vepathur api |
giri-droṇyāṃ veṇau dhvanati nipuṇair iṅgita-maye
tathāpy ūhāñcakre mama manasi rāgaḥ parijanaiḥ || rbhrs_2,3.75 ||
atha dīptāḥ--
prauḍhāṃ tri-caturā vyaktiṃ pañca vā yugapad-gatāḥ |
saṃvarītum aśakyās te dīptā dhīrair udāhṛtāḥ || rbhrs_2,3.76 ||
yathā--
na śaktim upavīṇane ciram adhatta kampākulo
na gadgada-niruddha-vāk prabhur abhūd upaślokane |
kṣamo 'jani na vīkṣaṇe vigalad-aśru-puraḥ puro
madhu-dviṣi parisphuraty avaśam-mūrtir āsīn muniḥ || rbhrs_2,3.77 ||
yathā vā--
kim unmīlaty asre kusumaja-rajo gañjasi mudhā
sa-romāñce kampe himam anilam ākrośasi kutaḥ |
kim ūru-stambhe vā vana-viharaṇaṃ dvekṣi sakhi te
nirābādhā rādhe vadati madanādhiṃ svara-bhidā || rbhrs_2,3.78 ||
atha uddīptāḥ--
ekadā vyaktim āpannāḥ pañca-ṣāḥ sarva eva vā |
ārūḍhā paramotkarṣam uddīptā iti kīrtitāḥ || rbhrs_2,3.79 ||
yathā--
adya svidyati vepate pulakibhir nispandatām aṅgakair
dhatte kākubhir ākulaṃ vilapati mlāyaty analpoṣmabhiḥ |
stimyaty ambubhir ambaka-stavakitaiḥ pītāmbaroḍḍāmaraṃ
sadyas tad-viraheṇa muhyati muhur goṣṭhādhivāsī janaḥ || rbhrs_2,3.80 ||
uddīptā eva sūddiptā mahā-bhāve bhavanty amī |
sarva eva parāṃ koṭiṃ sāttvikā yatra bibhrati || rbhrs_2,3.81 ||
kiṃ ca-- athātra sāttvikābhāsā vilikhyante catur-vidhāḥ || rbhrs_2,3.82 ||
raty-ābhāsa-bhavās te tu sattvābhāsa-bhavās tathā |
niḥsattvāś ca pratīpāś ca yathā-pūrvam amī varāḥ || rbhrs_2,3.83 ||
tatra ādyāḥ-- mumukṣu-pramukheṣv ādyā raty-ābhāsāt puroditāt || rbhrs_2,3.84 ||
yathā--
vārāṇasī-nivāsī kaścid ayaṃ vyāharan hareś caritam |
yati-goṣṭhyām utpulakaḥ siñcati gaṇḍa-dvayīm asraiḥ || rbhrs_2,3.85 ||
atha sattvābhāsa-bhavāḥ--
mud-vismayāder ābhāsaḥ prodyan jātyā ślathe hṛdi |
sattvābhāsa iti proktaḥ sattvābhāsa-bhavās tataḥ || rbhrs_2,3.86 ||
yathā--
jaran-mīmāṃsakasyāpi śṛṇvataḥ kṛṣṇa-vibhramam |
hṛṣṭāyamāna-manaso babhūvotpulakaṃ vapuḥ || rbhrs_2,3.87 ||
yathā vā--
mukunda-caritāmṛta-prasara-varṣiṇas te mayā
kathaṃ kathana-cāturī-madhurimā gurur varṇyatām |
muhūrtam atad-arthino 'pi viṣayiṇo 'pi yasyānanān
niśamya vijayaṃ prabhor dadhati bāṣpa-dhārām amī || rbhrs_2,3.88 ||
atha niḥsattvāḥ--
nisarga-picchila-svānte tad-abhyāsa-pare 'pi ca |
sattvābhāsaṃ vināpi syuḥ kvāpy aśru-pulakādayaḥ || rbhrs_2,3.89 ||
yathā--
niśamayato hari-caritaṃ na hi sukha-duḥkhādayo 'sya hṛdi bhāvāḥ |
anabhiniveśāj jātā katham asravad asram aśrāntam || rbhrs_2,3.90 ||
prakṛtyā śithilaṃ yeṣāṃ manaḥ picchilam eva vā |
teṣv eva sāttvikābhāsaḥ prāyaḥ saṃsadi jāyate || rbhrs_2,3.91 ||
atha pratīpāḥ-- hitād anyasya kṛṣṇasya pratīpāḥ krud-bhayādibhiḥ || rbhrs_2,3.92 ||
tatra krudhā, yathā hari-vaṃśe (2.30.63) {*critical edition, 76.16}--
tasya prasphuritauṣṭhasya raktādhara-taṭasya ca |
vaktraṃ kaṃsasya roṣeṇa rakta-sūryāyate tadā || rbhrs_2,3.93 ||
bhayena, yathā--
mlānānanaḥ kṛṣṇam avekṣya raṅge
siṣveda mallas tv adhi-bhāla-śukti |
mukti-śriyāṃ suṣṭhu puro milantyām
atyādarāt pādyam ivājahāra || rbhrs_2,3.94 ||
yathā vā--
pravācyamāne purataḥ purāṇe
niśamya kaṃsasya bhayātirekam |
pariplavāntaḥkaraṇaḥ samantāt
parimlāna-mukhas tadāsīt || rbhrs_2,3.95 ||
nāsty arthaḥ sāttvikābhāsa-kathane ko 'pi yadyapi |
sāttvikānāṃ vivekāya dik tathāpi pradarśitā || rbhrs_2,3.96 ||
iti śrī-śrī-bhakti-rasāmṛta-sindhau dakṣiṇa-vibhāge bhakti-rasa-sāmānya-nirūpaṇe sāttvika-laharī tṛtīyā |
[2.4] vyabhicāryākhyā caturtha-laharī
athocyante trayas-triṃśad-bhāvā ye vyabhicāriṇaḥ |
viśeṣeṇābhimukhyena caranti sthāyinaṃ prati || rbhrs_2,4.1 ||
vāg-aṅga-sattva-sūcyā jñeyās te vyabhicāriṇaḥ |
sañcārayanti bhāvasya gatiṃ sañcāriṇo 'pi || rbhrs_2,4.2 ||
unmajjanti nimajjanti sthāyiny amṛta-vāridhau |
ūrmivad vardhayanty enaṃ yānti tad-rūpatāṃ ca te || rbhrs_2,4.3 ||
nirvedo 'tha viṣādo dainyaṃ glāni-śramau ca mada-garvau |
śaṅkā-trāsāvegā unmādāpasmṛtī tathā vyādhiḥ || rbhrs_2,4.4 ||
moho mṛtir ālasyaṃ jāḍyaṃ vrīḍāvahitthā ca |
smṛtir atha vitarka-cintā-mati-dhṛtayo harṣa utsukatvaṃ ca || rbhrs_2,4.5 ||
augryam arṣāsūyāś cāpalyaṃ caiva nidrā ca |
suptir bodha itīme bhāvā vyabhicāriṇaḥ samākhyātāḥ || rbhrs_2,4.6 ||
tatra (1) nirvedaḥ--
mahārti-viprayogerṣyā-sad-vivekādi-kalpitam |
svāvamānanam evātra nirveda iti kathyate |
atra cintāśru-vaivarṇya-dainya-niḥśvasitādayaḥ || rbhrs_2,4.7 ||
tatra mahārtyā, yathā--
hanta deha-hatakaiḥ kim amībhiḥ
pālitair viphala-puṇya-phalair naḥ |
ehi kāliya-hrade viṣa-vahnau
svaṃ kuṭumbini haṭhāj juhavāma || rbhrs_2,4.8 ||
viprayogeṇa, yathā--
asaṅgamān mādhava-mādhurīṇām
apuṣpite nīrasatāṃ prayāte |
vṛndāvane śīryati hā kuto 'sau
prāṇity apuṇyaḥ subalo dvirephaḥ || rbhrs_2,4.9 ||
yathā vā, dāna-keli-kaumudyām (20)--
bhavatu mādhava-jalpam aśṛṇvatoḥ
śravaṇayor alam aśravaṇir mama |
tam avilokayator avilocaniḥ
sakhi vilocanayoś ca kilānayoḥ || rbhrs_2,4.10 ||
īrṣyayā, yathā hari-vaṃśe (2.67.11) {*in critical edition, appendix 29.} satyādevī-vākyam--
stotavyā yadi tāvat sā nāradena tavāgrataḥ |
durbhago 'yaṃ janas tatra kim artham anuśabditaḥ || rbhrs_2,4.11 ||
sad-vivekena, yathā śrī-daśame (10.51.47)--
mamaiṣa kālo 'jita niṣphalo gato
rājya-śriyonnaddha-madasya bhūpateḥ |
martyātma-buddheḥ suta-dāra-koṣa-bhūṣv
āsajjamānasya duranta-cintayā || rbhrs_2,4.12 ||
amaṅgalam api procya nirvedaṃ prathamaṃ muniḥ |
mene 'muṃ sthāyinaṃ śānta iti jalpanti kecana || rbhrs_2,4.13 ||
atha (2) viṣādaḥ--
iṣṭānavāpti-prārabdha-kāryāsiddhi-vipattitaḥ |
aparādhādito 'pi syād anutāpo viṣaṇṇatā || rbhrs_2,4.14 ||
atropāya-sahāyānusandhiś cintā ca rodanam |
vilāpa-śvāsa-vaivarṇya-mukha-śoṣādayo 'pi ca || rbhrs_2,4.15 ||
tatra iṣṭānavāptito, yathā--
jarāṃ yātā mūrtir mama vivaśatāṃ vāg api gatā
mano-vṛttiś ceyaṃ smṛti-vidhuratā-paddhatim agāt |
agha-dhvaṃsin dūre vasatu bhavad-ālokana-śaśī
mayā hanta prāpto na bhajana-rucer apy avasaraḥ || rbhrs_2,4.16 ||
prārabdha-kāryāsiddheḥ, yathā--
svapne mayādya kusumāni kilāhṛtāni
yatnena tair viracitā vana-mālikā ca |
yāvan mukunda-hṛdi hanta nidhīyate sā
hā tāvad eva tarasā virarāma nidrā || rbhrs_2,4.17 ||
vipattiteḥ, yathā--
katham anāyi pure mayakā sutaḥ
katham asau na nigṛhya gṛhe dhṛtaḥ |
amum aho bata danti-vidhuntudo
vidhuritaṃ vidhum atra vidhitsati || rbhrs_2,4.18 ||
aparādhāt, yathā śrī-daśame (10.14.9)-- paśyeśa me 'nāryam ananta ādye
parātmani tvayy api māyi-māyini
māyāṃ vitatyekṣitum ātma-vaibhavaṃ
hy ahaṃ kiyān aiccham ivārcir agnau || rbhrs_2,4.19 ||
yathā vā--
syamantakam ahaṃ hṛtvā gato ghorāsyam antakam |
karavai taraṇīṃ kāṃ vā kṣipto vaitaraṇīyam anu || rbhrs_2,4.20 ||
atha (3) dainyam--
duḥkha-trāsāparādhādyair anaurjityaṃ tu dīnatā |
cāṭu-kṛn-māndya-mālinya-cintāṅga-jaḍimādi-kṛt || rbhrs_2,4.21 ||
tatra duḥkhena, yathā śrī-daśame (10.51.57)--
ciram iha vṛjinārtas tapyamāno 'nutāpair
avitṛṣa-ṣaḍa-mitro labdha-śāntiḥ kathaṅcit |
śaraṇada samupetas tvat-padābjaṃ parātmann
abhayam ṛtam aśokaṃ pāhi māpannam īśa || rbhrs_2,4.22 ||
trāsena, yathā prathame (1.8.10) --
abhidravati mām īśa śaras taptāyaso vibho |
kāmaṃ dahatu māṃ nātha mā me garbho nipātyatām || rbhrs_2,4.23 ||
aparādhena, yathā śrī-daśame (10.14.10) -- ataḥ kṣamasvācyuta me rajo-bhuvo
hy ajānatas tvat-pṛthagīśa-māninaḥ
ajāvalepāndhatamo 'ndhacakṣuṣa
eṣo 'nukampyo mayi nāthavān iti || rbhrs_2,4.24 ||
ādya-śabdena lajjayāpi, yathā tatraiva (10.22.14)--
mā'nayaṃ bhoḥ kṛthās tvāṃ tu nanda-gopa-sutaṃ priyam |
jānīmo 'ṅga vraja-ślāghyaṃ dehi vāsāṃsi vepitāḥ || rbhrs_2,4.25 ||
atha (4) mlāniḥ--
ojaḥ somātmakaṃ dehe bala-puṣṭi-kṛd asya tu |
kṣayāccham ādhi-raty-ādyair glānir niṣprāṇatā matā |
kampāṅga-jāḍya-vaivarṇya-kārśya-dṛg-bhramaṇādi-kṛt || rbhrs_2,4.26 ||
tatra śrameṇa, yathā--
āghūrṇan-maṇi-valayojjvala-prakoṣṭhā
goṣṭhāntar-madhuripu-kīrti-nartitauṣṭhī |
lolākṣī dadhi-kalasaṃ viloḍayantī
kṛṣṇāya klama-bhara-niḥspṛhā babhūva || rbhrs_2,4.27 ||
yathā vā--
gumphituṃ nirupamāṃ vana-srajaṃ
cāru puṣpa-paṭalaṃ vicinvatī |
durgame klama-bharātidurbalā
kānane kṣaṇam abhūn mṛgekṣaṇā || rbhrs_2,4.28 ||
ādhinā, yathā--
sā rasa-vyatikareṇa vihīnā
kṣīṇa-jīvanatayoccala-haṃsā |
mādhavādya viraheṇa tavāmbā
śuṣyati sma sarasī śucineva || rbhrs_2,4.29 ||
ratyā, yathā rasa-sudhākare (2.13f)--
ati-prayatnena ratānta-tāntā
kṛṣṇena talpāvaropitā sā |
ālambya tasyaiva karaṃ kareṇa
jyotsnā-kṛtānandam alindam āpa || rbhrs_2,4.30 ||
atha (5) śramaḥ--
adhva-nṛtya-ratādy-utthaḥ khedaḥ śrama itīryate |
nidrā-svedāṅga-saṃmarda-jṛmbhāśvāsādi-bhāg asau || rbhrs_2,4.31 ||
atha adhvano, yathā--
kṛtāgasaṃ putram anuvrajantī
vrajājirāntar vraja-rāja-rājñī |
pariskhalat-kuntala-bandhaneyaṃ
babhūva gharmāmbu-karambitāṅgī || rbhrs_2,4.32 ||
nṛtyādeḥ, yathā--
vistīryottaralita-hāram aṅga-hāraṃ
saṅgītonmukha-mukharair vṛtaḥ suhṛdbhiḥ |
asvidyad viracita-nanda-sūnur vā
kurvāṇas taṭa-bhuvi tāṇḍavāni rāmaḥ || rbhrs_2,4.33 ||
ratād, yathā śrī-daśame (10.33.20)--
tāsām ativihāreṇa śrāntānāṃ vadanāni saḥ |
prāmṛjat karuṇaḥ premṇā śantamenāṅga pāṇinā || rbhrs_2,4.34 ||
atha (6) madaḥ--
viveka-hara ullāso madaḥ sa dvi-vidho mataḥ |
madhu-pāna-bhavo 'naṅga-vikriyā-bhara-jo 'pi ca |
gaty-aṅga-vāṇī-skhalana-dṛg-ghūrṇā-raktimādi-kṛt || rbhrs_2,4.35 ||
tatra madhu-pāna-bhavo, yathā lalita-mādhave (5.41)--
bile kva nu vililyire nṛpa-pipīlikāḥ pīḍitāḥ
pinasmi jagad-aṇḍakaṃ nanu hariḥ krudhaṃ dhāsyati |
śacī-gṛha-kuraṅga re hasasi kiṃ tvam ity unnadann
udeti mada-ḍambara-skhalita-cūḍam agre halī || rbhrs_2,4.36 ||
yathā vā prācām {*puruṣottama-devasya. srk 127, skm 238.}--
bha-bha-bhramati medinī la-la-landate candramāḥ
kṛ-kṛṣṇa vavada drutaṃ ha-ha-hasanti kiṃ vṛṣṇayaḥ |
sisīdhu mu-mu-muñca me pa-pa-pa-pāna-pātre sthitaḥ
mada-skhalitam ālapan hala-dharaḥ śriyaḥ vaḥ kriyāt || rbhrs_2,4.37 ||
uttamas tu madāc chete madhyo hasati pāyati |
kaniṣṭhaḥ krośati svairaṃ puruṣaṃ vakti roditi || rbhrs_2,4.38 ||
mado 'pi tri-vidhaḥ proktas taruṇādi-prabhedataḥ |
atra nātyupayogitvād vistārya na hi varṇitaḥ || rbhrs_2,4.39 ||
anaṅga-vikriyā-bharajo, yathā--
vrajapati-sutam agre vikṣya bhugnībhavad-bhrūr
bhramati hasati rodity āsyam antardadhāti |
pralapati muhur ālīṃ vandate paśya vṛnde
nava-madana-madāndhā hanta gāndharvikeyam || rbhrs_2,4.40 ||
atha (7) garvaḥ--
saubhāgya-rūpa-tāruṇya-guṇa-sarvottamāśrayaiḥ |
iṣṭa-lābhādinā cānya-helanaṃ garva īryate || rbhrs_2,4.41 ||
atra solluṇṭha-vacanaṃ līlānuttara-dāyitā |
svāṅgekṣā nihnavo 'nyasya vacanāśravaṇādayaḥ || rbhrs_2,4.42 ||
tatra saubhāgyena, yathā śrī-kṛṣṇa-karṇāmṛte (3.93)--
hastam utkṣipya yāto 'si balāt kṛṣṇa kim adbhutam |
hṛdayād yadi niryāsi pauruṣaṃ gaṇayāmi te || rbhrs_2,4.43 ||
rūpa-tāruṇyena, yathā--
yasyāḥ svabhāva-madhurāṃ pariṣevya mūrtiṃ
dhanyā babhūva nitarām api yauvana-śrīḥ |
seyaṃ tvayi vraja-vadhū-śata-bhukta-mukte
dṛk-pātam ācaratu kṛṣṇa kathaṃ sakhī me || rbhrs_2,4.44 ||
guṇena, yathā--
gumphantu gopāḥ kusumaiḥ sugandhibhir
dāmāni kāmaṃ dhṛta-rāmaṇīyakaiḥ |
nidhāsyate kintu sa-tṛṣṇam agrataḥ
kṛṣṇo madīyāṃ hṛdi vismitaḥ srajam || rbhrs_2,4.45 ||
sarvottamāśrayeṇa, yathā śrī-daśame (10.2.33) tathā na te mādhava tāvakāḥ kvacid
bhraśyanti mārgāt tvayi baddha-sauhṛdāḥ
tvayābhiguptā vicaranti nirbhayā
vināyakānīkapa-mūrdhasu prabho || rbhrs_2,4.46 ||
iṣṭa-lābhena, yathā--
vṛndāvanendra bhavataḥ paramaṃ prasādam
āsādya nandita-matir muhur uddhato 'smi |
āśaṃsate muni-manoratha-vṛtti-mṛgyāṃ
vaikuṇṭha-nātha-karuṇām api nādya cetaḥ || rbhrs_2,4.47 ||
atha (8) śaṅkā--
svīya-cauryāparādhādeḥ para-krauryāditas tathā |
svāniṣṭotprekṣaṇaṃ yat tu sā śaṅkety abhidhīyate |
atrāsya-śoṣa-vaivarṇya-dik-prekṣā-līnatādayaḥ || rbhrs_2,4.48 ||
tatra cauryād, yathā--
sa-tarṇakaṃ ḍimbha-kadambakaṃ haran
sa-dambham ambhoruha-sambhavas tadā |
tirobhaviṣyan haritaś calekṣaṇair
aṣṭābhir aṣṭau haritaḥ samīkṣate || rbhrs_2,4.49 ||
yathā vā--
syamantakaṃ hanta vamantam arthaṃ
nihnutya dūre yad ahaṃ prayātaḥ |
avadyam adyāpi tad eva karma
śarmāṇi citte mama nirbhinatti || rbhrs_2,4.50 ||
aparādhād, yathā--
tad-avadhi malino 'si nanda-goṣṭhe
yad-avadhi vṛṣṭim acīkaraḥ śacīśa |
śṛṇu hitam abhitaḥ prapadya kṛṣṇaṃ
śriyam aviśaṅkam alaṅkuru tvam aindrīm || rbhrs_2,4.51 ||
para-krauryeṇa, yathā padyāvalyām (331)--
prathayati na tathā mamārtim uccaiḥ
sahacari vallava-candra-viprayogaḥ |
kaṭubhir asura-maṇḍalaiḥ parīte
danujapater nagare yathāsya vāsaḥ || rbhrs_2,4.52 ||
śaṅkā tu pravara-strīṇāṃ bhīrutvād bhaya-kṛd bhavet || rbhrs_2,4.53 ||
atha (9) trāsaḥ--
trāsaḥ kṣobho hṛdi taḍid-ghora-sattvogra-nisvanaiḥ |
pārśvasthālamba-romāñca-kampa-stambha-bhramādi-kṛt || rbhrs_2,4.54 ||
tatra taḍitā, yathā--
bāḍhaṃ niviḍayā sadyas taḍitā tāḍitekṣaṇaḥ |
rakṣa kṛṣṇeti cukrośa ko 'pi gopī-stanandhayaḥ || rbhrs_2,4.55 ||
ghora-sattvena, yathā--
adūram āseduṣi vallavāṅganā
svaṃ puṅgavīkṛtya surāri-puṅgave |
kṛṣṇa-bhrameṇāśu taraṅgad-aṅgikā
tamālam āliṅgya babhūva niścalā || rbhrs_2,4.56 ||
ugra-nisvanena, yathā--
ākarṇya karṇa-padavī-vipadaṃ yaśodā
visphūrjitaṃ diśi diśi prakaṭaṃ vṛkāṇām |
yāmān nikāma-caturā caturaḥ sva-putraṃ
sā netra-catvara-caraṃ ciram ācacāra || rbhrs_2,4.57 ||
gātrotkampī manaḥ-kampaḥ sahasā trāsa ucyate |
pūrvāpara-vicārotthaṃ bhayaṃ trāsāt pṛthag bhavet || rbhrs_2,4.58 ||
atha (10) āvegaḥ--
cittasya sambhramo yaḥ syād āvego 'yaṃ sa cāṣṭadhā |
priyāpriyānala-marud-varṣotpāta-gajāritaḥ || rbhrs_2,4.59 ||
priyotthe pulakaḥ sāntvaṃ cāpalyābhyudgamādayaḥ |
apriyotthe tu bhū-pāta-vikrośa-bhramaṇādayaḥ || rbhrs_2,4.60 ||
vyatyasta-gati-kampākṣi-mīlanāsrādayo 'gnije |
vātaje 'jāvṛti-kṣipra-gati-dṛṅ-mārjanādayaḥ || rbhrs_2,4.61 ||
vṛṣṭijo dhāvana-cchatra-gātra-saṅkocanādi-kṛt |
autpāte mukha-vaivarṇya-vismayo 'kaṇṭhitādayaḥ || rbhrs_2,4.62 ||
gāje palāyanotkampa-trāsa-pṛṣṭhekṣaṇādayaḥ |
arijo varma-śastrādi-grahāpasaraṇādikṛt || rbhrs_2,4.63 ||
atra priya-darśanajo, yathā--
prekṣya vṛndāvanāt putram āyāntaṃ prasnuta-stanī |
saṅkulā pulakair āsīd ākulā gokuleśvarī || rbhrs_2,4.64 ||
priya-śravaṇajo, yathā śrī-daśame (10.23.18)--
śrutvācyutam upāyātaṃ nityaṃ tad-darśanotsukāḥ |
tat-kathākṣipta-manaso babhūvur jāta-sambhramāḥ || rbhrs_2,4.65 ||
apriya-darśanajo, yathā--
kim idaṃ kim idaṃ kim etad uccair
iti ghora-dhvani-ghūrṇitā lapantī |
niśi vakṣati vīkṣya pūtanāyās
tanayaṃ bhrāmyati sambhramād yaśodā || rbhrs_2,4.66 ||
apriya-śravaṇajo, yathā--
niśamya putraṃ kraṭatos taṭānte
mahījayor madhyagam ūrdhva-netrā |
ābhīra-rājñī hṛdi sambhrameṇa
biddhā vidheyaṃ na vidāñcakāra || rbhrs_2,4.67 ||
agnijo, yathā--
dhīr vyagrājani naḥ samasta-suhṛdāṃ tāṃ prāṇa-rakṣā-maṇiṃ
gavyā gauravataḥ samīkṣya niviḍe tiṣṭhantam antar-vane |
vahniḥ paśya śikhaṇḍa-śekhara kharaṃ muñcann akhaṇḍa-dhvaniṃ
dīrghābhiḥ sura-dīrghikāmbu-laharīm arcibhir ācāmati || rbhrs_2,4.68 ||
vātajo, yathā--
pāṃśu-prārabdha-ketau bṛhad-aṭavi-kuṭonmāthi-śauṭīrya-puñje
bhāṇḍīroddaṇḍa-śākhā-bhuja-tatiṣu gate tāṇḍavācārya-caryām |
vāta-vrāte karīṣaṅ-kaṣatara-śikhare śārkare jhātkariṣṇau
kṣauṇyām aprekṣya putraṃ vrajapati-gṛhiṇī paśya sambambhramīti || rbhrs_2,4.69 ||
varṣajo, yathā śrī-daśame (10.25.11)--
atyāsārātivātena paśavo jāta-vepanāḥ |
gopā gopyaś ca śītārtā govindaṃ śaraṇaṃ yayuḥ || rbhrs_2,4.70 ||
yathā vā--
samam uru-karakābhir danti-śuṇḍā-sapiṇḍāḥ
pratidiśam iha goṣṭhe vṛṣṭi-dhārāḥ patanti |
ajaniṣata yuvāno 'py ākulās tvaṃ tu bālaḥ
sphuṭam asi tad-agārān mā sma bhūr niryiyāsuḥ || rbhrs_2,4.71 ||
utpātajo, yathā--
kṣitir ativipulā ṭalaty akasmād
upari ghuranti ca hanta ghoram ulkāḥ |
mama śiśur ahi-dūṣitārka-putrī-
taṭam aṭatīty adhunā kim atra kuryām || rbhrs_2,4.72 ||
gājo, yathā--
apasarāpasara tvarayā gurur
mudira-sundara he purataḥ karī |
mradima-vīkṣaṇatas tava naś calaṃ
hṛdayam āvijate pura-yoṣitām || rbhrs_2,4.73 ||
gajena duṣṭa-sattvo 'nyaḥ paśv-ādir upalakṣyate || rbhrs_2,4.74 ||
yathā vā--
caṇḍāṃśos turagān saṭāgra-naṭanair āhatya vidrāvayan
drāg andhaṅkaraṇaḥ surendra-sudṛśāṃ goṣṭhoddhūtaiḥ pāṃśubhiḥ |
pratyāsīdatu mat-puraḥ sura-ripur garvāndham arvākṛtir
dragiṣṭhe muhur atra jāgrati bhuje vyagrāsi mātaḥ katham || rbhrs_2,4.75 ||
arijo, yathā lalita-mādhave (2.29)--
sthūlas tāla-bhujān natir giritaṭī-vakṣāḥ kva yakṣādhamaḥ
kvāyaṃ bāla-tamāla-kandala-mṛduḥ kandarpa-kāntaḥ śiśuḥ |
nāsty anyaḥ saha-kāritā-paṭur iha prāṇī na jānīmahe
hā goṣṭheśvari kīdṛg adya tapasāṃ pākas tavonmīlati || rbhrs_2,4.76 ||
yathā vā tatraiva (5.30)--
saptiḥ saptī ratha iha rathaḥ kuñjaro me
tūṇas tūṇo dhanur uta dhanur bhoḥ kṛpāṇī kṛpāṇī |
kā bhīḥ kā bhīr ayam ayam ahaṃ hā tvaradhvaṃ tvaradhvaṃ
rājñaḥ putrī bata hṛta-hṛtā kāminā vallavena || rbhrs_2,4.77 ||
āvegābhāsa evāyaṃ parāśrayatāpi cet |
nāyakotkarṣa-bodhāya tathāpy atra nidarśitaḥ || rbhrs_2,4.78 ||
atha (11) unmādaḥ-- unmādo hṛd-bhramaḥ prauḍhānandāpad-virahādijaḥ || rbhrs_2,4.79 ||
atrāṭṭa-hāso naṭanaṃ saṅgītaṃ vyartha-ceṣṭitam |
pralāpa-dhāvana-krośa-viparīta-kriyādayaḥ || rbhrs_2,4.80 ||
tatra prauḍhānandād, yathā karṇāmṛte (2.25)--
rādhā punātu jagad acyuta-datta-cittā
manthānakaṃ vidadhatī dadhi-rikta-pātre |
yasyāḥ stana-stavaka-cañcala-locanālir
devo 'pi ruddha-hṛdayo dhavalaṃ dudoha || rbhrs_2,4.81 ||
āpado, yathā--
paśūn api kṛtāñjalir namati māntrikā ity alaṃ
tarūn api cikitsakā iti viṣauṣadhaṃ pṛcchati |
hradaṃ bhujaga-bhairavaṃ hari hari praviṣṭe harau
vrajendra-gṛhiṇī muhur bhrama-mayīm avasthāṃ gatā || rbhrs_2,4.82 ||
virahād, yathā śrī-daśame (10.30.4)--
gāyantya uccair amum eva saṃhatā
vicikyur unmattakavad vanād vanam |
papracchur ākāśavad antaraṃ bahir
bhūteṣu santaṃ puruṣaṃ vanaspatīn || rbhrs_2,4.83 ||
unmādaḥ pṛthag ukto 'yaṃ vyādhiṣv antarbhavann api |
yat tatra vipralambhādau vaicitrīṃ kurute parām || rbhrs_2,4.84 ||
adhirūḍhe mahā-bhāve mohanatvam upāgate |
avasthāntaram āpto 'sau divyonmāda itīryate || rbhrs_2,4.85 ||
atha (12) apasmāraḥ--
duḥkhottha-dhātu-vaiṣamyādy-udbhūtaś citta-viplavaḥ |
apasmāro 'tra patanaṃ dhāvanāsphoṭana-bhramāḥ |
kampaḥ phena-srutir bāhu-kṣepaṇa-vikrośanādayaḥ || rbhrs_2,4.86 ||
yathā--
phenāyate pratipadaṃ kṣipate bhujormim
āghūrṇate luṭhati kujati līyate ca |
ambā tavādya virahe ciram amburāja-
beleva vṛṣṇi-tilaka vraja-rāja-rājñī || rbhrs_2,4.87 ||
yathā vā--
śrutvā hanta hataṃ tvayā yadu-kulottaṃsātra kaṃsāsuraṃ
daityas tasya suhṛttamaḥ pariṇatiṃ ghorāṃ gataḥ kām api |
lālā-phena-kadamba-cumbita-mukha-prāntas taraṅgad-bhujo
ghūrṇann arṇava-sīmni maṇḍalatayā bhrāmyan na viśrāmyati || rbhrs_2,4.88 ||
unmādavad iha vyādhi-viśeṣo 'py eṣa varṇitaḥ |
parāṃ bhayānakābhāse yat karoti camatkṛtim || rbhrs_2,4.89 ||
atha (13) vyādhiḥ--
doṣodreka-viyogādyair vyādhayo ye jvarādayaḥ |
iha tat-prabhavo bhāvo vyādhir ity abhidhīyate |
atra stambhaḥ ślathāṅgatva-śvāsottāpa-klamādayaḥ || rbhrs_2,4.90 ||
yathā--
tava cira-viraheṇa prāpya pīḍām idānīṃ
dadhad-uru-jaḍimāni dhmāpitāny aṅgakāni |
śvasita-pavana-dhāṭī-ghaṭṭita-ghrāṇa-vāṭaṃ
luṭhati dharaṇi-pṛṣṭhe goṣṭha-vāṭī-kuṭumbam || rbhrs_2,4.91 ||
atha (14) mohaḥ--
moho hṛn-mūḍhatā harṣād viśleṣād bhayatas tathā |
viṣādādeś ca tatra syād dehasya patanaṃ bhuvi |
śūnyendriyatvaṃ bhramaṇaṃ tathā niśceṣṭatā-mayaḥ || rbhrs_2,4.92 ||
tatra harṣād, yathā śrī-daśame (10.12.44)--
itthaṃ sma pṛṣṭaḥ sa tu bādarāyaṇis
tat-smāritānanta-hṛtākhilendriyaḥ |
kṛcchrāt punar labdha-bahir-dṛśiḥ śanaiḥ
pratyāha taṃ bhāgavatottamottamam || rbhrs_2,4.93 ||
yathā vā--
nirucchvasita-rītayo vighaṭitākṣipa-kṣma-kriyā
nirīha-nikhilendriyāḥ pratinivṛtta-cid-vṛttayaḥ |
avekṣya kuru-maṇḍale rahasi puṇḍarīkekṣaṇaṃ
vrajāmbuja-dṛśo 'bhajan kanaka-śālabhañjī-śriyam || rbhrs_2,4.94 ||
viśleṣād, yathā haṃsadūte (4)--
kadācit khedāgniṃ vighaṭayitum antar-gatam asau
sahālībhir lebhe taralita-manā yāmuna-taṭīm |
cirād asyāś cittaṃ paricita-kuṭīra-kalanād
avasthā tastāra sphuṭam atha suṣupteḥ priya-sakhī || rbhrs_2,4.95 ||
bhayād, yathā--
mukundam āviṣkṛta-viśva-rūpaṃ
nirūpayan vānara-varya-ketuḥ |
karāravindāt purataḥ skhalantaṃ
na gāṇḍīvaṃ khaṇḍita-dhīr viveda || rbhrs_2,4.96 ||
viṣādād, yathā śrī-daśame (10.11.49)--
kṛṣṇaṃ mahā-baka-grastaṃ dṛṣṭvā rāmādayo 'rbhakāḥ |
babhūvur indriyāṇīva vinā prāṇaṃ vicetasaḥ || rbhrs_2,4.97 ||
asyānyatrātma-paryante syāt sarvatraiva mūḍhatā |
kṛṣṇa-sphūrti-viśeṣas tu na kadāpy atra līyate || rbhrs_2,4.98 ||
atha (15) mṛtiḥ--
viṣāda-vyādhi-santrāsa-samprahāra-klamādibhiḥ |
prāṇa-tyāgo mṛtis tasyām avyaktākṣara-bhāṣaṇam |
vivarṇa-gātratā-śvāsa-māndya-hikkādayaḥ kriyāḥ || rbhrs_2,4.99 ||
yathā--
anullāsa-śvāsā muhur asaralottānita-dṛśo
vivṛṇvantaḥ kāye kim api nava-vaivarṇyam abhitaḥ |
harer nāmāvyaktīkṛtam alaghu-hikkā-laharībhiḥ
prajalpantaḥ prāṇān jahati mathurāyāṃ sukṛtinaḥ || rbhrs_2,4.100 ||
yathā vā--
viramad-alaghu-kaṇṭhodghoṣa-ghutkāra-cakrā
kṣaṇa-vighaṭita-tāmyad-dṛṣṭi-khadyota-dīptiḥ |
hari-mihira-nipīta-prāṇa-gāḍhāndhakārā
kṣayam agamad akasmāt pūtanā kāla-rātriḥ || rbhrs_2,4.101 ||
prāyo 'tra maraṇāt pūrvā citta-vṛttir mṛtir matā |
mṛtir atrānubhāvaḥ syād iti kenacid ucyate |
kintu nāyaka-vīryārthaṃ śatrau maraṇam ucyate || rbhrs_2,4.102 ||
atha (16) ālasyam--
sāmarthyasyāpi sad-bhāve kriyānunmukhatā hi yā |
tṛpti-śramādi-sambhūtā tad-ālasyam udīryate || rbhrs_2,4.103 ||
atrāṅga-bhajo jṛmbhā ca kriyā dveṣo 'kṣi-mardanam |
śayyāsanaika-priyatā tandrā-nidrādayo 'pi ca || rbhrs_2,4.104 ||
tatra tṛpter, yathā--
viprāṇāṃ nas tathā tṛptir āsīd govardhanotsave |
nāśīrvāde 'pi gopendra yathā syāt prabhaviṣṇutā || rbhrs_2,4.105 ||
śramād, yathā--
suṣṭhu niḥsaha-tanuḥ subalo 'bhūt
prītaye mama vidhāya niyuddham |
moṭayantam abhito nijam aṅgaṃ
nāhavāya sahasāhvayatām amum || rbhrs_2,4.106 ||
atha (17) jāḍyam--
jāḍyam apratipattiḥ syād iṣṭāniṣṭha-śrutīkṣaṇaiḥ |
virahādyaiś ca tan-mohāt pūrvāvasthāparāpi ca |
atrānimiṣatā tūṣṇīm-bhāva-vismaraṇādayaḥ || rbhrs_2,4.107 ||
tatra iṣṭa-śrutyā, yathā śrī-daśame (10.21.13)--
gāvaś ca kṛṣṇamukha-nirgata-veṇu-gīta-
pīyūṣam uttabhita-karṇa-puṭaiḥ pibantyaḥ |
śāvāḥ snuta-stana-payaḥ-kavalāḥ sma tasthur
govindam ātmani dṛśāśru-kulāḥ spṛśantyaḥ || rbhrs_2,4.108 ||
aniṣṭa-śrutyā, yathā--
ākalayya parivartita-gotrāṃ
keśavasya giram arpita-śalyām |
biddha-dhīr adhika-nirnimiṣākṣī-
lakṣmaṇā kṣaṇam avartata tūṣṇīm || rbhrs_2,4.109 ||
iṣṭekṣaṇena, yathā śrī-daśame (10.71.40)--
govindaṃ gṛham ānīya deva-deveśam ādṛtaḥ |
pūjāyāṃ nāvidat kṛtyaṃ pramādopahato nṛpaḥ || rbhrs_2,4.110 ||
aniṣṭekṣaṇena, yathā tatraiva (10.39.36)--
yāvad ālakṣyate ketur yāvad reṇū rathasya ca |
anuprasthāpitātmāno lekhyānīvopalakṣitāḥ || rbhrs_2,4.111 ||
viraheṇa, yathā--
mukunda viraheṇa te vidhuritāḥ sakhāyaś cirād
alaṅkṛtibhir ujjhitā bhuvi niviśya tatra sthitāḥ |
skhalan-malina-vāsasaḥ śavala-rukṣa-gātra-śriyaḥ
sphuranti khala-devala-dvija-gṛhe surārcā iva || rbhrs_2,4.112 ||
atha (18) vrīḍā--
navīna-saṅgamākārya-stavāvajñādinā kṛtā |
adhṛṣṭatā bhaved vrīḍā tatra maunaṃ vicintanam |
avaguṇṭhana-bhū-lekhau tathādhomukhatādayaḥ || rbhrs_2,4.113 ||
tatra navīna-saṅgamena, yathā padyāvalyām (198)--
govinde svayam akaroḥ saroja-netre
premāndhā vara-vapur arpaṇaṃ sakhi |
kārpaṇyaṃ na kuru darāvaloka-dāne
vikrīte kariṇi kim aṅkuśe vivādaḥ || rbhrs_2,4.114 ||
akāryeṇa, yathā--
tvam avāg iha mā śiraḥ kṛthā
vadanaṃ ca trapayā śacī-pate |
naya kalpa-taruṃ na cec chacīṃ
katham agre mukham īkṣayiṣyasi || rbhrs_2,4.115 ||
stavena, yathā--
bhūri-sādguṇya-bhāreṇa stūyamānasya śauriṇā |
uddhavasya vyarociṣṭa namrī-bhūtaṃ tadā śiraḥ || rbhrs_2,4.116 ||
avajñayā, yathā hari-vaṃśe (2.67.19) {*in critical editon, appendix 29.} satyādevī-vākyam--
vasanta-kusumaiś citraṃ sadā raivatakaṃ girim |
priyā bhūtvā'priyā bhūtā kathaṃ drakṣyāmi taṃ punaḥ || rbhrs_2,4.117 ||
atha (19) avahitthā-- avahitthākāra-guptir bhaved bhāvena kenacit || rbhrs_2,4.118 ||
atrāṅgādeḥ parābhyūha-sthānasya parigūhanam |
anyatrekṣā vṛthā-ceṣṭā vāg-bhaṅgīty-ādayaḥ kriyāḥ || rbhrs_2,4.119 ||
tathā coktam-- anubhāva-pidhānārtho 'vahitthaṃ bhāva ucyate || rbhrs_2,4.120 ||
tatra jaihmyena, yathā śrī-daśame (10.32.15)--
sabhājayitvā tam anaṅga-dīpanaṃ
sahāsa-līlekṣaṇa-vibhrama-bhruvā |
saṃsparśanenāṅka-kṛtāṅghri-hastayoḥ
saṃstutya īṣat kupitā babhāṣire || rbhrs_2,4.121 ||
dākṣiṇyena, yathā--
sātrājitī-sadana-sīmani pārijāte
nīte praṇīta-mahasā madhusūdanena |
drāghīya-sīmani vidarbha-bhuvas taderṣyāṃ
sauśīlyataḥ kila na ko 'pi vidāmbabhūva || rbhrs_2,4.122 ||
hriyā, yathā prathame (1.11.33)--
tam ātmajair dṛṣṭibhir antarātmanā
duranta-bhāvāḥ parirebhire patim |
niruddham apy āsravad ambu netrayor
vilajjatīnāṃ bhṛgu-varya vaiklavāt || rbhrs_2,4.123 ||
jaihmya-hrībhyāṃ, yathā--
kā vṛṣasyati taṃ goṣṭha-bhujaṅgaṃ kula-pālikā |
dūti yatra smṛte mūrtir bhītyā romāñcitā mama || rbhrs_2,4.124 ||
saujanyena, yathā--
gūḍhā gābhīrya-sampadbhir mano-gahvara-garbhagā |
prauḍhāpy asyā ratiḥ kṛṣṇe durvitarkā parair abhūt || rbhrs_2,4.125 ||
gauraveṇa, yathā--
govinde subala-mukhaiḥ samaṃ suhṛdbhiḥ
smerāsyaiḥ sphuṭam iha narma nirmimāṇe |
ānamrīkṛta-vadanaḥ pramoda-mugdho
yatnena smitam atha saṃvavāra patrī || rbhrs_2,4.126 ||
hetuḥ kaścid bhavet kaścid gopyaḥ kaścana gopanaḥ |
iti bhāva-trayasyātra viniyogaḥ samīkṣyate || rbhrs_2,4.127 ||
hetutvaṃ gopanatvaṃ ca gopyatvaṃ cātra sambhavet |
prāyeṇa sarva-bhāvānām ekaśo 'nekaśo 'pi ca || rbhrs_2,4.128 ||
atha (20) smṛtiḥ--
yā syāt pūrvānubhūtārtha-pratītiḥ sadṛśekṣayā |
dṛḍhābhyāsādinā vāpi sā smṛtiḥ parikīrtitā |
bhaved atra śiraḥ-kampo bhrū-vikṣepādayo 'pi ca || rbhrs_2,4.129 ||
tatra sadṛśekṣaṇā, yathā--
vilokya śyāmam ambhodam ambhoruha-vilocanā |
smāraṃ smāraṃ mukunda tvāṃ smāraṃ vikramam anvabhūt || rbhrs_2,4.130 ||
dṛḍhābhyāsena, yathā--
praṇidhāna-vidhim idānīm akurvato 'pi pramādato hṛdi me |
hari-pada-paṅkaja-yugalaṃ kvacit kadācit parisphurati || rbhrs_2,4.131 ||
atha (21) vitarkaḥ--
vimarṣāt saṃśayādeś ca vitarkas tūha ucyate |
eṣa bhrū-ksepaṇa-śiro 'ṅguli-sañcālanādi-kṛt || rbhrs_2,4.132 ||
tatra vimarṣād, yathā vidagdha-mādhave (2.27)--
na jānīṣe mūrdhnaś cyutam api śikhaṇḍaṃ yad akhilaṃ
na kaṇṭhe yan mālyaṃ kalayasi purastāt kṛtam api |
tad unnītaṃ vṛndāvana-kuhara-līlā-kalabha he
sphuṭaṃ rādhā-netra-bhramara-vara vīryonnatir iyam || rbhrs_2,4.133 ||
saṃśayāt, yathā--
asau kiṃ tāpiñcho na hi tad-amala-śrīr iha gatiḥ
payodaḥ kiṃ vāmaṃ na yad iha niraṅko himakaraḥ |
jagan-mohārambhoddhūra-madhura-vaṃśī-dhvanir ito
dhruvaṃ mūrdhany adrer vidhu-mukhi mukundo viharati || rbhrs_2,4.134 ||
vinirṇayānta evāyaṃ tarka ity ūcire pare || rbhrs_2,4.135 ||
atha (22) cintā--
dhyānaṃ cintā bhaved iṣṭānāpty-aniṣṭāpti-nirmitam |
śvāsādhomukha-bhūlekha-vaivarṇyān nidratā iha |
vilāpottāpa-kṛśatā-bāṣpa-dainyādayo 'pi ca || rbhrs_2,4.136 ||
tatra iṣṭānāptyā, yathā śrī-daśame (10.29.29)
kṛtvā mukhāny avaśucaḥ śvasanena śuṣyad
bimbādharāṇi caraṇena likhantyaḥ |
asrer upātta-masibhiḥ kuca-kuṅkumāni
tasthur mṛjantya uru-duḥkha-bharāḥ sma tūṣṇīm || rbhrs_2,4.137 ||
yathā vā--
aratibhir atikramya kṣāmā pradoṣam adoṣa-dhīḥ
katham api cirād adhyāsīnā praghāṇam aghāntaka |
vidhūrita-mukhī ghūrṇaty antaḥ prasūs tava cintayā
kim ahaha gṛhaṃ krīḍā-lubdha tvayādya visasmare || rbhrs_2,4.138 ||
aniṣṭāptyā, yathā--
gṛhiṇi gahanayāntaścintayonnidra-netrā
glapaya na mukha-padmaṃ tapta-bāṣpa-plavena |
nṛpa-puram anuvindan gāndineyena sārdhaṃ
tava sutam aham eva drāk parāvartayāmi || rbhrs_2,4.139 ||
atha (23) matiḥ-- śāstrādīnāṃ vicārottham artha-nirdhāraṇaṃ matiḥ || rbhrs_2,4.140 ||
atra kartavya-karaṇaṃ saṃśaya-bhramayoś chidā |
upadeśaś ca śiṣyāṇām ūhāpohādayo 'pi ca || rbhrs_2,4.141 ||
yathā pādme vaiśākha-māhātmye--
vyāmohāya carācarasya jagatas te te purāṇāgamās
tāṃ tām eva hi devatāṃ paramikāṃ jalpantu kalpāvadhi |
siddhānte punar eka eva bhagavān viṣṇuḥ samastāgama-
vyāpāreṣu vivecana-vyatikaraṃ nīteṣu niścīyate || rbhrs_2,4.142 ||
yathā vā śrī-daśame (10.60.39)--
tvaṃ nyasta-daṇḍamunibhir gaditānubhāva
ātmātmadaś ca jagatām iti me vṛto 'si |
hitvā bhavad-bhruva udīrita-kāla-vega-
dhvastāśiṣo 'bja-bhavanākapatīn kuto 'nye || rbhrs_2,4.143 ||
atha (24) dhṛtiḥ--
dhṛtiḥ syāt pūrṇatā jñāna-duḥkhābhāvottamāptibhiḥ |
aprāptātīta-naṣṭārthān abhisaṃśocanādi-kṛt || rbhrs_2,4.144 ||
tatra jñānena, yathā vairāgya-śatake (55) bhartṛhariḥ--
aśnīmahi vayaṃ bhikṣām āśāvāso vasīmahi |
śayīmahi mahī-pṛṣṭhe kurvīmahi kim īśvaraiḥ || rbhrs_2,4.145 ||
duḥkhābhāvena, yathā--
goṣṭhaṃ ramā-keli-gṛhaṃ cakāsti
gāvaś ca dhāvanti paraḥ-parārdhāḥ |
putras tathā dīvyati divya-karmā
tṛptir mamābhūd gṛhamedhi-saukhye || rbhrs_2,4.146 ||
uttamāptyā, yathā--
hari-līlā-sudhā-sindhos taṭam apy adhitiṣṭhataḥ |
mano mama catur-vargaṃ tṛṇāyāpi na manyate || rbhrs_2,4.147 ||
atha (25) harṣaḥ--
abhīṣṭekṣaṇa-lābhādi-jātā cetaḥ-prasannatā |
harṣaḥ syād iha romāñcaḥ svedo 'śru mukha-phullatā |
āvegonmāda-jaḍatās tathā mohādayo 'pi ca || rbhrs_2,4.148 ||
tatra abhīṣṭekṣaṇena, yathā śrī-viṣṇu-purāṇe [vi.pu. 5.17.25]--
tau dṛṣṭvā vikasad-vaktra-sarojaḥ sa mahāmatiḥ |
pulakāñcita-sarvāṅgas tadākrūro 'bhavan mune || rbhrs_2,4.149 ||
abhīṣṭa-lābhena, yathā śrī-daśame (10.33.12)--
tatraikāṃsagataṃ bāhuṃ kṛṣṇasyotpalasaurabham |
candanāliptam āghrāya hṛṣṭaromā cucumba ha || rbhrs_2,4.150 ||
atha (26) autsukyam--
kālākṣamatvam autsukyam iṣṭekṣāpti-spṛhādibhiḥ |
mukha-śoṣa-tvarā-cintā-niḥśvāsa-sthiratādikṛt || rbhrs_2,4.151 ||
tatra iṣṭekṣā-spṛhayā, yathā śrī-daśame (10.71.34)
prāptaṃ niśamya nara-locana-pāna-pātram
autsukya-viślathita-keśa-dukūla-baddhāḥ |
sadyo visṛjya gṛha-karma patīṃś ca talpe
draṣṭuṃ yayur yuvatayaḥ sma narendra-mārge || rbhrs_2,4.152 ||
yathā vā, stavāvalyāṃ śrī-rādhikāṣṭake (14.7)--
prakaṭita-nija-vāsaṃ snigdha-veṇu-praṇādair
druta-gati harim ārāt prāpya kuñje smitākṣī |
śravaṇa-kuhara-kaṇḍuṃ tanvatī namra-vaktrā
snapayati nija-dāsye rādhikā māṃ kadā nu || rbhrs_2,4.153 ||
iṣṭāpti-spṛhayā, yathā--
narma-karmaṭhatayā sakhī-gaṇe
drāghayaty aghaharāgrataḥ kathām |
gucchaka-grahaṇa-kaitavād asau
gahvaraṃ druta-pada-kramaṃ yayau || rbhrs_2,4.154 ||
atha (27) augryam--
aparādha-durukty-ādi- jātaṃ caṇḍatvam ugratā |
vadha-bandha-śiraḥ-kampa-bhartsanottāḍanādi-kṛt || rbhrs_2,4.155 ||
tatra aparādhād, yathā--
sphurati mayi bhujaṅgī-garbha-viśraṃsi-kīrtau
viracayati mad-īśe kilbiṣaṃ kāliyo 'pi |
huta-bhuji bata kuryāṃ jāṭhare vauṣaḍ enaṃ
sapadi danuja-hantuḥ kintu roṣād bibhemi || rbhrs_2,4.156 ||
duruktito, yathā sahadevoktiḥ--
prabhavati vibudhānām agrimasyāgra-pūjāṃ
na hi danuja-ripor yaḥ prauṅdha-kīrter visoḍhum |
kaṭutara-yama-daṇḍoddaṇḍa-rocir mayāsau
śirasi pṛthuni tasya nyasyate savya-pādaḥ || rbhrs_2,4.157 ||
yathā vā baladevoktiḥ--
ratāḥ kila nṛpāsane kṣitipa-lakṣa-bhuktojjhite
khalāḥ kuru-kulādhamāḥ prabhum ajāṇḍa-koṭiṣv amī |
hahā bata viḍambanā śiva śivādya naḥ śṛṇvatāṃ
haṭhād iha kaṭākṣayanty akhila-vandyam apy acyutam || rbhrs_2,4.158 ||
atha (28) amarṣaḥ-- adhikṣepāpamānādeḥ syād amarṣo 'sahiṣṇutā || rbhrs_2,4.159 ||
tatra svedaḥ śiraḥkampo vivarṇatvaṃ vicintanam |
upāyānveṣaṇākrośa-vaimukhyottāḍanādayaḥ || rbhrs_2,4.160 ||
tatra adhikṣepād, yathā vidagdha-mādhave (2.53)--
nirdhautānām akhila-dharaṇī-mādhurīṇāṃ dhūrīṇā
kalyāṇī me nivasati vadhūḥ paśya pārśve navoḍhā |
antargoṣṭhe caṭula naṭayann atra netra-tribhāgaṃ
niḥśaṅkas tvaṃ bhramasi bhavitā nākulatvaṃ kuto me || rbhrs_2,4.161 ||
apamānād, yathā padmoktiḥ--
kadamba-vana-taskara drutam apehi kiṃ cāṭubhir
jane bhavati mad-vidhe paribhavo hi nātaḥ paraḥ |
tvayā vraja-mṛgī-dṛśāṃ sadasi hanta candrāvalī
varāpi yad ayogyayā sphuṭam adūṣi tārākhyayā || rbhrs_2,4.162 ||
ādi-śabdād vañcanād api, yathā śrī-daśame (10.31.16)--
pati-sutānvaya-bhārtṛ-bāndhavān
ativilaṅghya te 'nty acyutāgatāḥ |
gati-vidas tavodgīta-mohitāḥ
kitava yoṣitaḥ kas tyajen niśi || rbhrs_2,4.163 ||
atha (29) asūyā--
dveṣaḥ parodaye 'sūyānya-saubhāgya-guṇādibhiḥ |
tatrerṣyānādarākṣepā doṣāropo guṇeṣv api |
apavṛttis tiro-vīkṣā bhruvor bhaṅguratādayaḥ || rbhrs_2,4.164 ||
tatra anya-saubhāgyena, yathā padyāvalyām (302) {*attributed to dāmodara in padyāvalī. also found in amaru 55; skm 2.140.5 keśaṭasya; smv 86.14; sāhd 3.105 (as an example of mada); daśa 2.22.}--
mā garvam udvaha kapola-tale cakāsti
kṛṣṇa-svahasta-likhitā nava-mañjarīti |
anyāpi kiṃ na sakhi bhājanam īdṛśīnāṃ
vairī na ced bhavati vepathur antarāyaḥ || rbhrs_2,4.165 ||
yathā vā śrī-daśame (10.30.30)--
tasyā amūni naḥ kṣobhaṃ kurvanty uccaiḥ padāni yat |
yaikāpahṛtya gopīnāṃ raho bhuṅkte 'cyutādharam || rbhrs_2,4.166 ||
guṇena, yathā--
svayaṃ parājayaṃ prāptān kṛṣṇa-pakṣān vijitya naḥ |
baliṣṭhā bala-pakṣāś ced durbalāḥ ke tataḥ kṣitau || rbhrs_2,4.167 ||
atha (30) cāpalyam--
rāga-dveṣādibhiś citta-lāghavaṃ cāpalaṃ bhavet |
tatrāvicāra-pāruṣya-svacchandācaraṇādayaḥ || rbhrs_2,4.168 ||
tatra rāgeṇa, yathā śrī-daśame (10.52.41)--
śvo bhāvini tvam ajitodvahane vidarbhān
guptaḥ sametya pṛtanā-patibhiḥ parītaḥ |
nirmathya caidya-magadheśa-balaṃ prasahya
māṃ rākṣasena vidhinodvaha vīrya-śulkām || rbhrs_2,4.169 ||
dveṣeṇa, yathā--
vaṃśī-pūreṇa kālindyāḥ sindhuṃ vindatu vāhitā |
guror api puro nīvīṃ yā bhraṃśayati subhruvām || rbhrs_2,4.170 ||
atha (31) nidrā--
cintālasya-nisarga-klamādibhiś citta-mīlanaṃ nidrā |
tatrāṅga-bhaṅga-jṛmbhā-jāḍya-śvāsākṣi-mīlanāni syuḥ || rbhrs_2,4.171 ||
tatra cintayā, yathā--
lohitāyati mārtaṇḍe veṇu-dhvanim aśṛṇvatī |
cintayākrānta-hṛdayā nidadrau nanda-gehinī || rbhrs_2,4.172 ||
ālasyena, yathā--
dāmodarasya bandhana-karmabhir atiniḥsahāṅga-latikeyam |
dara-vighūrṇitottamāṅgā kṛtāṅga-bhaṅgā vrajeśvarī sphurati || rbhrs_2,4.173 ||
nisargeṇa, yathā--
aghahara tava vīrya-proṣitāśeṣa-cintāḥ
parihṛta-gṛha-vāstu-dvāra-bandhānubaddhāḥ |
nija-nijam iha rātrau prāṅganaṃ śobhayantaḥ
sukham avicalad-aṅgāḥ śerate paśya gopāḥ || rbhrs_2,4.174 ||
klamena, yathā--
saṅkrānta-dhātu-citrā suratānte sā nitānta-tāntā'dya |
vakṣasi nikṣiptāṅgī harer viśākhā yayau nidrām || rbhrs_2,4.175 ||
yuktāsya sphūrti-mātreṇa nirviśeṣeṇa kenacit |
hṛn-mīlanāt puro 'vasthā nidrā bhakteṣu kathyate || rbhrs_2,4.176 ||
atha (32) suptiḥ--
suptir nidrā-vibhāvā syān nānārthānubhavātmikā |
indriyoparati-śvāsa-netra-saṃmīlanādi-kṛt || rbhrs_2,4.177 ||
yathā--
kāmaṃ tāmarasākṣa keli-vitatiḥ prāduṣkṛtā śaiśavī
darpaḥ sarpa-pates tad asya tarasā nirdhūyatām uddhūraḥ |
ity utsvapna-girā cirād yadu-sabhāṃ vismāpayan smerayan
niḥśvāsena darottaraṅgad-udaraṃ nidrāṃ gato lāṅgalī || rbhrs_2,4.178 ||
atha (33) bodhaḥ-- avidyā-moha-nidrāder dhvaṃsodbodhaḥ prabuddhatā || rbhrs_2,4.179 ||
tatra avidyā-dhvaṃsataḥ--
avidyā-dhvaṃsato bodho vidyodaya-puraḥsaraḥ |
aśeṣa-kleśa-viśrānti-svarūpāvagamādi-kṛt || rbhrs_2,4.180 ||
yathā--
vindan vidyā-dīpikāṃ sva-svarūpaṃ
buddhvā sadyaḥ satya-vijñāna-rūpam |
niṣpratyūhas tat paraṃ brahma mūrtaṃ
sāndrānandākāram anveṣayāmi || rbhrs_2,4.181 ||
moha-dhvaṃsataḥ--
bodho moha-kṣayāc chabda-gandha-sparśa-rasair hareḥ |
dṛg-unmīlana-romāñca-dharotthānādi-kṛd bhavet || rbhrs_2,4.182 ||
tatra śabdena, yathā--
prathama-darśana-rūḍha-sukhāvalī-
kavalitendriya-vṛttir abhūd iyam |
agha-bhidaḥ kila nāmny udite śrutau
lalitayodamimīlad ihākṣiṇī || rbhrs_2,4.183 ||
gandhena, yathā--
aciram agha-hareṇa tyāgataḥ srasta-gātrī
vana-bhuvi śavalāṅgī śānta-niḥśvāsa-vṛttiḥ |
prasarati vana-mālā saurabhe paśya rādhā
pulakita-tanur eṣā pāṃśu-puñjād udasthāt || rbhrs_2,4.184 ||
sparśena, yathā--
asau pāṇi-sparśo madhura-masṛṇaḥ kasya vijayī
viśīryantyāḥ saura-pulina-vanam ālokya mama yaḥ |
durantām uddhūya prasabham abhito vaiśasa-mayīṃ
drutaṃ mūrcchām antaḥ sakhi sukha-mayīṃ pallavayati || rbhrs_2,4.185 ||
rasena, yathā--
antarhite tvayi balānuja rāsa-kelau
srastāṅga-yaṣṭir ajaniṣṭa sakhī visaṃjñā |
tāmbūla-carvitam avāpya tavāmbujākṣī
nyastaṃ mayā mukha-puṭe pulakojjvalāsīt || rbhrs_2,4.186 ||
nidrādhvaṃsataḥ--
bodho nidrākṣayāt svapna-nidrā-pūrti-svanādibhiḥ |
tatrākṣi-mardanaṃ śayyā-mokṣo 'ṅga-valanādayaḥ || rbhrs_2,4.187 ||
tatra svapnena, yathā--
iyaṃ te hāsa-śrīr viramatu vimuñcāñcalam idaṃ
na yāvad-vṛddhāyai sphuṭam abhidadhe tvac-caṭulatām |
iti svapne jalpanty aciram avabuddhā gurum asau
puro dṛṣṭvā gaurī namita-mukha-bimbā muhur abhūt || rbhrs_2,4.188 ||
nidrā-pūrtyā, yathā--
dūtī cāgāt tad-āgāraṃ jajāgāra ca rādhikā |
tūrṇaṃ puṇyavatīnāṃ hi tanoti phalam udyamaḥ || rbhrs_2,4.189 ||
svanena, yathā--
dūrād vidrāvayan nidrā-marālīr gopa-subhruvām |
sāraṅga-raṅgadaṃ reje veṇu-vārida-garjitam || rbhrs_2,4.190 ||
iti bhāvās trayas-triṃśat kathitā vyabhicāriṇaḥ |
śreṣṭha-madhya-kaniṣṭheṣu varṇanīyā yathocitam || rbhrs_2,4.191 ||
mātsaryodvega-dambherṣyā viveko nirṇayas tathā |
klaibyaṃ kṣamā ca kutukam utkaṇṭhā vinayo 'pi ca || rbhrs_2,4.192 ||
saṃśayo dhārṣṭyam ity ādyā bhāvā ye syuḥ pare 'pi ca |
ukteṣv antarbhavantīti na pṛthaktvena darśitāḥ || rbhrs_2,4.193 ||
tathā hi--
asūyāyāṃ tu mātsaryaṃ trāse 'py udvega eva tu |
dambhas tathāvahitthāyām īrṣyāmarṣe matāv ubhau |
viveko nirṇayaś cemau dainye klaibyaṃ kṣamā dhṛtau || rbhrs_2,4.194 ||
autsukye kutukotkaṇṭhe lajjāyāṃ vinayas tathā |
saṃśayo 'ntarbhavet tarke tathā dhārṣṭyaṃ ca cāpale || rbhrs_2,4.195 ||
eṣāṃ sañcāri-bhāvānāṃ madhye kaścana kasyacit |
vibhāvaś cānubhāvaś ca bhaved eva parasparam || rbhrs_2,4.196 ||
nirvede tu yatherṣyāyā bhaved atra vibhāvatā |
asūyāyāṃ punas tasyā vyaktam uktānubhāvatā || rbhrs_2,4.197 ||
autsukyaṃ prati cintāyāḥ kathitātrānubhāvatā |
nidrāṃ prati vibhāvatvam evaṃ jñeyaḥ pare 'py amī || rbhrs_2,4.198 ||
eṣāṃ ca sāttvikānāṃ ca tathā nānā-kriyā-tateḥ |
kārya-kāraṇa-bhāvas tu jñeyaḥ prāyeṇa lokataḥ || rbhrs_2,4.199 ||
nindāyās tu vibhāvatvaṃ vaivarṇyāmarṣayor matam |
asūyāyāṃ punas tasyāḥ kathitaivānubhāvatā || rbhrs_2,4.200 ||
prahārasya vibhāvatvaṃ saṃmoha-pralayau prati |
augryaṃ pratyanubhāvatvam evaṃ jñeyāḥ pare 'pi ca || rbhrs_2,4.201 ||
trāsa-nidrā-śramālasya-mada-bhid-bodha-varjinām |
sañcāriṇām iha kvāpi bhaved raty-anubhāvatā || rbhrs_2,4.202 ||
sākṣād-rater na sambandhaḥ ṣaḍbhis trāsādibhiḥ saha |
syāt parasparayā kintu līlānuguṇatākṛte || rbhrs_2,4.203 ||
vitarka-mati-nirveda-dhṛtīnāṃ smṛti-harṣayoḥ |
bodha-bhid-dainya-suptīnāṃ kvacid rati-vibhāvatā || rbhrs_2,4.204 ||
paratantrāḥ svatantrāś cety uktāḥ sañcāriṇo dvidhā || rbhrs_2,4.205 ||
tatra paratantrāḥ-- varāvaratayā proktāḥ paratantrā api dvidhā || rbhrs_2,4.206 ||
tatra varaḥ-- sākṣād vyavahitaś ceti varo 'py eṣa dvidhoditaḥ || rbhrs_2,4.207 ||
tatra sākṣāt-- mukhyām eva ratiṃ puṣṇan sākṣād ity abhidhīyate || rbhrs_2,4.208 ||
yathā--
tanuruhālī ca tanuś ca nṛtyaṃ
tanoti me nāma niśamya yasya |
apaśyato māthura-maṇḍalaṃ tad-
vyarthena kiṃ hanta dṛśor dvayena || rbhrs_2,4.209 ||
atha vyavahitaḥ-- puṣṇāti yo ratiṃ gauṇīṃ sa vyavahito mataḥ || rbhrs_2,4.210 ||
yathā--
dhig astu me bhuja-dvandvaṃ bhīmasya parighopamam |
mādhavākṣepiṇaṃ duṣṭaṃ yat pinaṣṭi na cedipam || rbhrs_2,4.211 ||
nirvedaḥ krodha-vaśyatvād ayaṃ vyavahito rateḥ || rbhrs_2,4.212 ||
atha avaraḥ-- rasa-dvayasyāpy aṅgatvam agacchann avaro mataḥ || rbhrs_2,4.213 ||
yathā--
lelihyamānaṃ vadanair jvaladbhir
jaganti daṃṣṭrāsphuṭad-uttamāṅgaiḥ |
avekṣya kṛṣṇaṃ dhṛta-viśvarūpaṃ
na svaṃ viśuṣyan smarati sma jiṣṇuḥ || rbhrs_2,4.214 ||
ghora-kriyādy-anubhāvād ācchādya sahajāṃ ratim |
durvarāvirabhūd bhītir moho 'yaṃ bhī-vaśas tataḥ || rbhrs_2,4.215 ||
atha svatantrāḥ--
sadaiva pāratantrye 'pi kvacid eṣāṃ svatantratā |
bhūpāla-sevakasyeva pravṛttasya kara-grahe || rbhrs_2,4.216 ||
bhāvajñai rati-śūnyaś ca raty-anusparśanas tathā |
rati-gandhiś ca te tredhā svatantrāḥ parikīrtitāḥ || rbhrs_2,4.217 ||
tatra rati-śūnyaḥ-- janeṣu rati-śūnyeṣu rati-śūnyo bhaved asau || rbhrs_2,4.218 ||
yathā śrī-daśame (10.23.39)--
dhig janma nas trivṛd-vidyāṃ dhig vrataṃ dhig bahujñatām |
dhik kulaṃ dhik kriyā-dīkṣāṃ vimukhā ye tv adhokṣaje || rbhrs_2,4.219 ||
atra svatantro nirvedaḥ |
tatra raty-anusparśanaḥ--
yaḥ svato rati-gandhena vihīno 'pi prasaṅgataḥ |
paścād ratiṃ spṛśed eṣa raty-anusparśano mataḥ || rbhrs_2,4.220 ||
yathā--
gariṣṭhāriṣṭa-ṭaṅkārair vidhurā vadhirāyitā |
hā kṛṣṇa pāhi pāhīti cukrośābhīra-bālikā || rbhrs_2,4.221 ||
atra trāsaḥ |
atha rati-gandhiḥ-- yaḥ svātantrye 'pi tad-gandhaṃ rati-gandhir vyanakti saḥ || rbhrs_2,4.222 ||
yathā--
pītāṃśukaṃ paricinomi dhṛtaṃ tvayāṅge
saṅgopanāya na hi naptri vidhehi yatnam |
ity āryayā nigaditā namitottamāṅgā
rādhāvaguṇṭhita-mukhī tarasā tadāsīt || rbhrs_2,4.223 ||
atra lajjā |
ābhāsaḥ punar eteṣām asthāne vṛttito bhavet |
prātikūlyam anaucityam asthānatvaṃ dvidhoditam || rbhrs_2,4.224 ||
tatra prātikūlyam-- vipakṣe vṛttir eteṣāṃ prātikūlyam itīryate || rbhrs_2,4.225 ||
yathā--
gopo 'py aśikṣita-raṇo 'pi tam aśva-daityaṃ
hanti me hanta mama jīvita-nirviśeṣam |
krīḍā-vinirjita-surādhipater alaṃ me
durjīvitena hata-kaṃsa-narādhipasya || rbhrs_2,4.226 ||
atra nirvedasyābhāsaḥ |
yathā vā--
ḍuṇḍabho jalacaraḥ sa kāliyo
goṣṭha-bhūbhṛd api loṣṭra-sodaraḥ |
tatra karma kim ivādbhutaṃ jane
yena mūrkha jagadīśateryate || rbhrs_2,4.227 ||
atrāsūyāyāḥ |
atha anaucityam--
asatyatvam ayogyatvam anaucityaṃ dvidhā bhavet |
aprāṇini bhaved ādyaḥ tiryag-ādiṣu cāntimam || rbhrs_2,4.228 ||
tatra aprāṇini, yathā--
chāyā na yasya sakṛd apy upasevitābhūt
kṛṣṇena hanta mama tasya dhig astu janma |
mā tvaṃ kadamba vidhuro bhava kāliyāhiṃ
mṛdnan kariṣyati hariś caritārthatāṃ te || rbhrs_2,4.229 ||
atra nirvedasya |
tiraści, yathā--
adhirohatu kaḥ pakṣī kakṣām aparo mamādya medhyasya |
hitvāpi tārkṣya-paksaṃ bhajate pakṣaṃ harir yasya || rbhrs_2,4.230 ||
atra garvasya |
vahamāneṣv api sadā jñāna-vijñāna-mādhurīm |
kadambādiṣu sāmānya-dṛṣṭy-ābhāsatvam ucyate || rbhrs_2,4.231 ||
bhāvānāṃ kvacid utpatti-sandhi-śāvalya-śāntayaḥ |
daśāś catasra etāsām utpattis tv iha sambhavaḥ || rbhrs_2,4.232 ||
yathā--
maṇḍale kim api caṇḍa-marīcer
lohitāyati niśamya yaśodā |
vaiṇavīṃ dhvani-dhurām avidūre
prasrava-stimita-kañculikāsīt || rbhrs_2,4.233 ||
atra harṣotpattiḥ |
yathā vā--
tvayi rahasi milantyāṃ sambhrama-nyāsa-bhugnāpy
uṣasi sakhi tavālī mekhalā paśya bhāti |
iti vivṛta-rahasye kuñcita-bhrūr
dṛśam anṛju kirantī rādhikā vaḥ punātu || rbhrs_2,4.234 ||
atrāsūyotpattiḥ |
atha sandhiḥ-- sarūpayor bhinnayor vā sandhiḥ syād bhāvayor yutiḥ || rbhrs_2,4.235 ||
tatra sarūpayoḥ sandhiḥ-- sandhiḥ sarūpayos tatra bhinna-hetūtthayor mataḥ || rbhrs_2,4.236 ||
yathā--
rākṣasīṃ niśi niśāmya niśānte
gokuleśa-gṛhiṇī patitāṅgīm |
tat-kucopari sutaṃ ca hasantaṃ
hanta niścala-tanuḥ kṣaṇam āsīt || rbhrs_2,4.237 ||
atrāniṣṭeṣṭa-saṃvīkṣākṛtayor jāḍyayor yutiḥ |
atha bhinnayoḥ-- bhinnayor hetunaikena bhinnenāpy upajātayoḥ || rbhrs_2,4.238 ||
atha eka-hetu-jayoḥ, yathā--
durvāracāpalo 'yaṃ dhāvann antar bahiś ca goṣṭhasya |
śiśur akutaścid bhītir dhinoti hṛdayaṃ dunoti ca me || rbhrs_2,4.239 ||
tatra harṣa-śaṅkayoḥ |
tatra bhinna-hetujayoḥ, yathā--
vilasantam avekṣya devakī
sutam utphulla-vilocanaṃ puraḥ |
prabalām api malla-maṇḍalīṃ
himam uṣṇaṃ ca jalaṃ dṛśor dadhe || rbhrs_2,4.240 ||
atra harṣa-viṣādayoḥ sandhiḥ |
ekena jāyamānānām anekena ca hetunā |
bahūnām api bhāvānāṃ sandhiḥ sphuṭam avekṣyate || rbhrs_2,4.241 ||
tatra eka-hetujānāṃ, yathā--
niruddhā kālindī-taṭa-bhuvi mukundena balinā
haṭhād antaḥ-smerāṃ taralatara-tārojjvala-kalām |
abhivyaktāvajñām aruṇa-kuṭilāpāṅga-suṣamāṃ
dṛśaṃ nyasyanty asmin jayati vṛṣabhānoḥ kula-maṇiḥ || rbhrs_2,4.242 ||
atra harṣautsukya-garvāmarṣāsūyānāṃ sandhiḥ |
aneka-hetujānāṃ, yathā--
parihita-hari-hārā vīkṣya rādhā savitrīṃ
nikaṭa-bhuvi tathāgre tarka-bhāk smera-padmām |
harim api dara-dūre svāminaṃ tatra cāsīn
mahasi vinata-vakra-prasphura-mlāna-vaktrā || rbhrs_2,4.243 ||
atra lajjāmarṣa-harṣa-viṣādānāṃ sandhiḥ |
atha śāvalyam-- śavalatvaṃ tu bhāvānāṃ saṃmardaḥ syāt parasparam || rbhrs_2,4.244 ||
yathā--
śaktaḥ kiṃ nāma kartuṃ sa śiśur ahaha me mitra-pakṣānadhākṣīd
ātiṣṭheyaṃ tam eva drutam atha śaraṇaṃ kuryur etan na vīrāḥ |
āṃ divyā malla-goṣṭhī viharati sa kareṇoddadhārādri-varyaṃ
kuryām adyaiva gatvā vraja-bhuvi kadanaṃ hā tataḥ kampate dhīḥ || rbhrs_2,4.245 ||
atra garva-viṣāda-dainya-mati-smṛti-śaṅkāmarṣa-trāsānāṃ śāvalyam |
yathā vā--
dhig dīrghe nayane mamāstu mathurā yābhyāṃ na sā prekṣyate
vidyeyaṃ mama kiṅkarī-kṛta-nṛpā kālas tu sarvaṅkaraḥ |
lakṣmī-keli-gṛhaṃ gṛhaṃ mama hahā nityaṃ tanuḥ kṣīyate
sadmany eva hariṃ bhajeya hṛdayaṃ vṛndāṭavī karṣati || rbhrs_2,4.246 ||
atra nirveda-garva-śaṅkā-dhṛti-viṣāda-maty-autsukyānāṃ śāvalyam |
atha śāntiḥ-- atyārūḍhasya bhāvasya vilayaḥ śāntir ucyate || rbhrs_2,4.247 ||
yathā--
vidhurita-vadanā vidūna-bhāsas
tam aghaharaṃ gahane gaveṣayantaḥ |
mṛdu-kala-muralīṃ niśamya śaile
vraja-śiśavaḥ pulakojjvalā babhūvuḥ || rbhrs_2,4.248 ||
atra viṣāda-śāntiḥ |
śabdārtha-rasa-vaicitrī vāci kācana nāsti me |
yathā-kathañcid evoktaṃ bhāvodāharaṇaṃ param || rbhrs_2,4.249 ||
trayastriṃśad ime 'ṣṭau ca vakṣyante sthāyinaś ca ye |
mukhya-bhāvābhidhās tv eka-catvāriṃśad amī smṛtāḥ || rbhrs_2,4.250 ||
śarīrendriya-vargasya vikāraṇāṃ vidhāyakāḥ |
bhāvāvirbhāva-janitāś citta-vṛttaya īritāḥ || rbhrs_2,4.251 ||
kvacit svābhāviko bhāvaḥ kaścid āgantukaḥ kvacit |
yas tu svābhāviko bhāvaḥ sa vyāpyāntar-bahiḥ-sthitaḥ || rbhrs_2,4.252 ||
mañjiṣṭhādye yathā dravye rāgas tan-maya īkṣyate |
atra syān nāma-mātreṇa vibhāvasya vibhāvatā || rbhrs_2,4.253 ||
etena sahajenaiva bhāvenānugatā ratiḥ |
eka-rūpāpi yā bhakter vividhā pratibhāty asau || rbhrs_2,4.254 ||
āgantukas tu yo bhāvaḥ paṭādau raktimeva saḥ |
tais tair vibhāvair evāyaṃ dhīyate dīpyate 'pi ca || rbhrs_2,4.255 ||
vibhāvanādi-vaiśiṣṭyād bhaktānāṃ bhedatas tathā |
prāyeṇa sarva-bhāvānāṃ vaiśiṣṭyam upajāyate || rbhrs_2,4.256 ||
vividhānāṃ tu bhaktānāṃ vaiśiṣṭyād vividhaṃ manaḥ |
mano 'nusārād bhāvānāṃ tāratamyaṃ kilodaye || rbhrs_2,4.257 ||
citte gariṣṭhe gambhīre mahiṣṭhe karkaśādike |
samyag-unmīlitāś cāmī na lakṣyante sphuṭaṃ janaiḥ || rbhrs_2,4.258 ||
citte laghiṣṭhe cottāne kṣodiṣṭhe komalādike |
manāg-unmīlitāś cāmī lakṣyante bahir ulbaṇāḥ || rbhrs_2,4.259 ||
gariṣṭhaṃ svarṇa-piṇḍābhaṃ laghiṣṭhaṃ tula-piṇḍavat |
citta-yugme 'tra vijñayā bhāvasya pavanopamā || rbhrs_2,4.260 ||
gambhīraṃ sindhuvac cittam uttānaṃ palvalādivat |
citta-dvaye 'tra bhāvasya mahādri-śikharopamā || rbhrs_2,4.261 ||
pattanābhaṃ mahiṣṭhaṃ syāt kṣodiṣṭhaṃ tu kuṭiravat |
citta-yugme 'tra bhāvasya dīpenebhena vopamā || rbhrs_2,4.262 ||
karkaśaṃ trividhaṃ proktaṃ vajraṃ svarṇaṃ tathā jatu |
citta-traye 'tra bhāvasya jñeyā vaiśvānaropamā || rbhrs_2,4.263 ||
atyanta-kaṭhinaṃ vajram akutaścana mārdavam |
īdṛśaṃ tāpasādīnāṃ cittaṃ tāvad avekṣyate || rbhrs_2,4.264 ||
svarṇaṃ dravati bhāvāgnes tāpenātigarīyasā |
jatu dravatvam āyāti tāpa-leśena sarvataḥ || rbhrs_2,4.265 ||
komalaṃ ca tridhaivoktaṃ madanaṃ navanītakam |
amṛtaṃ ceti bhāvo 'tra prāyaḥ sūryātapāyate || rbhrs_2,4.266 ||
draved atrādya-yugalam ātapena yathāyatham |
dravībhūtaṃ svabhāvena sarvadaivāmṛtaṃ bhavet |
govinda-preṣṭha-varyāṇāṃ cittaṃ syād amṛtaṃ kila || rbhrs_2,4.267 ||
kṛṣṇa-bhakti-viśeṣasya gariṣṭhatvādibhir guṇaiḥ |
samavetaṃ sadāmībhir dvitrair api mano bhavet || rbhrs_2,4.268 ||
kintu suṣṭhu mahiṣṭhatvaṃ bhāvo bāḍham upāgataḥ |
sarva-prakāram evedaṃ cittaṃ vikṣobhayaty alam || rbhrs_2,4.269 ||
yathā dāna-keli-kaumudyām (4)--
gabhīro 'py aśrāntaṃ duradhigama-pāro 'pi nitarām
ahāryāṃ maryādāṃ dadhad api harer āspadam api |
satāṃ stomaḥ premaṇy udayati samagre sthagayituṃ
vikāraṃ na sphāraṃ jala-nidhir ivendau prabhavati || rbhrs_2,4.270 ||
iti śrī-śrī-bhakti-rasāmṛta-sindhau dakṣiṇa-vibhāge bhakti-rasa-sāmānya-nirūpaṇe vyabhicāri-laharī caturthī ||
(2.5) sthāyi-bhāvākhyā pañcama-laharī
aviruddhān viruddhāṃś ca bhāvān yo vaśatāṃ nayan |
su-rājeva virājeta sa sthāyī bhāva ucyate || rbhrs_2,5.1 ||
sthāyī bhāvo 'tra sa proktaḥ śrī-kṛṣṇa-viṣayā ratiḥ |
mukhyā gauṇī ca sā dvedhā rasa-jñaiḥ parikīrtitā || rbhrs_2,5.2 ||
tatra mukhyā--
śuddha-sattva-viśeṣātmā ratir mukhyeti kīrtitā |
mukhyāpi dvi-vidhā svārthā parārthā ceti kīrtyate || rbhrs_2,5.3 ||
tatra svārthā--
aviruddhaiḥ sphuṭaṃ bhāvaiḥ puṣṇāty ātmānam eva yā |
viruddhair duḥkha-glāniḥ sā svārthā kathitā ratiḥ || rbhrs_2,5.4 ||
atha parārthā---
aviruddhaṃ viruddhaṃ ca saṅkucantī svayaṃ ratiḥ |
yā bhāvam anugṛhṇāti sā parārthā nigadyate || rbhrs_2,5.5 ||
śuddhā prītis tathā sakhyaṃ vātsalyaṃ priyatety asau |
svaparārthyaiva sā mukhyā punaḥ pañca-vidhā bhavet || rbhrs_2,5.6 ||
vaiśiṣṭyaṃ pātra-vaiśiṣṭyād ratir eṣopagacchati |
yathārkaḥ pratibimbātmā sphaṭikādiṣu vastuṣu || rbhrs_2,5.7 ||
tatra śuddhā--
sāmānyāsau tathā svacchā śāntiś cety ādimā tridhā |
eṣāṅga-kampatā-netrāmīlanonmīlanādi-kṛt || rbhrs_2,5.8 ||
tatra sāmānyā--
kañcid viśeṣam aprāptā sādhāraṇa-janasya yā |
bālikadaiś ca kṛṣṇe syāt sāmānyā sā ratir matā || rbhrs_2,5.9 ||
yathā--
asmin mathurā-vīthyām udayati madhure virocane purataḥ |
kathasva sakhe mradimānaṃ mānasa-madanaṃ kim eti mama || rbhrs_2,5.10 ||
yathā vā--
tri-varṣā bālikā seyaṃ varṣīyasi samīkṣyatām |
yā puraḥ kṛṣṇam ālokya huṅkurvaty abhidhāvati || rbhrs_2,5.11 ||
atha svacchā--
tat-tat-sādhanato nānā-vidha-bhakti-prasaṅgataḥ |
sādhākānāṃ tu vaividhyaṃ yāntī svacchā ratir matā || rbhrs_2,5.12 ||
yadā yādṛśī bhakte syād āsaktis tādṛśaṃ tadā |
rūpaṃ sphaṭikavad dhatte svacchāsau tena kīrtitā || rbhrs_2,5.13 ||
yathā--
kvacit prabhur iti stuvan kvacana mitram ity uddhasan
kvacit tanaya ity avan kvacana kānta ity ullasan |
kvacin manasi bhāvayan parama eṣa ātmety asāv
abhūd vividha-sevayā vividha-vṛttir āryo dvijaḥ || rbhrs_2,5.14 ||
anācānta-dhiyāṃ tat-tad-bhāva-niṣṭhā sukhārṇave |
āryāṇām atiśuddhānāṃ prāyaḥ svacchā ratir bhavet || rbhrs_2,5.15 ||
atha śāntiḥ-- mānase nirvikalpatvaṃ śama ity abhidhīyate || rbhrs_2,5.16 ||
tatha coktam--
vihāya viṣayonmukhyaṃ nijānanda-sthitir yataḥ |
ātmanaḥ kathyate so 'tra svabhāvaḥ śama ity asau || rbhrs_2,5.17 ||
prāyaḥ śama-pradhānānāṃ mamatā-gandha-varjitā |
paramātmatayā kṛṣṇe jātā śānta-ratir matā || rbhrs_2,5.18 ||
yathā--
devarṣi-vīṇayā pīte hari-līlā-mahotsave |
sanakasya tanau kampo brahmānubhavino 'py abhūt || rbhrs_2,5.19 ||
yathā vā--
hari-vallabha-sevayā samantād
apara-vargānubhavaṃ kilāvadhīrya |
ghana-sundaram ātmano 'py abhīṣṭaṃ
paramaṃ brahma didṛkṣate mano me || rbhrs_2,5.20 ||
agrato vakṣyamāṇais tu svādaiḥ prīty-ādi-saṃśrayaiḥ |
rater asyā asamparkād iyaṃ śuddheti bhaṇyate || rbhrs_2,5.21 ||
atha bheda-trayī hṛdyā rateḥ prīty-ādir īryate |
gāḍhānukūlatotpannā mamatvena sadāśritā || rbhrs_2,5.22 ||
kṛṣṇa-bhakteṣv anugrāhya-sakhi-pūjyeṣv anukramāt |
tri-vidheṣu trayī prītiḥ sakhyaṃ vatsalatety asau || rbhrs_2,5.23 ||
atra netrādi-phullatva-jṛmbhaṇodghūrṇanādayaḥ |
kevalā saṅkulā ceti dvi-vidheyaṃ rati-trayī || rbhrs_2,5.24 ||
tatra kevalā--
raty-antarasya gandhena varjitā kevalā bhavet |
vrajānuge rasālādau śrīdāmādau vayasyake |
gurau ca vrajanāthādau krameṇaiva sphuraty asau || rbhrs_2,5.25 ||
tatra saṅkulā--
eṣāṃ dvayos trayāṇāṃ vā sannipātas tu saṅkulā |
udbhavādau ca bhīmādau mathurādau krameṇa sā |
yasyādhikyaṃ bhaved yatra sa tena vyapadiśyate || rbhrs_2,5.26 ||
atha prītiḥ--
svasmād bhavanti ye nyūnās te 'nugrāhyā harer matāḥ |
ārādhyatvātmikā teṣāṃ ratiḥ prītir itīritā || rbhrs_2,5.27 ||
tatrāsakti-kṛd anyatra prīti-saṃhāriṇī hy asau || rbhrs_2,5.28 ||
yathā mukunda-mālāyām (8)û
divi vā bhuvi vā mamāstu vāso
narake vā narakāntaka prakāmam |
avadhīrita-śāradāravindau
caraṇau te maraṇe 'pi cintayāmi || rbhrs_2,5.29 ||
atha sakhyam--
ye syus tulyā mukundasya te sakhāyaḥ satāṃ matāḥ |
sāmyād viśrambha-rūpaiṣāṃ ratiḥ sakhyam ihocyate |
parihāsa-prahāsādi-kāriṇīyam ayantraṇā || rbhrs_2,5.30 ||
yathā--
māṃ puṣpitāraṇya-didṛkṣayāgataṃ
nimeṣa-viśleṣa-vidīrṇa-mānasāḥ |
te saṃspṛśantaḥ pulakāñcita-śriyo
dūrād ahaṃpūrvikayādya remire || rbhrs_2,5.31 ||
yathā vā--
śrīdāma-dor-vilasitena kṛto 'si kāmaṃ
dāmodara tvam iha darpa-dhurā daridraḥ |
sadyas tvayā tad api kathanam eva kṛtvā
devyai hriye trayam adāyi jvalāñjalīnām || rbhrs_2,5.32 ||
atha vātsalyam--
guravo ye harer asya te pūjyā iti viśrutāḥ |
anugraha-mayī teṣāṃ ratir vātsalyam ucyate |
idaṃ lālana-bhavyāśīś cibuka-sparśanādi-kṛt || rbhrs_2,5.33 ||
yathā--
agrāsi yan-nirabhisandhi-virodha-bhājaḥ
kaṃsasya kiṅkara-gaṇair girito 'py udagraiḥ |
gās tatra rakṣitum asau gahane mṛdur me
bālaḥ prayāty avirataṃ bata kiṃ karomi || rbhrs_2,5.34 ||
yathā vā--
sutam aṅgulibhiḥ snuta-stanī
cibukāgre dadhatī dayārdra-dhīḥ |
samalālayad ālayāt puraḥ
sthiti-bhājaṃ vraja-rāja-gehinī || rbhrs_2,5.35 ||
mitho harer mṛgākṣyāś ca sambhogasyādi-kāraṇam |
madhurāpara-paryāyā priyatākhyoditā ratiḥ |
asyāṃ kaṭākṣa-bhrū-kṣepa-priya-vāṇī-smitādayaḥ || rbhrs_2,5.36 ||
yathā govinda-vilāse--
ciram utkuṇṭhita-manaso rādhā-mura-vairiṇoḥ ko 'pi |
nibhṛta-nirīkṣaṇa-janmā pratyāśā-pallavo jayati || rbhrs_2,5.37 ||
yathottaram asau svāda-viśeṣollāsa-mayy api |
ratir vāsanayā svādvī bhāsate kāpi kasyacit || rbhrs_2,5.38 ||
atha gauṇī--
vibhāvotkarṣajo bhāva-viśeṣo yo 'nugṛhyate |
saṅkucantyā svayaṃ ratyā sa gauṇī ratir ucyate || rbhrs_2,5.39 ||
hāso vismaya utsāhaḥ śokaḥ krodho bhayaṃ tathā |
jugupsā cety asau bhāva-viśeṣaḥ saptadhoditaḥ || rbhrs_2,5.40 ||
api kṛṣṇa-vibhāvatvam ādya-ṣaṭkasya sambhavet |
syād dehādi-vibhāvatvaṃ saptamyās tu rater vaśāt || rbhrs_2,5.41 ||
hāsādāv atra bhinne 'pi śuddha-sattva-viśeṣataḥ |
parārthāyā rater yogād rati-śabdaḥ prayujyate || rbhrs_2,5.42 ||
hāsottarā ratir yā syāt sā hāsa-ratir ucyate |
evaṃ vismaya-raty-ādyā vijñeyā ratayaś ca ṣaṭ || rbhrs_2,5.43 ||
kañcit kālaṃ kvacid bhakte hāsādyāḥ sthāyitām amī |
ratyā cāru-kṛtā yānti tal-līlādy-anusārataḥ || rbhrs_2,5.44 ||
tasmād aniyatādhārāḥ sapta sāmayikā ime |
sahajā api līyante baliṣṭhena tiraskṛtāḥ || rbhrs_2,5.45 ||
kāpy avyabhicarantī sā svādhārān sva-svarūpataḥ |
ratir ātyantika-sthāyī bhāvo bhakta-jane ' khile |
syur etasyā vinā-bhāvād bhāvāḥ sarve nirarthakāḥ || rbhrs_2,5.46 ||
vipakṣādiṣu yānto 'pi krodhādyāḥ sthāyitāṃ sadā |
labhante rati-śūnyatvān na bhakti-rasa-yogyatām || rbhrs_2,5.47 ||
aviruddhair api spṛṣṭā bhāvaiḥ sañcāriṇo 'khilāḥ |
nirvedādyā vilīyante nārhanti sthāyitāṃ tataḥ || rbhrs_2,5.48 ||
ity ato mati-garvādi-bhāvānāṃ ghaṭate na hi |
sthāyitā kaiścid iṣṭāpi pramāṇaṃ tatra tad-vidaḥ || rbhrs_2,5.49 ||
sapta hāsādayas tv ete tais tair nītāḥ supuṣṭatām |
bhakteṣu sthāyitāṃ yānto rucir ebhyo vitanvate || rbhrs_2,5.50 ||
tathā coktam--
aṣṭānām eva bhāvānāṃ saṃskārādhāyitā matā |
tat-tiraskṛta-saṃskārāḥ pare na sthāyitocitāḥ || rbhrs_2,5.51 ||
tatra hāsa-ratiḥ--
ceto-vikāso hāsaḥ syād vāg-veṣehādi-vaikṛtāt |
sa dṛg-vikāsana-sauṣṭha-kapola-spandanādikṛt || rbhrs_2,5.52 ||
kṛṣṇa-sambandhi-ceṣṭotthaḥ svayaṃ saṅkucad-ātmanā |
pratyānugṛhyamāṇo 'yaṃ hāso hāsa-ratir bhavet || rbhrs_2,5.53 ||
yathā--
mayā dṛg api nārpitā sumukhi dadhni tubhyaṃ śape
sakhī tava nirargalā tad api me mukhaṃ jighrati |
praśādhi tad imāṃ mudhā cchalita-sādhum ity acyute
vadaty ajani dūtikā hasita-rodhane na kṣamā || rbhrs_2,5.54 ||
atha vismaya-ratiḥ--
lokottarārtha-vīkṣāder vismayaś citta-vistṛtiḥ |
atra syur netra-vistāra-sādhūkti-pulakādayaḥ |
pūrvokta-rītyā niṣpannaḥ sa vismaya-ratir bhavet || rbhrs_2,5.55 ||
yathā--
gavāṃ gopālānām api śiśu-gaṇaḥ pīta-vasano
lasac-chrīvatsāṅkaḥ pṛthu-bhuja-catuṣkair dhṛta-ruciḥ |
kṛta-stotrārambhaḥ sa vidhibhir ajāṇḍālibhir alaṃ
para-brahmollāsān vahati kim idaṃ hanta kim idam || rbhrs_2,5.56 ||
atha utsāha-ratiḥ--
stheyasī sādhubhiḥ ślāghya-phale yuddhādi-karmaṇi |
satvarā mānasāsaktir utsāha iti kīrtyate || rbhrs_2,5.57 ||
kālānavekṣaṇaṃ tatra dhairya-tyāgodyamādayaḥ |
siddhaḥ pūrvokta-vidhinā sa utsāha ratir bhavet || rbhrs_2,5.58 ||
yathā--
kālindī-taṭa-bhuvi patra-śṛṅga-vaṃśī
nikvāṇair iha mukharī-kṛtāmbarāyām |
visphūrjann agha-damanena yoddhu-kāmaḥ
śrīdāmā parikaram udbhaṭaṃ babandha || rbhrs_2,5.59 ||
atha śoka-ratiḥ--
śokas tv iṣṭa-viyogādyaiś citta-kleśa-bharaḥ smṛtaḥ |
vilāpa-pāta-niḥśvāsa-mukha-śoṣa-bhramādi-kṛt |
pūrvokta-vidhinaivāyaṃ siddhaḥ śoka-ratir bhavet || rbhrs_2,5.60 ||
yathā śrī-daśame (10.7.25)--
ruditam anu niśamya tatra gopyo
bhṛśam anutapta-dhiyo 'śru-pūrṇa-mukhyaḥ |
rurudur anupalabhya nanda-sūnuṃ
pavana upārata-pāṃśu-varṣa-vege || rbhrs_2,5.61 ||
yathā vā--
avalokya phaṇīndra-yantritaṃ
tanayaṃ prāṇa-sahasra-vallabham |
hṛdayaṃ na vidīryati dvidhā
dhig imāṃ martya-tanoḥ kaṭhoratām || rbhrs_2,5.62 ||
atha krodha-ratiḥ--
prātikūlyādibhiś citta-jvalanaṃ krodha īryate |
pāruṣya-bhrū-kuṭī-netra-lauhityādi-vikāra-kṛt || rbhrs_2,5.63 ||
evaṃ pūrvoktavat-siddhaṃ viduḥ krodha-ratiṃ budhāḥ |
dvidhāsau kṛṣṇa-tad-vairi-bhāvatvena kīrtitā || rbhrs_2,5.64 ||
atha kṛṣṇa-vibhāvāḥ, yathā--
kaṇṭha-sīmani harer dyuti-bhājaṃ
rādhikā-maṇi-saraṃ paricitya |
taṃ cireṇa jaṭilā vikaṭa-bhrū-
bhaṅga-bhīmatara-dṛṣṭir dadarśa || rbhrs_2,5.65 ||
tad-vairi-vibhāvāḥ, yathā--
atha kaṃsa-sahodarogra-dāve
harim abhyudyati tīvra-heti-bhāji |
rabhasād alikāmbare pralamba-
dviṣato 'bhūd bhrū-kuṭī-payoda-rekhā || rbhrs_2,5.66 ||
atha bhaya-ratiḥ--
bhayaṃ cittāticāñcalyaṃ mantu-ghorekṣaṇādibhiḥ |
ātma-gopana-hṛcchoṣa-vidrava-bhramaṇādikṛt || rbhrs_2,5.67 ||
niṣpannaṃ pūrvavad idaṃ budhā bhaya-ratiṃ viduḥ |
eṣāpi krodha-rativad dvi-vidhā kathitā budhaiḥ || rbhrs_2,5.68 ||
tatra kṛṣṇa-vibhāvāḥ--
yācitaḥ paṭimabhiḥ syamantakaṃ
śauriṇā sadasi gāndinī-sutaḥ |
vastra-gūḍha-maṇir eṣa mūḍha-dhīs
tatra śuṣyad-adharaḥ klamaṃ yayau || rbhrs_2,5.69 ||
duṣṭa-vibhāva-jāḥ, yathā--
bhairavaṃ bruvati hanta hanta gokula-
dvāri vārida-nibhe vṛṣāsure |
putra-gupti-dhṛta-yatna-vaibhavā
kampra-mūrtir abhavad vrajeśvarī || rbhrs_2,5.70 ||
atha jugupsā-ratiḥ--
jugupsā syād ahṛdyānubhavāc citta-nimīlanam |
tatra niṣṭhīvanaṃ vaktra-kūṇanaṃ kutsanādayaḥ |
rater anugrahāj jātā sā jugupsā-ratir matā || rbhrs_2,5.71 ||
yathā--
yadavadhi mama cetaḥ kṛṣṇa-pādāravinde
nava-nava-rasa-dhāmany udyataṃ rantum āsīt |
tadavadhi bata nārī-saṅgame smaryamāne
bhavati mukha-vikāraḥ suṣṭhu-niṣṭhīvanaṃ ca || rbhrs_2,5.72 ||
ratitvāt prathamaikaiva sapta hāsādayas tathā |
ity aṣṭau sthāyino yāvad rasāvasthāṃ na saṃśritāḥ || rbhrs_2,5.73 ||
cet svatantrās trayas-triṃśad bhaveyur vyabhicāriṇaḥ |
ihāṣṭau sāttvikāś caite bhāvākhyās tān asaṅkhyakāḥ || rbhrs_2,5.74 ||
kṛṣṇānvayād guṇātīta-prauḍhānanda-mayā api |
bhānty amī triguṇotpanna-sukha-duḥkha-mayā iva || rbhrs_2,5.75 ||
tatra sphuranti hrī-bodhotsāhādyāḥ sāttvikā iva |
tathā rājasavad-garva-harṣa-supti-hasādayaḥ |
viṣāda-dīnatā-moha-śokādyās tāmasā iva || rbhrs_2,5.76 ||
prāyaḥ sukha-mayāḥ śītā uṣṇā duḥkha-mayā iha |
citreyaṃ paramānanda-sāndrāpy uṣṇā ratir matā || rbhrs_2,5.77 ||
śītair bhāvair baliṣṭhais tu puṣṭā śītāyate hy asau |
uṣṇais tu ratir atyuṣṇā tāpayantīva bhāsate || rbhrs_2,5.78 ||
ratir dvidhāpi kṛṣṇādyaiḥ śrutair avagataiḥ smṛtaiḥ |
tair vibhāvāditāṃ yadbhis tad-bhakteṣu raso bhavet || rbhrs_2,5.79 ||
yathā dadhy-ādikaṃ dravyaṃ śarkarā-maricādibhiḥ |
saṃyojana-viśeṣeṇa rasālākhyo raso bhavet || rbhrs_2,5.80 ||
tad atra sarvathā sākṣāt kṛṣṇādy-anubhavādbhutaḥ |
prauḍhānanda-camatkāro bhaktaiḥ ko 'py anurasyate || rbhrs_2,5.81 ||
sa raty-ādi-vibhāvādyair ekībhāva-mayo 'pi san |
jñapta-tat-tad-viśeṣaś ca tat-tad-udbhedato bhavet || rbhrs_2,5.82 ||
yathā coktam--
pratīyamānāḥ prathamaṃ vibhāvādyās tu bhāgaśaḥ |
gacchanto rasa-rūpatvaṃ militā yānty akhaṇḍatām || rbhrs_2,5.83 ||
yathā marica-khaṇḍāder ekībhāve prapānake |
udbhāsaḥ kasyacit kvāpi vibhāvādes tathā rase || rbhrs_2,5.84 ||
rate kāraṇa-bhūtā ye kṛṣṇa-kṛṣṇa-priyādayaḥ |
stambhādyāḥ kāra-bhūtāś ca nirvedādyāḥ sahāyakāḥ || rbhrs_2,5.85 ||
hitvā kāraṇa-kāryādi-śabda-vācyatvam atra te |
rasodbodhe vibhāvādi-vyapadeśatvam āpnuyuḥ || rbhrs_2,5.86 ||
rates tu tat-tad-āsvāda-viśeṣāyātiyogyatām |
vibhāvayanti kurvantīty uktā dhīrair vibhāvakāḥ || rbhrs_2,5.87 ||
tāṃ cānubhāvayanty antas tadvanty āsvāda-nirbharām |
ity uktā anubhāvās te kaṭākṣādyāḥ sa-sāttvikāḥ || rbhrs_2,5.88 ||
sañcārayanti vaicitrīṃ nayante tāṃ tathā-vidhām |
ye nirvedādayo bhāvās te tu sañcāriṇo matāḥ || rbhrs_2,5.89 ||
eteṣāṃ tu tathā-bhāve bhagavat-kāvya-nāṭyayoḥ |
sevām āhuḥ paraṃ hetuṃ kecit tat-pakṣa-rāgiṇaḥ || rbhrs_2,5.90 ||
kintu tatra sudustarka-mādhuryādbhuta-sampadaḥ |
rater asyāḥ prabhāvo 'yaṃ bhavet kāraṇam uttamam || rbhrs_2,5.91 ||
mahā-śakti-vilāsātmā bhāvo 'cintya-svarūpa-bhāk |
raty-ākhyā ity ayaṃ yukto na hi tarkeṇa bādhitum |
bhāratādy-uktir eṣā hi prāktanair apy udāhṛtā || rbhrs_2,5.92 ||
yathoktam udyama-parvaṇi [ma.bhā. 6.6.11]--
acintyāḥ khalu ye bhāvā na tāṃs tarkeṇa yojayet
prakṛtibhyaḥ paraṃ yac ca tad acintyasya lakṣaṇam || rbhrs_2,5.93 ||
vibhāvatādīn ānīya kṛṣṇādīn mañjulā ratiḥ |
etair eva tathābhūtaiḥ svaṃ saṃvardhayati sphuṭam || rbhrs_2,5.94 ||
yathā svair eva salilaiḥ paripūrya balāhakān |
ratnālayo bhavaty ebhir vṛṣṭais tair eva vāridhiḥ || rbhrs_2,5.95 ||
nave raty-aṅkure jāte hari-bhaktasya kasyacit |
vibhāvatvādi-hetutvaṃ kiñcit tat kāvya-nāṭyayoḥ || rbhrs_2,5.96 ||
harer īṣac-chruti-vidhau rasāsvādaḥ satāṃ bhavet |
rater eva prabhāvo 'yaṃ hetus teṣāṃ tathākṛtau || rbhrs_2,5.97 ||
mādhuryādy-āśrayatvena kṛṣṇādīṃs tanute ratiḥ |
tathānubhūyamānās te vistīrṇāṃ kurvate ratim || rbhrs_2,5.98 ||
atas tasya vibhāvādi-catuṣkasya rater api |
atra sāhāyikaṃ vyaktaṃ mitho 'jasram avekṣyate || rbhrs_2,5.99 ||
kintv etasyāḥ prabhāvo 'pi vairūpye sati kuñcati |
vairūpyas tu vibhāvāder anaucityam udīryate || rbhrs_2,5.100 ||
alaukikyā prakṛtyeyaṃ sudurūhā rasa-sthitiḥ |
yatra sādhāraṇatayā bhāvāḥ sādhu sphuranty amī || rbhrs_2,5.101 ||
eṣāṃ sva-para-sambandha-niyamānirṇayo hi yaḥ |
sādhāraṇyaṃ tad evoktaṃ bhāvānāṃ pūrva-sūribhiḥ || rbhrs_2,5.102 ||
tad uktaṃ śrī-bharatena-- śaktir asti vibhāvādeḥ kāpi sādhāraṇī-kṛtau | pramātā tad-abhedena svaṃ yayā pratipadyate || rbhrs_2,5.103 || iti |
duḥkhādayaḥ sphuranto 'pi jātu bhāntaḥ svīyatayā hṛdi |
prauḍhānanda-camatkāra-carvaṇām eva tanvate || rbhrs_2,5.104 ||
parāśrayatayāpy ete jātu bhāntaḥ sukhādayaḥ |
hṛdaye paramānanda-sandoham upacinvate || rbhrs_2,5.105 ||
sad-bhāvaś ced vibhāvādeḥ kiñcin-mātrasya jāyate |
sadyaś catuṣṭayākṣepāt pūrṇataivopapadyate || rbhrs_2,5.106 ||
kiṃ ca--
ratiḥ sthitānukāryeṣu laukikatvādi-hetubhiḥ |
rasaḥ syān neti nāṭya-jñā yad āhur yuktam eva tat || rbhrs_2,5.107 ||
alaukikī tv iyaṃ kṛṣṇa-ratiḥ sarvādbhutādbhutā |
yoge rasa-viśeṣatvaṃ gacchanty eva hari-priye || rbhrs_2,5.108 ||
viyoge tv adbhutānanda-vivartatvaṃ dadhaty api |
tanoty eṣā pragāḍhārti-bharābhāsatvam ūrjitā || rbhrs_2,5.109 ||
tatrāpi vallavādhīśa-nandanālambanā ratiḥ |
sāndrānanda-camatkāra-paramāvadhir iṣyate || rbhrs_2,5.110 ||
yat-sukhaugha-lavāgastyaḥ pibaty eva sva-tejasā |
remaśa-mādhurī-sākṣātkārānandābdhim apy alam || rbhrs_2,5.111 ||
kiṃ ca--
paramānanda-tādātmyād ratyāder asya vastutaḥ |
rasasya sva-prakāśatvam akhaṇḍatvaṃ ca sidhyati || rbhrs_2,5.112 ||
pūrvam uktād dvidhā bhdedān mukhya-gauṇatayā rateḥ |
bhaved bhakti-raso 'py eṣa mukhya-gauṇatayā dvidhā || rbhrs_2,5.113 ||
pañcadhāpi rater aikyān mukhyas tv eka ihoditaḥ |
saptadhātra tathā gauṇa iti bhakti-raso 'ṣṭadhā || rbhrs_2,5.114 ||
tatra mukhyaḥ--
mukhyas tu pañcadhā śāntaḥ prītaḥ preyāṃś ca vatsalaḥ |
madhuraś cety amī jñeyā yathā-pūrvam anuttamāḥ || rbhrs_2,5.115 ||
atha gauṇaḥ--
hāsyo 'dbhutas tathā vīraḥ karuṇo raudra ity api |
bhayānakaḥ sa bībhatsa iti gauṇaś ca saptadhā || rbhrs_2,5.116 ||
evaṃ bhakti-raso bhedād dvayor dvādaśadhocyate |
vastutas tu purāṇādau pañcadhaiva vilokyate || rbhrs_2,5.117 ||
śvetaś citro 'ruṇaḥ śoṇaḥ śyāmaḥ pāṇḍura-piṅgalau |
gauro dhūmras tathā raktaḥ kālo nītaḥ kramād amī || rbhrs_2,5.118 ||
kapilo mādhavopendrau nṛsiṃho nanda-nandanaḥ |
balaḥ kūrmas tathā kalkī rāghavo bhārgavaḥ kiriḥ |
mīna ity eṣu kathitāḥ kramād dvādaśa devatāḥ || rbhrs_2,5.119 ||
pūrter vikāra-vistāra-vikṣepa-kṣobhatas tathā |
sarva-bhakti-rasāsvādaḥ pañcadhā parikīrtitaḥ || rbhrs_2,5.120 ||
pūrtiḥ śānte vikāśas tu prītādiṣv api pañcasu |
vīre 'dbhute ca vistāro vikṣepaḥ karuṇograyoḥ |
bhayānake 'tha bībhatse kṣobho dhīrair udāhṛtaḥ || rbhrs_2,5.121 ||
akhaṇḍa-sukha-rūpatve 'py eṣām asti kvacit kvacit |
raseṣu gahanāsvāda-viśeṣaḥ ko 'py anuttamaḥ || rbhrs_2,5.122 ||
pratīyamānā apy ajñair grāmyaiḥ sapadi duḥkhavat |
karuṇādyā rasāḥ prājñaiḥ prauḍhānanda-mayā matāḥ || rbhrs_2,5.123 ||
alaukika-vibhāvatvaṃ nītebhyo rati-līlayā |
sad-uktyā ca sukhaṃ tebhyaḥ syāt suvyaktam iti sthitiḥ || rbhrs_2,5.124 ||
tathā ca nāṭyādau--
karuṇādāv api rase jāyate yat paraṃ sukham |
sucetasām anubhavaḥ pramāṇaṃ tatra kevalam || rbhrs_2,5.125 ||
sarvatra karuṇākhyasya rasasyaivopapādanāt |
bhaved rāmāyaṇādīnām anyathā duḥkha-hetutā || rbhrs_2,5.126 ||
tathātve rāma-pādābja-prema-kallola-vāridhiḥ |
prītyā rāmāyaṇaṃ nityaṃ hanumān śṛṇuyāt katham || rbhrs_2,5.127 ||
api ca--
sañcārī syāt samāno vā kṛṣṇa-ratyāḥ suhṛd-ratiḥ |
adhikā puṣyamāṇā ced bhāvollāsā ratiḥ || rbhrs_2,5.128 ||
phalgu-vairāgya-nirdagdhāḥ śuṣka-jñānāś ca haitukāḥ |
mīmāṃsakā viśeṣeṇa bhaktyāsvāda-bahirmukhāḥ || rbhrs_2,5.129 ||
ity eṣa bhakti-rasikaś caurād iva mahā-nidhiḥ |
jaran-mīmāṃsakād rakṣyaḥ kṛṣṇa-bhakti-rasaḥ sadā || rbhrs_2,5.130 ||
sarvathaiva durūho 'yam abhaktair bhagavad-rasaḥ |
tat-pādāmbuja-sarvasvair bhaktair evānurasyate || rbhrs_2,5.131 ||
vyatītya bhāvanā-vartma yaś camatkāra-kāra-bhūḥ |
hṛdi sattvojjvale bāḍhaṃ svadate sa raso mataḥ || rbhrs_2,5.132 ||
bhāvanāyāḥ pade yas tu budhenānanya-buddhinā |
bhāvyate gāḍha-saṃskāraiś citte bhāvaḥ sa kathyate || rbhrs_2,5.133 ||
gopāla-rūpa-śobhāṃ dadhad api raghunātha-bhāva-vistārī |
tuṣyatu sanātanātmā daikṣiṇa-vibhāge sudhāmbunidheḥ || rbhrs_2,5.134 ||
iti śrī-śrī-bhakti-rasāmṛta-sindhau dakṣiṇa-vibhāge bhakti-rasa-sāmānya-nirūpaṇe sthāyi-bhāva-laharī pañcamī |
iti śrī-śrī-bhakti-rasāmṛta-sindhau
sāmānya-bhagavad-bhakti-rasa-nirūpako nāma
dakṣiṇa-vibhāgaḥ samāptaḥ ||
(3) mukhya-bhakti-rasa-nirūpakaḥ paścima-vibhāgaḥ
(3.1) śānti-bhakti-rasākhyā prathama-laharī
dhṛta-mugdha-rūpa-bhāro bhāgavatārpita-pṛthu-premā |
sa mayi sanātana-mūrtis tanotu puruṣottamas tuṣṭim || rbhrs_3,1.1 ||
rasāmṛtābdher bhāge 'tra tṛtīye paścimābhidhe |
mukhyo bhakti-rasaḥ pañcavidhaḥ śāntādīr īryate || rbhrs_3,1.2 ||
ato 'tra pāñcavidhyena laharyaḥ pañca kīrtitāḥ |
athāmī pañca lakṣyante rasāḥ śāntādayaḥ kramāt || rbhrs_3,1.3 ||
tatra śānta-bhakti-rasaḥ--
vakṣyamāṇair vibhāvādyaiḥ śamināṃ svādyatāṃ gataḥ
sthāyī śānti-ratir dhīraiḥ śānta-bhakti-rasaḥ smṛtaḥ || rbhrs_3,1.4 ||
prāyaḥ sva-sukha-jātīyaṃ sukhaṃ syād atra yoginām |
kintv ātma-saukhyam aghanaṃ ghanaṃ tv īśam ayaṃ sukham || rbhrs_3,1.5 ||
tatrāpīśa-svarūpānubhavasyaivoru-hetutā |
dāsādi-van-mano-jñatva-līlāder na tathā matā || rbhrs_3,1.6 ||
tatra ālambanāḥ-- caturbhujaś ca śāntāś ca asminn ālambanā matāḥ || rbhrs_3,1.7 ||
tatra caturbhujaḥ--
śyāmākṛtiḥ sphurati cāru-caturbhujo 'yam
ānanda-rāśir akhilātma-sindhu-taraṅgaḥ |
yasmin gate nayanayoḥ pathi nirjihīte
pratyak-padāt paramahaṃsa-muner mano 'pi || rbhrs_3,1.8 ||
saccidānanda-sāndrāṅga ātmārāma-śiromaṇiḥ |
paramātmā paraṃ brahma śamo dāntaḥ śucir vaśī || rbhrs_3,1.9 ||
sadā svarūpa-samprāpto hatāri-gati-dāyakaḥ |
vibhur ity ādi guṇavān asminn ālambano hariḥ || rbhrs_3,1.10 ||
atha śāntāḥ--
śāntāḥ syuḥ kṛṣṇa-tat-preṣṇha-kāruṇyena ratiṃ gatāḥ |
ātmārāmās tadīyādhva-baddha-śraddhāś ca tāpasāḥ || rbhrs_3,1.11 ||
atha ātmārāmāḥ--
ātmārāmās tu sanaka-sananda-mukhā matāḥ |
prādhānyāt sanakādīnāṃ rūpaṃ bhaktiś ca kathyate || rbhrs_3,1.12 ||
tatra rūpam--
te pañcaṣābda-bālābhāś catvāras tejasojjvalāḥ |
gaurāṅgā vāta-vasanāḥ prāyeṇa sahacāriṇaḥ || rbhrs_3,1.13 ||
tatra ca bhaktiḥ--
samasta-guṇa-varjite karaṇataḥ pratīcīnatāṃ
gate kim api vastuni svayam adīpi tāvat sukham |
na yāvad iyam adbhutā nava-tamāla-nīla-dyuter
mukunda sukha-cid-ghanā tava babhūva sākṣāt-kṛtiḥ || rbhrs_3,1.14 ||
atha tāpasāḥ--
bhaktir muktyaiva nirvighnety ātta-yukta-viraktatāḥ |
anujjhita-mumukṣā ye bhajante te tu tāpasāḥ || rbhrs_3,1.15 ||
yathā--
kadā śaila-droṇyāṃ pṛthula-viṭapi-kroḍa-vasatir
vasānaḥ kaupīnaṃ racita-phala-kandāśana-ruciḥ |
hṛdi dhyāyaṃ dhyāyaṃ muhur iha mukundābhidham ahaṃ
cidānandaṃ jyotiḥ kṣaṇam iva vineṣyāmi rajanīḥ || rbhrs_3,1.16 ||
bhaktātmārāma-karuṇā prapañcenaiva tāpasāḥ |
śāntākhya-bhāva-candrasya hṛd-ākāśe kalāṃ śritāḥ || rbhrs_3,1.17 ||
atha uddīpanāḥ--
śrutir mahopaniṣadāṃ vivikta-sthāna-sevanam |
antar-vṛtti-viśeṣo 'sya sphūrtis tattva-vivecanam || rbhrs_3,1.18 ||
vidyāśakti-pradhānatvaṃ viśva-rūpa-pradarśanam |
jñāni-bhaktena saṃsargo brahma-satrādayas tathā |
eṣv asādhāraṇāḥ proktā budhair uddīpanā amī || rbhrs_3,1.19 ||
atra mahopaniṣac-chrutiḥ, yathā--
akleśāḥ kamala-bhuvaḥ praviśya goṣṭhīṃ
kurvantaḥ śruti-śirasāṃ śrutiṃ śruta-jñāḥ |
uttuṅgaṃ yad-uparasaṅgamāya raṅgaṃ
yogīndrāḥ pulaka-bhṛto navāpy avāpuḥ || rbhrs_3,1.20 ||
pādābja-tulasī-gandhaḥ śaṅkha-nādo mura-dviṣaḥ |
puṇya-śailaḥ śubhāraṇyaṃ siddha-kṣetraṃ svarāpagā || rbhrs_3,1.21 ||
viṣayādi-kṣayiṣṇutvaṃ kālasyākhila-hāritā |
ityādy uddīpanā sādhāraṇās teṣāṃ kilāśritaiḥ || rbhrs_3,1.22 ||
atha pādābja-tulasī-gandho, yathā tṛtīye (3.15.43)--
tasyāravinda-nayanasya padāravinda-
kiñjalka-miśra-tulasī-makaranda-vāyuḥ |
antar-gataḥ sva-vivareṇa cakāra teṣāṃ
saṅkṣobham akṣara-juṣām api citta-tanvoḥ || rbhrs_3,1.23 ||
atha anubhāvāḥ--
nāsāgra-nyasta-netratvam avadhūta-viceṣṭitam |
yuga-mātrekṣita-gatir jñāna-mudrā-pradarśanam || rbhrs_3,1.24 ||
harer dviṣy api na dveṣo nātibhaktiḥ priyeṣv api |
siddhatāyās tathā jīvan-mukteś ca bahu-mānitā || rbhrs_3,1.25 ||
nairapekṣyaṃ nirmamatā nirahaṅkāritā kathā |
maunam ity ādayaḥ śītāḥ syur asādhāraṇāḥ kriyāḥ || rbhrs_3,1.26 ||
tatra nāsāgra-nayanatvaṃ, yathā--
nāsikāgra-dṛg ayaṃ puro muniḥ
spanda-bandhura-śirā virājate |
citta-kandara-taṭīm anākulām
asya nūnam avagāhate hariḥ || rbhrs_3,1.27 ||
jṛmbhāṅga-moṭanaṃ bhakter upadeśo harer natiḥ |
stavādayaś ca dāsādyaiḥ śītāḥ sādhāraṇāḥ kriyāḥ || rbhrs_3,1.28 ||
tatra jṛmbhā, yathā--
hṛdayāmbare dhruvaṃ te
bhāvāmbara-maṇir udeti yogīndra |
yad idaṃ vadanāmbhojaṃ
jṛmbhām avalambate bhavataḥ || rbhrs_3,1.29 ||
atha sāttvikāḥ-- romāñca-sveda-kampādyāḥ sāttvikāḥ pralayaṃ vinā || rbhrs_3,1.30 ||
atha romāñco, yathā--
pāñcajanya-janito dhvanir antaḥ
kṣobhayan sapadi biddha-samādhiḥ |
yogināṃ giri-guhā-nilayānāṃ
pudgale pulaka-pālim anaiṣīt || rbhrs_3,1.31 ||
eṣāṃ nirabhimānānāṃ śarīrādiṣu yoginām |
sāttvikās tu jvalanty eva na tu dīptā bhavanty amī || rbhrs_3,1.32 ||
atha sañcāriṇaḥ--
sañcārino 'tra nirvedo dhṛtir harṣo matiḥ smṛtiḥ |
viṣādotsukatāvega-vitarkādyāḥ prakīrtitāḥ || rbhrs_3,1.33 ||
tatra nirvedo, yathā-- asmin sukha-ghana-mūrtau
paramātmani vṛṣṇi-pattane sphurati
ātmārāmatayā me
vṛthā gato bata ciraṃ kālaḥ || rbhrs_3,1.34 ||
atha sthāyī-- atra śānti-ratiḥ sthāyī samā sāndrā ca sā dvidhā || rbhrs_3,1.35 ||
tatra ādyā, yathā--
samādhau yoginas tasminn asamprajñāta-nāmani |
līlayā mayi labdhe 'sya babhūvotkampinī tanuḥ || rbhrs_3,1.36 ||
sāndrā, yathā--
sarvāvidyā-dhvaṃsato yaḥ samastād
āvirbhūto nirvikalpe samādhau |
jāte sākṣād yādavendre sa vindan
mayy ānandaḥ sāndratāṃ koṭidhāsīt || rbhrs_3,1.37 ||
śānto dvidhaiṣa pārokṣya-sākṣātkāra-vibhedataḥ || rbhrs_3,1.38 ||
atha parokṣyaṃ, yathā--
prayāsyati mahat-tapaḥ saphalatāṃ kim aṣṭāṅgikā
munīśvara purātanī parama-yogacaryāpy asau |
narākṛti-navāmbuda-dyuti-dharaṃ paraṃ brahma me
vilocana-camatkṛtiṃ kathaya kiṃ nu nirmāsyati || rbhrs_3,1.39 ||
yathā vā--
kṣetre kuroḥ kim api caṇḍakaroparāge
sāndraṃ mahaḥ pathi vilocanayor yadāsīt |
tan nīrada-dyuti-jayi smarad utsukaṃ me
na pratyag-ātmani mano ramate pureva || rbhrs_3,1.40 ||
sākṣātkāro, yathā--
paramātmatayātimedurād
bata sākṣāt-karaṇa-pramodataḥ |
bhagavann adhikaṃ prayojanaṃ
katarad brahma-vido 'pi vidyate || rbhrs_3,1.41 ||
yathā vā--
hṛṣṭaḥ kambu-pati-svanair bhuvi luṭhac-cīrāñcalaḥ sañcalan
mūrdhnā ruddha-dṛg-aśrubhiḥ pulakito drāg eṣa līna-vrataḥ |
akṣṇor aṅganam añjana-tviṣi para-brahmaṇy avāpte mudā
mudrābhiḥ prakaṭīkaroty avamatiṃ yogī svarūpa-sthitau || rbhrs_3,1.42 ||
bhavet kadācit kutrāpi nanda-sūnoḥ kṛpā-bharaḥ |
prathamaṃ jñāna-niṣṭho 'pi so 'traiva ratim udvahet || rbhrs_3,1.43 ||
yathā bilvamaṅgaloktiḥ--
advaita-vīthī-pathikair upāsyāḥ
svānanda-siṃhāsana-labdha-dīkṣāḥ |
śaṭhena kenāpi vayaṃ haṭhena
dāsī-kṛtā gopa-vadhū-viṭena || rbhrs_3,1.44 ||
tat-kāruṇya-ślathībhūta-jñāna-saṃskāra-santatiḥ |
eṣa bhakti-rasānanda-nipuṇaḥ syād yathā śukaḥ || rbhrs_3,1.45 ||
śamasya nirvikāratvān nāṭyajñair naiṣa manyate |
śānty-ākhyāyā rater atra svīkārān na virudhyate || rbhrs_3,1.46 ||
śamo man-niṣṭhatā buddher iti śrī-bhagavad-vacaḥ* |
tan-niṣṭhā durghaṭā buddher etāṃ śānta-ratiṃ vinā || rbhrs_3,1.47 ||
{*11.19.36}
kevala-śānto 'pi, śrī-viṣṇu-dharmottare yathā--
nāsti yatra sukhaṃ duḥkhaṃ na dveṣo na ca matsaraḥ |
samaḥ sarveṣu bhūteṣu sa śāntaḥ prathito rasaḥ || rbhrs_3,1.48 ||
sarvathaivam ahaṅkāra-rahitatvaṃ vrajanti cet |
atrāntarbhāvam arhanti dharma-vīrādayas tadā || rbhrs_3,1.49 ||
sthāyinam eke tu nirveda-sthāyinaṃ pare |
śāntam eva rasaṃ pūrve prāhur ekam anekadhā || rbhrs_3,1.50 ||
nirvedo viṣaye sthāyi tattva-jñānodbhavaḥ sa cet |
iṣṭāniṣṭa-viyogāpti-kṛtas tu vyabhicāry asau || rbhrs_3,1.51 ||
iti śrī-śrī-bhakti-rasāmṛta-sindhau paścima-vibhāge mukhya-bhakti-rasa-pañcaka-nirūpaṇe śānta-bhakti-rasa-laharī prathamā |
(3.2) prīti-bhakti-rasākhyā dvitīya-laharī
śrīdhara-svāmibhiḥ spaṣṭam ayam eva rasottamaḥ |
raṅga-prasaṅge sa-premakākhyaḥ prakīrtitaḥ || rbhrs_3,2.1 ||
rati-sthāyitayā nāma-kaumudī-kṛdbhir apy asau |
śāntatvenāyam evāddhā sudevādyaiś ca varṇitaḥ || rbhrs_3,2.2 ||
ātmocitair vibhāvādyaiḥ prītir āsvādanīyatām |
nītā cetasi bhaktānāṃ prīti-bhakti-raso mataḥ || rbhrs_3,2.3 ||
anugrāhyasya dāsatvāl lālyatvād apy ayaṃ dvidhā |
bhidyate sambhrama-prīto gaurava-prīta ity api || rbhrs_3,2.4 ||
dāsābhimānināṃ kṛṣṇe syāt prītiḥ sambhramottarā |
pūrvavat puṣyamāṇo 'yaṃ sambhrama-prīta ucyate || rbhrs_3,2.5 ||
tatra ālambanāḥ-- hariś ca tasya dāsāś ca jñeyā ālambanā iha || rbhrs_3,2.6 ||
tatra hariḥ--
ālambano 'smin dvibhujaḥ kṛṣṇo gokula-vāsiṣu |
anyatra dvi-bhujaḥ kvāpi kutrāpy eṣu catur-bhujaḥ || rbhrs_3,2.7 ||
tatra vraje--
navāmbudhara-bandhuraḥ kara-yugena vaktrāmbuje
nidhāya muralīṃ sphurat-puraṭa-nindi paṭṭāmbaraḥ |
śikhaṇḍa-kṛta-śekharaḥ śikhariṇas taṭe paryaṭana-
prabhur divi divaukaso bhuvi dhinoti naḥ kiṅkarān || rbhrs_3,2.8 ||
anyatra dvi-bhujo, yathā--
prabhur ayam aniśaṃ piśaṅga-vāsāḥ
kara-yuga-bhāg arikambur ambudābhaḥ |
nava-ghana iva cañcalāpinaddho
ravi-śaśi-maṇḍala-maṇḍitaś cakāsti || rbhrs_3,2.9 ||
tatra caturbhujo, yathā lalita-mādhave (5.15)--
cañcat-kaustubha-kaumudī-samudayaḥ kaumodakī-cakrayoḥ
sakhyenojjvalitais tathā jalajayor āḍhyaś caturbhir bhujaiḥ |
divyālaṅkaraṇena saṅkaṭa-tanuḥ saṅgī vihaṅgeśitur
māṃ vyasmārayad eṣa kaṃsa-vijayī vaikuṇṭha-goṣṭhī-śriyam || rbhrs_3,2.10 ||
brahmāṇḍa-koṭi-dhāmaika-roma-kūpaḥ kṛpāmbudhiḥ |
avicintya-mahā-śaktiḥ sarva-siddhi-niṣevitaḥ || rbhrs_3,2.11 ||
avatārāvalī-bījaṃ sadātmārāma-hṛd-guṇaḥ |
īśvaraḥ paramārādhyaḥ sarvajñaḥ sudṛḍha-vrataḥ || rbhrs_3,2.12 ||
samṛddhimān kṣamā-śīlaḥ śaraṇāgata-pālakaḥ |
dakṣiṇaḥ satya-vacano dakṣaḥ sarva-śubhaṅkaraḥ || rbhrs_3,2.13 ||
pratāpī dhārmikaḥ śāstra-cakṣur bhakta-suhṛttamaḥ |
vadānyas tejasā yuktaḥ kṛtajñaḥ kīrti-saṃśrayaḥ || rbhrs_3,2.14 ||
varīyān balavān prema-vaśya ity ādibhir guṇaiḥ |
yutaś catur-vidheṣv eṣa dāseṣv ālambano hariḥ || rbhrs_3,2.15 ||
atha dāsāḥ--
dāsās tu praśritās tasya nideśa-vaśa-vartiṇaḥ |
viśvastāḥ prabhutā-jñāna-vinamrita-dhiyaś ca te || rbhrs_3,2.16 ||
yathā--
prabhur ayam akhilair guṇair garīyān
iha tulanām aparaḥ prayāti nāsya |
iti pariṇata-nirṇayena namrān
hita-caritān hari-sevakān bhajadhvam || rbhrs_3,2.17 ||
caturdhāmī adhikṛtāśrita-pāriṣadānurāgāḥ || rbhrs_3,2.18 ||
tatra adhikṛtāḥ--
brahma-śaṅkara-śakrādyāḥ proktā adhikṛtā budhaiḥ |
rūpaṃ prasiddham evaiṣāṃ tena bhaktir udīryate || rbhrs_3,2.19 ||
yathā--
kā paryety ambikeyaṃ harim avakalayan kampate kaḥ śiro 'sau
taṃ kaḥ stauty eṣa dhātā praṇamati viluṭhan kaḥ kṣitau vāsavo 'yam |
kaḥ stabdho hasyate 'ddhā danujabhid-anujaiḥ pūrvajo 'yaṃ mametthaṃ
kālindī jāmbavatyāṃ tridaśa-paricayaṃ jāla-randhrād vyatānīt || rbhrs_3,2.20 ||
atha āśritāḥ-- te śaraṇyā jñāni-carāḥ sevā-niṣṭhās tridhāśritāḥ || rbhrs_3,2.21 ||
yathā--
kecid bhītāḥ śaraṇam abhitaḥ saṃśrayante bhavantaṃ
vijñātārthās tvad-anubhavataḥ prāsya kecin mumukṣām |
śrāvaṃ śrāvaṃ tava nava-navāṃ mādhurīṃ sādhu-vṛndād
vṛndāraṇyotsava kila vayaṃ deva sevemahi tvām || rbhrs_3,2.22 ||
tatra śaraṇyāḥ-- śaraṇyāḥ kāliya-jarāsandha-baddha-nṛpādayaḥ || rbhrs_3,2.23 ||
yathā--
api gahanāgasi nāge
prabhu-vara mayy adbhutādya te karuṇā |
bhaktair api durlabhayā
yad ahaṃ pada-mudrayojjvalitaḥ || rbhrs_3,2.24 ||
yathā vā aparādha-bhañjane--
kāmādīnāṃ kati na katidhā pālitā durnideśās
teṣāṃ jātā mayi na karuṇā na trapā nopaśāntiḥ |
utsṛjyaitān atha yadu-pate sāmprataṃ labdha-buddhis
tvām āyātaḥ śaraṇam abhayaṃ māṃ niyuṅkṣvātma-dāsye || rbhrs_3,2.25 ||
atha jñāni-carāḥ--
ye mumukṣāṃ parityajya harim eva samāśritāḥ |
śaunaka-pramukhās te tu proktā jñāni-carāḥ budhaiḥ || rbhrs_3,2.26 ||
yathā vā hari-hakti-sudhodaye--
aho mahātman bahu-doṣa-duṣṭo 'py
ekena bhāty eṣa bhavo guṇena |
sat-saṅgamākhyena sukhāvahena
kṛtādya no yena kṛśā mumukṣā || rbhrs_3,2.27 ||
yathā vā padyāvalyām (77)--
dhyānātītaṃ kim api paramaṃ ye tu jānanti tattvaṃ
teṣām āstāṃ hṛdaya-kuhare śuddha-cinmātra ātmā |
asmākaṃ tu prakṛti-madhuraḥ smera-vaktrāravindo
megha-śyāmaḥ kanaka-paridhiḥ paṅkajākṣo 'yam ātmā || rbhrs_3,2.28 ||
atha sevā-niṣṭhāḥ--
mūlato bhajanāsaktāḥ sevā-niṣṭhā itīritāḥ |
candradhvajo harihayo bahulāśvas tathā nṛpāḥ |
ikṣvākuḥ śrutadevāś ca puṇḍarīkādayaś ca te || rbhrs_3,2.29 ||
yathā--
ātmārāmān api gamayati tvad-guṇo gāna-goṣṭhīṃ
śūnyodyāne nayati vihagān apy alaṃ bhikṣu-caryām |
ity utkarṣaṃ kam api sa-camatkāram ākarṇya citraṃ
sevāyāṃ te sphuṭam aghahara śraddhayā gardhito 'smi || rbhrs_3,2.30 ||
atha pāriṣadāḥ--
uddhavo dāruko jaitraḥ śrutadevaś ca śatrujit |
nandopananda-bhadrādyāḥ pārṣadā yadu-pattane || rbhrs_3,2.31 ||
niyuktāḥ santy amī mantra-sārathyādiṣu karmasu |
tathāpi kvāpy avasare paricaryāṃ ca kurvate |
kauraveṣu tathā bhīṣma-parīkṣid-vidurādayaḥ || rbhrs_3,2.32 ||
teṣāṃ rūpaṃ, yathā--
sarasāḥ sarasīruhākṣa-veṣās
tridiveśāvali-jaitra-kānti-leśāḥ |
yadu-vīra-sabhāsadaḥ sadāmī
pracurālaṅkaraṇojjvalā jayanti || rbhrs_3,2.33 ||
bhaktiḥ, yathā--
śaṃsan dhurjaṭi-nirjayādi-virudaṃ bāṣpāvaruddhākṣaraṃ
śaṅkā-pañca-lavaṃ madād agaṇayan kālāgni-rudrād api |
tvayy evārpita-buddhir uddhava-mukhas tvat-pārṣadānāṃ gaṇo
dvāri dvāravatī-purasya purataḥ sevotsukas tiṣṭhati || rbhrs_3,2.34 ||
eteṣāṃ pravaraḥ śrīmān uddhavaḥ prema-viklavaḥ || rbhrs_3,2.35 ||
tasya rūpaṃ--
kālindī-madhura-tviṣaṃ madhupater mālyena nirmālyatāṃ
labdhenāñcitam ambareṇa ca lasad-gorocanā-rociṣā |
dvandvenārgala-sundareṇa bhujayor jiṣṇum abjekṣaṇaṃ
mukhyaṃ pāriṣadeṣu bhakti-laharī-ruddhaṃ bhajāmy uddhavam || rbhrs_3,2.36 ||
bhaktiḥ, yathā--
mūrdhany āhuka-śāsanaṃ praṇayate brahmeśayoḥ śāsitā
sindhuṃ prārthayate bhuvaṃ tanutarāṃ brahmāṇḍa-koṭīśvaraḥ |
mantraṃ pṛcchati mām apeśala-dhiyaṃ vijñāna-vārāṃ nidhir
vikrīḍaty asakṛd vicitra-caritaḥ so 'yaṃ prabhur mādṛśām || rbhrs_3,2.37 ||
atha anugāḥ--
sarvadā paricaryāsu prabhor āsakta-cetasaḥ |
purasthāś ca vrajasthāś cety ucyate anugā dvidhā || rbhrs_3,2.38 ||
tatra purasthāḥ--
sucandro maṇḍanaḥ stambaḥ sutambādyāḥ purānugāḥ |
eṣāṃ pārṣadavat prāyo rūpālaṅkāraṇādayaḥ || rbhrs_3,2.39 ||
sevā yathā--
upari kanaka-daṇḍaṃ maṇḍano vistṛṇīte
dhuvati kila sucandraś cāmaraṃ candra-cārum |
upaharati sutambaḥ suṣṭhu tāmbūla-vīṭīṃ
vidadhati paricaryāḥ sādhavo mādhavasya || rbhrs_3,2.40 ||
atha vraja-sthāḥ--
raktakaḥ patrakaḥ patrī madhukaṇṭho madhuvrataḥ |
rasāla-suvilāsāś ca premakando marandakaḥ || rbhrs_3,2.41 ||
ānandaś candrahāsaś ca payodo vakulas tathā |
rasadaḥ śāradādyāś ca vrajasthā anugā matāḥ || rbhrs_3,2.42 ||
eṣāṃ rūpaṃ, yathā--
maṇi-maya-vara-maṇḍanojjvalāṅgān
puraṭa-javā-madhuliṭ-paṭīra-bhāsaḥ |
nija-vapur-anurūpa-divya-vastrān
vraja-pati-nandana-kiṅkarān namāmi || rbhrs_3,2.43 ||
sevā, yathā--
drutaṃ kuru pariṣkṛtaṃ bakula pīta-paṭṭāṃśukaṃ
varair agurubhir jalaṃ racaya vāsitaṃ vārida |
rasāla parikalpayor agalatādalair vīṭikāḥ
parāga-paṭalī gavāṃ diśam arundha paurandarīm || rbhrs_3,2.44 ||
vrajānugeṣu sarveṣu varīyān raktako mataḥ || rbhrs_3,2.45 ||
asya rūpaṃ, yathā--
ramya-piṅga-paṭam aṅga-rociṣā
kharvitoru-śata-parvikā-rucam |
suṣṭhu goṣṭha-yuvarāja-sevinaṃ
rakta-kaṇṭham anuyāmi raktakam || rbhrs_3,2.46 ||
bhaktiḥ, yathā--
girivara-bhṛti bhartṛ-dārake 'smin
vraja-yuvarājatayā gate prasiddhim |
śṛṇu rasada sadā padābhisevā-
paṭṭimaratā ratir uttamā mamāstu || rbhrs_3,2.47 ||
dhūryo dhīraś ca vīraś ca tridhā pāriṣad-ādikaḥ || rbhrs_3,2.48 ||
tatra dhūryaḥ--
kṛṣṇe 'sya preyasī-varge dāsādau ca yathāyatham |
yaḥ prītiṃ tanute bhaktaḥ sa dhūrya iha kīrtyate || rbhrs_3,2.49 ||
yathā--
devaḥ sevyatayā yathā sphurati me devyas tathāsya priyāḥ
sarvaḥ prāṇa-samānatāṃ pracinute tad-bhakti-bhājāṃ gaṇaḥ |
smṛtvā sāhasikaṃ bibhemi tam ahaṃ bhaktābhimānonnataṃ
prītiṃ tat-praṇate khare 'py avidadhad yaḥ svāsthyam ālambate || rbhrs_3,2.50 ||
atha dhīraḥ--
āśritya preyasīm asya nātisevāparo 'pi yaḥ |
tasya prasāda-pātraṃ syān mukhyaṃ dhīraḥ sa ucyate || rbhrs_3,2.51 ||
yathā--
kam api pṛthag-anuccair nācarāmi prayatnaṃ
yadukula-kamalārka tvat-prasāda-śriye 'pi |
samajani nanu devyāḥ pārijātārcitāyāḥ
parijana-nikhilāntaḥ-pātinī me yad-ākhyā || rbhrs_3,2.52 ||
atha vīraḥ--
kṛpāṃ tasya samāśritya prauḍhāṃ nānyam apekṣate |
atulāṃ yo vahan kṛṣṇe prītiṃ vīraḥ sa ucyate || rbhrs_3,2.53 ||
yathā--
pralamba-ripur īśvaro bhavatu kā kṛtis tena me
kumāra-makara-dhvajād api na kiñcid āste phalam |
kim anyad aham uddhataḥ prabhu-kṛpā-kaṭākṣa-śriyā
priyā pariṣad-agrimāṃ na gaṇayāmi bhāmām api || rbhrs_3,2.54 ||
caturthe ca (4.20.28)-- jagaj-jananyāṃ jagad-īśa vaiśasaṃ
syād eva yat-karmaṇi naḥ samīhitam
karoṣi phalgv apy uru dīna-vatsalaḥ
sva eva dhiṣṇye 'bhiratasya kiṃ tayā || rbhrs_3,2.55 ||
eteṣu tasya dāseṣu trividheṣv āśritādiṣu |
nitya-siddhāś ca siddhāś ca sādhakāḥ parikīrtitaḥ || rbhrs_3,2.56 ||
atha uddīpanāḥ--
anugrahasya samprāptis tasyāṅghri-rajasāṃ tathā |
bhuktāvaśiṣṭa-bhaktāder api tad-bhakta-saṅgatiḥ |
ity ādayo vibhāvāḥ syur eṣv asādhāraṇā matāḥ || rbhrs_3,2.57 ||
tatra anugraha-samprāptiḥ, yathā--
kṛṣṇasya paśyata kṛpāṃ kṛpādyāḥ kṛpaṇe mayi |
dhyeyo 'sau nidhane hanta dṛśor adhvānam abhyagāt || rbhrs_3,2.58 ||
muralī-śṛṅgayoḥ svānaḥ smita-pūrvāvalokanam |
guṇotkarṣa-śrutiḥ padma-padāṅka-nava-nīradāḥ |
tad-aṅga-saurabhādyās tu sarvaiḥ sādhāraṇā matāḥ || rbhrs_3,2.59 ||
atra muralī-svano, yathā vidagdha-mādhave (1.30)--
sotkaṇṭhaṃ muralī-kalā-parimalān ākarṇya ghūrṇat-tanor
etasyākṣi-sahasrataḥ surapater aśrūṇi sasrur bhuvi |
citraṃ vāri-dharān vināpi tarasā yair adya dhārā-mayair
dūrāt paśyata deva-mātṛkam abhūd vṛndāṭavī-maṇḍalam || rbhrs_3,2.60 ||
atha anubhāvāḥ--
sarvataḥ svaniyogānām ādhikyena parigrahaḥ |
īrṣyā-lavena cāspṛṣṭā maitrī tat-praṇate jane |
tan-niṣṭhādyāḥ śītāḥ syur eṣv asādhāraṇāḥ kriyāḥ || rbhrs_3,2.61 ||
tatra svaniyogasya sarvata ādhikyaṃ, yathā-- aṅga-stambhārambham uttuṅgayantaṃ
premānandaṃ dāruko nābhyanandat
kaṃsārāter vījane yena sākṣād
akṣodīyān antarāyo vyadhāyi || rbhrs_3,2.62 ||
udbhāsvarāḥ puroktā ye tathāsya suhṛd-ādayaḥ |
virāgādyāś ca ye śītāḥ proktāḥ sādhāraṇās tu te || rbhrs_3,2.63 ||
tatra nṛtyam, yathā śrī-daśame (10.86.38)--
śrutadevo 'cyutaṃ prāptaṃ svagṛhān janako yathā |
natvā munīṃś ca saṃhṛṣṭo dhunvan vāso nanarta ha || rbhrs_3,2.64 ||
yathā vā--
tvaṃ kalāsu vimukho 'pi nartanaṃ
prema-nāṭya-guruṇāsi pāṭhitaḥ |
yad vicitra-gati-caryayāñcitaś
citrayasy ahaha cāraṇān api || rbhrs_3,2.65 ||
atha sāttvikāḥ-- stambhādyāḥ sāttvikāḥ sarve prītādi-tritaye matāḥ || rbhrs_3,2.66 ||
yathā,
gokulendra-guṇa-gāna-rasena
stambham adbhutam asau bhajamānaḥ |
paśya bhakti-rasa-maṇḍapa-mūla-
stambhatāṃ vahati vaiṣṇava-varyaḥ || rbhrs_3,2.67 ||
śrī-daśame (10.85.38)--
sa indraseno bhagavat-padānujaṃ
bibhran muhuḥ prema-vibhinnayā dhiyā |
uvāca hānanda-jalākulekṣaṇaḥ
prahṛṣṭa-romā nṛpa gadgadākṣaram || rbhrs_3,2.68 ||
atha vyabhicāriṇaḥ--
harṣo dhṛtiś cātra nirvedo 'tha viṣaṇṇatā |
dainyaṃ cintā smṛtiḥ śaṅkā matir autsukya-cāpale || rbhrs_3,2.69 ||
vitarkāvega-hrī-jāḍya-mohonmādāvahitthikāḥ |
bodhaḥ svapnaḥ klamo vyādhir mṛtiś ca vyabhicāriṇaḥ || rbhrs_3,2.70 ||
itareṣāṃ madādīnāṃ nātipoṣakatā bhavet |
yoge trayaḥ syur dhṛty-antā ayoge tu klamādayaḥ |
ubhayatra pare śeṣā nirvedādyāḥ satāṃ matāḥ || rbhrs_3,2.71 ||
tatra harṣo, yathā prathame (1.11.5)--
prīty-utphulla-mukhāḥ procur harṣa-gadgadayā girā |
pitaraṃ sarva-suhṛdam avitāram ivārbhakāḥ || rbhrs_3,2.72 ||
yathā vā--
harim avalokya puro bhuvi
patito daṇḍa-praṇāma-śata-kāmaḥ |
pramada-vimugdho nṛpatiḥ
punar utthānaṃ visasmāra || rbhrs_3,2.73 ||
klamo, yathā skānde--
aśoṣayan manas tasya mlāpayan mukha-paṅkajam |
ādhis tad-virahe deva grīṣme sara ivāṃśumān || rbhrs_3,2.74 ||
nirvedo, yathā--
dhanyāḥ sphurati tava sūrya karāḥ sahasraṃ
ye sarvadā yadupateḥ padayoḥ patanti |
bandhyo dṛśāṃ darśaśatī dhriyate mamāsau
dūre muhūrtam api yā na vilokate tam || rbhrs_3,2.75 ||
atha sthāyī--
sambhramaḥ prabhutā-jñānāt kampaś cetasi sādaraḥ |
anenaikyaṃ gatā prītiḥ sambhrama-prītir ucyate |
eṣā rase 'tra kathitā sthāyi-bhāvatayā budhaiḥ || rbhrs_3,2.76 ||
āśritādeḥ puraivoktaḥ prakāro rati-janmani |
tatra pāriṣadādes tu hetuḥ saṃskāra eva hi |
saṃskārodbodhakās tasya darśana-śravaṇādayaḥ || rbhrs_3,2.77 ||
eṣā tu sambhrama-prītiḥ prāpnuvaty uttarottaram |
vṛddhiṃ premā tataḥ snehas tato rāga iti tridhā || rbhrs_3,2.78 ||
tatra sambhrama-prītiḥ, yathā śrī-daśame (10.38.6)--
mamādyāmaṅgalaṃ naṣṭaṃ phalavāṃś caiva me bhavaḥ |
yan namasye bhagavato yogi-dhyeyāṅghri-paṅkajam || rbhrs_3,2.79 ||
yathā vā--
kalinda-nandinī-kula-kadamba-vana-vallabham |
kadā namaskariṣāmi gopa-rūpaṃ tam īśvaram || rbhrs_3,2.80 ||
atha premā--
hrāsa-śaṅkā-cyutā baddha-mūlā premeyam ucyate |
asyānubhāvāḥ kathitās tatra vyasanitādayaḥ || rbhrs_3,2.81 ||
yathā--
aṇimādi-saukhya-vīcīm avīci-duḥkha-pravāhaṃ vā |
naya māṃ vikṛtir na hi me tvat-pada-kamalāvalambasya || rbhrs_3,2.82 ||
yathā vā--
ruṣājvalita-buddhinā bhṛgu-sutena śapto 'py alaṃ
mayā hṛta-jagat-trayo 'py atanu-kaitavaṃ tanvatā |
vinindya kṛta-bandhano 'py uraga-rāja-pāśair balād
arajyata sa mayy aho dviguṇam eva vairocaniḥ || rbhrs_3,2.83 ||
atha snehaḥ--
sāndraś citta-dravaṃ kurvan premā sneha itīryate |
kṣaṇikasyāpi neha syād visleṣasya sahiṣṇutā || rbhrs_3,2.84 ||
yathā--
dambhena bāṣpāmbu-jharasya keśavaṃ
vīkṣya dravac-cittam asusruvat tava |
ity uccakair dhārayato vicittatāṃ
citrā na te dāruka dāru-kalpatā || rbhrs_3,2.85 ||
yathā vā--
patnīṃ ratna-nidheḥ parām upaharan pūreṇa bāṣpāmbhasāṃ
rajyan-mañjula-kaṇṭha-garbha-luṭhita-stotrākṣaropakramaḥ |
cumban phulla-kadamba-ḍambara-tulāṅgaiḥ samīkṣyācyutaṃ
stabdho 'py abhyadhikāṃ śriyaṃ praṇamatāṃ vṛndād dadhāroddhavaḥ || rbhrs_3,2.86 ||
atha rāgaḥ--
snehaḥ sa rāgo yena syāt sukhaṃ duḥkham api sphuṭam |
tat-sambandha-lave 'py atra prītiḥ prāṇa-vyayair api || rbhrs_3,2.87 ||
yathā--
gurur api bhujagād bhīs takṣakāt prājya-rājya-
cyutir atiśayinī ca prāya-caryā ca gurvī |
atanuta mudam uccaiḥ kṛṣṇa-līlā-sudhāntar-
viharaṇa-sacivatvād auttareyasya rājñaḥ || rbhrs_3,2.88 ||
yathā vā--
keśavasya karuṇā-lave 'pi ced
bāḍavo 'pi kila ṣāḍavo mama |
asya yady adayatā-kuśa-sthalī
pūrṇa-siddhir api me kuśasthalī || rbhrs_3,2.89 ||
prāya ādya-dvaye premā snehaḥ pāriṣadeṣv asau |
parīkṣiti bhaved-rāgo dāruke ca tathoddhave || rbhrs_3,2.90 ||
vrajānugeṣv anekeṣu raktaka-pramukheṣu ca |
asminn abhyudite bhāvaḥ prāyaḥ syāt sakhya-leśa-bhāk || rbhrs_3,2.91 ||
yathā--
śuddhāntān militaṃ bāṣpa-ruddha-vāg uddhavo harim |
kiñcit-kuñcita-netrāntaḥ svāntena pariṣasvaje || rbhrs_3,2.92 ||
ayoga-yogāv etasya prabhedau kathitāv ubhau || rbhrs_3,2.93 ||
atha ayogaḥ--
saṅgābhāvo harer dhīrair ayoga iti kathyate |
ayoge tan-manaskatvaṃ tad-guṇādy-anusandhayaḥ || rbhrs_3,2.94 ||
tat-prāpty-apāya-cintādyāḥ sarveṣāṃ kathitāḥ kriyāḥ |
utkaṇṭhitaṃ viyogaś cety ayoge 'pi dvidhocyate || rbhrs_3,2.95 ||
tatra utkaṇṭhitam-- adṛṣṭa-pūrvasya harer didṛkṣotkaṇṭhitaṃ matam || rbhrs_3,2.96 ||
yathā nārasiṃhe--
cakāra meghe tad-varṇe bahu-māna-ratiṃ nṛpaḥ |
pakṣapātena tan-nāmni mṛge padme ca tad-dṛśi || rbhrs_3,2.97 ||
yathā va, śrī-daśame (10.38.10)-- apy adya viṣṇor manujatvam īyuṣor
bhārāvatārāya bhuvo nijecchayā
lāvaṇya-dhāmno bhavitopalambhanaṃ
mahyaṃ na na syāt phalam añjasā dṛśaḥ || rbhrs_3,2.98 ||
atrāyoga-prasaktānāṃ sarveṣām api sambhave |
autsukya-dainya-nirveda-cintānāṃ cāpalasya ca |
jaḍatonmāda-mohānām api syād atiriktatā || rbhrs_3,2.99 ||
tatra autsukyaṃ, yathā śrī-kṛṣṇa-karṇāmṛte (41)--
amūny adhanyāni dināntarāṇi
hare tvad-ālokanam antareṇa |
anātha-bandho karuṇaika-sindho
hā hanta hā hanta kathaṃ nayāmi || rbhrs_3,2.100 ||
yathā vā,
vilocana-sudhāmbudhes tava padāravinda-dvayī
vilocana-rasa-cchaṭām anupalabhya vikṣubhyataḥ |
mano mama manāg api kvacid anāpnuvan nirvṛtiṃ
kṣaṇārdham api manyate vraja-mahendra varṣa-vrajam || rbhrs_3,2.101 ||
dainyaṃ, yathā tatraiva {*karṇāmṛta? not found in any of the three centuries.}--
nibaddha-mūrdhāñjalir eṣa yāce
nīrandhra-dainyonnati-mukta-kaṇṭham |
dayāmbudhe deva bhavat-kaṭākṣa-
dākṣiṇya-leśena sakṛn niṣiñca || rbhrs_3,2.102 ||
yathā vā--
asi śaśi-mukuṭādyair apy alabhyekṣaṇas tvaṃ
laghur aghahara kīṭād apy ahaṃ kūṭa-karmā |
iti visadṛśatāpi prārthane prārthayāmi
snapaya kṛpaṇa-bandho mām apāṅga-cchaṭābhiḥ || rbhrs_3,2.103 ||
nirvedo, yathā--
sphuṭaṃ śritavator api śruti-niṣevayā ślāghyatāṃ
mamābhava-niratayor bhavatu netrayor mandayoḥ |
bhaven na hi yayoḥ padaṃ madhurima-śriyām āspadaṃ
padāmbujanakhāṅkurād api visāri rocis tava || rbhrs_3,2.104 ||
cintām, yathā--
hari-pada-kamalāvaloka-tṛṣṇā
taralamater api yogyatām avīkṣya |
avanata-vadanasya cintayā me
hari hari niḥśvasato niśāḥ prayāti || rbhrs_3,2.105 ||
cāpalaṃ, yathā śrī-kṛṣṇa-karṇāmṛte (32)--
tvac-chaiśavaṃ tri-bhuvanādbhutam ity avehi
mac-cāpalaṃ ca tava vā mama vādhigamyam |
tat kiṃ karomi viralaṃ muralī-vilāsi
mugdhaṃ mukhāmbujam udīkṣitum īkṣaṇābhyām || rbhrs_3,2.106 ||
yathā vā--
hriyam aghahara muktvā dṛk-pataṅgī mamāsau
bhayam api damayitvā bhakta-vṛndāt tṛṣārtā |
niravadhim avicārya svasya ca kṣodimānaṃ
tava caraṇa-sarojaṃ leḍhum anivcchatīśa || rbhrs_3,2.107 ||
jaḍatā, yathā saptame (7.4.37)--
nyasta-krīḍanako bālo jaḍavat tan-manastayā |
kṛṣṇa-graha-gṛhītātmā na veda jagad īdṛśam || rbhrs_3,2.108 ||
yathā vā--
nimeṣonmuktākṣaḥ katham iha parispanda-vidhurāṃ
tanuṃ bibhrad bhavyaḥ pratikṛtir ivāste dvija-patiḥ |
aye jñātaṃ vaṃśī-rasika-nava-rāga-vyasaninā
puraḥ śyāmāmbhode bata vinihitā dṛṣṭir amunā || rbhrs_3,2.109 ||
unmādo, yathā saptame (7.4.40)--
nadati kvacid utkaṇṭho vilajjo nṛtyati kvacit |
kvacit tad-bhāvanā-yuktas tanmayo 'nucakāra ha || rbhrs_3,2.110 ||
yathā vā--
kvacin naṭati niṣpaṭaṃ kvacid asambhavaṃ stambhate
kvacid vihasati sphuṭaṃ kvacid amandam ākrandati |
lasaty analasaṃ kvacit kvacid apārtham ārtāyate
harer abhinavoddhura-praṇaya-sīdhum atto muniḥ || rbhrs_3,2.111 ||
moho, yathā hari-bhakti-sudhodaye--
ayogyam ātmānam itīśa-darśane
sa manyamānas tad-anāpti-kātaraḥ |
udbela-duḥkhārṇava-magna-mānasaḥ
śrutāśrudhāro dvija mūrcchitāpatat || rbhrs_3,2.112 ||
yathā vā--
hari-caraṇa-vilokābdhi-tāpāvalībhir
bata vidhūta-cid-ambhasy atra nas tīrtha-varye |
śruti-puṭa-parivāheneśanāmāmṛtāni
kṣipata nanu satīrthāś ceṣṭatāṃ prāṇa-haṃsaḥ || rbhrs_3,2.113 ||
atha viyogaḥ-- viyogo labdha-saṅgena vicchedo danuja-dviṣā || rbhrs_3,2.114 ||
yathā--
bali-suta-bhuja-ṣaṇḍa-khaṇḍanāya
kṣataja-puraṃ puruṣottame prayāte |
vidhūta-vidhura-buddhir uddhavo 'yaṃ
viraha-niruddha-manā niruddhavo 'bhūt || rbhrs_3,2.115 ||
aṅgeṣu tāpaḥ kṛśatā jāgaryālamba-śūnyatā |
adhṛtir jaḍatā vyādhir unmādo mūrcchitaṃ budhaiḥ |
viyoge sambhrama-prīter daśāvasthāḥ prakīrtitāḥ || rbhrs_3,2.116 ||
anavasthitir ākhyātā cittasyālamba-śūnyatā |
arāgitā tu sarvasminn adhṛtiḥ kathitā budhaiḥ |
anye 'ṣṭau prakaṭārthatvāt tāpādyā na hi lakṣitāḥ || rbhrs_3,2.117 ||
tatra tāpo, yathā--
asmān dunoti kamalaṃ tapanasya mitraṃ
ratnākaraś ca baḍavānala-gūḍha-mūrtiḥ |
indīvaraṃ vidhu-suhṛt katham īśvaraṃ vā
taṃ smārayan munipate dahatīha sabhyān || rbhrs_3,2.118 ||
kṛśatā, yathā--
dadhati tava tathādya sevakānāṃ
bhuja-parighāḥ kṛśatāṃ ca pāṇḍutāṃ ca |
patati bata yathā mṛṇāla-buddhyā
sphuṭam iha pāṇḍava-mitra pāṇḍu-pakṣaḥ || rbhrs_3,2.119 ||
jāgaryā, yathā--
virahān mura-dviṣaś ciraṃ vidhurāṅge parikhinna-cetasi |
kṣaṇadāḥ kṣaṇa-dāyitojjhitā bahulāśve bahulās tadābhavan || rbhrs_3,2.120 ||
ālambana-śūnyatā, yathā--
vijaya-ratha-kuṭumbinā vinānyan
na kila kuṭumbam ihāsti nas trilokyām |
bhramad idam anavekṣya yat-padābjaṃ
kvacid api na vyavatiṣṭhate 'dya cetaḥ || rbhrs_3,2.121 ||
adhṛtiḥ, yathā--
prekṣya piñcha-kulam akṣi pidhatte
naicikī-nicayam ujjhati dūre |
vaṣṭi yaṣṭim api nādya murāre
raktakas tava padāmbuja-raktaḥ || rbhrs_3,2.122 ||
jaḍatā, yathā--
yaudhiṣṭhiraṃ puram upeyuṣi padmanābhe
khedānala-vyatikarair ativiklavasya |
svedāśrubhir na hi paraṃ jalatām avāpur
aṅgāni niṣkriyatayā ca kiloddhavasya || rbhrs_3,2.123 ||
vyādhir, yathā--
cirayati maṇim anveṣṭuṃ
calite murabhidi kuśasthalī-purataḥ |
samajani dhṛta-nava-vyādhiḥ
pavana-vyādhir yathārthākhyaḥ || rbhrs_3,2.124 ||
unmādo, yathā--
proṣite bata nijādhidaivate
raivate navam avekṣya nīradam |
bhrānta-dhīr ayam adhīram uddhavaḥ
paśya rauti* ramate namasyati || rbhrs_3,2.125 ||
{*nautīti viśvanāthaḥ}
mūrcchitaṃ, yathā--
samajani daśā viśleṣāt te padāmbuja-sevināṃ
vraja-bhuvi tathā nāsīn nidrā-lavo 'pi yathā purā |
yadu-vara dara-śvāsenāmī vitarkita-jīvitāḥ
satatam adhunā niśceṣṭāṅgās taṭāny adhiśerate || rbhrs_3,2.126 ||
mṛtiḥ, yathā--
danuja-damana yāte jīvane tvayy akasmāt
pracura-viraha-tāpair dhvanta-hṛt-paṅkajāyām |
vrajam abhi paritas te dāsa-kāsāra-paṅktau
na kila vasatim ārtāḥ kartum icchanti haṃsāḥ || rbhrs_3,2.127 ||
aśivatvān na ghaṭate bhakte kutrāpy asau mṛtiḥ |
kṣobhakatvād viyogasya jāta-prāyeti kathyate || rbhrs_3,2.128 ||
atha yogaḥ--
kṛṣṇena saṅgamo yas tu sa yoga iti kīrtyate |
yoge 'pi kathitaḥ siddhis tuṣṭiḥ sthitir iti tridhā || rbhrs_3,2.129 ||
tatra siddhiḥ-- utkaṇṭhite hareḥ prāptiḥ siddhir ity abhidhīyate || rbhrs_3,2.130 ||
yathā śrī-kṛṣṇa-karṇāmṛte (57)--
mauliś candraka-bhūṣaṇo marakata-stambhābhirāmaṃ vapur
vaktraṃ citra-vimugdha-hāsa-madhuraṃ bāle vilole dṛśau |
vācaḥ śaiśava-śītayā mada-gaja-ślāghyā vilāsa-sthitir
mandaṃ mandam aye ka eṣa mathurā-vīthīṃ mitho gāhate || rbhrs_3,2.131 ||
yathā vā śrī-daśame (10.38.34)--
rathāt tūrṇam avaplutya so 'krūraḥ prema-vihvalaḥ |
papāta caraṇopānte daṇḍavad rāma-kṛṣṇayoḥ || rbhrs_3,2.132 ||
tuṣṭiḥ-- jāte viyoge kaṃsāreḥ samprāptis tuṣṭir ucyate || rbhrs_3,2.133 ||
yathā prathame (1.11.10)--
kathaṃ vayaṃ nātha ciroṣite tvayi
prasanna-dṛṣṭyākhila-tāpa-śoṣaṇam |
jīvema te sundara-hāsa-śobhitam
apaśyamānā vadanaṃ manoharam || rbhrs_3,2.134 ||
yathā vā--
samakṣam akṣamaḥ prekṣya harim añjali-bandhane |
dāruko dvārakā-dvāri tatra citra-daśāṃ yayau || rbhrs_3,2.135 ||
sthitiḥ-- saha-vāso mukundena sthitir nigaditā budhaiḥ || rbhrs_3,2.136 ||
yathā haṃsadūte (50) {*this actually appears to be a mix of verses 50-51. check my comment in mystic poetry.}--
purastād ābhīrī-gaṇa-bhayada-nāmā sa kaṭhino
maṇi-stambhālambī kuru-kula-kathāṃ saṅkalayitā |
sa jānubhyām aṣṭāpada-bhuvanam avaṣṭabhya bhavitā
guroḥ śiṣyo nūnaṃ pada-kamala-saṃvāhana-rataḥ || rbhrs_3,2.137 ||
nijāvasara-śuśrūṣā-vidhāne sāvadhānatā |
puras tasya niveśādyā yoge 'mīṣāṃ kriyā matāḥ || rbhrs_3,2.138 ||
kecid asyā rateḥ kṛṣṇa-bhakty-āsvāda-bahirmukhāḥ |
bhavatvam eva niścitya na rasāvasthatāṃ jaguḥ || rbhrs_3,2.139 ||
iti tāvad asādhīyo yat purāṇeṣu keṣucit |
śrīmad-bhāgavate caiṣa prakaṭo dṛśyate rasaḥ || rbhrs_3,2.140 ||
tathā hi ekādaśe (11.3.32)--
kvacit rudanty acyuta-cintayā kvacid
dhasanti nandanti vadanty alaukikāḥ |
nṛtyanti gāyanty anuśīlayanty ajaṃ
bhavanti tūṣṇīṃ param etya nirvṛtāḥ || rbhrs_3,2.141 ||
saptame ca (7.7.34)--
niśamya karmāṇi guṇān atulyān
vīryāṇi līlā-tanubhiḥ kṛtāni |
yadātiharṣotpulakāśru-gadgadaṃ
protkaṇṭha udgāyati rauti nṛtyati || rbhrs_3,2.142 ||
eṣātra bhakta-bhāvānāṃ prāyikī prakriyoditā |
kintu kālādi-vaiśiṣṭyāt kvacit syāt sīma-laṅghanam || rbhrs_3,2.143 ||
atha gaurava-prītiḥ--
lālyābhimānināṃ kṛṣṇe syāt prītir gauravottarā |
sā vibhāvādibhiḥ puṣṭā gaurava-prītir ucyate || rbhrs_3,2.144 ||
tatra ālambanāḥ-- hariś ca tasya lālyāś ca bhavanty ālambanā iha || rbhrs_3,2.145 ||
tatra hariḥ, yathā--
ayam upahita-karṇaḥ prastute vṛṣṇi-vṛddhair
yadupatir itihāse manda-hāsojjvalāsyaḥ |
upadiśati sudharmā-madhyam adhyāsya dīvyan
hitam iha nijayāgre ceṣṭayaivātmajān naḥ || rbhrs_3,2.146 ||
mahā-gurur mahā-kīrtir mahā-buddhir mahā-balaḥ |
rakṣī lālaka ity ādyair guṇair ālambano hariḥ || rbhrs_3,2.147 ||
atha lālyāḥ--
lālyāḥ kila kaniṣṭhatva-putratvādy-abhimāninaḥ |
kaniṣṭhāḥ sāraṇa-gada-subhadra-pramukhāḥ smṛtāḥ |
pradyumna-cārudeṣṇādyāḥ sāmbādyāś ca kumārakāḥ || rbhrs_3,2.148 ||
eṣāṃ rūpaṃ, yathā--
api murāntaka-pārṣada-maṇḍalād
adhika-maṇḍana-veśa-guṇa-śriyaḥ |
āsata-pīta-sita-dyutibhir yutā
yadu-kumāra-gaṇāḥ puri remire || rbhrs_3,2.149 ||
eṣāṃ bhaktiḥ, yathā--
sagdhiṃ bhajanti hariṇā mukham unnamayya
tāmbūla-carvitam adanti ca dīyamānam |
ghrātāś ca mūrdhni parirabhya bhavanty adasrāḥ
sāmbādayaḥ kati purā vidadhus tapāṃsi || rbhrs_3,2.150 ||
rukmiṇī-nandanas teṣu lālyeṣu pravaro mataḥ || rbhrs_3,2.151 ||
tasya rūpam--
sa jayati śambara-damanaḥ sukumāro yadu-kumāra-kula-mauliḥ |
janayati janeṣu janaka-bhrāntiṃ yaḥ suṣṭhu rūpeṇa || rbhrs_3,2.152 ||
asya bhaktiḥ--
prabhāvati samīkṣyatāṃ divi kṛpāmbudhir mādṛśāṃ
sa eṣa paramo gurur garuḍa-go yadūnāṃ patiḥ |
yataḥ kim api lālanaṃ vayam avāpya daroddhurāḥ
purārim api saṅgare guru-ruṣaṃ tiraskurmahe || rbhrs_3,2.153 ||
ubhayeṣāṃ sadārādhya-dhiyaiva bhajatām api |
sevakānām ihaiśvarya-jñānasyaiva pradhānatā ||
lālyānāṃ tu sva-sambandha-sphūrter eva samantataḥ || rbhrs_3,2.154 ||
vraja-sthānāṃ paraiśvarya-jñāna-śūnya-dhiyām api |
asty eva vallavādhīśa-putratvaiśvarya-vedanam || rbhrs_3,2.155 ||
atha uddīpanāḥ-- uddīpanās tu vātsalya-smita-prekṣādayo hareḥ || rbhrs_3,2.156 ||
yathā--
agre sānugrahaṃ paśyann agrajaṃ vyagra-mānasaḥ |
gadaḥ padāravinde 'sya vidadhe daṇḍavan-natim || rbhrs_3,2.157 ||
atha anubhāvāḥ--
anubhāvās tu tasyāgre nīcāsana-niveśanam |
guror vartmānusāritvaṃ dhuras tasya parigrahaḥ |
svairācāra-vimokṣādyāḥ śītā lālyeṣu kīrtitāḥ || rbhrs_3,2.158 ||
tatra nīcāsana-niveśanam, yathā--
yadu-sadasi surendrair drāg upavrajyamānāḥ
sukhada-karaka-vārbhir brahmaṇābhyukṣitāṅgaḥ |
madhuripum abhivandya svarṇa-pīṭhāni muñcan
bhuvam abhi makarāṅko rāṅkavaṃ svīcakāra || rbhrs_3,2.159 ||
dāsaiḥ sādhārāṇāś cānye procyante 'mīṣu kecana |
praṇāmo mauna-bāhulyaṃ saṅkocaṃ praśrayāḍhyatā |
nija-prāṇa-vyayenāpi tad-ājñā-paripālanam || rbhrs_3,2.160 ||
adho-vadanatā sthairyaṃ kāsa-hāsādi-varjanam |
tadīyātirahaḥ-keli-vārtādy-uparamādayaḥ || rbhrs_3,2.161 ||
atha sāttvikāḥ--
kandarpa vindati mukunda-padāravinda-
dvandve dṛśoḥ padam asau kila niṣprakampā |
prāleya-bindu-nicitaṃ dhṛta-kaṇṭakā te
svinnādya kaṇṭaki-phalaṃ tanur anvakārṣīt || rbhrs_3,2.162 ||
atha vyabhicāriṇaḥ-- anantaroktāḥ sarve 'tra bhavanti vyabhicāriṇaḥ || rbhrs_3,2.163 ||
tatra harṣo, yathā--
dūre darendrasya nabhasy udīrṇe
dhvanau sthitānāṃ yadu-rājadhanyām |
tanūruhais tatra kumārakāṇāṃ
naṭaiś ca hṛṣyadbhir akāri nṛtyam || rbhrs_3,2.164 ||
nirvedo, yathā--
dhanyaḥ sāmba bhavān sa-riṅgaṇam ayan pārśve rajaḥ-karbūro
yas tātena vikṛṣya vatsalatayā svotsaṅgam āropitaḥ |
dhiṅ māṃ durbhagam atra śaṅkara-mayair durdaiva-visphūrjitaiḥ
prāptā na kṣaṇikāpi lālana-ratiḥ sā yena bālye pituḥ || rbhrs_3,2.165 ||
atha sthāyī--
deha-sambandhitāmānād guru-dhīr atra gauravam |
tanmayī lālake prītir gaurava-prītir ucyate || rbhrs_3,2.166 ||
sthāyi-bhāvo 'tra sā caiṣām āmūlāt svayam ucchritā |
kañcid viśeṣam āpannā premeti sneha ity api |
rāga ity ucyate cātra gaurava-prītir eva sā || rbhrs_3,2.167 ||
tatra gaurava-prītiḥ, yathā--
mudrāṃ bhinatti na rada-cchadayor amandāṃ
vaktraṃ ca nonnamayati sravad-asra-kīrṇam |
dhīraḥ paraṃ kim api saṅkucatīṃ jhaṣāṅko
dṛṣṭiṃ kṣipaty aghabhidaś caraṇāravinde || rbhrs_3,2.168 ||
premā, yathā--
dviṣadbhiḥ kṣodiṣṭhair jagad-avihitecchasya bhavataḥ
karād ākṛṣyaiva prasabham abhimanyāv api hate |
subhadrāyāḥ prītir danuja-damana tvad-viṣayikā
prapede kalyāṇī na hi malinimānaṃ lavam api || rbhrs_3,2.169 ||
sneho, yathā--
vimuñca pṛthu-vepathuṃ visṛja kaṇṭhākuḥṭhāyitaṃ
vimṛjya mayi nikṣipa prasarad-aśru-dhāre dṛśau |
karaṃ ca makara-dhvaja prakaṭa-kaṇṭakālaṅkṛtaṃ
nidhehi savidhe pituḥ kathaya vatsa kaḥ sambhramaḥ || rbhrs_3,2.170 ||
rāgo, yathā--
viṣam api sahasā sudhām ivāyaṃ
nipibati cet pitur iṅgitaṃ jhaṣāṅkaḥ |
visṛjati tad-asammatir yadi syād
viṣam iva tāṃ tu sudhāṃ sa eva sadyaḥ || rbhrs_3,2.171 ||
triṣv evāyoga-yogādyā bhedāḥ pūrvavad īritāḥ || rbhrs_3,2.172 ||
tatra utkaṇṭhitam, yathā--
śambaraḥ sumukhi labdha-durvipaḍ-
ḍambaraḥ sa ripur ambarāyitaḥ |
ambu-rāja-mahasaṃ kadā guruḥ
kambu-rāja-karam īkṣitāsmahe || rbhrs_3,2.173 ||
atha viyogaḥ--
mano mameṣṭām api geṇḍu-līlāṃ
na vaṣṭi yogyāṃ ca tathāstra-yogyām |
gurau puraṃ kauravam abhyupete
kārām iva dvāravatīm avaiti || rbhrs_3,2.174 ||
siddhiḥ--
militaḥ śambara-purato madanaḥ purato vilokayan pitaram |
ko 'ham iti svaṃ pramadān na dhīr adhīr apy asau veda || rbhrs_3,2.175 ||
tuṣṭiḥ--
militam adhiṣṭhita-garuḍaṃ prekṣya yudhiṣṭhira-purān murārātim |
ajani mudā yadu-nagare sambhrama-bhūmā kumārāṇām || rbhrs_3,2.176 ||
sthitiḥ--
kuñcayann akṣiṇī kiñcid bāṣpa-niṣpandi-pakṣiṇī |
vandate pādayor dvandvaṃ pituḥ prati-dinaṃ smaraḥ || rbhrs_3,2.177 ||
utkaṇṭhita-viyogādye yad yad vistāritaṃ na hi |
sambhrama-prītivaj jñeyaṃ tat tad evākhilaṃ budhaiḥ || rbhrs_3,2.178 ||
iti śrī-śrī-bhakti-rasāmṛta-sindhau paścima-vibhāge mukhya-bhakti-rasa-pañcaka-nirūpaṇe prīti-bhakti-rasa-laharī dvitīyā |
(3.3) preyo-bhakti-rasākhyā tṛtīya-laharī
sthāyi-bhāvo vibhāvādyaiḥ sakhyam ātmocitair iha |
nītaś citte satāṃ puṣṭiṃ rasaḥ preyān udīryate || rbhrs_3,3.1 ||
tatra ālambanāḥ-- hariś ca tad-vayasyāś ca tasminn ālambanā matāḥ || rbhrs_3,3.2 ||
tatra hariḥ-- dvibhujatvādi-bhāg atra prāgvad ālambano hariḥ || rbhrs_3,3.3 ||
tatra vraje, yathā--
mahendra-maṇi-mañjula-dyutir amanda-kunda-smitaḥ
sphurat-puraṭa-ketakī-kusuma-ramya-paṭṭāmbaraḥ |
srag-ullasad-uraḥ-sthalaḥ kvaṇita-veṇur atrāvrajan
vrajād aghaharo haraty ahaha naḥ sakhīnāṃ manaḥ || rbhrs_3,3.4 ||
anyatra, yathā--
cañcat-kaustubha-kaumudī-samudayaṃ kaumodakī-cakrayoḥ
sakhyenojjvalitais tathā jalajayor āḍhyaṃ caturbhir bhujaiḥ |
dṛṣṭvā hāri-harin-maṇi-dyuti-haraṃ śauriṃ hiraṇyāmbaraṃ
jagmuḥ pāṇḍu-sutāḥ pramoda-sudhayā naivātma-sambhāvanām || rbhrs_3,3.5 ||
suveṣaḥ sarva-sal-lakṣma-lakṣito balināṃ varaḥ |
vividhādbhuta-bhāṣā-vid vāvadūkaḥ supaṇḍitaḥ || rbhrs_3,3.6 ||
vipula-pratibho dakṣaḥ karuṇo vīra-śekharaḥ |
vidagdho buddhimān kṣantā rakta-lokaḥ samṛddhimān |
sukhī varīyān ity ādyā guṇās tasyeha kīrtitā || rbhrs_3,3.7 ||
atha tad-vayasyāḥ--
rūpa-veṣa-guṇādyais tu samāḥ samyag-ayantritāḥ |
viśrambha-sambhṛtātmāno vayasyās tasya kīrtitāḥ || rbhrs_3,3.8 ||
yathā--
sāmyena bhīti-vidhureṇa vidhīyamāna-
bhakti-prapañcam anudañcad-anugraheṇa |
viśrambha-sāra-nikuramba-karambitena
vandetarām aghaharasya vayasya-vṛndam || rbhrs_3,3.9 ||
te pura-vraja-sambandhād dvi-vidhāḥ prāya īritāḥ || rbhrs_3,3.10 ||
tatra pura-sambandhinaḥ--
arjuno bhīmasenaś ca duhitā drupadasya ca |
śrīdāma-bhūsurādyāś ca sakhāyaḥ pura-saṃśrayāḥ || rbhrs_3,3.11 ||
eṣāṃ sakhyam, yathā--
śirasi nṛpatir drag aghrāsīd aghārim adhīra-dhīr
bhuja-parighayoḥ śliṣṭau bhīmārjunau pulakojjvalau |
pada-kamalayoḥ sāsrau dasrātmajau ca nipetatus
tam avaśādhiyaḥ prauḍhānandād arundhata pāṇḍavāḥ || rbhrs_3,3.12 ||
śreṣṭhaḥ pura-vayasyeṣu bhagavān vānaradhvajaḥ || rbhrs_3,3.13 ||
asya rūpaṃ, yathā--
gāṇḍīva-pāṇiḥ kari-rāja-śuṇḍā-
ramyorur indīvara-sundarābhaḥ |
rathāṅginā ratna-rathādhirohī
sa rohitākṣaḥ sutarām arājīt || rbhrs_3,3.14 ||
sakhyaṃ, yathā--
paryaṅke mahati surāri-hantur aṅke
niḥśaṅka-praṇaya-nisṛṣṭa-pūrva-kāyaḥ |
unmīlan-nava-narma-karmaṭho 'yaṃ
gāṇḍīvī smita-vadanāmbujo vyarājīt || rbhrs_3,3.15 ||
atha vraja-sambandhinaḥ--
kṣaṇādarśanato dīnāḥ sadā saha-vihāriṇaḥ |
tad-eka-jīvitāḥ proktā vayasyā vraja-vāsinaḥ |
ataḥ sarva-vayasyeṣu pradhānatvaṃ bhajanty amī || rbhrs_3,3.16 ||
eṣāṃ rūpaṃ, yathā--
balānuja-sadṛg-vayo-guṇa-vilāsa-veṣa-śriyaḥ
priyaṅkaraṇa-vallakī-dala-viṣāṇa-veṇv-aṅkitāḥ |
mahendra-maṇi-hāṭaka-sphaṭika-padma-rāga-tviṣaḥ
sadā praṇaya-śālinaḥ sahacarā hareḥ pāntu vaḥ || rbhrs_3,3.17 ||
sakhyaṃ, yathā--
unnidrasya yayus tavātra viratiṃ sapta-kṣapās tiṣṭhato
hanta śrānta ivāsi nikṣipa sakhe śrīdāma-pāṇau girim |
ādhir vidhyati nas tvam arpaya kare kiṃ vā kṣaṇaṃ dakṣiṇe
doṣṇas te karavāma kāmam adhunā savyasya saṃvāhanam || rbhrs_3,3.18 ||
yathā vā śrī-daśame (10.12.11)--
itthaṃ satāṃ brahma-sukhānubhūtyā
dāsyaṃ gatānāṃ para-daivatena |
māyāśritānāṃ nara-dārakeṇa
sākaṃ vijahruḥ kṛta-puṇya-puñjāḥ || rbhrs_3,3.19 ||
eṣu kṛṣṇasya sakhyaṃ, yathā--
sahacara-nikurambaṃ bhrātar ārya praviṣṭaṃ
drutam agha-jaṭharāntaḥ-koṭare prekṣamāṇaḥ |
skhalad-aśiśira-bāṣpa-kṣālita-kṣāma-gaṇḍaḥ
kṣaṇam aham avasīdan śūnya-cittas tadāsam || rbhrs_3,3.20 ||
suhṛdaś ca sakhāyaś ca tathā priya-sakhāḥ pare |
priya-narma-vayasyāś cety uktā goṣṭhe catur-vidhāḥ || rbhrs_3,3.21 ||
tatra suhṛdaḥ--
vātsalya-gandhi-sakhyāṃ tu kiñcit te vayasādhikāḥ |
sāyudhās tasya duṣṭebhyaḥ sadā rakṣā-parāyaṇāḥ || rbhrs_3,3.22 ||
subhadra-maṇḍalībhadra-bhadravardhana-gobhaṭāḥ |
yakṣendrabhaṭa-bhadrāṅga-vīrabhadrā mahā-guṇāḥ |
vijayo balabhadrādyāḥ suhṛdas tasya kīrtitāḥ || rbhrs_3,3.23 ||
eṣāṃ sakhyaṃ, yathā--
dhunvan dhāvasi maṇḍalāgram amalaṃ tvaṃ maṇḍalībhadra kiṃ
gurvīṃ nārya gadāṃ gṛhāṇa vijaya kṣobhaṃ vṛthā mā kṛthāḥ |
śaktiṃ na kṣipa bhadravardhana puro govardhanaṃ gāhate
garjann eṣa ghano balī na tu balīvardākṛtir dānavaḥ || rbhrs_3,3.24 ||
suhṛtsu maṇḍalībhadra-balabhadrau kilottamau || rbhrs_3,3.25 ||
atra maṇḍalībhadrasya rūpam, yathā--
pāṭala-paṭala-sad-aṅgo lakuṭa-karaḥ śekharī śikhaṇḍena |
dyuti-maṇḍalī-mali-nibhāṃ bhāti dadhan maṇḍalībhadraḥ || rbhrs_3,3.26 ||
asya sakhyaṃ, yathā--
vana-bhramaṇa-kelibhir gurubhir ahni khinnīkṛtaḥ
sukhaṃ svapitu naḥ suhṛd vraja-niśānta-madhye niśi |
ahaṃ śirasi mardanaṃ mṛdu karomi karṇe kathāṃ
tvam asya visṛjann alaṃ subala sakthinī lālaya || rbhrs_3,3.27 ||
baladevasya rūpaṃ, yathā--
gaṇḍāntaḥ-sphurad-eka-kuṇḍalam ali-cchannāvataṃsotpalaṃ
kastūrī-kṛta-citrakaṃ pṛthu-hṛdi bhrājiṣṇu guñjā-srajam |
taṃ vīraṃ śarad-ambuda-dyuti-bharaṃ saṃvīta-kālāmbaraṃ
gambhīra-svanitaṃ pralamba-bhujam ālambe pralamba-dviṣam || rbhrs_3,3.28 ||
asya sakhyaṃ, yathā--
jani-tithir iti putra-prema-saṃvītayāhaṃ
snapayitum iha sadmany ambayā stambhito 'smi |
iti subala girā me sandiśa tvaṃ mukundaṃ
phaṇi-pati-hrada-kacche nādya gaccheḥ kadāpi || rbhrs_3,3.29 ||
atra sakhāyaḥ--
kaniṣṭha-kalpāḥ sakhyena sambandhāḥ prīti-gandhinā |
viśāla-vṛṣabhaurjasvi-devaprastha-varūthapāḥ || rbhrs_3,3.30 ||
maranda-kusumāpīḍa-maṇibandha-karandhamāḥ |
ity-ādayaḥ sakhāyo 'sya sevā-sakhyaika-rāgiṇaḥ || rbhrs_3,3.31 ||
eṣāṃ sakhyaṃ, yathā--
viśāla visinī-dalaiḥ kalaya vījana-prakriyāṃ
varūthapa vilambitālaka-varūtham utsāraya |
mṛṣā vṛṣabha jalpitaṃ tyaja bhajāṅga-saṃvāhanaṃ
yad ugra-bhuja-saṅgare gurum agāt klamaṃ naḥ sakhā || rbhrs_3,3.32 ||
sarveṣu sakhiṣu śreṣṭho devaprastho 'yam īritaḥ || rbhrs_3,3.33 ||
tasya rūpaṃ, yathā--
bibhrad geṇḍuṃ pāṇḍurodbhāsa-vāsāḥ
pāśā-baddhottuṅga-maulir balīyān |
bandhūkābhaḥ sindhur aspardhi-līlo
devaprasthaḥ kṛṣṇa-pārśvaṃ pratasthe || rbhrs_3,3.34 ||
asya sakhyaṃ, yathā--
śrīdāmnaḥ pṛthulāṃ bhujām abhi śiro vinyasya viśrāmiṇaṃ
dāmnaḥ savya-kareṇa ruddha-hṛdayaṃ śayyā-virājat-tanum |
madhye sundari kandarasya padayoḥ saṃvāhanena priyaṃ
devaprastha itaḥ kṛtī sukhayati premṇā vrajendrātmajam || rbhrs_3,3.35 ||
atha priya-sakhāḥ--
vayas-tulyāḥ priya-sakhā sakhyaṃ kevalam āśritāḥ |
śrīdāmā ca sudāmā ca dāmā ca vasudāmakaḥ || rbhrs_3,3.36 ||
kiṅkiṇi-stokakṛṣṇāṃśu-bhadrasena-vilāsinaḥ |
puṇḍarīka-viṭaṅkākṣa-kalaviṅkādayo 'py amī || rbhrs_3,3.37 ||
ramayanti priya-sakhāḥ kelibhir vividhaiḥ sadā |
niyuddha-daṇḍa-yuddhādi-kautukair api keśavam || rbhrs_3,3.38 ||
eṣāṃ sakhyaṃ, yathā--
sagadgada-padair hariṃ hasati ko 'pi vakroditaiḥ
prasārya bhujayor yugaṃ pulaki kaścid āśliṣyati |
kareṇa calatā dṛśau nibhṛtam etya rundhe paraḥ
kṛśāṅgi sukhayanty amī priya-sakhāḥ sakhāyaṃ tava || rbhrs_3,3.39 ||
eṣu priya-vayasyeṣu śrīdāmā pravaro mataḥ || rbhrs_3,3.40 ||
tasya rūpam, yathā--
vāsaḥ piṅgaṃ bibhrataṃ śṛṅga-pāṇiṃ
baddha-spardhaṃ sauhṛdān mādhavena |
tāmroṣṇīṣaṃ śyāma-dhāmābhirāmaṃ
śrīdāmānaṃ dāma-bhājaṃ bhajāmi || rbhrs_3,3.41 ||
sakhyaṃ, yathā--
tvaṃ naḥ projjhya kaṭhora yāmuna-taṭe kasmād akasmād gato
diṣṭyā dṛṣṭim ito 'si hanta niviḍāśleṣaiḥ sakhīn prīṇaya |
brūmaḥ satyam adarśane tava manāk kā dhenavaḥ ke vayaṃ
kiṃ goṣṭhaṃ kim abhīṣṭam ity acirataḥ sarvaṃ viparyasyati || rbhrs_3,3.42 ||
atha priya-narma-vayasyāḥ--
priya-narma-vayasyās tu pūrvato 'py abhito varāḥ |
ātyantika-rahasyeṣu yuktā bhāva-viśeṣiṇaḥ |
subalārjuna-gandharvās te vasantojjvalādayaḥ || rbhrs_3,3.43 ||
eṣāṃ sakhyaṃ, yathā--
rādhā-sandeśa-vṛndaṃ kathayati subalaḥ paśya kṛṣṇasya karṇe
śyāmā-kandarpa-lekhaṃ nibhṛtam upaharaty ujjvalaḥ pāṇi-padme |
pālī-tāmbūlam āsye vitarati caturaḥ kokilo mūrdhni dhatte
tārā-dāmeti narma-praṇayi-sahacarās tanvi tanvanti sevām || rbhrs_3,3.44 ||
priya-narma-vayasyeṣu prabalau subalārjunau || rbhrs_3,3.45 ||
tatra subalasya rūpaṃ, yathā--
tanu-ruci-vijita-hiraṇyaṃ
hari-dayitaṃ hāriṇaṃ harid-vasanam |
subalaṃ kuvalaya-nayanaṃ
naya-nandita-bāndhavaṃ vande || rbhrs_3,3.46 ||
asya sakhyaṃ, yathā--
vayasya-goṣṭhyām akhileṅgiteṣu
viśāradāyām api mādhavasya |
anyair durūhā subalena sārdhaṃ
saṃjñā-mayī kāpi babhūva vārtā || rbhrs_3,3.47 ||
ujjvalasya rūpaṃ, yathā--
aruṇāmbaram uccalekṣaṇaṃ
madhu-puṣpa-balibhiḥ prasādhitam |
hari-nīla-ruciṃ hari-priyaṃ
maṇi-hārojjvalam ujjvalaṃ bhaje || rbhrs_3,3.48 ||
asya sakhyaṃ, yathā--
śaktāsmi mānam avituṃ katham ujjvalo 'yaṃ
dūtaḥ sameti sakhi yatra milaty adūre |
sāpatrapāpi kulajāpi pativratāpi
kā vā vṛṣasyati na gopa-vṛṣaṃ kiśorī || rbhrs_3,3.49 ||
ujjvalo 'yaṃ viśeṣeṇa sadā narmokti-lālasaḥ || rbhrs_3,3.50 ||
yathā--
sphurad-atanu-taraṅgāvardhitānalpa-velaḥ
sumadhura-rasa-rūpo durgamāvāra-pāraḥ |
jagati yuvati-jātir nimnagā tvaṃ samudras
tad iyam aghahara tvām eti sarvādhvanaiva || rbhrs_3,3.51 ||
eteṣu ke 'pi śāstreṣu ke 'pi lokeṣu viśrutāḥ || rbhrs_3,3.52 ||
nitya-priyāḥ sura-carāḥ sādhakāś ceti te tridhā |
kecid eṣu sthirā jātyā mantrivat tam upāsate || rbhrs_3,3.53 ||
taṃ hāsayanti cāpalāḥ kecid vaihāsikopamāḥ |
kecid ārjava-sāreṇa saralāḥ śīlayanti tam || rbhrs_3,3.54 ||
vāmā vakrima-cakreṇa kecid vismāyayanty amum |
kecit pragalbhāḥ kurvanti vitaṇḍām amunā |
saumyāḥ sūnṛtayā vācā dhanyā dhinvanti taṃ pare || rbhrs_3,3.55 ||
evaṃ vividhayā sarve prakṛtyā madhurā amī |
pavitra-maitrī-vaicitrī-cārutām upacinvate || rbhrs_3,3.56 ||
atha uddīpanāḥ--
uddīpanā vayo-rūpa-śṛṅga-veṇu-darā hareḥ |
vinoda-narma-vikrānti-guṇāḥ preṣṭha-janās tathā |
rāja-devāvatārādi-ceṣṭānukaraṇādayaḥ || rbhrs_3,3.57 ||
atha vayaḥ--
vayaḥ kaumāra-paugaṇḍa-kaiśoraṃ ceha sammatam |
goṣṭhe kaumāra-paugaṇḍe kaiśoraṃ pura-goṣṭhayoḥ || rbhrs_3,3.58 ||
tatra kaumāraṃ, yathā-- kaumāraṃ vatsale vācyaṃ tataḥ saṅkṣipya likhyate || rbhrs_3,3.59 ||
yathā śrī-daśame (10.13.11)--
bibhrad veṇuṃ jaṭhara-paṭayoḥ śṛṅga-vetre ca kakṣe
vāme pāṇau masṛṇa-kavalaṃ tat-phalāny aṅgulīṣu |
tiṣṭhan madhye sva-parisuhṛdo hāsayan narmabhiḥ svaiḥ
svarge loke miṣati bubhuje yajña-bhug bāla-keliḥ || rbhrs_3,3.60 ||
atha paugaṇḍam-- ādyaṃ madhyaṃ tathā śeṣaṃ paugaṇḍaṃ ca tridhā bhavet || rbhrs_3,3.61 ||
tatra ādyaṃ paugaṇḍaṃ--
adharādeḥ sulauhityaṃ jaṭharasya ca tānavam |
kambu-grīvodgamādyaṃ ca paugaṇḍe prathame sati || rbhrs_3,3.62 ||
yathā--
tundaṃ vindati te mukunda śanakair aśvattha-patra-śriyaṃ
kaṇṭhaṃ kambuvad ambujākṣa bhajate rekhā-trayīm ujjvalām |
ārundhe kuruvinda-kandala-ruciṃ bhū-candra danta-cchado
lakṣmīr ādhunikī dhinoti suhṛdām akṣīṇi sā kāpy asau || rbhrs_3,3.63 ||
puṣpa-maṇḍana-vaicitrī citrāṇi giri-dhātubhiḥ |
pīta-paṭṭa-dukūlādyam iha proktaṃ prasādhanam || rbhrs_3,3.64 ||
sarvāṭavī-pracāreṇa naicikī-caya-cāraṇam |
niyuddha-keli-nṛtyādi-śikṣārambho 'tra ceṣṭitam || rbhrs_3,3.65 ||
yathā--
vṛndāraṇye samastāt surabhiṇi surabhī-vṛnda-rakṣā-vihārī
guñjāhārī śikhaṇḍa-prakaṭita-mukuṭaḥ pīta-paṭṭāmbara-śrīḥ |
karṇābhyāṃ karṇikāre dadhad alam urasā phulla-mallīka-mālyaṃ
nṛtyan dor-yuddha-raṅge naṭavad iha sakhīn nandayaty eṣa kṛṣṇaḥ || rbhrs_3,3.66 ||
atha madhya-paugaṇḍam--
nāsā suśikharā tuṅgā kapolau maṇḍalākṛtī |
pārśvādy-aṅgaṃ suvalitaṃ paugaṇḍe sati madhyame || rbhrs_3,3.67 ||
yathā--
tila-kusuma-vihāsi-nāsikā-śrīr
nava-maṇi-darpaṇa-darpa-nāśi-gaṇḍaḥ |
harir iha parimṛṣṭa-pārśva-sīmā
sukhayati suṣṭhu sakhīn sva-śobhayaiva || rbhrs_3,3.68 ||
uṣṇīṣaṃ paṭṭa-sūtrottha-pāśenātra taḍit-tviṣā |
yaṣṭiḥ śyāmā tri-hastoccā svarṇāgrety ādi-maṇḍanam |
bhāṇḍīre krīḍanaṃ śailoddhāraṇādyaṃ ca ceṣṭitam || rbhrs_3,3.69 ||
yathā--
yaṣṭiṃ hasta-traya-parimitāṃ prāntayoḥ svarṇa-baddhāṃ
bibhral-līlāṃ caṭula-camarī-cāru-cūḍojjvala-śrīḥ |
baddhoṣṇīṣaḥ puraṭa-rucinā paṭṭi-pāśena pārśve
paśya krīḍan sukhayati sakhe mitra-vṛndaṃ mukundaḥ || rbhrs_3,3.70 ||
paugaṇḍa-madhya evāyaṃ harir dīvyan virājate |
mādhuryādbhuta-rūpatvāt kaiśorāgrāṃśa-bhāg iva || rbhrs_3,3.71 ||
atha śeṣa-paugaṇḍam--
veṇī nitamba-lambāgrā līlālaka-latā-dyuti |
aṃsayos tuṅgatety ādi paugaṇḍe carame sati || rbhrs_3,3.72 ||
yathā--
agre līlālaka-latikayālaṅkṛtaṃ bibhrad āsyaṃ
cañcad-veṇī-śikhara-śikhayā cumbita-śreṇi-bimbaḥ |
uttuṅgāṃsa-cchavir aghaharo raṅgam aṅga-śriyaiva
nyasyann eva priya-savayasāṃ gokulān nirjihīte || rbhrs_3,3.73 ||
uṣṇīṣe vakrimā līlā-sarasī-ruha-pāṇitā |
kāśmīreṇordhva-puṇḍrādyam iha maṇḍanam īritam || rbhrs_3,3.74 ||
yathā--
uṣṇīṣe dara-vakrimā kara-tale vyājṛmbhi-līlāmbujaṃ
gaura-śrīr alike kilordhva-tilakaḥ kastūrikā-bindumān |
veṣaḥ keśava peśalaḥ subalam apy āghūrṇayaty adya te
vikrāntaṃ kim uta svabhāva-mṛdulāṃ goṣṭhābalānāṃ tatim || rbhrs_3,3.75 ||
atra bhaṅgī girāṃ narma-sakhaiḥ karṇa-kathā-rasaḥ |
eṣu gokula-bālānāṃ śrī-ślāghety-ādi-ceṣṭitam || rbhrs_3,3.76 ||
yathā--
dhūrtas tvaṃ yad avaiṣi hṛd-gatam ataḥ karṇe tava vyāhare
keyaṃ mohanatā-samṛddhir adhunā godhuk-kumārī-gaṇe |
atrāpi dyuti-ratna-rohaṇa-bhuvo bālāḥ sakhe pañca-ṣāḥ
pañceṣur jagatāṃ jaye nija-dhurāṃ yatrārpayan mādyati || rbhrs_3,3.77 ||
atha kaiśoram-- kaiśoraṃ pūrvam evoktaṃ saṅkṣepeṇocyate tataḥ || rbhrs_3,3.78 ||
yathā--
paśyotsikta-balī-trayī-vara-late vāsas taḍin-mañjule
pronmīlad-vana-mālikā-parimala-stome tamāla-tviṣi |
ukṣaty ambaka-cātakān smita-rasair dāmodarāmbhodhare
śrīdāmā ramaṇīya-roma-kalikākīrṇāṅga-śākhī babhau || rbhrs_3,3.79 ||
prāyaḥ kiśora evāyaṃ sarva-bhakteṣu bhāsate |
tena yauvana-śobhāsya neha kācit prapañcitā || rbhrs_3,3.80 ||
atha rūpaṃ, yathā--
alaṅkāram alaṅkṛtvā tavāṅgaṃ paṅkajekṣaṇa |
sakhīn kevalam evedaṃ dhāmnā dhīman dhinoti naḥ || rbhrs_3,3.81 ||
atha śṛṅgaṃ, yathā--
vraja-nija-vaḍabhī-vitardikāyām
uṣasi viṣāṇa-vare ruvaty udagram |
ahaha savayasāṃ tadīya-romṇām
api nivahāḥ samam eva jāgrati sma || rbhrs_3,3.82 ||
veṇur, yathā--
suhṛdo na hi yāta kātarā
harim anveṣṭum itaḥ sutāṃ raveḥ |
kathayann amum atra vaiṇava-
dhvani-dūtaḥ śikhare dhinoti naḥ || rbhrs_3,3.83 ||
śaṅkho, yathā--
pāñcālī-patayaḥ śrutvā pāñcajanyasya nisvanam |
pañcāsya paśya muditāḥ pañcāsya-pratimāṃ yayuḥ || rbhrs_3,3.84 ||
vinodo, yathā--
sphurad-aruṇa-dukūlaṃ jāguḍair gaura-gātraṃ
kṛta-vara-kavarīkaṃ ratna-tāṭaṅka-karṇam |
madhuripum iha rādhā-veṣam udvīkṣya sākṣāt
priya-sakhi subalo 'bhūd vismitaḥ sa-smitaś ca || rbhrs_3,3.85 ||
athānubhāvāḥ--
niyuddha-kanduka-dyūta-vāhya-vāhādi-kelibhiḥ |
laguḍālaguḍi-krīḍā-saṅgaraiś cāsya toṣaṇam || rbhrs_3,3.86 ||
palyaṅkāsana-dolāsu saha-svāpopaveśanam |
cāru-citra-parīhāso vihāraḥ salilāśaye || rbhrs_3,3.87 ||
yugmatve lāsya-gānādyāḥ sarva-sādhāraṇāḥ kriyāḥ || rbhrs_3,3.88 ||
tatra niyuddhena toṣaṇaṃ, yathā--
aghahara jitakāśī yuddha-kaṇḍūla-bāhus
tvam aṭasi sakhi-goṣṭhyām ātma-vīryaṃ stuvānaḥ |
kathaya kim u mamoccaiś caṇḍa-dor-daṇḍa-ceṣṭā-
viramita-raṇa-raṅgo niḥsahāṅgaḥ sthito 'si || rbhrs_3,3.89 ||
yuktāyuktādi-kathanaṃ hita-kṛtye pravartanam |
prāyaḥ puraḥsaratvādyāḥ suhṛdām īritāḥ kriyāḥ || rbhrs_3,3.90 ||
tāmbulādy-arpaṇaṃ vaktre tilaka-sthāsaka-kriyā |
patrāṅkura-vilekhādi sakhīnāṃ karma kīrtitam || rbhrs_3,3.91 ||
nirjitī-karaṇaṃ yuddhe vastre dhṛtvāsya karṣaṇam |
puṣpādy-ācchedanaṃ hastāt kṛṣṇena sva-prasādhanam |
hastāhasti-prasaṅgādyāḥ proktāḥ priya-sakha-kriyāḥ || rbhrs_3,3.92 ||
dūtyaṃ vraja-kiśorīṣu tāsāṃ praṇaya-gāmitā |
tābhiḥ keli-kalau sākṣāt sakhyuḥ pakṣa-parigrahaḥ || rbhrs_3,3.93 ||
asākṣāt sva-sva-yūtheśā-pakṣa-sthāpana-cāturī |
karṇākarṇi-kathādyāś ca priya-narma-sakha-kriyāḥ || rbhrs_3,3.94 ||
vanya-ratnālaṅkārair mādhavasya prasādhanam |
puras tauryatrikaṃ tasya gavāṃ sambhālana-kriyāḥ || rbhrs_3,3.95 ||
aṅga-saṃvāhanaṃ mālya-gumphanaṃ bījanādayaḥ |
etāḥ sādhāraṇā dāsair vayasyānāṃ kriyā matāḥ |
pūrvokteṣv aparāś cātra jñeyā dhīrair yathocitam || rbhrs_3,3.96 ||
atha sāttvikāḥ, tatra stambho, yathā--
niṣkrāmantaṃ nāgam unmathya kṛṣṇaṃ
śrīdāmāyaṃ drāk pariṣvaktu-kāmaḥ |
labdha-stambhau sambhramārambha-śālī
bāhu-stambhau paśya notkṣeptum īṣṭe || rbhrs_3,3.97 ||
svedo, yathā--
krīḍotsavānanda-rasaṃ mukunde
svāty-ambude varṣati ramya-ghoṣe |
śrīdāma-mūrtir vara-śuktir eṣā
svedāmbu-muktā-paṭalīṃ prasūte || rbhrs_3,3.98 ||
romāñco, yathā dāna-keli-kaumudyām (37)--
api guru-puras tvām utsaṅge nidhāya visaṅkaṭe
vipula-pulakollāsaṃ svarā pariṣvajate hariḥ |
praṇayati tava skandhe cāsau bhujaṃ bhujagopamaṃ
kva subala purā siddha-kṣetre cakatha kiyat-tapaḥ || rbhrs_3,3.99 ||
svara-bhedādi catuṣkaṃ, yathā--
praviṣṭavati mādhave bhujaga-rāja-bhājaṃ hradaṃ
tadīya-suhṛdas tadā pṛthula-vepathu-vyākulāḥ |
vivarṇa-vapuṣaḥ kṣaṇād vikaṭa-gharghara-dhmāyino
nipatya nikaṭa-sthalī-bhuvi suṣuptim ārebhire || rbhrs_3,3.100 ||
aśru, yathā--
dāvaṃ samīkṣya vicarantam iṣīka-tulais
tasya kṣayārtham iva bāṣpa-jharaṃ kirantī |
svām apy upekṣya tanum ambuja-māla-bhāriṇy
ābhīra-vīthir abhito harim āvariṣṭa || rbhrs_3,3.101 ||
atha vyabhicāriṇaḥ--
augryaṃ trāsaṃ tathālasyaṃ varjayitvākhilāḥ pare |
rase preyasi bhāva-jñaiḥ kathitā vyabhicāriṇaḥ || rbhrs_3,3.102 ||
tatrāyoge madaṃ harṣaṃ garvaṃ nidrāṃ dhṛtiṃ vinā |
yoge mṛtiṃ klamaṃ vyādhiṃ vināpasmṛti-dīnate || rbhrs_3,3.103 ||
tatra harṣo, yathā--
niṣkramayya kila kāliyoragaṃ
vallaveśvara-sute samīyuṣi |
sammadena suhṛdaḥ skhalat-padās
tad-giraś ca vivaśāṅgatāṃ dadhuḥ || rbhrs_3,3.104 ||
atha sthāyī--
vimukta-sambhramā yā syād viśrambhātmā ratir dvayoḥ |
prāyaḥ samānayor atra sā sakhya-sthāyi-śabda-bhāk || rbhrs_3,3.105 ||
viśrambho gāḍha-viśvāsa-viśeṣaḥ yantraṇojjhitaḥ |
eṣā sakhya-ratir vṛddhiṃ gacchantī praṇayaḥ kramāt |
premā snehas tathā rāga iti pañca-bhidoditā || rbhrs_3,3.106 ||
tatra sakhya-ratiḥ, yathā--
mukundo gāndinī-putra tvayā sandiśyatām iti |
garuḍāṅka guḍākeśas tvāṃ kadā parirapsyate || rbhrs_3,3.107 ||
praṇayaḥ--
prāptāyāṃ sambhramādīnāṃ yogyatāyām api sphuṭam |
tad-gandhenāpy asaṃspṛṣṭā ratiḥ praṇaya ucyate || rbhrs_3,3.108 ||
yathā--
surais tripura-jin mukhair api vidhīyamāna-stuter
api prathayataḥ parām adhika-pārameṣṭhya-śriyam |
dadhat-pulakinaṃ harer adhi-śirodhi savyaṃ bhujaṃ
samaskuruta pāṃśumān śirasi candrakān arjunaḥ || rbhrs_3,3.109 ||
prema, yathā--
bhavaty udayatīśvare suhṛdi hanta rājya-cyutir
mukunda vasatir vane para-gṛhe ca dāsya-kriyā |
iyaṃ sphuṭam amaṅgalā bhavatu pāṇḍavānāṃ gatiḥ
parantu vavṛdhe tvayi dvi-guṇam eva sakhyāmṛtam || rbhrs_3,3.110 ||
sneho, yathā śrī-daśame (10.15.18)--
anye tad-anurūpāṇi manojñāni mahātmanaḥ |
gāyanti sma mahārāja sneha-klinna-dhiyaḥ śanaiḥ || rbhrs_3,3.111 ||
yathā vā--
ārdrāṅga-skhalad-accha-dhātuṣu suhṛd-gotreṣu līlā-rasaṃ
varṣaty ucchvasiteṣu kṛṣṇa-mudire vyaktaṃ babhūvādbhutam |
yā prāg āsta sarasvatī drutam asau līnopakaṇṭha-sthale
yā nāsīd udagād dṛśoḥ pathi sadā nīrorudhāvātra sā || rbhrs_3,3.112 ||
rāgo, yathā--
astreṇa duṣpariharā haraye vyakāri
yā patri-paṅktir akṛpeṇa kṛpī-sutena |
utplutya gāṇḍiva-bhṛtā hṛdi gṛhyamāṇā
jātāsya sā kusuma-vṛṣṭir ivotsavāya || rbhrs_3,3.113 ||
yathā vā--
kusumāny avacinvataḥ samantād
vana-mālā-racanocitāny araṇye |
vṛṣabhasya vṛṣārkajā marīcir
divasārdhe 'pi babhūva kaumudīva || rbhrs_3,3.114 ||
atha ayoge utkaṇṭhitaṃ, yathā--
dhanur-vedam adhīyāno madhyamas tvayi pāṇḍavaḥ |
bāṣpa-saṅkīrṇayā kṛṣṇaḥ girāśleṣaṃ vyajijñapat || rbhrs_3,3.115 ||
atha viyoge, yathā--
aghasya jaṭharānalāt phaṇi-hradasya ca kṣveḍato
davasya kavalād api tvam avitātra yeṣām abhūḥ |
itas tritayato 'py atiprakaṭa-ghora-dhāṭī-dharāt
kathaṃ na viraha-jvarād avasitān sakhīn adya naḥ || rbhrs_3,3.116 ||
atrāpi pūrvavat proktās tāpādyās tā daśā daśa || rbhrs_3,3.117 ||
tatra tāpaḥ--
prapannāḥ bhāṇḍīre 'py adhika-śiśire caṇḍim abharaṃ
tuṣāre 'pi prauḍhiṃ dinakara-sutā-srotasi gataḥ |
apūrvaḥ kaṃsāre subala-mukha-mitrāvalim asau
balīyān uttāpas tava viraha-janmā jvalayati || rbhrs_3,3.118 ||
kṛśatā--
tvayi prāpte kaṃsa-kṣitipati-vimokṣāya nagarīṃ
gabhīrād ābhīrāvali-tanuṣu khedād anudinam |
catūrṇāṃ bhūtānām ajani tanimā dānava-ripo
samīrasya ghrānādhvani pṛthulatā kevalam abhūt || rbhrs_3,3.119 ||
jāgaryā, yathā--
netrāmbuja-dvandvam avekṣya pūrṇaṃ
bāṣpāmbu-pūreṇa varūthapasya |
tatrānuvṛttiṃ kila yādavendra
nirvidya nidrā-madhupī mumoca || rbhrs_3,3.120 ||
ālambana-śūnyatā--
gate vṛndāraṇyāt priya-suhṛdi goṣṭheśvara-sute
laghu-bhṛtaṃ sadyaḥ patad-atitarām utpatad api |
na hi bhrāmaṃ bhrāmaṃ bhajati caṭulaṃ tulam iva me
nirālambaṃ cetaḥ kvacid api vilambaṃ lavam api || rbhrs_3,3.121 ||
adhṛtiḥ--
racayati nija-vṛttau pāśupālye nivṛttiṃ
kalayati ca kalānāṃ vismṛtau yatna-koṭim |
kim aparam iha vācyaṃ jīvite 'py adya dhatte
yaduvara virahāt te nārthitāṃ bandhu-vargaḥ || rbhrs_3,3.122 ||
jaḍatā--
anāśrita-paricchadāḥ kṛśa-viśīrṇa-rukṣāṅgakāḥ
sadā viphala-vṛttayo virahitāḥ kila cchāyayā |
virāva-parivarjitās tava mukunda goṣṭhāntare
sphurati suhṛdāṃ gaṇāḥ śikhara-jāta-vṛkṣā iva || rbhrs_3,3.123 ||
vyādhiḥ--
viraha-jvara-saṃjvareṇa te jvalitā viślatha-gātra-bandhanā |
yaduvīra taṭe viceṣṭate ciram ābhīra-kumāra-maṇḍalī || rbhrs_3,3.124 ||
unmādaḥ--
vinā bhavad-anusmṛtiṃ viraha-vibhrameṇādhunā
jagad-vyavahṛti-kramaṃ nikhilam eva vismāritāḥ |
luṇṭhanti bhuvi śerate bata hasanti dhāvanty amī
rudanti mathurā-pate kim api vallavānāṃ gaṇāḥ || rbhrs_3,3.125 ||
mūrcchitam--
dīvyatīha madhure mathurāyāṃ
prāpya rājyam adhunā madhu-nāthe |
viśvam eva muditaṃ ruditāndhe
gokule tu muhur ākulatābhūt || rbhrs_3,3.126 ||
mṛtiḥ--
kaṃsārer viraha-jvarormi-janita-jvālāvalī-jarjarā
gopāḥ śaila-taṭe tathā śithilita-śvāsāṅkurāḥ śerate |
vāraṃ vāram akharva-locana-jalair āplāvya tān niścalān
śocanty adya yathā ciraṃ paricaya-snigdhāḥ kuraṅgā api || rbhrs_3,3.127 ||
prokteyaṃ virahāvasthā spaṣṭa-līlānusārataḥ |
kṛṣṇena viprayogaḥ syān na jātu vraja-vāsinām || rbhrs_3,3.128 ||
tathā ca skānde mathurā-khaṇḍe--
vatsair vatsatarībhiś ca sadā krīḍati mādhavaḥ |
vṛndāvanāntara-gataḥ sa-rāmo bālakair vṛtaḥ || rbhrs_3,3.129 ||
atha yoge siddhir, yathā--
pāṇḍavaḥ puṇḍarīkākṣaṃ prekṣya cakri-niketane |
citrākāraṃ bhajann eva mitrākāram adarśayat || rbhrs_3,3.130 ||
tuṣṭir, yatha śrī-daśame (10.71.27)--
taṃ mātuleyaṃ parirabhya nirvṛto
bhīmaḥ smayan prema-javākulendriyaḥ |
yamau kirīṭī ca suhṛttamaṃ mudā
prabṛddha-bāṣpaḥ parirebhire 'cyutam || rbhrs_3,3.131 ||
yathā vā--
kurujāṅgale harim avekṣya puraḥ
priya-saṅgamaṃ vraja-suhṛn-nikarāḥ |
bhuja-maṇḍalena maṇi-kuṇḍalinaḥ
pulakāñcitena pariṣaṣvajire || rbhrs_3,3.132 ||
sthitir, yathā śrī-daśame (10.12.12) --
yat-pāda-pāṃsur bahu-janma-kṛcchrato
dhṛtātmabhir yogibhir apy alabhyaḥ |
sa eva yad-dṛg-viṣayaḥ svayaṃ sthitaḥ
kiṃ varṇyate diṣṭam ato vrajaukasām || rbhrs_3,3.133 ||
dvayor apy eka-jātīya-bhāva-mādhurya-bhāg asau |
preyān kām api puṣṇāti rasaś citta-camatkṛtim || rbhrs_3,3.134 ||
prīte ca vatsale cāpi kṛṣṇa-tad-bhaktayoḥ punaḥ |
dvayor anyonya-bhāvasya bhinna-jātīyatā bhavet || rbhrs_3,3.135 ||
preyān eva bhavet preyān ataḥ sarva-raseṣv ayam |
sakhya-sampṛkta-hṛdayaiḥ sadbhir evānubudhyate || rbhrs_3,3.136 ||
iti śrī-śrī-bhakti-rasāmṛta-sindhau paścima-vibhāge mukhya-bhakti-rasa-pañcaka-nirūpaṇe preyo-bhakti-rasa-laharī tṛtīyā |
(3.4) vatsala-bhakti-rasākhyā caturtha-laharī
vibhāvādyais tu vātsalyaṃ sthāyī puṣṭim upāgataḥ |
eṣa vatsala-nāmātra prokto bhakti-raso budhaiḥ || rbhrs_3,4.1 ||
tatra ālambanāḥ-- kṛṣṇaṃ tasya gurūṃś cātra prāhur ālambanān budhāḥ || rbhrs_3,4.2 ||
tatra kṛṣṇo, yathā--
nava-kuvalaya-dāma-śyāmalaṃ komalāṅgaṃ
vicalad-alaka-bhṛṅga-krānta-netrāmbujāntam |
vraja-bhuvi viharantaṃ putram ālokayantī
vraja-pati-dayitāsīt prasnavotpīḍa-digdhā || rbhrs_3,4.3 ||
śyāmāṅgo ruciraḥ sarva-sal-lakṣaṇa-yuto mṛduḥ |
priya-vāk saralo hrīmān vinayī mānya-māna-kṛt |
dātety-ādi-guṇo kṛṣṇo vibhāva iti kathyate || rbhrs_3,4.4 ||
evaṃ guṇasya cāsyānugrāhyatvād eva kīrtitā |
prabhāvānāspadatayā vedyasyātra vibhāvatā || rbhrs_3,4.5 ||
tathā śrī-daśame (10.8.45)--
trayyā copaniṣadbhiś ca sāṅkhya-yogaiś ca sātvataiḥ |
upagīyamāna-māhātmyaṃ hariṃ sāmanyatātmajam || rbhrs_3,4.6 ||
yathā vā--
viṣṇur nityam upāsyate sakhi mayā tenātra nītāḥ kṣayaṃ
śaṅke pūtanikādayaḥ kṣiti-ruhau tau vātyayonmūlitau |
pratyakṣaṃ girir eṣa goṣṭa-patinā rāmeṇa sārdhaṃ dhṛtas
tat-tat-karma duranvayaṃ mama śiśoḥ kenāsya sambhāvyate || rbhrs_3,4.7 ||
atha guravaḥ--
adhikaṃ-manya-bhāvena śikṣā-kāritayāpi ca |
lālakatvādināpy atra vibhāvā guravo matāḥ || rbhrs_3,4.8 ||
yathā--
bhūry-anugraha-citena cetasā
lālanotkam abhitaḥ kṛpākulam |
gauraveṇa guruṇā jagad-guror
gauravaṃ gaṇam agaṇyam āśraye || rbhrs_3,4.9 ||
te tu tasyātra kathitā vraja-rājñī vrajeśvaraḥ |
rohiṇī tāś ca vallavyo yāḥ padmaja-hṛtātmajāḥ || rbhrs_3,4.10 ||
devakī tat-sapatnyaś ca kuntī cānakadundubhiḥ |
sāndīpani-mukhāś cānye yathā-pūrvam amī varāḥ |
vrajeśvarī-vrajādhīśau śreṣṭhau gurujaneṣv imau || rbhrs_3,4.11 ||
tatra vrajeśvaryā rūpaṃ, yathā śrī-daśame (10.9.3)--
kṣaumaṃ vāsaḥ pṛthu-kaṭi-taṭe bibhratī sūtra-naddhaṃ
putra-sneha-snuta-kuca-yugaṃ jāta-kampaṃ ca subhrūḥ |
rajjv-ākarṣa-śrama-bhuja-calat-kaṅkaṇau kuṇḍale ca
svinnaṃ vaktraṃ kabara-vigalan-mālatī nirmamantha || rbhrs_3,4.12 ||
yathā vā--
ḍorī-juṭita-vakra-keśa-paṭalā sindūra-bindūllasat-
sīmānta-dyutir aṅga-bhūṣaṇa-vidhiṃ nāti-prabhūtaṃ śritā |
govindāsya-nisṛṣṭa-sāśru-nayana-dvandvā navendīvara-
śyāma-śyāma-rucir vicitra-sicayā goṣṭheśvarī pātu vaḥ || rbhrs_3,4.13 ||
vātsalyam, yathā--
tanau mantra-nyāsaṃ praṇayati harer gadgadamayī
sa-bāṣpākṣī rakṣā-tilakam alike kalpayati ca |
snuvānā pratyūṣe diśati ca bhuje kārmaṇam asau
yaśodā mūrteva sphurati suta-vātsalya-paṭalī || rbhrs_3,4.14 ||
vrajādhīśasya rūpaṃ, yathā--
tila-taṇḍulitaiḥ kacaiḥ sphurantaṃ
nava-bhāṇḍīra-palāśa-cāru-celam |
ati-tundilam indu-kānti-bhājaṃ
vraja-rājaṃ vara-kūrcam arcayāmi || rbhrs_3,4.15 ||
vātsalyam, yathā--
avalambya karāṅguliṃ nijāṃ
skhalad-aṅghri prasarantam aṅgane |
urasi sravad-aśru-nirjharo
mumude prekṣya sutaṃ vrajādhipaḥ || rbhrs_3,4.16 ||
atha uddīpanāḥ--
kaumārādi-vayo-rūpa-veśāḥ śaiśava-cāpalam |
jalpita-smita-līlādyāḥ budhair uddīpanāḥ smṛtāḥ || rbhrs_3,4.17 ||
tatra kaumāram-- ādyaṃ madhyaṃ tathā śeṣaṃ kaumāraṃ tri-vidhaṃ matam || rbhrs_3,4.18 ||
tatra ādyam--
sthūla-madhyorutāpāṅga-śvetimā svalpa-dantatā |
pravyakta-mārdavatvaṃ ca kaumāre prathame sati || rbhrs_3,4.19 ||
yathā--
tri-catura-daśana-sphuran-mukhenduṃ
pṛthutara-madhya-kaṭi-rakoru-sīmā |
nava-kuvalaya-komalaḥ kumāro
mudam adhikāṃ vraja-nāthayor vyatānīt || rbhrs_3,4.20 ||
asmin muhuḥ pada-kṣepa-kṣaṇike rudita-smite |
svāṅguṣṭha-pānam uttāna-śayanādyaṃ ca ceṣṭitam || rbhrs_3,4.21 ||
yathā--
mukha-puṭa-kṛta-pādāmbhoruhāṅguṣṭha-mūrdha-
pracala-caraṇa-yugmaṃ putram uttāna-suptam |
kṣaṇam iha virudantaṃ smera-vaktraṃ kṣaṇaṃ sā
tilam api viratāsīn nekṣituṃ goṣṭha-rājñī || rbhrs_3,4.22 ||
atra vyāghra-nakhaṃ kaṇṭhe rakṣā-tilaka-maṅgalam |
paṭṭa-ḍorī kaṭau haste sūtram ity ādi maṇḍanam || rbhrs_3,4.23 ||
yathā--
tarakṣu-nakha-maṇḍalaṃ nava-tamāla-patra-dyutiṃ
śiśuṃ rucira-rocanā-kṛta-tamāla-patra-śriyam |
dhṛta-pratisaraṃ kaṭi-sphurita-paṭṭa-sūtra-srajaṃ
vrajeśa-gṛhiṇī sutaṃ na kila vīkṣya tṛptiṃ yayau || rbhrs_3,4.24 ||
atha madhyamam--
dṛk-taṭī-bhāg-alakatānagnatā cchidri-karṇatā |
kalokti-riṅganādyaṃ ca kaumāre sati madhyame || rbhrs_3,4.25 ||
yathā--
vicalad-alaka-ruddha-bhrū-kuṭī cañcalākṣaṃ
kala-vacanam udañcan nūtana-śrotra-randhram |
alaghu-racita-riṅgaṃ gokule dig-dukūlaṃ
tanayam amṛta-sindhau prekṣya mātā nyamāṅkṣīt || rbhrs_3,4.26 ||
ghrāṇasya śikhare muktā nava-nītaṃ karāmbuje |
kiṅkiṇy-ādi ca kaṭyādau prasādhanam ihoditam || rbhrs_3,4.27 ||
yathā--
kvaṇita-kanaka-kiṅkiṇī-kalāpaṃ
smita-mukham ujjvala-nāsikāgram uktam |
kara-dhṛta-navanīta-piṇḍam agre
tanayam avekṣya nananda nanda-patnī || rbhrs_3,4.28 ||
atha śeṣam--
atra kiñcit kṛśaṃ madhyam īṣat-prathima-bhāg uraḥ |
śiraś ca kāka-pakṣāḍhyaṃ kaumāre carame sati || rbhrs_3,4.29 ||
yathā--
sa manāg apacīyamāna-madhyaḥ
prathimopakrama-śikṣaṇārthi-vakṣāḥ |
dadhad-ākula-kāka-pakṣa-lakṣmīṃ
jananīṃ stambhayati sma divya-ḍimbhaḥ || rbhrs_3,4.30 ||
dhaṭī phaṇa-paḍī cātra kiñcid-vanya-vibhūṣaṇam |
laghu-vetraka-ratnādi maṇḍanaṃ parikīrtitam || rbhrs_3,4.31 ||
vatsa-rakṣā vrajābhyarṇe vayasyaiḥ saha khelanam |
pāva-śṛṅga-dalādīnāṃ vādanādy atra ceṣṭitam || rbhrs_3,4.32 ||
yathā--
śikhaṇḍa-kṛta-śekharaḥ phaṇa-paṭīṃ dadhat
kare ca laguḍīṃ laghuṃ savayasāṃ kulair āvṛtaḥ |
avann iha śakṛt-karīn parisare vrajasya priye
sutas tava kṛtārthayaty ahaha paśya netrāṇi naḥ || rbhrs_3,4.33 ||
atha paugaṇḍam-- paugaṇḍādi puraivoktaṃ tena saṅkṣipya likhyate || rbhrs_3,4.34 ||
yathā--
pathi pathi surabhīṇān aṃśukottaṃsi-mūrdhā
dhavalim ayug-apāṅgo maṇḍitaḥ kañcukena |
laghu laghu pariguñjan-mañju-mañjīra-yugmaṃ
vraja-bhuvi mama vatsaḥ kacca-deśād upaiti || rbhrs_3,4.35 ||
atha kaiśoram--
aruṇima-yug-apāṅgas tuṅga-vakṣaḥ-kapāṭī-
viluṭhad-amala-hāro ramya-romāvali-śrīḥ |
puruṣa-maṇir ayaṃ me devaki śyāmalāṅgas
tvad-udara-khani-janmā netram uccair dhinoti || rbhrs_3,4.36 ||
navyena yauvanenāpi dīvyan goṣṭhendra-nandanaḥ |
bhāti kevala-vātsalya-bhājāṃ paugaṇḍa-bhāg iva || rbhrs_3,4.37 ||
sukumāreṇa paugaṇḍa-vayasā saṅgato 'py asau |
kiśorābhaḥ sadā dāsa-viśeṣāṇāṃ prabhāsate || rbhrs_3,4.38 ||
atha śaiśava-cāpalam--
pārīr bhinatti vikiraty ajire dadhīni
santānikāṃ harati kṛntati mantha-daṇḍam |
vahnau kṣipaty avirataṃ nava-nītam itthaṃ
mātuḥ pramoda-bharam eva haris tanoti || rbhrs_3,4.39 ||
yathā vā--
prekṣya prekṣya diśaḥ sa-śaṅkam asakṛn mandaṃ padaṃ nikṣipan
nāyāty eṣa latāntare sphuṭam ito gavyaṃ hariṣyan hariḥ |
tiṣṭha svairam ajānatīva mukhare caurya-bhramad-bhrū-lataṃ
trasyal-locanam asya śuṣyad-adharaṃ ramyaṃ didṛkṣe mukham || rbhrs_3,4.40 ||
atha anubhāvāḥ--
anubhāvāḥ śiro-ghrāṇaṃ kareṇāṅgābhimārjanam |
āśīrvādo nideśaś ca lālanaṃ pratipālanam |
hitopadeśa-dānādyā vatsale parikīrtitāḥ || rbhrs_3,4.41 ||
atra śiro-ghrāṇam, yathā śrī-daśame (10.13.33)--
tad-īkṣaṇotprema-rasāplutāśayā
jātānurāgā gata-manyavo 'rbhakān |
uduhya dorbhiḥ parirabhya mūrdhani
ghrāṇair avāpuḥ paramāṃ mudaṃ te || rbhrs_3,4.42 ||
yathā vā--
dugdhena digdhā kuca-vicyutena
samagram āghrāya śiraḥ sapiccham |
kareṇa goṣṭheśitur aṅganeyam
aṅgāni putrasya muhur mamārja || rbhrs_3,4.43 ||
cumbāśleṣau tathāhvānaṃ nāma-grahaṇa-pūrvakam |
upālambhādayaś cātra mitraiḥ sādhāraṇāḥ kriyāḥ || rbhrs_3,4.44 ||
atha sāttvikāḥ-- navātra sāttvikāḥ stanya-srāvaḥ stambhādayaś ca te || rbhrs_3,4.45 ||
tatra stanya-srāvo, yathā śrī-daśame (10.13.22)--
tan-mātaro veṇu-rava-tvarotthitā
utthāpya dorbhiḥ parirabhya nirbharam |
sneha-snuta-stanya-payaḥ-sudhāsavaṃ
matvā paraṃ brahma sutān apāyayan || rbhrs_3,4.46 ||
yathā vā lalita-mādhave (1.46)--
niculita-giri-dhātu-sphīta-patrāvalīkān
akhila-surabhi-reṇūn kṣālayadbhir yaśodā |
kuca-kalasa-vimuktaiḥ sneha-mādhvīka-madhyais
tava navam abhiṣekaṃ dugdha-pūraiḥ karoti || rbhrs_3,4.47 ||
stambhādayo, yathā--
katham api parirabdhuṃ na kṣamā stabdha-gātrī
kalayitum api nālaṃ bāṣpa-pura-plutākṣī |
na ca sutam upadeṣṭuṃ ruddha-kaṇṭhī samarthā
dadhatam acalam āsīd vyākulā gokuleśā || rbhrs_3,4.48 ||
atha vyabhicāriṇaḥ-- tatrāpasmāra-sahitāḥ prītoktāḥ vyabhicāriṇaḥ || rbhrs_3,4.49 ||
tatra harṣo, yathā śrī-daśame (10.17.19)--
yaśodāpi mahābhāgā naṣṭa-labdha-prajā satī |
pariṣvajāṅkam āropya mumocāśru-kalāṃ muhuḥ || rbhrs_3,4.50 ||
yathā vā vidagdha-mādhave (1.20)--
jita-candra-parāga-candrikā
naladendīvara-candana-śriyam |
parito mayi śaitya-mādhurīṃ
vahati sparśa-mahotsavas tava || rbhrs_3,4.51 ||
atha sthāyī--
sambhramādi-cyutā yā syād anukampe 'nukampituḥ |
ratiḥ saivātra vātsalyaṃ sthāyī bhāvo nigadyate || rbhrs_3,4.52 ||
yaśodādes tu vātsalya-ratiḥ prauḍhā nisargataḥ |
premavat snehavad bhāti kadācit kila rāgavat || rbhrs_3,4.53 ||
tatra vātsalya-ratir, yathā śrī-daśame (10.6.43)
nandaḥ sva-putram ādāya pretyāgatam udāra-dhīḥ |
mūrdhny upāghrāya paramāṃ mudaṃ lebhe kurūdvaha || rbhrs_3,4.54 ||
yathā vā--
vinyasta-śruti-pālir adya muralī-nisvāna-śuśrūṣā
bhūyaḥ prasrava-varṣiṇī dviguṇitotkaṇṭhā pradoṣodaye |
gehād aṅganam aṅganāt punar asau gehaṃ viśanty ākulā
govindasya muhur vrajendra-gṛhiṇī panthānam ālokate || rbhrs_3,4.55 ||
premavad, yathā--
prekṣya tatra muni-rāja-maṇḍalaiḥ
stūyamānam asi mukta-sambhramā |
kṛṣṇam aṅkam abhi gokuleśvarī
prasnutā kuru-bhuvi nyavīviśat || rbhrs_3,4.56 ||
yathā vā--
devakyā vivṛta-prasū-caritayāpy unmṛjyamānānane
bhūyobhir vasudeva-nandanatayāpy udghūṣyamāṇe janaiḥ |
govinde mihira-grahotsukatayā kṣetraṃ kuror āgate
premā vallava-nāthayor atitarām ullāsam evāyayau || rbhrs_3,4.57 ||
snehavat, yathā--
pīyūṣa-dyutibhiḥ stanādri-patitaiḥ kṣīrotkarair jāhnavī
kālindī ca vilocanābja-janitair jātāñjana-śyāmalaiḥ |
ārān-madhyama-vedim āpatitayoḥ klinnā tayoḥ saṅgame
vṛttāsi vraja-rājñi tat-suta-mukha-prekṣāṃ sphuṭaṃ vāñchasi || rbhrs_3,4.58 ||
rāgavat, yathā--
tuṣāvati tuṣānalo 'py upari tasya baddha-sthitir
bhavantam avalokate yadi mukunda goṣṭheśvarī |
sudhāmbudhir api sphuṭaṃ vikaṭa-kāla-kūṭaty alaṃ
sthitā yadi na tatra te vadana-padmam udvīkṣyate || rbhrs_3,4.59 ||
atha ayoge utkaṇṭhitam, yathā--
vatsasya hanta śarad-indu-vinindi-vaktraṃ
sampādayiṣyati kadā nayanotsavaṃ naḥ |
ity acyute viharati vraja-bāṭikāyām
ūrvī tvarā jayati devaka-nandinīnām || rbhrs_3,4.60 ||
yathā vā--
bhrātas tanayaṃ bhrātur
mama sandiśa gāndinī-putra |
bhrātṛvyeṣu vasantī
didṛkṣate tvāṃ hare kuntī || rbhrs_3,4.61 ||
viyogo, yathā śrī-daśame (10.46.28)--
yaśodā varṇyamānāni putrasya caritāṇi ca |
śṛṇvaty aśrūṇy asrākṣīt sneha-snuta-payodharā || rbhrs_3,4.62 ||
yathā vā--
yāte rāja-puraṃ harau mukha-taṭī vyākīrṇa-dhūmrālakā
paśya srasta-tanuḥ kaṭhora-luṭhanair dehe vraṇaṃ kurvatī |
kṣīṇā goṣṭha-mahī-mahendra-mahiṣī hā putra putrety asau
krośantī karayor yugena kurute kaṣṭād uras-tāḍanam || rbhrs_3,4.63 ||
bahūnām api sad-bhāve viyoge 'tra tu kecana |
cintā viṣāda-nirveda-jāḍya-dainyāni cāpalam |
unmāda-mohāv ity ādyā atyudrekaṃ vrajanty amī || rbhrs_3,4.64 ||
atra cintā--
manda-spandam abhūt klamair alaghubhiḥ sandānitaṃ mānasaṃ
dvandvaṃ locanayoś cirād avicala-vyābhugna-tāraṃ sthitam |
niśvāsaiḥ sravad eva pākam ayate stanyaṃ ca taptair idaṃ
nūnaṃ vallava-rājñi putra-virahodghūrṇābhir ākramyase || rbhrs_3,4.65 ||
viṣādaḥ--
vadana-kamalaṃ putrasyāhaṃ nimīlati śaiśave
nava-taruṇimārambhonmṛṣṭaṃ na ramyam alokayam |
abhinava-vadhū-yuktaṃ cāmuṃ na harmyam aveśayaṃ
śirasi kuliśaṃ hanta kṣiptaṃ śvaphalka-sutena me || rbhrs_3,4.66 ||
nirvedaḥ--
dhig astu hata-jīvitaṃ niravadhi-śriyo 'py adya me
yayā na hi hareḥ śiraḥ snuta-kucāgram āghrāyate |
sadā nava-sudhā-duhām api gavāṃ parārdhaṃ ca dhik
sa luñcati na cañcalaḥ surabhi-gandhi yāsāṃ dadhi || rbhrs_3,4.67 ||
jāḍyam--
yaḥ puṇḍarīkekṣaṇa tiṣṭhatas te
goṣṭhe karāmbhoruha-maṇḍano 'bhūt |
taṃ prekṣya daṇḍa-stimitendriyād yad
daṇḍākṛtis te jananī babhūva || rbhrs_3,4.68 ||
dainyam--
yācate bata vidhātar udasrā
tvāṃ radais tṛṇam udasya yaśodā |
gocare sakṛd api kṣaṇam adya
matsaraṃ tyaja mamānaya vatsam || rbhrs_3,4.69 ||
cāpalam--
kim iva kurute harmye tiṣṭhann ayaṃ nirapatrapo
vrajapatir iti brūte mugdho 'yam atra mudā janaḥ |
ahaha tanayaṃ prāṇebhyo 'pi priyaṃ parihṛtya taṃ
kaṭhina-hṛdayo goṣṭhe svairī praviśya sukhīyati || rbhrs_3,4.70 ||
unmādaḥ--
kva me putro nīpāḥ kathayata kuraṅgāḥ kim iha vaḥ
sa babhrāmābhyarṇe bhaṇata tam udantaṃ madhukarāḥ |
iti bhrāmaṃ bhrāmaṃ bhrama-bhara-vidūnā yadupate
bhavantaṃ pṛcchantī diśi diśi yaśodā vicarati || rbhrs_3,4.71 ||
mohaḥ--
kuṭumbini manas taṭe vidhuratāṃ vidhatse kathaṃ
prasāraya dṛśaṃ manāk tava sutaḥ puro vartate |
idaṃ gṛhiṇi gṛhaṃ na kuru śūnyam ity ākulaṃ
sa śocati tava prasūṃ yadu-kulendra nandaḥ pitā || rbhrs_3,4.72 ||
atha yoge siddhiḥ--
vilokya raṅga-sthala-labdha-saṅgamaṃ
vilocanābhīṣṭa-vilokanaṃ harim |
stanyair asiñcan nava-kañcukāñcalaṃ
devyaḥ kṣaṇād ānakadundubhi-priyāḥ || rbhrs_3,4.73 ||
tuṣṭir, yathā prathame (1.11.30)--
tāḥ putram aṅkam āropya sneha-snuta-payodharāḥ |
harṣa-vihvalitātmānaḥ siṣicur netrajair jalaiḥ || rbhrs_3,4.74 ||
yathā vā lalita-mādhave (10.14)--
nayanayoḥ stanayor api yugmataḥ
paripatadbhir asau payasāṃ jharaiḥ |
ahaha vallava-rāja-gṛheśvarī
sva-tanayaṃ praṇayād abhiṣiñcati || rbhrs_3,4.75 ||
sthitir, yathā vidagdha-mādhave (1.19)--
ahaha kamala-gandher atra saundarya-vṛnde
vinihita-nayaneyaṃ tvan-mukhendor mukunda |
kuca-kalasa-mukhābhyām ambara-knopam ambā
tava muhur atiharṣād varṣati kṣīra-dhārām || rbhrs_3,4.76 ||
svīkurvate rasam imaṃ nāṭya-jñā api kecana || rbhrs_3,4.77 ||
tathāhuḥ [sā.da. 3.201]--
sphuṭaṃ camatkāritayā vatsalaṃ ca rasaṃ viduḥ |
sthāyī vatsalatāsyeha putrādy-ālambanaṃ matam || rbhrs_3,4.78 ||
kiṃ ca--
apratītau hari-rateḥ prītasya syād apuṣṭatā |
preyasas tu tirobhāvo vatsalaysāsya na kṣatiḥ || rbhrs_3,4.79 ||
eṣā rasa-trayī proktā prītādiḥ paramādbhutā |
tatra keṣucid apy asyāḥ saṅkulatvam udīryate || rbhrs_3,4.80 ||
saṅkarṣaṇasya sakhyas tu prīti-vātsalya-saṅgatam |
yudhiṣṭhirasya vātsalyaṃ prītyā sakhyena cānvitam || rbhrs_3,4.81 ||
āhuka-prabhṛtīnāṃ tu prītir vātsalya-miśritā |
jarad-ābhīrikādīnāṃ vātsalyaṃ sakhya-miśritam || rbhrs_3,4.82 ||
mādreya-nāradādīnāṃ sakhyaṃ prītyā karambitam |
rudra-tārkṣyoddhavādīnāṃ prītiḥ sakhyena miśritā || rbhrs_3,4.83 ||
aniruddhāpi-naptṝṇām evaṃ kecid babhāṣire |
evaṃ keṣucid anyeṣu vijñeyaṃ bhāva-miśraṇam || rbhrs_3,4.84 ||
iti śrī-śrī-bhakti-rasāmṛta-sindhau paścima-vibhāge mukhya-bhakti-rasa-pañcaka-nirūpaṇe vatsala-bhakti-rasa-laharī caturthī |
(3.5) madhura-bhakti-rasākhyā pañcama-laharī
ātmocitair vibhāvādyaiḥ puṣṭiṃ nītā satāṃ hṛdi |
madhurākhyo bhaved bhakti-raso 'sau madhurā ratiḥ || rbhrs_3,5.1 ||
nivṛttānupayogitvād durūhatvād ayaṃ rasaḥ |
rahasyatvāc ca saṃkṣipya vitatāṇgo vilikhyate || rbhrs_3,5.2 ||
tatra ālambanāḥ-- asmin ālambanaḥ kṛṣṇaḥ priyās tasya tu subhruvaḥ || rbhrs_3,5.3 ||
tatra kṛṣṇaḥ--
tatra kṛṣṇaḥ asamānordhva-saundarya-līlā-vaidigdhī-sampadām |
āśrayatvena madhure harir ālambano mataḥ || rbhrs_3,5.4 ||
yathā śrī-gīta-govinde (1.11)--
viśveṣām anurañjanena janayann ānandam indīvara-
śreṇī-śyāmala-komalair upanayann aṅgair anaṅgotsavam |
svacchandaṃ vraja-sundarībhir abhitaḥ praty-aṅgam āliṅgitaḥ
śṛṅgāraḥ sakhi mūrtimān iva madhau mugdho hariḥ krīḍati || rbhrs_3,5.5 ||
atha tasya preyasyaḥ--
nava-nava-vara-mādhurī-dhurīṇāḥ
praṇaya-taraṅga-karambitās taraṅgāḥ |
nija-ramaṇatayā hariṃ bhajantiḥ
praṇamata tāḥ paramādbhutāḥ kiśorīḥ || rbhrs_3,5.6 ||
preyasīṣu harer āsu pravarā vārṣabhānavī || rbhrs_3,5.7 ||
asyā rūpaṃ--
mada-cakita-cakorī-cārutā-cora-dṛṣṭir
vadana-damita-rākārohiṇī-kānta-kīrtiḥ |
avikala-kala-dhautoddhūti-dhaureyaka-śrīr
madhurima-madhu-pātrī rājate paśya rādhā || rbhrs_3,5.8 ||
asyā ratiḥ--
narmoktau mama nirmitoru-paramānandotsavāyām api
śrotrasyānta-taṭīm api sphuṭam anādhāya sthitodyan-mukhī |
rādhā lāghavam apy anādara-girāṃ bhaṅgībhir ātanvatī
maitrī-gauravato 'py asau śata-guṇāṃ mat-prītim evādadhe || rbhrs_3,5.9 ||
tatra kṛṣṇa-ratir, yathā śrī-gīta-govinde (3.1)--
kaṃsārir api saṃsāra-vāsanābaddha-śṛṅkhalām |
rādhām ādhāya hṛdaye tatyāja vraja-sundarīḥ || rbhrs_3,5.10 ||
atha uddīpanāḥ |
uddīpanā iha proktā muralī-nisvanādayaḥ || rbhrs_3,5.11 ||
yathā padyāvalyām (172) {*credited to sarva-vidyā-vinoda}
guru-jana-gañjanam ayaśo
gṛha-pati-caritaṃ ca dāruṇaṃ kim api |
vismārayati samastaṃ
śiva śiva muralī murārāteḥ || rbhrs_3,5.12 ||
atha anubhāvāḥ-- anubhāvās tu kathitā dṛg-natekṣā-smitādayaḥ || rbhrs_3,5.13 ||
yathā lalita-mādhave (1.14)--
kṛṣṇāpaṅga-taraṅgita-dyumaṇijā-sambheda-veṇī-kṛte
rādhāyāḥ smita-candrikā-suradhunī-pure nipīyāmṛtam |
antas toṣa-tuṣāra-samplava-lava-vyālīḍhatāpodgamāḥ
krāntvā sapta jaganti samprati vayaṃ sarvordhvam adhyāsmahe || rbhrs_3,5.14 ||
atha sāttvikāḥ, yathā padyāvalyām (181)--
kāmaṃ vapuḥ pulakitaṃ nayane dhṛtāsre
vācaḥ sa-gadgada-padāḥ sakhi kampi vakṣaḥ |
jñātaṃ mukunda-muralī-rava-mādhurī te
cetaḥ sudhāṃśu-vadane taralīkaroti || rbhrs_3,5.15 ||
atha vyabhicāriṇaḥ-- ālasyaugrye vinā sarve vijñeyā vyabhicāriṇaḥ || rbhrs_3,5.16 ||
tatra nirvedo, yathā padyāvalyām (221)--
mā muñca pañcaśara pañca-śarīṃ śarīre
mā siñca sāndra-makaranda-rasena vāyo |
aṅgāni tat-praṇaya-bhaṅga-vigarhitāni
nālambituṃ katham api kṣamate 'dya jīvaḥ || rbhrs_3,5.17 ||
harṣo, yathā dāna-keli-kaumudyām (34)--
kuvalaya-yuvatīnāṃ lehayann akṣi-bhṛṅgaiḥ
kuvalaya-dala-lakṣmī-laṅgimāḥ svāṅga-bhāsaḥ |
mada-kala-kalabhendrollaṅghi-līlā-taraṅgaḥ
kavalayati dhṛtiṃ me kṣmādharāraṇya-dhūrtaḥ || rbhrs_3,5.18 ||
atha sthāyī-- sthāyī bhāvo bhavaty atra pūrvoktā madhurā ratiḥ || rbhrs_3,5.19 ||
yathā padyāvalyām (158)--
bhrūvalli-tāṇḍava-kalā-madhurānana-śrīḥ
kaṅkelli-koraka-karambita-karṇa-pūraḥ |
ko 'yaṃ navīna-nikaṣopala-tulya-veṣo
vaṃśīraveṇa sakhi mām avaśīkaroti || rbhrs_3,5.20 ||
rādhā-mādhavayor eva kvāpi bhāvaiḥ kadāpy asau |
sajātīya-vijātīyair naiva vicchidyate ratiḥ || rbhrs_3,5.21 ||
yathā--
ito dūre rājñī sphurati parito mitra-paṭalī
dṛśor agre candrāvalir upari śailasya danujaḥ |
asavye rādhāyāḥ kusumita-latā saṃvṛta-tanau dṛg-
anta-śrīr lolā taḍid iva mukundasya valate || rbhrs_3,5.22 ||
ghorā khaṇḍita-śaṅkhacūḍam ajiraṃ rundhe śivā tāmasī
brahmiṣṭha-śvasanaḥ śama-stuti-kathā prāleyam āsiñcati |
agre rāmaḥ sudhā-rucir vijayate kṛṣṇa-pramodocitaṃ
rādhāyās tad api praphullam abhajan mlāniṃ na bhāvāmbujam || rbhrs_3,5.23 ||
sa vipralambha-sambhoga-bhedena dvi-vidho mataḥ || rbhrs_3,5.24 ||
tatra vipralambhaḥ--
sa pūrva-rāgo mānaś ca pravāsādi-mayas tathā |
vipralambho bahu-vidho vidvadbhir iha kathyate || rbhrs_3,5.25 ||
tatra pūrva-rāgaḥ-- prāg-asaṅgatayor bhāvaḥ pūrva-rāgo bhaved dvayoḥ || rbhrs_3,5.26 ||
yathā padyāvalyām (181)--
akasmād ekasmin pathi sakhi mayā yāmuna-taṭaṃ
vrajantyā dṛṣṭo yo nava-jaladhara-śyāmala-tanuḥ |
sa dṛg-bhaṅgyā kiṃ vākuruta na hi jāne tata idaṃ
mano me vyālolaṃ kvacana gṛha-kṛtyo na lagate || rbhrs_3,5.27 ||
yathā śrī-daśame (10.53.2)--
yathā vinidrā yac cittā rukmiṇī kamalekṣaṇā |
tathāham api tac-citto nidrāṃ ca na labhe niśi |
vedāhaṃ rukmiṇyā dveṣān mamodvāho nivāritaḥ || rbhrs_3,5.28 ||
atha mānaḥ |
mānaḥ prasiddha evātra || rbhrs_3,5.29 ||
yathā śrī-gīta-govinde (2.1)--
viharati vane rādhā sādhāraṇa-praṇaye harau
vigalita-nijotkarṣād īṛsyā-vaśena gatānyataḥ |
kvacid api latā-kuñje guñjan-madhu-vrata-maṇḍalī-
mukhara-nikhare līnā dīnāpy uvāca rahaḥ sakhīm || rbhrs_3,5.30 ||
atha pravāsaḥ-- pravāsaḥ saṅga-vicyutiḥ || rbhrs_3,5.31 ||
yathā padyāvalyām (350)--
hastodare vinihitaika-kapola-pāler
aśrānta-locana-jala-snapitānanāyāḥ |
prasthāna-maṅgala-dināvadhi mādhavasya
nidrā-lavo 'pi kuta eva saroruhākṣyāḥ || rbhrs_3,5.32 ||
yathā prahlāda-saṃhitāyām uddhava-vākyam--
bhagavān api govindaḥ kandarpa-śara-pīḍitaḥ |
na bhuṅkte na svapiti ca cintayan vo hy aharniśam || rbhrs_3,5.33 ||
atha sambhogaḥ-- dvayor militayor bhogaḥ sambhoga iti kīrtyate || rbhrs_3,5.34 ||
yathā padyāvalyām (199)--
paramānurāga-parayātha rādhayā
parirambha-kauśala-vikāśi-bhāvayā |
sa tayā saha smara-sabhājanotsavaṃ
niravāhayac chikhi-śikhaṇḍa-śekharaḥ || rbhrs_3,5.35 ||
śrīmad-bhāgavatādy-arha-śāstra-darśitayā dṛśā |
iyam āviṣkṛtā mukhya-pañca-bhakti-rasā mayā || rbhrs_3,5.36 ||
gopāla-rūpa-śobhāṃ dadhad api raghunātha-bhāva-vistārī |
tuṣyatu sanātanātmā paścima-bhāge rasāmbu-nidheḥ || rbhrs_3,5.37 ||
iti śrī-śrī-bhakti-rasāmṛta-sindhau paścima-vibhāge madhurākhya-bhakti-rasa-laharī caturthī |
iti śrī-śrī-bhakti-rasāmṛta-sindhau mukhya-bhakti-rasa-nirūpakaḥ paścima-vibhāgaḥ samāptaḥ |
uttara-vibhāgaḥ
(4.1) hāsya-bhakti-rasākhyā prathama-laharī
bhakti-bhareṇa prītiṃ kalayann urarīkṛta-vrajāsaṅgaḥ |
tanutāṃ sanātanātmā bhagavān mayi sarvadā tuṣṭim || rbhrs_4,1.1 ||
rasāmṛtābdher bhāge 'tra turīye tūttārābhidhe |
rasaḥ sapta-vidho gauṇo maitrī-vaira-sthitir mithaḥ || rbhrs_4,1.2 ||
rasābhāsāś ca tenātra laharyo nava kīrtitāḥ |
prāg atrāniyatādhārāḥ kadācit kvāpy uditvarāḥ || rbhrs_4,1.3 ||
gauṇā bhakti-rasāḥ sapta lekhyā hāsyādayaḥ kramāt || rbhrs_4,1.4 ||
bhaktānāṃ pañcadhoktānām eṣāṃ madhyata eva hi |
kvāpy ekaḥ kvāpy anekaś ca gauṇeṣv ālambano mataḥ || rbhrs_4,1.5 ||
tatra hāsya-bhakti-rasaḥ--
vakṣyamāṇair vibhāvādyaiḥ puṣṭiṃ hāsa-ratir gatā |
hāsya-bhakti-raso nāma budhair eṣa nigadyate || rbhrs_4,1.6 ||
asminn ālambanaḥ kṛṣṇas tathānyo 'pi tad-anvayī |
vṛddhāḥ śiśu-mukhāḥ prāyaḥ proktā dhīrais tad-āśrayāḥ |
vibhāvanādi-vaiśiṣṭyāt pravarāś ca kvacin matāḥ || rbhrs_4,1.7 ||
tatra kṛṣṇo, yathā--
yāsyāmy asya na bhīṣaṇasya savidhaṃ jīrṇasya śīrṇākṛter
mātar neṣyati māṃ pidhāya kapaṭād ādhārikāyām asau |
ity uktvā cakitākṣam adbhuta-śiśāv udvīkṣyamāṇe harau
hāsyaṃ tasya niruddhato 'py atitarāṃ vyaktaṃ tadāsīn muneḥ || rbhrs_4,1.8 ||
atha tad-anvayī--- yac ceṣṭā kṛṣṇa-viṣayā proktaḥ so 'tra tad-anvayī || rbhrs_4,1.9 ||
yathā--
dadāmi dadhi-phāṇitaṃ vivṛṇu vaktram ity agrato
niśamya jaratī-giraṃ vivṛta-komalauṣṭhe sthite |
tayā kusumam arpitaṃ navam avetya bhugnānane
harau jahasur uddhuraṃ kim api suṣṭhu goṣṭhārbhakāḥ || rbhrs_4,1.10 ||
yathā vā--
asya prekṣya karaṃ śiśor munipate śyāmasya me kathyatāṃ
tathyaṃ hanta cirāyur eṣa bhavitā kiṃ dhenu-koṭīśvaraḥ |
ity ukte bhagavan mayādya paritaś cīreṇa kiṃ cāruṇā
drāg āvirbhavad-uddhura-smitam idaṃ vaktraṃ tvayā rudhyate || rbhrs_4,1.11 ||
uddīpanā hares tādṛg-vāg-veṣa-caritādayaḥ |
anubhāvās tu nāsauṣṭha-gaṇḍa-niṣpandanādayaḥ || rbhrs_4,1.12 ||
harṣālasyāvahitthādyā vijñeyā vyabhicāriṇaḥ |
sā hāsa-ratir evātra sthāyi-bhāvatayoditā || rbhrs_4,1.13 ||
ṣoḍhā hāsa-ratiḥ syāt smita-hasite vihasitāvahasite ca |
apahasitātihasitake jyeṣṭhādīnāṃ kramād dve dve || rbhrs_4,1.14 ||
vibhāvanādi-vaicitryād uttamasyāpi kutracit |
bhaved vihasitādyaṃ ca bhāvajñair iti bhaṇyate || rbhrs_4,1.15 ||
tatra smitam-- smitaṃ tv alakṣya-daśanaṃ netra-gaṇḍa-vikāśa-kṛt || rbhrs_4,1.16 ||
yathā--
kva yāmi jaratī khalā dadhi-haraṃ didhīrṣanty asau
pradhāvati javena māṃ subala maṅkṣu rakṣāṃ kuru |
iti skhalad-udīrite dravati kāndiśīke harau
vikasvara-mukhāmbujaṃ kulam abhūn munīnāṃ divi || rbhrs_4,1.17 ||
hasitam-- tad eva dara-saṃlakṣya-dantāgraṃ hasitaṃ bhavet || rbhrs_4,1.18 ||
yathā--
mad-vaśena puraḥ-sthito harir asau putro 'ham evāsmi te
paśyety acyuta-jalpa-viśvasitayā saṃrambha-rajyad-dṛśā |
mām eti skhalad-akṣare jaṭilayā vyākruśya niṣkāsite
putre prāṅgataḥ sakhī-kulam abhūd dantāṃśu-dhautādharam || rbhrs_4,1.19 ||
vihasitam-- sa-svanaṃ dṛṣṭa-daśanaṃ bhaved vihasitaṃ tu tat || rbhrs_4,1.20 ||
yathā--
muṣāṇa dadhi meduraṃ viphalam antarā śaṅkase
sa-niḥśvasita-ḍambaraṃ jaṭilayātra nidrāyate |
iti bruvati keśave prakaṭa-śīrṇa-danta-sthalaṃ
kṛtaṃ hasitam utsvanaṃ kapaṭa-suptayā vṛddhayā || rbhrs_4,1.21 ||
avahasitam-- tac cāvahasitaṃ phulla-nāsaṃ kuñcita-locanam || rbhrs_4,1.22 ||
yathā--
lagnas te nitarāṃ dṛśor api yuge kiṃ dhātu-rāgo ghanaḥ
prātaḥ putra balasya vā kim asitaṃ vāsas tvayāṅge dhṛtam |
ity ākarṇya puro vrajeśa-gṛhiṇī-vācaṃ sphuran-nāsikā
dūtī saṅkucad-īkṣaṇāvahasitaṃ jātā na roddhuṃ kṣamā || rbhrs_4,1.23 ||
apahasitam-- tac cāpahasitaṃ sāśru-locanaṃ kampitāṃsakam || rbhrs_4,1.24 ||
yathā--
udasraṃ devarṣir divi dara-taraṅgad-bhuja-śirā
yad abhrāṇy uddaṇḍo daśana-rucibhiḥ pāṇḍarayati |
sphuṭaṃ brahmādīnāṃ naṭayitari divye vraja-śiśau
jaratyāḥ prastobhān naṭati tad anaiṣīd dṛśam asau || rbhrs_4,1.25 ||
atihasitam-- sahasra-tālaṃ kṣiptāṅgaṃ tac cātihasitaṃ viduḥ || rbhrs_4,1.26 ||
yathā--
vṛddhe tvaṃ valitānanāsi valibhiḥ prekṣya suyogyām atas
tvām udvoḍhum asau balī-mukha-varo māṃ sādhayaty utsukaḥ |
ābhir vipluta-dhīr vṛṇe na hi paraṃ tvatto bali-dhvaṃsanād
ity uccair mukharā-girā vijahasuḥ sottālikā bālikāḥ || rbhrs_4,1.27 ||
yasya hāsaḥ sa cet kvāpi sākṣān naiva nibadhyate |
tathāpy eṣa vibhāvādi-sāmarthyād upalabhyate || rbhrs_4,1.28 ||
yathā--
śimbī-lambi-kucāsi dardura-vadhū-vispardhi nāsākṛtis
tvaṃ jīryad-duli-dṛṣṭir oṣṭha-tulitāṅgārā mṛdaṅgodarī |
kā tvattaḥ kuṭile parāsti jaṭilā-putri kṣitau sundarī
puṇyena vraja-subhruvāṃ tava dhṛtiṃ hartuṃ na vaṃśī kṣamā || rbhrs_4,1.29 ||
eṣa hāsya-rasas tatra kaiśikī-vṛtti-vistṛtau |
śṛṅgārādi-rasodbhedo bahudhaiva prapañcitaḥ || rbhrs_4,1.30 ||
iti śrī-śrī-bhakti-rasāmṛta-sindhāv uttara-vibhāge hāsya-bhakti-rasa-nirūpaṇe adbhuta-bhakti-rasa-laharī prathamā ||
(4.2) adbhuta-bhakti-rasākhyā dvitīya-laharī
ātmocitair vibhāvādyaiḥ svādyatvaṃ bhakta-cetasi |
sā vismaya-ratir nītād- bhuto-bhakti-raso bhavet || rbhrs_4,2.1 ||
bhaktaḥ sarva-vidho 'py atra ghaṭate vismayāśrayaḥ |
lokottara-kriyā-hetur viṣayas tatra keśavaḥ || rbhrs_4,2.2 ||
tasya ceṣṭā-viśeṣādyās tasminn uddīpanā matāḥ |
kriyās tu netra-vistāra-stambhāśru-pulakādayaḥ || rbhrs_4,2.3 ||
āvega-harṣa-jāḍyādyās tatra syur vyabhicāriṇaḥ |
sthāyī syād vismaya-ratiḥ sā lokottara-karmataḥ |
sākṣād anumitaṃ ceti tac ca dvividham ucyate || rbhrs_4,2.4 ||
tatra sākṣāt, yathā-- sākṣād aindriyakaṃ dṛṣṭa-śruta-saṅkīrtitādikam || rbhrs_4,2.5 ||
tatra dṛṣṭaṃ, yathā--
ekam eva vividhodyama-bhājaṃ
mandireṣu yugapan nikhileṣu |
dvārakām abhi samīksya mukundaṃ
spandanojjhita-tanur munir āsīt || rbhrs_4,2.6 ||
yathoktaṃ śrī-daśame (10.69.2)--
citraṃ bataitad ekena vapuṣā yugapat pṛthak |
gṛheṣu dvy-aṣṭa-sāhasraṃ striya eka udāvahat || rbhrs_4,2.7 ||
yathā vā--
kva stanya-gandhi-vadanendur asau śiśus te
govardhanaḥ śikhara-ruddha-ghanaḥ kva cāyam |
bhoḥ paśya savya-kara-kandūkitācalendraḥ
khelann iva sphurati hanta kim indra-jālam || rbhrs_4,2.8 ||
śrutaṃ, yathā--
yāny akṣipan praharaṇāni bhaṭāḥ sa devaḥ
pratyekam acchinadamuni śara-trayeṇa |
ity ākalayya yudhi kaṃsaripoḥ prabhāvaṃ
sphārekṣaṇaḥ kṣitipatiḥ pulakī tadāsīt || rbhrs_4,2.9 ||
saṅkīrtitaṃ, yathā--
ḍimbāḥ svarṇa-nibhāmbarā ghana-ruco jātāś caturbāhavo
vatsāś ceti vadan kṛto 'smi vivaśaḥ stambha-śriyā paśyata |
āścaryaṃ kathayāmi vaḥ śṛṇuta bhoḥ pratyekam ekaikaśaḥ
stūyante jagad-aṇḍavadbhir abhitas te hanta padmāsanaiḥ || rbhrs_4,2.10 ||
anumitaṃ, yathā--
unmīlya vraja-śiśavo dṛśaṃ purastād
bhāṇḍīraṃ punar atulya vilokayantaḥ |
sātmānaṃ paśu-paṭalīṃ ca tatra dāvād
unmuktāṃ manasi camatkriyām avāpuḥ || rbhrs_4,2.11 ||
apriyādeḥ kriyā kuryān nālaukiky api vismayam |
asādhāraṇy api manāk karoty eva priyasya sā || rbhrs_4,2.12 ||
priyāt priyasya kim uta sarva-lokottarottarā |
ity atra vismaye proktā raty-anugraha-mādhurī || rbhrs_4,2.13 ||
iti śrī-śrī-bhakti-rasāmṛta-sindhāv uttara-vibhāge gauṇa-bhakti-rasa-nirūpaṇe adbhuta-bhakti-rasa-laharī dvitīyā ||
(4.3) vīra-bhakti-rasākhyā tṛtīya-laharī
saivotsāha-ratiḥ sthāyī vibhāvādyair nijocitaḥ |
ānīyamānā svādyatvaṃ vīra-bhakti-raso bhavet || rbhrs_4,3.1 ||
yuddha-dāna-dayā-dharmaiś caturdhā-vīra ucyate |
ālambana iha prokta eṣa eva caturvidhaḥ || rbhrs_4,3.2 ||
utsāhas tv eṣa bhaktānāṃ sarveṣām eva sambhavet || rbhrs_4,3.3 ||
tatra yuddha-vīraḥ--
paritoṣāya kṛṣṇasya dadhad utsāham āhave |
sakhā bandhu-viśeṣo vā yuddha-vīra ihocyate || rbhrs_4,3.4 ||
pratiyoddhā mukundo vā tasmin vā prekṣake sthite |
tadīyecchāveśenātra bhaved anyaḥ suhṛd-varaḥ || rbhrs_4,3.5 ||
tatra kṛṣṇo, yathā--
aparājita-māninaṃ haṭhāc
caṭulaṃ tvām abhibhūya mādhava |
dhinuyām adhunā suhṛd-gaṇaṃ
yadi na tvaṃ samarāt parāñcasi || rbhrs_4,3.6 ||
yathā vā--
saṃrambha-prakaṭīkṛta-pratibhaṭārambha-śriyoḥ sādbhutaṃ
kālindī-puline vayasya-nikarair ālokyamānas tadā |
avyutthāpita-sakhyayor api varāhaṅkāra-visphūrjitaḥ
śrīdāmnaś ca bakī-dviṣaś ca samarāṭopaḥ paṭīyān abhūt || rbhrs_4,3.7 ||
suhṛd-varo, yathā--
sakhi-prakara-mārgaṇān agaṇitān kṣipan sarvatas
tathādya laguḍaṃ kramād bhramayati sma dāmā kṛtī |
amaṃsta racita-stutir vrajapates tanujo 'py amuṃ
samṛddha-pulako yathā laguḍa-pañjarāntaḥ-sthitam || rbhrs_4,3.8 ||
prāyaḥ prakṛta-śūrāṇāṃ sva-pakṣair api karhicit |
yuddha-keli-samutsāho jāyate paramādbhutaḥ || rbhrs_4,3.9 ||
tathā ca hari-vaṃśe-- tathā gāṇḍīva-dhanvānaṃ vikrīḍan madhusūdanaḥ | jigāya bharata-śreṣṭhaṃ kuntyāḥ pramukhato vibhuḥ || rbhrs_4,3.10 || iti |
katthitāsphoṭa-vispardhā-vikramāstra-grahādayaḥ |
pratiyodha-sthitāḥ santo bhavanty uddīpanā iha || rbhrs_4,3.11 ||
tatra katthitam--
piṇḍīśūras tvam iha subalaṃ kaitavenābalāṅgaṃ
jitvā dāmodara yudhi vṛthā mā kṛthāḥ katthitāni |
mādyann eṣa tvad-alaghu-bhujāsarpa-darpāpahārī
mandradhvāno naṭati nikaṭe stokakṛṣṇaḥ kalāpī || rbhrs_4,3.12 ||
katthitādyāḥ sva-saṃsthāś ced anubhāvāḥ prakīrtitāḥ |
tathaivāhopuruṣikā kṣveḍitākrośa-valganam || rbhrs_4,3.13 ||
asahāye 'pi yuddhecchā samarād apalāyanam |
bhītābhaya-pradānādyā vijñeyāś cāpare budhaiḥ || rbhrs_4,3.14 ||
tatra katthitam, yathā--
protsāhayasyatitarāṃ kim ivāgraheṇa
māṃ keśisūdana vidann api bhadrasenam |
yoddhuṃ balena samam atra sudurbalena
divyārgalā pratibhaṭas trapate bhujo me || rbhrs_4,3.15 ||
āhopuruṣikā, yathā--
dhṛtāṭope gopeśvara-jaladhi-candre parikaraṃ
nibadhnaty ullāsād bhuja-samara-caryā-samucitam |
sa-romāñcaṃ kṣveḍā-niviḍa-mukha-bimbasya naṭataḥ
sudāmnaḥ sotkaṇṭhaṃ jayati muhur āhopuruṣikā || rbhrs_4,3.16 ||
catuṣṭaye 'pi vīrāṇāṃ nikhilā eva sāttvikāḥ |
garvāvega-dhṛti-vrīḍā-mati-harṣāvahitthikāḥ |
amarṣotsukatāsūyā-smṛty-ādyā vyabhicāriṇaḥ || rbhrs_4,3.17 ||
yuddhotsāha-ratis tasmin sthāyi-bhāvatayoditā |
yā svaśakti-sahāyādyair āhāryā sahajāpi vā |
jigīṣā stheyasī yuddhe sā yuddhotsāha īryate || rbhrs_4,3.18 ||
tatra sva-śaktyā āhāryotsāha-ratir, yathā--
sva-tāta-śiṣṭyā sphuṭam apy anicchann
āhūyamānaḥ puruṣottamena |
sa stoka-kṛṣṇo dhṛta-yuddha-tṛṣṇaḥ
prodyamya daṇḍaṃ bhramayāñcakāra || rbhrs_4,3.19 ||
sva-śaktyā sahajotsāha-ratir, yathā--
śuṇḍākāraṃ prekṣya me bāhu-daṇḍaṃ
mā tvaṃ bhaiṣīḥ kṣudra re bhadrasena |
helārambheṇādya nirjitya rāmaṃ
śrīdāmāhaṃ kṛṣṇam evāhvayeya || rbhrs_4,3.20 ||
yathā va--
balasya balino balāt suhṛd-anīkam āloḍayan
payodhim iva mandaraḥ kṛta-mukunda-pakṣa-grahaḥ |
janaṃ vikaṭa-garjitair vadhirayan sa dhīra-svaro
hareḥ pramadam ekakaḥ samiti bhadraseno vyadhāt || rbhrs_4,3.21 ||
sahāyenāhāryotsāha-ratir, yathā--
mayi valgati bhīma-vikrame
bhaja bhaṅgaṃ na hi saṅgarāditaḥ |
iti mitra-girā varūthapaḥ
sa-virūpaṃ vibruvan hariṃ yayau || rbhrs_4,3.22 ||
sahāyena sahajotsāha-ratir, yathā--
saṅgrāma-kāmuka-bhujaḥ svayam eva kāmaṃ
dāmodarasya vijayāya kṛtī sudāmā |
sāhāyyam atra subalaḥ kurute balī cej
jāto maṇiḥ sujaṭito vara-hāṭakena || rbhrs_4,3.23 ||
suhṛd eva pratibhaṭo vīre kṛṣṇasya na tvariḥ |
sa bhakta-kṣobha-kāritvād raudre tv ālambano rase |
rāgābhāvo dṛg-ādīnāṃ raudrād asya vibhedakaḥ || rbhrs_4,3.24 ||
atha dāna-vīraḥ--
dvi-vidho dāna-vīraḥ syād ekas tatra bahu-pradaḥ |
upasthita-durāpārtha-tyāgī cāpara ucyate || rbhrs_4,3.25 ||
tatra bahu-pradaḥ--
sahasā dīyate yena svayaṃ sarvasvam apy uta |
dāmodarasya saukhyāya procyate sa bahu-pradaḥ || rbhrs_4,3.26 ||
sampradānasya vīkṣādyā asminn uddīpanā matāḥ |
vāñchitādhika-dātṛtvaṃ smita-pūrvābhibhāṣaṇam || rbhrs_4,3.27 ||
sthairya-dākṣiṇya-dhairyādyā anubhāvā ihoditāḥ |
vitarkautsukya-harṣādyā vijñeyā vyabhicāriṇaḥ || rbhrs_4,3.28 ||
dānotsāha-ratis tv atra sthāyi-bhāvatayoditā |
pragāḍhā stheyasī ditsā dānotsāha itīryate || rbhrs_4,3.29 ||
dvidhā bahu-prado 'py eṣa vidvadbhir iha kathyate |
syād ābhyudayikas tv ekaḥ paras tat-sampradānakaḥ || rbhrs_4,3.30 ||
tatra ābhyudāyikaḥ--
kṛṣṇasyābhyudayārthaṃ tu yena sarvasvam arpyate |
arthibhyo brāhmaṇādibhyaḥ sa ābhyudāyiko bhavet || rbhrs_4,3.31 ||
yathā--
vrajapatir iha sūnor jātakārthaṃ tathāsau
vyatarad amala-cetāḥ sañcayaṃ naicikīnām |
pṛthur api nṛga-kīrtiḥ sāmprataṃ saṃvṛtāsīd
iti nijagadur uccair bhūsurā yena tṛptāḥ || rbhrs_4,3.32 ||
atha tat-sampradānakaḥ--
jñātaye haraye svīyam ahaṃtā-mamatāspadam |
sarvasvaṃ dīyate yena sa syāt tat-sampradānakaḥ || rbhrs_4,3.33 ||
tad-dānaṃ prīti-pūjābhyāṃ bhaved ity uditaṃ dvidhā || rbhrs_4,3.34 ||
tatra prīti-dānam-- prīti-dānaṃ tu tasmai yad dadyād bandhv-ādi-rūpiṇe || rbhrs_4,3.35 ||
yathā--
cārcikyaṃ vaijayantīṃ paṭam uru-puraṭodbhāsuraṃ bhūṣaṇānāṃ
śreṇiṃ māṇikya-bhājaṃ gaja-ratha-turagān karburān karbureṇa |
dattvā rājyaṃ kuṭumbaṃ svam api bhagavate ditsur apy anyad uccair
deyaṃ kutrāpy adṛṣṭvā makha-sadasi tadā vyākulaḥ pāṇḍavo 'bhūt || rbhrs_4,3.36 ||
pujā-dānaṃ-- pujā-dānaṃ tu tasmai yad vipra-rūpāya dīyate || rbhrs_4,3.37 ||
yathā aṣṭame (8.20.11)--
yajanti yajñaṃ kratubhir yam ādṛtā
bhavanta āmnāya-vidhāna-kovidāḥ |
sa eva viṣṇur varado 'stu vā paro
dāsyāmy amuṣmai kṣitim īpsitāṃ mune || rbhrs_4,3.38 ||
yathā vā daśa-rūpake {*dhanika to 4.72}--
lakṣmī-payodharotsaṅga-kuṅkumāruṇito hareḥ |
balinaiva sa yenāsya bhikṣā-pātrīkṛtaḥ karaḥ || rbhrs_4,3.39 ||
atha upasthita-durāpārtha-tyāgī--
upasthita-durāpārtha-tyagy asau yena neṣyate |
hariṇā dīyamāno 'pi sārṣṭy-ādis tuṣyatā varaḥ || rbhrs_4,3.40 ||
pūrvato 'tra viparyasta-kārakatvaṃ dvayor bhavet |
asminn uddīpanāḥ kṛṣṇa-kṛpālāpa-smitādayaḥ || rbhrs_4,3.41 ||
anubhāvās tad-utkarṣa-varṇana-draḍhimādayaḥ |
atra sañcāritā bhūmnā dhṛter eva samīkṣyate || rbhrs_4,3.42 ||
tyāgotsāha-ratir dhīraiḥ sthāyī bhāva ihoditaḥ |
tyāgecchā tādṛśī prauḍhā tyāgotsāha itīryate || rbhrs_4,3.43 ||
yathā hari-bhakti-sudhodaye (7.28)--
sthānābhilāṣī tapasi sthito 'haṃ
tvāṃ prāptavān deva-munīndra-guhyam |
kācaṃ vicinvann api divya-ratnaṃ
svāmin kṛtārtho 'smi varaṃ na yāce || rbhrs_4,3.44 ||
yathā vā tṛtīye (3.15.48)--
nātyantikaṃ vigaṇayanty api te prasādaṃ
kiṃ vānyad arpita-bhayaṃ bhruva unnayais te |
ye 'ṅga tvad-aṅghri-śaraṇā bhavataḥ kathāyāḥ
kīrtanya-tīrtha-yaśasaḥ kuśalā rasa-jñāḥ || rbhrs_4,3.45 ||
ayam eva bhavann uccaiḥ prauḍha-bhāva-viśeṣa-bhāk |
dhuryādīnāṃ tṛtīyasya vīrasya padavīṃ vrajet || rbhrs_4,3.46 ||
atha dayā-vīraḥ--
kṛpārdra-hṛdayatvena khaṇḍaśo deham arpayan |
kṛṣṇāyācchanna-kṛpāya dayā-vīra ihocyate || rbhrs_4,3.47 ||
uddīpanā iha proktās tad-ārti-vyañjanādayaḥ |
nija-prāṇa-vyayenāpi vipanna-trāṇa-śīlatā || rbhrs_4,3.48 ||
āśvāsanoktayaḥ sthairyam ity ādyās tatra vikriyāḥ |
autsukyam atiharṣādyā jñeyāḥ sañcāriṇo budhaiḥ || rbhrs_4,3.49 ||
dayotsāha-ratis tv atra sthāyi-bhāva udīryate |
dayodreka-bhṛd utsāho dayotsāha ihoditaḥ || rbhrs_4,3.50 ||
yathā--
vande kuṭmalitāñjalir muhur ahaṃ vīraṃ mayūra-dhvajaṃ
yenārdhaṃ kapaṭa-dvijāya vapuṣaḥ kaṃsa-dviṣe ditsatā |
kaṣṭaṃ gadgadikākulo 'smi kathanārambhād aho dhīmatā
sollāsaṃ krakacena dāritam abhūt patnī-sutābhyāṃ śivaḥ || rbhrs_4,3.51 ||
hareś cet tattva-vijñānaṃ naivāsya ghaṭate dayā |
tad-abhāve tv asau dāna-vīre 'ntar-bhavati sphuṭam || rbhrs_4,3.52 ||
vaiṣṇavatvād ratiḥ kṛṣṇe kriyate 'nena sarvadā |
kṛtātra dvija-rūpe ca bhaktis tenāsya bhaktatā || rbhrs_4,3.53 ||
antar-bhāvaṃ vadanto 'sya dāna-vīre dayātmanaḥ |
vopadevādayo dhīrā vīram ācakṣate tridhā || rbhrs_4,3.54 ||
atha dharma-vīraḥ--
kṛṣṇaika-toṣaṇe dharme yaḥ sadā pariniṣṭhitaḥ |
prāyeṇa dhīra-śāntas tu dharma-vīraḥ sa ucyate || rbhrs_4,3.55 ||
uddīpanā iha proktāḥ sac-chāstra-śravaṇādayaḥ |
anubhāvā nayāstikya-sahiṣṇutva-yamādayaḥ || rbhrs_4,3.56 ||
dharmotsāha-ratir dhīraiḥ sthāyī bhāva ihocyate |
dharmaikābhiniveśas tu dharmotsāho mataḥ satām || rbhrs_4,3.57 ||
yathā--
bhavad abhi rati-hetūn kurvatā sapta-tantūn
puram abhi puru-hūte nityam evopahūte |
danuja-damana tasyāḥ pāṇḍu-putreṇa gaṇḍaḥ
suciram araci śacyāḥ savya-hastāṅka-śāyī || rbhrs_4,3.58 ||
yajñaḥ pūjā-viśeṣo 'sya bhujādy-aṅgāni vaiṣṇavaḥ |
dhyātvendrādy-āśrayatvena yad eṣv āhutir arpyate || rbhrs_4,3.59 ||
ayaṃ tu sākṣāt tasyaiva nideśāt kurute makhān |
yudhiṣṭhiro 'mbudhiḥ premṇāṃ mahā-bhāgavatottamaḥ || rbhrs_4,3.60 ||
dānādi-trividhaṃ vīraṃ varṇayantaḥ parisphuṭam |
dharma-vīraṃ na manyante katicid dhanikādayaḥ* || rbhrs_4,3.61 ||
{*commentator on daśarūpaka}
iti śrī-śrī-bhakti-rasāmṛta-sindhāv uttara-vibhāge vīra-bhakti-rasa-nirūpaṇe adbhuta-bhakti-rasa-laharī tṛtīyā ||
[4.4] karuṇa-bhakti-rasākhyā caturtha-laharī
ātmocitair vibhāvādyair nītā puṣṭiṃ satāṃ hṛdi |
bhavec choka-ratir bhakti-raso hi karuṇābhidhaḥ || rbhrs_4,4.1 ||
avyucchinna-mahānando 'py eṣa prema-viśeṣataḥ |
aniṣṭāpteḥ padatayā vedyaḥ kṛṣṇo 'sya ca priyaḥ || rbhrs_4,4.2 ||
tathānavāpta-tad-bhakti-saukhyaś ca sva-priyo janaḥ |
ity asya viṣayatvena jñeyā ālambanās tridhā || rbhrs_4,4.3 ||
tat-tad-vedī ca tad-bhakta āśrayatvena ca tridhā |
so 'py aucityena vijñeyaḥ prāyaḥ śāntādi-varjitaḥ |
tat-karma-guṇa-rūpādyā bhavaty uddīpanā iha || rbhrs_4,4.4 ||
anubhāvā mukhe śoṣo vilāpaḥ srasta-gātratā |
śvāsa-krośana-bhūpāta-ghātoras tāḍanādayaḥ || rbhrs_4,4.5 ||
atrāṣṭau sāttvikā jāḍya-nirveda-glāni-dīnatāḥ |
cintā-viṣāda-autsukya-cāpalonmāda-mṛtyavaḥ |
ālasyāpasmṛti-vyādhi-mohādyā vyabhicāriṇaḥ || rbhrs_4,4.6 ||
hṛdi śokatayāṃśena gatā pariṇatiṃ ratiḥ |
uktā śoka-ratiḥ saiva sthāyī bhāva ihocyate || rbhrs_4,4.7 ||
tatra kṛṣṇo, yathā śrī-daśame (10.16.10)--
taṃ nāga-bhoga-parivītam adṛṣṭa-ceṣṭam
ālokya tat-priya-sakhāḥ paśupā bhṛśārtāḥ |
kṛṣṇe 'rpitātma-suhṛd-artha-kalatra-kāmā
duḥkhānuśoka-bhayam ūḍha-dhiyo nipetuḥ || rbhrs_4,4.8 ||
yathā vā--
phaṇi-hradam avagāḍhe dāruṇaṃ piñcha-cūḍe
skhalad-aśiśira-bāṣpa-stoma-dhautottarīyā |
nikhila-karaṇa-vṛtti-stambhinīm ālalambe
viṣam agatim avasthāṃ goṣṭha-rājasya rājñī || rbhrs_4,4.9 ||
tasya priya-jano, yathā--
kṛṣṇa-priyāṇām ākarṣe śaṅkha-cūḍena nirmite |
nīlāmbarasya vaktrendur nīlimānaṃ muhur dadhe || rbhrs_4,4.10 ||
sva-priyo, yathā haṃsadūte (54)--
virājante yasya vraja-śiśu-kula-steya-vikala-
svayambhū-cūḍāgrair lulita-śikharāḥ pāda-nakharāḥ |
kṣaṇaṃ yān ālokya prakaṭa-paramānanda-vivaśaḥ
sa devarṣir muktān api tanu-bhṛtaḥ śocati bhṛśam || rbhrs_4,4.11 ||
yathā vā--
mātar mādri gatā kutas tvam adhunā hā kvāsi pāṇḍo pitaḥ
sāndrānanda-sudhābdhir eṣa yuvayor nābhūd dṛśāṃ gocaraḥ |
ity uccair nakulānujo vilapati prekṣya pramodākulo
govindasya padāravinda-yugala-proddāma-kānti-cchaṭām || rbhrs_4,4.12 ||
ratiṃ vināpi ghaṭate hāsyāder udgamaḥ kvacit |
kadācid api śokasya nāsya sambhāvanā bhavet || rbhrs_4,4.13 ||
rater bhūmnā kraśimnā ca śoko bhūyān kṛśaś ca saḥ |
ratyā sahāvinā-bhāvāt kāpy etasya viśiṣṭatā || rbhrs_4,4.14 ||
api ca--
kṛṣṇaiśvaryādy-avijñānaṃ kṛtaṃ naiṣām avidyayā |
kintu premottara-rasa-viśeṣeṇaiva tat kṛtam || rbhrs_4,4.15 ||
ataḥ prādurbhavan śoko labdhāpy udbhaṭatāṃ muhuḥ |
durūhām eva tanute gatiṃ saukhyasya kām api || rbhrs_4,4.16 ||
iti śrī-śrī-bhakti-rasāmṛta-sindhāv uttara-vibhāge gauṇa-bhakti-rasa-nirūpaṇe karuṇa-bhakti-rasa-laharī caturthī ||
4.5 raudra-bhakti-rasākhyā pañcama-laharī
nītā krodha-ratiḥ puṣṭiṃ vibhāvādyair nijocitaiḥ |
hṛdi bhakta-janasyāsau raudra-bhakti-raso bhavet || rbhrs_4,5.1 ||
kṛṣṇo hito 'hitaś ceti krodhasya viṣayas tridhā |
kṛṣṇe sakhī-jaraty-ādyāḥ krodhasyāśrayatāṃ gatāḥ |
bhaktāḥ sarva-vidhā eva hite caivāhite tathā || rbhrs_4,5.2 ||
tatra kṛṣṇe sakhyāḥ krodhaḥ-- sakhī-krodhe bhavet sakhyāḥ kṛṣṇād atyāhite sati || rbhrs_4,5.3 ||
yathā vidagdha-mādhave (2.37)
antaḥ-kleśa-kalaṅkitāḥ kila vayaṃ yāmo 'dya yāmyāṃ purīṃ
nāyaṃ vañcana-sañcaya-praṇayinaṃ hāsaṃ tathāpy ujjhati |
asmin sampuṭite gabhīra-kapaṭair ābhīra-pallī-viṭe
hā medhāvini rādhike tava kathaṃ premā garīyān abhūt || rbhrs_4,5.4 ||
tatra jaratyāḥ krodhaḥ-- krodho jaratyā vadhv-ādi-sambandhe prekṣite harau || rbhrs_4,5.5 ||
yathā--
are yuvati-taskara prakaṭam eva vadhvāḥ paṭas
tavorasi nirīkṣyate bata na neti kiṃ jalpasi |
aho vraja-nivāsinaḥ śṛṇuta kiṃ na vikrośanaṃ
vrajeśvara-sutena me suta-gṛhe 'gnir utthāpitaḥ || rbhrs_4,5.6 ||
govardhanaṃ mahā-mallaṃ vinānyeṣāṃ vrajaukasām |
sarveṣām eva govinde ratiḥ prauḍhā virājate || rbhrs_4,5.7 ||
atha hitaḥ-- hitas tridhānavahitaḥ sāhasī cerṣyur ity api || rbhrs_4,5.8 ||
tatra anavahitaḥ--
kṛṣṇa-pālana-kartāpi tat-karmābhiniveśataḥ |
kvacit tatra pramatto yaḥ prokto 'navahito 'tra saḥ || rbhrs_4,5.9 ||
yathā--
uttiṣṭha mūḍha kuru mā vilambaṃ
vṛthaiva dhik paṇḍita-māninī tvam |
kraṭyat-palāśi-dvayam antarā te
baddhaḥ suto 'sau sakhi bambhramīti || rbhrs_4,5.10 ||
atha sāhasī-- yaḥ prerako bhaya-sthāne sāhasī sa nigadyate || rbhrs_4,5.11 ||
yathā--
govindaḥ priya-suhṛdāṃ giraiva yātas
tālānāṃ vipinam iti sphuṭaṃ niśamya |
bhrū-bheda-sthapuṭita-dṛṣṭir ādyam eṣāṃ
ḍimbhānāṃ vraja-pati-gehinī dadarśa || rbhrs_4,5.12 ||
atha īrṣyuḥ-- īrṣyur māna-dhanā proktā prauḍherṣyākrānta-mānasā || rbhrs_4,5.13 ||
yathā--
durmāna-mantha-mathite kathayāmi kiṃ te
dūraṃ prayāhi savidhe tava jājjvalīmi |
hā dhik priyeṇa cikurāñcita-piñcha-koṭyā
nirmañchitāgra-caraṇāpy aruṇānanāsi || rbhrs_4,5.14 ||
atha ahitaḥ-- ahitaḥ syād dvidhā svasya hareś ceti prabhedataḥ || rbhrs_4,5.15 ||
tatra svasyāhitaḥ-- ahitaḥ svasya sa syād yaḥ kṛṣṇa-sambandha-bādhakaḥ || rbhrs_4,5.16 ||
yathā uddhava-sandeśe (74)--
kṛṣṇaṃ muṣṇan akaruṇa-balād gopa-nārī-vadhārthī
mā maryādām yadu-kula-bhuvām bhindhire gāndineyaḥ |
iti uttuṅgā mama madhu-pure yātrayā tatra tāsāṃ
vitrastānāṃ parivavalire vallavīnāṃ vilāpāḥ || rbhrs_4,5.17 ||
atha harer ahitaḥ-- ahitas tu hares tasya vairi-pakṣo nigadyate || rbhrs_4,5.18 ||
yathā--
harau śruti-śiraḥ-śikhā maṇi-marīci-nīrājita
sphurac-caraṇa-paṅkaje 'py avamatiṃ vyanakty atra yaḥ |
ayaṃ kṣipati pāṇḍavaḥ śamana-daṇḍa-ghoraṃ haṭhāt
trir asya mukuṭopari sphuṭam udīrya savyaṃ padam || rbhrs_4,5.19 ||
solluṇṭha-hāsa-vakrokti-kaṭākṣānādarādayaḥ |
kṛṣṇāhita-hitasthāḥ syur amī uddīpanā iha || rbhrs_4,5.20 ||
hasta-nispeṣaṇaṃ danta-ghaṭṭanaṃ rakta-netratā |
daṣṭauṣṭhatātibhrū-kuṭī bhujāsphālana-tāḍanāḥ || rbhrs_4,5.21 ||
tuṣṇīkatā natāsyatvaṃ niśvāso bhugna-dṛṣṭitā |
bhartsanaṃ mūrdha-vidhūtir dṛg-ante pāṭala-cchaviḥ || rbhrs_4,5.22 ||
bhrū-bhedādhara-kampādyā anubhāvā ihoditāḥ |
atra stambhādayaḥ sarve prākaṭyaṃ yānti sāttvikāḥ || rbhrs_4,5.23 ||
āvego jaḍatā garvo nirvedo moha-cāpale |
asūyaugryaṃ tathāmarṣa-śramādyā vyabhicāriṇaḥ || rbhrs_4,5.24 ||
atra krodha-ratiḥ sthāyī sa tu krodhas tridhā mataḥ |
kopo manyus tathā roṣas tatra kopas tu śatru-gaḥ || rbhrs_4,5.25 ||
manyur bandhuṣu te pūjya-sama-nyūnās tridhoditāḥ |
roṣas tu dayite strīṇām ato vyabhicaraty asau || rbhrs_4,5.26 ||
hasta-peṣādayaḥ kope manyau tuṣṇīkatādayaḥ |
dṛg-anta-pāṭalatvādyā roṣe tu kathitāḥ kriyāḥ || rbhrs_4,5.27 ||
tatra vairiṇi, yathā--
nirudhya puram unmade harim agādha-sattvāśrayaṃ
mṛdhe magadha-bhūpatau kim api vaktram ākrośati |
dṛśaṃ kavalita-dviṣad-visara-jāṅgale nunoda
dahad-iṅgala-pravala-piṅgalāṃ lāṅgalī* || rbhrs_4,5.28 ||
{*three syllables missing in the last line. copyist error or typo?}
pūjyo, yathā vidagdha-mādhave (2.22)--
krośantyāṃ kara-pallavena balavān sadyaḥ pidhatte mukhaṃ
dhāvantyāṃ bhaya-bhāji vistṛta-bhujo rundhe puraḥ paddhatim |
pādānte viluṭhaty asau mayi muhur daṣṭādharāyāṃ ruṣā
mātaś caṇḍi mayā śikhaṇḍa-mukuṭād ātmābhirakṣyaḥ katham || rbhrs_4,5.29 ||
same, yathā--
jvalati durmukhi marmaṇi murmuras
tava girā jaṭile niṭile ca me |
giridharaḥ spṛśati sma kadā madād
duhitaraṃ duhitur mama pāmari || rbhrs_4,5.30 ||
nyūne, yathā--
hanta svakīya-kuca-mūrdhni manoharo 'yaṃ
hāraś cakāsti hari-kaṇṭha-taṭī-cariṣṇuḥ |
bhoḥ paśyata svakula-kajjala-mañjarīyaṃ
kuṭena māṃ tad api vañcayate vadhūṭī || rbhrs_4,5.31 ||
asmin na tādṛśo manyau vartate raty-anugrahaḥ |
udāharaṇa-mātrāya tathāpy eṣa nidarśitaḥ || rbhrs_4,5.32 ||
krodhāśrayāṇāṃ śatrūṇāṃ caidyādīnāṃ svabhāvataḥ |
krodho rati-vinābhāvān na bhakti-rasatāṃ vrajet || rbhrs_4,5.33 ||
iti śrī-śrī-bhakti-rasāmṛta-sindhāv uttara-vibhāge gauṇa-bhakti-rasa-nirūpaṇe raudra-bhakti-rasa-laharī pañcamī ||
[4.6] bhayānaka-bhakti-rasākhyā ṣaṣṭha-laharī
vakṣyamāṇair vibhāvādyaiḥ puṣṭiṃ bhaya-ratir gatā |
bhayānakābhidho bhakti-raso dhīrair udīryate || rbhrs_4,6.1 ||
kṛṣṇaś ca dāruṇāś ceti tasminn ālambanā dvidhā |
anukampyeṣu sāgassu kṛṣṇas tasya ca bandhuṣu || rbhrs_4,6.2 ||
dāruṇāḥ snehataḥ śaśvat-tad-aniṣṭhāpti-darśiṣu |
darśanāc chravaṇāc ceti smaraṇāc ca prakīrtitāḥ || rbhrs_4,6.3 ||
tatra anukampyeṣu kṛṣṇo, yathā--
kiṃ śuṣyad-vadano 'pi muñca khacitaṃ citte pṛthuṃ vepathuṃ
viśvasya prakṛtiṃ bhajasva na manāg apy asti mantuṃ tava |
uṣma-mrakṣitam ṛkṣa-rāja rabhasād vistīrya vīryaṃ tvayā
pṛthvī pratyuta yuddha-kautuka-mayī sevaiva me nirmitā || rbhrs_4,6.4 ||
yathā vā--
mura-mathana puras te ko bhujaṅgas tapasvī
laghu-haram iti kārṣīr mā sma dīnāya manyum |
gurur ayam aparādhas tathyam ajñānato 'bhūd
aśaraṇam atimūḍhaṃ rakṣa rakṣa prasīda || rbhrs_4,6.5 ||
bandhuṣu dāruṇā darśanād, yathā--
hā kiṃ karomi taralaṃ bhavanāntarāle
gopendra gopaya balād uparudhya bālam |
kṣmā-maṇḍalena saha cañcalayan mano me
śṛṅgāṇi laṅghayati paśya turaṅga-daityaḥ || rbhrs_4,6.6 ||
śravaṇād, yathā--
śṛṇvantī turaga-dānavaṃ ruṣā
gokulaṃ kila viśantam uddhuram |
drāg abhūt tanaya-rakṣaṇākulā
śuṣyad-āsya-jalajā vrajeśvarī || rbhrs_4,6.7 ||
smaraṇād, yathā--
virama virama mātaḥ pūtanāyāḥ prasaṅgāt
tanum iyam adhunāpi smaryamāṇā dhunoti |
kavalayitum ivāndhīkṛtya bālaṃ ghurantī
vapur atipuruṣaṃ yā ghoram āviścakāra || rbhrs_4,6.8 ||
vibhāvasya bhrū-kuṭy-ādyās tasminn uddīpanā matāḥ |
mukha-śoṣaṇam ucchvāsaḥ parāvṛtya vilokanam || rbhrs_4,6.9 ||
sva-saṅgopanam udghūrṇā śaraṇānveṣaṇaṃ tathā |
krośanādyāḥ kriyāś cātra sāttvikāś cāśru-varjitāḥ || rbhrs_4,6.10 ||
iha santrāsa-maraṇa-cāpalāvega-dīnatāḥ |
viṣāda-mohāpasmāra-śaṅkādyā vyabhicāriṇaḥ || rbhrs_4,6.11 ||
asmin bhagna-ratiḥ sthāyī bhāvaḥ syād aparādhataḥ |
bhīṣaṇebhyaś ca tatra syād bahudhaivāparādhitā || rbhrs_4,6.12 ||
taj-jā bhīr nāparatra syād anugrāhya-janān vinā |
ākṛtyā ye prakṛtyā ye ye prabhāveṇa bhīṣaṇāḥ || rbhrs_4,6.13 ||
etad-ālambanā bhītiḥ kevala-prema-śāliṣu |
nārī-bālādiṣu tathā prāyeṇātropajāyate || rbhrs_4,6.14 ||
ākṛtyā pūtanādyāḥ syuḥ prakṛtyā duṣṭa-bhū-bhujaḥ |
bhīṣaṇās tu prabhāveṇa surendra-giriśādayaḥ || rbhrs_4,6.15 ||
sadā bhagavato bhītiṃ gatā ātyantikīm api |
kaṃsādyā rati-śūnyatvād atra nālambanā matāḥ || rbhrs_4,6.16 ||
iti śrī-śrī-bhakti-rasāmṛta-sindhāv uttara-vibhāge gauṇa-bhakti-rasa-nirūpaṇe bhayānaka-bhakti-rasa-laharī ṣaṣṭhī ||
[4.7] bībhatsa-bhakti-rasākhyā saptama-laharī
puṣṭiṃ nija-vibhāvādyair jugupsā-ratir āgatā |
asau bhakti-raso dhīrair bībhatsākhya itīryate || rbhrs_4,7.1 ||
asminn āśrita-śāntādyā dhīrair ālambanā matāḥ || rbhrs_4,7.2 ||
yathā--
pāṇḍityaṃ rata-hiṇḍakādhvani gato yaḥ kāma-dīkṣā-vratī
kurvan pūrvam aśeṣa-ṣiḍga-nagarī sāmrājya-caryām abhūt |
citraṃ so 'yam udīrayan hari-guṇān udbāṣpa-dṛṣṭir jano
dṛṣṭe strī-vadane vikūṇita-mukho viṣṭabhya niṣṭhīvati || rbhrs_4,7.3 ||
atra niṣṭhīvanaṃ vaktra-kūṇanaṃ ghrāṇa-saṃvṛtiḥ |
dhāvanaṃ kampa-pulaka-prasvedādyāś ca vikriyāḥ || rbhrs_4,7.4 ||
iha glāni-śramonmāda-moha-nirveda-dīnatāḥ |
viṣāda-cāpalāvega-jāḍyādyo vyabhicāriṇaḥ || rbhrs_4,7.5 ||
jugupsā-ratir atra syāt sthāyī sā ca vivekajā |
prāyikī ceti kathitā jugupsā dvi-vidhā budhaiḥ || rbhrs_4,7.6 ||
tatra vivekajā--
jāta-kṛṣṇa-rater bhakta-viśeṣasya tu kasyacit |
vivekotthā tu dehādau jugupsā syād vivekajā || rbhrs_4,7.7 ||
yathā--
ghana-rudhira-maye tvacā pinaddhe
piśita-vimiśrita-visra-gandha-bhāji |
katham iha ramatāṃ budhaḥ śarīre
bhagavati hanta rater lave 'py udīrṇe || rbhrs_4,7.8 ||
atha prāyikī--
amedhya-pūty-anubhavāt sarveṣām eva sarvataḥ |
yā prāyo jāyate seyaṃ jugupsā prāyikī matā || rbhrs_4,7.9 ||
yathā--
asṛṅ-mūtrākīrṇe ghana-śamala-paṅka-vyatikare
vasann eṣa klinno jaḍa-tanur ahaṃ mātur udare |
labhe cetaḥ-kṣobhaṃ tava bhajana-karmākṣamatayā
tad asmin kaṃsāre kuru mayi kṛpā-sāgara kṛpām || rbhrs_4,7.10 ||
yathā vā--
ghrāṇodghūrṇaka-pūta-gandhi-vikaṭe kīṭākule dehalī-
srasta-vyādhita-yūtha-gūtha-ghaṭanā-nirdhūta-netrāyuṣi |
kārā-nāmani hanta māgadha-yamenāmī vayaṃ nārake
kṣiptās te smṛtim ākalayya naraka-dhvaṃsinn iha prāṇimaḥ || rbhrs_4,7.11 ||
labdha-kṛṣṇa-rater eva suṣṭhu pūtaṃ manaḥ sadā |
kṣubhyaty ahṛdy aleśe 'pi tato 'syāṃ raty-anugrahaḥ || rbhrs_4,7.12 ||
hāsyādīnāṃ rasatvaṃ yad gauṇatvenāpi kīrtitam |
prācāṃ matānusāreṇa tad vijñeyaṃ manīṣibhiḥ || rbhrs_4,7.13 ||
amī pañcaiva śāntādyā harer bhakti-rasā matāḥ |
eṣu hāsyādayaḥ prāyo bibhrati vyabhicāritām || rbhrs_4,7.14 ||
iti śrī-śrī-bhakti-rasāmṛta-sindhāv uttara-vibhāge gauṇa-bhakti-rasa-nirūpaṇe bībhatsa-bhakti-rasa-laharī saptamī ||
[4.8] rasānāṃ maitrī-vaira-sthiti-nāmnī aṣṭama-laharī
athāmīṣāṃ krameṇaiva śāntādīnāṃ parasparam |
mitratvaṃ śātravatvaṃ ca rasānām abhidhīyate || rbhrs_4,8.1 ||
śāntasya prīta-bībhatsa-dharma-vīrāḥ suhṛd-varāḥ |
adbhutaś caiṣa prītādiṣu catuḥṣv api || rbhrs_4,8.2 ||
dviṣann asya śucir yuddhavīro raudro bhayānakaḥ || rbhrs_4,8.3 ||
suhṛt-prītasya bībhatsaḥ śānto vīra-dvayaṃ tathā |
vairī śucir yuddha-vīro raudraś caika-vibhāvakaḥ || rbhrs_4,8.4 ||
preyasas tu śucir hāsyo yuddha-vīraḥ suhṛd-varāḥ |
dviṣo vatsala-bībhatsa-raudrā bhīṣmaś ca pūrvavat || rbhrs_4,8.5 ||
vatsalasya suhṛd-dhāsyaḥ karuṇo bhīṣma-bhit tathā |
śatruḥ śucir yuddha-vīraḥ prīto raudraś ca pūrvavat || rbhrs_4,8.6 ||
śucer hāsyas tathā preyān suhṛd asya prakīrtitaḥ |
dviṣo vatsala-bībhatsa-śānta-raudra-bhayānakāḥ |
prāhur eke 'sya suhṛdaṃ vīra-yugmaṃ pare ripum || rbhrs_4,8.7 ||
mitraṃ hāsyasya bībhatsaḥ śuciḥ preyān savatsalaḥ |
pratipakṣas tu karuṇas tathā prokto bhayānakaḥ || rbhrs_4,8.8 ||
adbhutasya suhṛd vīraḥ pañca śāntādayas tathā |
pratipakṣo bhaved asya raudro bībhatsa eva ca || rbhrs_4,8.9 ||
vīrasya tv adbhuto hāsyaḥ preyān prītis tathā suhṛt |
bhayānako vipakṣo 'sya kasyacic chānta eva ca || rbhrs_4,8.10 ||
karuṇasya suhṛd-raudro vatsalaś ca vilokyate |
vairī hāsyo 'sya sambhoga-śṛṅgāraś cādbhutas tathā || rbhrs_4,8.11 ||
raudrasya karuṇaḥ prokto vīraś cāpi suhṛd-varaḥ |
pratipakṣas tu hāsye 'sya śṛṅgāro bhīṣaṇo 'pi ca || rbhrs_4,8.12 ||
bhayānakasya bībhatsaḥ karuṇaś ca suhṛd-varaḥ |
dviṣantu vīra-śṛṅgāra-hāsya-raudrāḥ prakīrtitāḥ || rbhrs_4,8.13 ||
bībhatsasya bhavec chānto hāsyaḥ prītis tathā suhṛt |
śatruḥ śucis tathā preyān jñeyā yuktyā pare ca te || rbhrs_4,8.14 ||
tatra suhṛt-kṛtyam-- kathitebhyaḥ pare ye syus te taṭasthāḥ satāṃ matāḥ || rbhrs_4,8.15 ||
suhṛdā miśraṇāṃ samyag āsvādaṃ kurute rasam || rbhrs_4,8.16 ||
dvayos tu miśraṇe sāmyaṃ duḥśakaṃ syāt tulā-dhṛtam |
tasmād aṅgāṅgi-bhāvena melanaṃ viduṣāṃ matam || rbhrs_4,8.17 ||
bhaven mukhyo 'tha vā gauṇo raso 'ṅgī kila yatra yaḥ |
kartavyaṃ tatra tasyāṅgaṃ suhṛd eva raso budhaiḥ || rbhrs_4,8.18 ||
athāṅgitvaṃ prathamato mukhyānām iha likhyate |
aṅgatāṃ yatra suhṛdo mukhyā gauṇāś ca bibhrati || rbhrs_4,8.19 ||
tatra śānte 'ṅgini prītasyāṅgatā, yathā--
jīva-sphuliṅga-vahner mahaso ghana-cit-svarūpasya |
tasya padāmbuja-yugalaṃ kiṃ vā saṃvāhayiṣyāmi || rbhrs_4,8.20 ||
atra mukhye 'ṅgini mukhyasyāṅgatā |
tatraiva bībhatsasya, yathā--
aham iha kapha-śukra-śoṇitānāṃ
pṛthu-kutupe kutukī rataḥ śarīre |
śiva śiva paramātmano durātmā
sukha-vapuṣaḥ smaraṇe 'pi mantharo 'smi || rbhrs_4,8.21 ||
atra mukhya eva gauṇasya |
tatraiva prītasyādbhuta-bībhatsayoś ca, yathā--
hitvāsmin piśitopanaddha-rudhira-klinne mudaṃ vigrahe
prīty-utsikta-manāḥ kadāham asakṛd-dustarka-caryāspadam |
āsīnaṃ puraṭāsanopari paraṃ brahmāmbuda-śyāmalaṃ
seviṣye cala-cāru-cāmara-marut-sañcāra cāturyataḥ || rbhrs_4,8.22 ||
atra mukhya eva mukhyasya gauṇayoś ca |
atha prīte śāntasya, yathā--
niravidyatayā sapady ahaṃ
niravadyaḥ pratipadya-mādhurīm |
aravinda-vilocanaṃ kadā
prabhumindīvara-sundaraṃ bhaje || rbhrs_4,8.23 ||
atra mukhye mukhyasya |
tatraiva bībhatsasya, yathā--
smaran prabhu-pādāmbhojaṃ naṭann aṭati vaiṣṇavaḥ |
yas tu dṛṣṭyā padminīnām api suṣṭhu hṛṇīyate || rbhrs_4,8.24 ||
atra mukhye gauṇasya |
tatraiva bībhatsa-śānta-vīrāṇāṃ, yathā--
tanoti mukha-vikriyāṃ yuvati-saṅga-raṅgodaye
na tṛpyati na sarvataḥ sukha-maye samādhāv api |
na siddhiṣu ca lālasāṃ vahati labhyamānāsv api
prabho tava padārcane param upaiti tṛṣṇāṃ manaḥ || rbhrs_4,8.25 ||
atra mukhye mukhyasya gauṇayoś ca |
atha preyasi śucer, yathā--
dhanyānāṃ kila mūrdhanyāḥ subalāmur vrajābalāḥ |
adharaṃ piñcha-cūḍasya calāś culūkayanti yāḥ || rbhrs_4,8.26 ||
atra mukhye mukhyasya |
tatraiva hāsasya, yathā--
dṛśos taralitair alaṃ vraja nivṛtya mugdhe vrajaṃ
vitarkayasi māṃ yathā na hi tathāsmi kiṃ bhūriṇā |
itīrayati mādhave nava-vilāsinīṃ chadmanā
dadarśa subalo balad-vikaca-dṛṣṭir asyānanam || rbhrs_4,8.27 ||
atra mukhye gauṇasya |
tatraiva śucihāsyayor, yathā--
mihira-duhitur udyad-vañjulaṃ mañju-tīraṃ
praviśati subalo 'yaṃ rādhikā-veṣa-gūḍhaḥ |
sa-rabhasam abhipaśyan kṛṣṇam abhyutthitaṃ yaḥ
smita-vikaśita-gaṇḍaṃ svīyam āsyaṃ vṛṇoti || rbhrs_4,8.28 ||
atra mukhye mukhya-gauṇayoḥ |
atha vatsale karuṇasya--
nirātapatraḥ kāntāre santataṃ mukta-pādukaḥ |
vatsān avati vatso me hanta santapyate manaḥ || rbhrs_4,8.29 ||
atra mukhye gauṇasya |
tatraiva hāsyasya, yathā--
putras te navanīta-piṇḍam atanuṃ muṣṇan mamāntar-gṛhād
vinyasyāpasasāra tasya kaṇikāṃ nidrāṇa-ḍimbhānane |
ity uktā kula-vṛddhayā suta-mukhe dṛṣṭiṃ vibhugna-bhruṇi
smerāṃ nikṣipatī sadā bhavatu vaḥ kṣemāya goṣṭheśvarī || rbhrs_4,8.30 ||
atrāpi mukhye gauṇasya |
tatraiva bhayānakādbhuta-hāsya-karuṇānāṃ, yathā--
kamprā svedini cūrṇa-kuntala-taṭe sphārekṣaṇā tuṅgite
savye doṣṇi vikāśi-gaṇḍa-phalakā līlāsya-bhaṅgī-śate |
bibhrāṇasya harer girīndram udayad-bāṣpā cirordhva-sthitau
pātu prasnava-sicyamāna-sicayā viśvaṃ vrajādhīśvarī || rbhrs_4,8.31 ||
atrāpi mukhye catūrṇāṃ gauṇānām |
kevale vatsale nāsti mukhyasya khalu sauhṛdam |
ato 'tra vatsale tasya natarāṃ likhitāṅgatā || rbhrs_4,8.32 ||
atha ujjvale preyaso, yathā--
mad-veṣa-śīlita-tanoḥ subalasya paśya
vinyasya mañju-bhuja-mūrdhni bhujaṃ mukundaḥ |
romāñca-kañcuka-juṣaḥ sphuṭam asya karṇe
sandeśam arpayati tanvi mad-artham eva || rbhrs_4,8.33 ||
atra mukhye mukhyasya |
tatraiva hāsyasya, yathā--
svasāsmi tava nirdaye paricinoṣi na tvaṃ kutaḥ
kuru praṇaya-nirbharaṃ mama kṛśāṅgi kaṇṭha-graham |
iti bruvati peśalaṃ yuvati-veṣa-gūḍhe harau
kṛtaṃ smitam abhijñayā guru-puras tadā rādhayā || rbhrs_4,8.34 ||
atra mukhye gauṇasya |
tatraiva preyo-vīrayor yathā--
mukundo 'yaṃ candrāvali-vadana-candre caṭulabhe
smara-smerām ārād dṛśam asakalām arpayati ca |
bhujām aṃse sakhyuḥ pulakini dadhānaḥ phani-nibhām
ibhāri-kṣveḍābhir vṛṣa-danujam udyojayati ca || rbhrs_4,8.35 ||
atra mukhye mukhya-gauṇayoḥ |
atha gauṇānām aṅgitā--
hāsyādīnāṃ tu gauṇānāṃ yad-udāharaṇaṃ kṛtam |
tenaiṣām aṅgitā vyaktā mukhyānāṃ ca tathāṅgatā |
tathāpy alpa-viśeṣāya kiñcid eva vilikhyate || rbhrs_4,8.36 ||
atha hāsye 'ṅgini śucer aṅgatā, yathā--
madanāndhatayā tri-vakrayā
prasabhaṃ pīta-paṭāñcale dhṛte |
adadhād vinataṃ janāgrato
harir utphulla-kapolam ānanam || rbhrs_4,8.37 ||
atra gauṇe 'ṅgini mukhyasyāṅgatā |
vīre preyaso, yathā--
senānyaṃ vijitam avekṣya bhadrasenaṃ
māṃ yoddhuṃ milasi puraḥ kathaṃ viśāla |
rāmāṇāṃ śatam api nodbhaṭoru-dhāmā
śrīdāmā gaṇayati re tvam atra ko 'si || rbhrs_4,8.38 ||
atrāpi gauṇe 'ṅgini mukhyasya |
raudre preyo-vīrayor, yathā--
yadunandana nindanoddhataṃ
śiśupālaṃ samare jighāṃsubhiḥ |
atilohita-locanotpalair
jagṛhe pāṇḍu-sutair varāyudham || rbhrs_4,8.39 ||
atra gauṇe mukhya-gauṇayoḥ |
adbhute preyo-vīra-hāsyānāṃ, yathā--
mitrāṇīka-vṛtaṃ gadāyudhi guruṃ-manyaṃ pralamba-dviṣaṃ
yaṣṭyā durbalayā vijitya purataḥ solluṇṭham udgāyataḥ |
śrīdāmnaḥ kila vīkṣya keli-samarāṭopotsave pāṭavaṃ
kṛṣṇaḥ phulla-kapolakaḥ pulakavān visphāra-dṛṣṭir babhau || rbhrs_4,8.40 ||
atra gauṇe mukhyasya gauṇayoś ca |
evam anyasya gauṇasya jñeyā kavibhir aṅgitā |
tathā ca mukhya-gauṇānāṃ rasānām aṅgatāpi ca || rbhrs_4,8.41 ||
so 'ṅgī sarvātigo yaḥ syān mukhyo gauṇo 'thavā rasaḥ |
sa evāṅgaṃ bhaved aṅgi-poṣī sañcāritāṃ vrajan || rbhrs_4,8.42 ||
tathā ca nāṭyācāryāḥ paṭhanti--
eka eva bhavet sthāyī raso mukhyatamo hi yaḥ |
rasās tad-anuyāyitvād anye syur vyabhicāriṇaḥ || rbhrs_4,8.43 ||
śrī-viṣṇu-dharmottare ca--
rasānāṃ samavetānāṃ yasya rūpaṃ bhaved bahu |
sa mantavyo rasaḥ sthāyī śeṣāḥ saṅcāriṇo matāḥ || rbhrs_4,8.44 ||
stokād vibhāvanāj jātaḥ samprāpya vyabhicāritām |
puṣṇan nija-prabhuṃ mukhyaṃ gauṇas tatraiva līyate || rbhrs_4,8.45 ||
prodyan vibhāvanotkarṣāt puṣṭiṃ mukhyena lambhitaḥ |
kuñcatā nija-nāthena gauṇo 'py aṅgitvam aśnute || rbhrs_4,8.46 ||
mukhyas tv aṅgatvam āsādya puṣṇann indram upendravat |
gauṇam evāṅginaṃ kṛtvā nigūḍha-nija-vaibhavaḥ || rbhrs_4,8.47 ||
anādi-vāsanodbhāsa-vāsite bhakta-cetasi |
bhāty eva na tu līnaḥ syād eṣa sañcāri-gauṇavat || rbhrs_4,8.48 ||
aṅgī mukhyaḥ svam atrāṅgair bhāvais tair abhivardhayan |
sajātīyair vijātīyaiḥ svatantraḥ san virājate || rbhrs_4,8.49 ||
yasya mukhyasya yo bhakto bhaven nitya-nijāśrayaḥ |
aṅgī sa eva tatra syān mukhyo 'py anyo 'ṅgatāṃ vrajet || rbhrs_4,8.50 ||
kiṃ ca--
āsvādodreka-hetutvam aṅgasyāṅgatvam aṅgini |
tad vinā tasya sampāto vaiphalyāyaiva kalpate || rbhrs_4,8.51 ||
yathā mṛṣṭa-rasālāyāṃ yavasādeḥ kathañcana |
tac-carvaṇe bhaved eva satṛṇābhyavahāritā || rbhrs_4,8.52 ||
atha vairi-kṛtyam--
janayaty eva vairasyaṃ rasānāṃ vairiṇā yutiḥ |
sumṛṣṭa-pānakādīnāṃ kṣāra-tiktādinā yathā || rbhrs_4,8.53 ||
yathā hi--
brahmiṣṭhāyā niṣphalo me vyatītaḥ
kālo bhūyān hā samādhi-vratena |
sāndrānandaṃ tan mayā brahma mūrtaṃ
koṇenākṣṇaḥ sāci-savyasya naikṣi || rbhrs_4,8.54 ||
tatra śāntasyojjvalena vairasyam |
kṣaṇam api pitṛ-koṭi-vatsalaṃ taṃ
sura-muni-vandita-pādam indireśam |
abhilaṣati varāṅganā-nakhāṅkaiḥ
prabhum īkṣitaṃ mano me || rbhrs_4,8.55 ||
tatra prītasyojjvalenaiva |
dorbhyām argala-dīrghābhyāṃ sakhe parirabhasva mām |
śiraḥ kṛṣṇa tavāghrāya vihariṣye tatas tvayā || rbhrs_4,8.56 ||
atra preyaso vatsalena |
yaṃ samasta-nigamāḥ parameśaṃ
sātvatās tu bhagavantam uśanti |
tat suteti bata sāhasikīṃ tvāṃ
vyāji-hīrṣatu kathaṃ mama jihvā || rbhrs_4,8.57 ||
atra vatsalasya prītena |
taḍid-vilāsa-taralā nava-yauvana-sampadaḥ |
adyaiva dūti tena tvaṃ mayā ramaya mādhavam || rbhrs_4,8.58 ||
atrojjvalasya śāntena |
ciraṃ jīveti saṃyujya kācid āśīrbhir acyutam |
kailāsa-sthā vilāsena kāmukī pariṣaṣvaje || rbhrs_4,8.59 ||
atra śucer vatsalena |
śuceḥ sambandha-gandho 'pi kathañcid yadi vatsale |
kvacid bhavet tataḥ suṣṭhu vairasyāyaiva kalpate || rbhrs_4,8.60 ||
piśitāsṛṅ-mayī nāhaṃ satyam asmi tavocitā |
svāpāṅga-biddhāṃ śyāmāṅga kṛpayāṅgī-kuruṣva mām || rbhrs_4,8.61 ||
atra śucer bībhatsena |
evam anyāpi vijñeyā prājñai rasa-virodhitā |
prāyeṇeyaṃ rasābhāsa-kakṣāyāṃ paryavasyati || rbhrs_4,8.62 ||
kiṃ ca--
dvāyor ekatarasyeha bādhyatvenopavarṇane |
smaryamāṇatayāpy uktau sāmyena vacane 'pi ca || rbhrs_4,8.63 ||
rasāntareṇa vyavadhau taṭa-sthena priyeṇa vā |
viṣayāśraya-bhede ca gauṇena dviṣatā saha |
ity ādiṣu na vairasyaṃ vairiṇo janayed yutiḥ || rbhrs_4,8.64 ||
tatra ekatarasya bādhyatvena varṇane, yathā vidagdha-mādhave (2.18)--
pratyāhṛtya muniḥ kṣaṇaṃ viṣayato yasmin mano dhitsate
bālāsau viṣayeṣu dhitsati tataḥ pratyāharantī manaḥ |
yasya sphūrti-lavāya hanta hṛdaye yogī sumutkaṇṭhate
mugdheyaṃ kila tasya paśya hṛdayān niṣkrāntim ākāṅkṣati || rbhrs_4,8.65 ||
bādhyatvam atra śāntasya śucer utkarṣa-varṇanāt || rbhrs_4,8.66 ||
smaryamāṇatve, yathā--
sa eṣa vaihāsikatā-vinodair
vrajasya hāsodgama-saṃvidhātā |
phaṇīśvareṇādya vikṛṣyamāṇaḥ
karoti hā naḥ paridevanāni || rbhrs_4,8.67 ||
sāmyena vacane, yathā--
viśrānta-ṣoḍaśa-kalā nirvikalpā nirāvṛtiḥ |
sukhātmā bhavatī rādhe brahma-vidyeva rājate || rbhrs_4,8.68 ||
yathā vā--
rādhā śāntir ivonnidraṃ nirnimeṣekṣaṇaṃ ca mām |
kurvatī dhyāna-lagnaṃ ca vāsayaty adri-kandare || rbhrs_4,8.69 ||
vasāntareṇa vyavadhau, yathā--
tvaṃ kāsi śāntā kim ihāntarīkṣe
draṣṭuṃ paraṃ brahma kutas tatākṣī |
asyātirūpāt kim ivākulātmā
rambhe samāviśya bhidā smareṇa || rbhrs_4,8.70 ||
atrādbhutena vyavadhiḥ |
viṣaya-bhinnatve, yathā śrī-daśame (10.60.45)--
tvak-śmaśru-roma-nakha-keśa-pinaddham antar
māṃsāsthi-rakta-kṛmi-viṭ-kapha-pitta-vātam |
jīvac-chavaṃ bhajati kāntam ati-vimūḍhā
yā te padābja-makarandam ajighratī strī || rbhrs_4,8.71 ||
yathā vā vidagdha-mādhave (2.31)--
tasyāḥ kānta-dyutini vadane mañjule cākṣi-yugme
tatrāsmākaṃ yad-avadhi sakhe dṛṣṭir eṣā niviṣṭā |
satyaṃ brūmas tad-avadhi bhaved indum indīvaraṃ ca
smāraṃ smāraṃ mukha-kuṭilatā-kāriṇīyaṃ hṛṇīyā || rbhrs_4,8.72 ||
ubhayatra śuci-bībhatsayoḥ |
āśraya-bhinnatve, yathā--
vijayinam ajitaḥ vilokya raṅga-
sthala-bhuvi sambhṛta-sāṃyugīna-līlam |
paśupa-savayasāṃ vapūṃṣi bhejuḥ
pulaka-kulaṃ dviṣatāṃ tu kālimānam || rbhrs_4,8.73 ||
atra vīra-bhayānakayoḥ |
viṣayāśraya-bhede 'pi mukhyena dviṣatā saha |
saṅgatiḥ kila mukhyasya vairasyāyaiva jāyate || rbhrs_4,8.74 ||
tatra viṣaya-bhede, yathā--
vimocayārgalābandhaṃ vilambaṃ tāta nācara |
yāmi kāśya-gṛhaṃ yūnā manaḥ śyāmena me hṛtam || rbhrs_4,8.75 ||
atra śuceḥ prītena |
āśraya-bhede, yathā--
rukmiṇī-kuca-kāśmīra-paṅkiloraḥ-sthalaṃ kadā |
sadānandaṃ paraṃ brahma dṛṣṭyā seviṣyate mayā || rbhrs_4,8.76 ||
atra śāntasya śucinā |
anurakta-dhiyo bhaktāḥ kecana jñāna-vartmani |
śāntasyāśraya-bhinnatve vairasyaṃ nānumanvate || rbhrs_4,8.77 ||
kiṃ ca--
bhṛtyayor nāyakasyeva nisarga-dveṣiṇor api |
aṅgayor aṅginaḥ puṣṭyai bhaved ekatra saṅgatiḥ || rbhrs_4,8.78 ||
yathā--
kumāras te mallī-kusuma-sukumāraḥ priyatame
gariṣṭho 'yaṃ keśī girivad iti me vellati manaḥ |
śivaṃ bhūyāt paśyonnamita-bhuja-medhir muhur amuṃ
khalaṃ kṣundan kuryāṃ vrajam atitarāṃ śālinam aham || rbhrs_4,8.79 ||
atra vidviṣau vīrabhayānakau vatsalaṃ puṣṇītaḥ |
yathā-- kamprā svedini cūrṇa-kuntala-taṭe ity ādi (brs 4.8.31) || rbhrs_4,8.80 ||
tatra hāsya-karuṇau vatsalam eva puṣṇītaḥ |
api ca--
mitho vairāv api dvau yau bhāvau dharma-sutādiṣu |
kālādi-bhedat prākaṭyaṃ tau vindantau na duṣyataḥ || rbhrs_4,8.81 ||
adhirūḍhe mahā-bhāve viruddhair virasāḥ yutiḥ |
na syād ity ujjvale rādhā-kṛṣṇayor darśitaṃ purā || rbhrs_4,8.82 ||
kvāpy acintya-mahā-śaktau mahā-puruṣa-śekhare |
rasāvali-samāveśaḥ svādāyaivopajāyate || rbhrs_4,8.83 ||
tatra rasānāṃ viṣayatve, yathā lalita-mādhave (3.4)--
daityācāryās tad-āsye vikṛtim aruṇatāṃ malla-varyāḥ sakhāyo
gaṇḍaunnatyaṃ khaleśāḥ pralayam ṛṣigaṇā dhyāna-muṣṇāsram ambāḥ |
romāñcaṃ sāṃyugīnāḥ kam api nava-camatkāram antaḥ sureśā
lāsyaṃ dāsāḥ kaṭākṣaṃ yayur asita-dṛśaḥ prekṣya raṅge mukundam || rbhrs_4,8.84 ||
āśrayatve, yathā--
svasmin dhūrye 'py amānī śiśuṣu gari-dhṛtāv udyateṣu smitāsyas
thūtkārī dadhni visre praṇayiṣu vivṛta-prauḍhir indre 'ruṇākṣaḥ |
goṣṭhe sāśrur vidūne guruṣu hari-makhaṃ prāsya kampaḥ sa pāyād
āsāre sphāra-dṛṣṭir yuvatiṣu pulakī bibhrad adriṃ vibhur vaḥ || rbhrs_4,8.85 ||
iti śrī-śrī-bhakti-rasāmṛta-sindhāv uttara-vibhāge rasānāṃ maitrī-vaira-sthiti-nāmnī laharī aṣṭamī ||
4.9 rasābhāsākhyā navama-laharī
pūrvam evānuśiṣṭena vikalā rasa-lakṣaṇā |
rasā eva rasābhāsā rasa-jñair anukīrtitāḥ || rbhrs_4,9.1 ||
syus tridhoparasāś cānu-rasāś cāparasāś ca te |
uttamā madhyamāḥ proktāḥ kaniṣṭhāś cety amī kramāt || rbhrs_4,9.2 ||
atra uparasāḥ--
prāptaiḥ sthāyi-vibhāvānu-bhāvādyais tu virūpatām |
śāntādayo rasā eva dvādaśoparasā matāḥ || rbhrs_4,9.3 ||
tatra śāntoparasāḥ--
brahma-bhāvāt para-brahmaṇy advaitādhikya-yogataḥ |
tathā bībhatsa-bhūmādeḥ śānto hy uparaso bhavet || rbhrs_4,9.4 ||
tatra ādyaṃ, yathā--
vijñāna-suṣamādhaute samādhau yad udañcati |
sukhaṃ dṛṣṭe tad evādya purāṇa-puruṣe tvayi || rbhrs_4,9.5 ||
dvitīyaṃ, yathā--
yatra yatra viṣaye mama dṛṣṭis
taṃ tam eva kalayāmi bhavantam |
yan nirañjana parāvara-bījaṃ
tvāṃ vinā kim api nāparam asti || rbhrs_4,9.6 ||
atha prītoparasaḥ--
kṛṣṇasyāgre 'tidhārṣṭyena tad-bhakteṣv avahelayā |
svābhīṣṭa-devatānyatra paramotkarṣa-vīkṣayā |
maryādātikramādyaiś ca prītoparasatā matā || rbhrs_4,9.7 ||
tatra ādyaṃ, yathā--
praṇayan vapur vivaśatāṃ satāṃ kulair
avadhīryamāṇa-naṭano 'py anargalaḥ |
vikira prabho dṛśam ihety akuṇṭha-vāk
caṭulo baṭu-vyavṛṇutātmano ratim || rbhrs_4,9.8 ||
atha preya-uparasaḥ--
ekasminn eva sakhyena hari-mitrādy-avajñayā |
yuddha-bhūmādinā cāpi preyānuparaso bhavet || rbhrs_4,9.9 ||
tatra ādyaṃ, yathā--
suhṛd ity udito bhiyā cakampe
chalito narma-girā stutiṃ cakāra |
sa nṛpaḥ pariripsato bhujābhyāṃ
hariṇā daṇḍavad agrataḥ papāta || rbhrs_4,9.10 ||
atha vatsaloparasaḥ--
sāmarthyādhikyābhijñānāl lālanādy-aprayatnataḥ |
karuṇasyātirekādes turyāś coparaso bhavet || rbhrs_4,9.11 ||
tatra ādyaṃ, yathā--
mallānāṃ yad-avadhi parvatodbhaṭānām
unmāthaṃ sapadi tavātmajād apaśyam |
nodvegaṃ tad-avadhi yāmi jāmi tasmin
drāghiṣṭhām api samitiṃ prapadyamāne || rbhrs_4,9.12 ||
atha śṛṅgāroparasaḥ | tatra sthāyi-vairūpyam--
dvayor ekatarasyaiva ratir yā khalu dṛśyate |
yān ekatra tathaikasya sthāyinaḥ sā virūpatā |
vibhāvasyaiva vairūpyaṃ sthāyiny atropacaryate || rbhrs_4,9.13 ||
tatra ekatra ratir, yathā lalita-mādhave--
manda-smitaṃ prakṛti-siddham api vyudantaṃ
saṅgopitaś ca sahajo 'pi dṛśos taraṅgaḥ |
dhūmāyite dvija-vadhū-madanārti-vahnāv
ahnāya kāpi gaitri aṅkuritām ayāsīt || rbhrs_4,9.14 ||
atyantābhāva evātra rateḥ khalu vivakṣitaḥ |
etasyāḥ prāg-abhāve tu śucir noparaso bhavet || rbhrs_4,9.15 ||
anekatra ratir, yathā--
gāndharvi kurvāṇam avekṣya līlām
agre dharaṇyāṃ sakhi kāma-pālam |
ākarṇayantī ca mukunda-reṇuṃ
bhinnādya sādhvi smarato dvidhāsi || rbhrs_4,9.16 ||
kecit tu nāyakasyāpi sarvathā tulya-rāgataḥ |
nāyikāsv apy anekāsu vadanty uparasaṃ śucim || rbhrs_4,9.17 ||
vibhāva-vairūpyam--
vaidagdhyaujjvalya-viraho vibhāvasya virūpatā |
latā-paśu-pulindīṣu vṛddhāsv api sa vartate || rbhrs_4,9.18 ||
tatra latā, yathā--
sakhi madhu kiratī niśamya vaṃśīṃ
madhu-mathanena kaṭākṣitātha mṛdvī |
mukula-pulakitā latāvalīyaṃ
ratim iha pallavitāṃ hṛdi vyanakti || rbhrs_4,9.19 ||
paśur, yathā--
paśyādbhutās tuṅga-madaḥ kuraṅgīḥ
pataṅga-kanyā-puline 'dya dhanyāḥ |
yāḥ keśavāṅge tad-apāṅga-pūtāḥ
sānaṅga-raṅgāṃ dṛśam arpayanti || rbhrs_4,9.20 ||
pulindī, yathā--
kālindī-puline paśya pulindī pulakācitā |
harer dṛk-cāpalaṃ vīkṣya sahajaṃ yā vighūrṇate || rbhrs_4,9.21 ||
vṛddhā, yathā--
kajjalena kṛta-keśa-kālimā
bilva-yugma-racitonnata-stanī |
paśya gauri kiratī dṛg-añcalaṃ
smerayaty aghaharaṃ jaraty asau || rbhrs_4,9.22 ||
sthāyino 'tra virūpatvam eka-rāgatayāpi cet |
ghaṭetāsau vibhāvasya virūpatve 'py udāhṛtiḥ || rbhrs_4,9.23 ||
śucitvaujjvalya-vaidigdhyāt suveśatvāc ca kathyate |
śṛṅgārasya vibhāvatvam anyatrābhāsatā tataḥ || rbhrs_4,9.24 ||
atha anubhāva-vairūpyam--
samayānāṃ vyatikrāntir grāmyatvaṃ dhṛṣṭāpi ca |
vairūpyam anubhāvāder manīṣibhir udīritam || rbhrs_4,9.25 ||
tatra samaya-vyatikrāntiḥ--
samayāḥ khaṇḍitādīnāṃ priye roṣoditādayaḥ |
puṃsaḥ smitādayaś cātra priyayā tāḍanādiṣu |
eteṣām anyathā-bhāvaḥ samayānāṃ vyatikramaḥ || rbhrs_4,9.26 ||
tatra ādyaṃ, yathā --
kāntā-nakhāndhito 'py adya parihṛtya hare hriyam |
kailāsa-vāsinīṃ dāsīṃ kṛpā-dṛṣṭyā bhajasva mām || rbhrs_4,9.27 ||
atha grāmyatvam --
bāla-śabdādy-upanyāso virasokti-prapañcanam |
kaṭī-kaṇḍūtir ity ādyaṃ grāmyatvaṃ kathitaṃ budhaiḥ || rbhrs_4,9.28 ||
tatra ādyaṃ, yathā --
kiṃ naḥ phaṇi-kiśorīṇāṃ tvaṃ puṣkara-sadāṃ sadā |
muralī-dhvaninā nīvīṃ gopa-bāla vilumpasi || rbhrs_4,9.29 ||
atha dhṛṣṭatā-- prakaṭa-prārthanādiḥ syāt sambhogādes tu dhṛṣṭatā || rbhrs_4,9.30 ||
yathā--
kānta kailāsa-kuñjo 'yaṃ ramyāhaṃ nava-yauvanā |
tvaṃ vidagdho 'si govinda kiṃ vā vācyam ataḥ param || rbhrs_4,9.31 ||
evam eva tu gauṇānāṃ hāsādīnām api svayam |
vijñeyoparasatvasya manīṣibhir udāhṛtiḥ || rbhrs_4,9.32 ||
atha anurasāḥ--
bhaktādibhir vibhāvādyaiḥ kṛṣṇa-sambandha-varjitaiḥ |
rasā hāsyādayaḥ sapta śāntaś cānurasā matāḥ || rbhrs_4,9.33 ||
tatra hāsyānurasaḥ--
tāṇḍavaṃ vyadhita hanta kakkhaṭī
markaṭī bhrū-kuṭībhis tathoddhuram |
yena vallava-kadambakaṃ babhau
hāsa-ḍambara-karambitānanam || rbhrs_4,9.34 ||
atha adbhutānurasaḥ--
bhāṇḍīra-kakṣe bahudhā vitaṇḍāṃ
vedānta-tantre śuka-maṇḍalasya |
ākarṇayan nirnimiṣākṣi-pakṣmā
romāñcitāṅgaś ca surarṣir āsīt || rbhrs_4,9.35 ||
evam evātra vijñeyā vīrāder apy udāhṛtiḥ || rbhrs_4,9.36 ||
aṣṭāv amī taṭastheṣu prākaṭyaṃ yadi bibhrati |
kṛṣṇādibhir vibhāvādyair gatair anubhavādhvani || rbhrs_4,9.37 ||
atha aparasāḥ--
kṛṣṇa-tat-pratipakṣaś ced viṣayāśrayatāṃ gatāḥ |
hāsādīnāṃ tadā te 'tra prājñair aparasā matāḥ || rbhrs_4,9.38 ||
tatra hāsyāparasaḥ--
palāyamānam udvīkṣya capalāyata-locanam |
kṛṣṇam ārāj jarāsandhaḥ solluṇṭham ahasīn muhuḥ || rbhrs_4,9.39 ||
evam anye 'pi vijñeyās te 'dbhutāparasādayaḥ |
uttamās tu rasābhāsāḥ kaiścid rasatayoditāḥ || rbhrs_4,9.40 ||
tathā hi--
bhāvāḥ sarve tad-ābhāsā rasābhāsāś ca kecana |
amī prokta-rasābhijñaiḥ sarve 'pi rasanād rasāḥ || rbhrs_4,9.41 ||
bhāratādyāś catasras tu rasāvasthāna-sūcikāḥ |
vṛttayo nāṭya-mātṛtvād uktā nāṭaka-lakṣaṇe || rbhrs_4,9.42 ||
granthasya gaurava-bhayād asyā bhakti-rasa-śriyaḥ |
samāhṛtiḥ samāsena mayā seyaṃ vinirmitā ||
gopāla-rūpa-śobhāṃ dadhad api raghunātha-bhāva-visārī |
tuṣyatu sanātano 'sminn uttara-bhāge rasāmṛtāmbhodheḥ ||
iti śrī-śrī-bhakti-rasāmṛta-sindhāv uttara-vibhāge rasābhāsa-laharī navamī ||
iti śrī-śrī-bhakti-rasāmṛta-sindhau gauṇa-bhakti-rasa-nirūpaṇo nāma caturtho vibhāgaḥ samāptaḥ |
rāmāṅga-śatru-gaṇite śāke gokulam adhiṣṭhitenāyam |
bhakti-rasāmṛta-sindhur viṭaṅkitaḥ kṣudra-rūpeṇa ||
samāpto 'yaṃ śrī-śrī-bhakti-rasāmṛta-sindhuḥ ||

